﻿လံာ်ယံးရမံယၤ. Jeremiah 1

1 စီၤဃံးလကံယၤ အဖိခွါ စီၤယံးရမံယၤ လၢပှၤလုၢ်တၢ်အဒိၣ် အကျါ လၢအအိၣ်ဝဲ လၢဧၤနသိး လၢကီၢ်ဘံၣ်ယၤမံၣ် အပူၤ တဂၤ အတၢ်ကတိၤ. 2 အဝဲဒၣ်န့ၣ် ယွၤအကလုၢ် ဘၣ်အီၤ လၢယူဒၤ အစီၤပၤ စီၤအၤမိၣ် အဖိခွါ စီၤယိၤၡံယၤ အမုၢ်နံၤတဖၣ် လၢအကဲ စီၤပၤ ပှဲၤထီၣ် တဆံသၢနံၣ် တနံၣ်န့ၣ်လီၤ. 3 ဒီးဘၣ်စ့ၢ်ကီးဝဲ လၢယူဒၤ အစီၤပၤ စီၤယိၤၡံယၤ အဖိခွါ စီၤယဟိယါကံၣ် အမုၢ်နံၤတဖၣ် တုၤလီၤ လၢယူဒၤ အစီၤပၤ စီၤယိၤၡံယၤ အဖိခွါ စီၤစံးဒကံယၤ အနံၣ် ပှဲၤထီၣ် တဆံတနံၣ်, တုၤလီၤ လၢတၢ်စိာ်မၢကဲကုၢ် ပှၤယရူၤၡလ့ၣ်ဖိ လၢလါ ယဲၢ်လါတလါ အပူၤလီၤ. 4 ဒီးယွၤအကလုၢ် ဘၣ်ယၤ ဒီးစံးဝဲဒၣ်, 5 လၢယတချုး တ့လီၤဒံးဘၣ် နၤ လၢပှၤဟၢဖၢပူၤန့ၣ် ဘၣ်ဒီး, ယသ့ၣ်ညါနၤ, ဒီးနတချုး ဟဲထီၣ်ဒံးဘၣ် လၢပှၤဒၢလီၢ် အပူၤန့ၣ် ဘၣ်ဒီး, ယပာ်နၤ လီၤဆီဒၣ်တၢ်, ဒီးပာ်နၤ လၢဝံတဂၤ လၢပှၤကလုာ်တဖၣ် အဂီၢ်လီၤ. 6 ဒီးယစံး, အၣ်လါ, ကစၢ်ဧၢ, ကွၢ်ကွၢ်, ယကတိၤတၢ် တသ့ဘၣ်. အဂ့ၢ်ဒ်အံၤ, ယမ့ၢ် ဖိသၣ်တဂၤလီၤ. 7 ဒီးယွၤ စံးဘၣ်ယၤ, စံး လၢယမ့ၢ် ဖိသၣ်န့ၣ် တဂ့ၤ. အဂ့ၢ်ဒ်အံၤ, နဘၣ်လဲၤဆူ ကယဲၢ် ပှၤလၢယမၢလီၤနၤ ဆူအအိၣ်, ဒီးနဘၣ်ကတိၤ ကယဲၢ် တၢ် လၢယမၤလိာ်နၤလီၤ. 8 ပျံၤ အမဲာ် တဂ့ၤ. အဂ့ၢ်ဒ်အံၤ, ယအိၣ်ဒီးနၤ ဒ်သိး ယကမၤပူၤဖျဲးနၤလီၤ, ယွၤ စံးဝဲဒၣ်. 9 ဒီးယွၤ ယူာ်ထီၣ် အစု, ဒီးထိးဘၣ် ယထးခိၣ်, ဒီးယွၤ စံးဘၣ်ယၤ, ကွၢ်ကွၢ်, ယပာ် တၢ်ကတိၤ လၢနထးခိၣ်လံ. 10 ကွၢ်ကွၢ်, တၢ် လၢမုၢ်မဆါ တနံၤအံၤ, ယပာ်လီၤနၤ လၢပှၤကလုာ်တဖၣ် အဖီခိၣ်ဒီး လၢဘီမုၢ်တဖၣ် အဖီခိၣ်, ဒ်သိး နကထဲးထီၣ်တၢ်, ဒီးမၤလီၤပှီၢ်တၢ်, ဒီးမၤဟးဂီၤတၢ်, ဒီးရူၢ်လီၤတၢ်, ဒ်သိး နကမၤထီၣ်က့ၤတၢ်, ဒီးသူၣ်တၢ်ဖျးတၢ်လီၤ. 11 ဒီးယွၤအကလုၢ် ဘၣ်ယၤ ဒီးစံးဝဲဒၣ်, စီၤယံးရမံယၤဧၢ, နထံၣ်တၢ် မနုၤလဲၣ်. ဒီးယစံး, ယထံၣ် သ့ၣ်ၡၤကး အဘိ လီၤ. 12 ဒီးယွၤ စံးဘၣ်ယၤ, နထံၣ်တၢ်ဘၣ်လံ. အဂ့ၢ်ဒ်အံၤ, ယ ကမၤ လၢထီၣ်ပှဲၤထီၣ် ယကလုၢ် ချ့သဒံးလီၤ. 13 ဒီးယွၤအကလုၢ် ဘၣ်ယၤ ခံဘျီတဘျီ, ဒီးစံးဝဲဒၣ်, နထံၣ် တၢ်မနုၤတမံၤလဲၣ်. ဒီးယစံး, ယထံၣ်ဘၣ် သပၢၤကလာ်ထီၣ်, ဒီးအမဲာ်ဃၣ်အသး လၢကလံၤစိးတခီ လီၤ. 14 ဒီးယွၤ စံးဘၣ်ယၤ, တၢ်အၢ လၢကလံၤစိးတခီ ကဟဲဘၣ် ပှၤထံဖိကီၢ်ဖိ ခဲလၢာ်လီၤ. 15 အဂ့ၢ်ဒ်အံၤ, ကွၢ်ကွၢ်, ယကကိးန့ၢ် ဘီဧိၤမုၢ်ဧိၤ လၢကလံၤစိး အပှၤကလုာ် ခဲလၢာ်န့ၣ်, ယွၤ စံးဝဲဒၣ်, ဒီးကဟဲဝဲ, ဒီးကပာ် တဂၤအလီၢ်ပစိာ်ဒၣ်ဝဲ, တဂၤအလီၢ်ပစိာ်ဒၣ်ဝဲ, ဖဲတၢ်လဲၤနုာ် လၢယရူၤၡလ့ၣ် အပဲတရီ အပူၤ, ဒီး လၢအခိၣ်ဒူ အဃၢၤဝးတရံးအီၤ, ဒီး လၢယူဒၤ အဝ့ၢ် ခဲလၢာ် အဃၢၤလီၤ. 16 ယကစံၣ်ညီၣ် အကွီၢ်, ဒီးစံၣ်ညီၣ်ဃၣ်အီၤ လၢတၢ်အၢခဲလၢာ် အဃိ, လၢအလဲၤသဒၣ်ယၤ, ဒီးဆိၣ်ကဲၤ တၢ်နၢမူ လၢကစၢ် အဂၤတဖၣ် အဂီၢ်, ဒီးဘါတၢ် လၢအစုတ့န့ၢ်ဝဲ အဃိလီၤ. 17 ဒီးနဲဒၣ်အံၤ ကံာ်တူာ် နယီၢ်ဒ့, ဒီးဂဲၤဆၢထၢၣ်, ဒီးစံးဘၣ် အီၤ လၢကယဲၢ် တၢ် လၢယမၤလိာ်နၤ တက့ၢ်. ပျံၤအမဲာ် တဂ့ၤ. ယကပာ်မဲာ်ဆှး ဘၣ်ဖုးနၤ လၢအမဲာ်ညါလီၤ. 18 ဒီးကွၢ်ကွၢ်, လၢမုၢ်မဆါ တနံၤအံၤ ယပာ်နၤ လၢဝ့ၢ် အိၣ်ဒီး အခိၣ်ဒူတဖျၢၣ်, ဒီးထူၣ်ထးတကျီၣ်, ဒီးအဒူၣ်တိၢ်တဒူၣ် ထီဒါ ကီၢ် ဒီဘ့ၣ်ညါ, ဒီးထီဒါ ယူဒၤ အစီၤပၤ, ဒီးထီဒါ အပဒိၣ်ဖးဒိၣ်တဖၣ်, ထီဒါ အပှၤလုၢ်တၢ်အဒိၣ်, ဒီးထီဒါ ထံဧိၤကီၢ်ဧိၤ အပှၤဂီၢ်မုၢ်လီၤ. 19 ဒီးကဒုးတၢ်ဒီး နၤ, ဒီးတမၤဃၣ်ဘၣ် နၤဘၣ်. အဂ့ၢ်ဒ်အံၤ, ယအိၣ်ဒီးနၤ ဒ်သိး ယကမၤပူၤဖျဲးနၤလီၤ. ယွၤ စံးဝဲဒၣ်.


လံာ်ယံးရမံယၤ. Jeremiah 2

1 ဒီးယွၤအကလုၢ် ဘၣ်ယၤ ဒီးစံးဝဲဒၣ်, လဲၤတၢ်, ဒီးကိးထီၣ် လၢယရူၤၡလ့ၣ် အနၢ်ပူၤ, ဒီးစံး, 2 ယွၤ စံးဒ်အံၤ, ယ သ့ၣ်နီၣ်ထီၣ်က့ၤ နမုၣ်ကနီၤထီၣ် အဂ့ၤအဝါ လၢနဂီၢ်, တၢ်ဖျီနၤ အတၢ်အဲၣ်, ဖဲနပိာ်ယခံ လၢပှၢ်မုၢ်ကနၢ, လၢကီၢ်တဘ့ၣ်အပူၤ ဖဲတၢ်ချံ တဖှံဘၣ်အသးဘၣ်လီၤ. 3 အံၣ်စရ့လး မ့ၢ်တၢ်စီဆှံ လၢယွၤအဂီၢ်, အတၢ်အါထီၣ် အတၤသၣ်ဆိလီၤ. ကယဲၢ် ပှၤလၢအအီၣ်အီၤန့ၣ် ဘၣ် တၢ်ဒဲးဘးလီၤ. တၢ်အၢ ကဘၣ်အီၤလီၤ. ယွၤ စံးဝဲဒၣ်. 4 ယၤကိာ် အပှၤဟံၣ်ဖိ, ဒီးအံၣ်စရ့လး အပှၤဟံၣ်ဖိအဒူၣ် ခဲလၢာ်သ့ၣ်ဧၢ, ကနၣ် ယွၤအကလုၢ် တက့ၢ်. 5 ယွၤ စံးဒ်အံၤ, ဒ်သိး သုပၢ် ကလဲၤတၢ်ယံၤ ဒီးယၤ, ဒီးပိာ်တၢ်ကလီကလီ အခံ, ဒီးကဲထီၣ် တၢ်ကလီကလီန့ၣ် ဒီး, မ့ၢ်အထံၣ်ဘၣ် တၢ်တတီ အိၣ်လၢယပူၤ မနုၤတမံၤလဲၣ်. 6 ဒီးအဝဲသ့ၣ် တစံးဘၣ်, ယွၤ လၢအဒုးဟဲထီၣ် ပှၤ လၢကီၢ်အဲၤကူပတူး အပူၤ, လၢအဆှၢပှၤ လၢပှၢ်မုၢ်ကနၢ, ကီၢ် လၢတၢ်တမဲထီၣ်ဘၣ် အပူၤ, ဒီးအိၣ်ဒီး တၢ်အိပူၤတဖၣ်, ကီၢ် လၢထံတအိၣ်ဘၣ်, ဒီးအိၣ်ဒီး တၢ်သံ အကဒု, ကီၢ် လၢပှၤတခီဂာ်ဘၣ်, ဒီးဖဲပှၤတအိၣ်တဆိးဘၣ် နီတဂၤဘၣ်န့ၣ်မ့ၢ် အအိၣ်ဖဲလဲၣ်န့ၣ်ဘၣ်လီၤ. 7 ဒီးယဒုးဟဲသုဆူ ကီၢ် အိၣ်ဝဲဒီး တၤသၣ်အလီၢ်တဖၣ်, ဒ်သိး သုကအီၣ် အတၤသၣ် ဒီးအတၢ်ဂ့ၤလီၤ. မ့မ့ၢ်တုၤ သုဟဲနုာ်ဒီး, သုမၤဘၣ်အၢ ယကီၢ်, ဒီးဒုးကဲထီၣ် ယတၢ်န့ၢ်သါန့ၣ် လၢတၢ်သးဘၣ်အၢ အလီၢ်လီၤ. 8 ယွၤ အိၣ်ဖဲလဲၣ်န့ၣ်, ပှၤလုၢ်တၢ်အဒိၣ် တစံးဘၣ်ဝဲဘၣ်. ဒီးပှၤ လၢအသိၣ်လိ တၢ်သိၣ်တၢ်သီန့ၣ် တသ့ၣ်ညါဘၣ် ယၤဘၣ်. ဒီးပှၤအခိၣ်န့ၣ် မၤကမၣ်ဘၣ်ယၤ, ဒီးဝံဧိၤမီၣ်ဧိၤ ကတိၤတၢ် လၢဝံအကျိာ် လၢဘဧၤလး အကလုၢ်, ဒီးပိာ်တၢ် လၢအတဂိာ်တသီၣ်ဘၣ် အခံလီၤ. 9 မၤသးဒ်န့ၣ်ဒီး ယကဂ့ၢ်လိာ်ဘှီလိာ်ဒံး ဒီးသု, ယွၤ စံးဝဲဒၣ်, ဒီးယတဂ့ၢ်လိာ်ဘှီလိာ် ဒီး သုဖိသုလံၤ အဖိအလံၤ လီၤ. 10 အဂ့ၢ်ဒ်အံၤ, လဲၤခီတၢ် ဆူကံးတံၣ် အပီၣ်လဲၣ်နံၤ, ဒီးကွၢ် တက့ၢ်. ဒီးမၢလီၤတၢ် ဆူက့ဒၢ်. ဒီးဆိကမိၣ် ထံထံဆးဆး, ဒီးတၢ် ဒ်န့ၣ်မ့ၢ်အအိၣ် တအိၣ်လဲၣ်န့ၣ် ကွၢ်တက့ၢ်. 11 ပှၤတကလုာ် လဲလိာ် အကစၢ်, လၢအတမ့ၢ်ဘၣ် ကစၢ်ဒၣ်လဲာ်န့ၣ် စ့ၢ်ကီးဧါ. မ့မ့ၢ် ယပှၤဂီၢ်မုၢ်လဲလိာ် အလၤကပီၤ လၢတၢ်တဂိာ်တသီၣ်တၢ်ဘၣ်လီၤ. 12 မူခိၣ်ဧၢ, ပာ်ကမၢကမၣ် သုသး လၢတၢ်န့ၣ် အဃိ တက့ၢ်. ကနိးကစုာ် ဒီးသးကတုၤ ဒိၣ်ဒိၣ်ကလဲာ် တက့ၢ်, ယွၤ စံးဝဲဒၣ်. 13 အဂ့ၢ်ဒ်အံၤ, ယပှၤဂီၢ်မုၢ် မၤ တၢ်အၢ ခံမံၤ, လဲၤသဒၣ် ယၤ, ထံမူ အထံထီၣ်ပၢၢ်, ဒီးကျိးန့ၢ်ကမါ လၢအဂီၢ်ဒၣ်ဝဲ, ကမါသ့ၣ်ဖး လၢအဟံးဃာ်ထံ တသ့ဘၣ်. 14 အံၣ်စရ့လး မ့ၢ်တၢ်အကုၢ်အပှၤဧါ. မ့ၢ်အအိၣ်ဖျဲၣ် လၢဟံၣ်ပူၤဧါ. ကဲတၢ်ဂုာ်န့ၢ် မ့ၢ်အဘၣ်မနုၤလဲၣ်. 15 ခ့ယုၢ်ဖိ ကညီၤထီၣ် လၢအလိၤ, ဒီးထုထီၣ် အကလုၢ်, ဒီးဒုးအိၣ်သယုၢ် အထံအကီၢ်လီၤ. အခူ အဝ့ၢ်န့ၣ်မ့ၢ် အူအီၣ်ကွံာ်လံ. ပှၤတအိၣ်လၢအပူၤ နီတဂၤဘၣ်. 16 ဒီးပှၤနိဖးဖိ, ဒီးပှၤတၤပါန့ၤဖိ မၤသ့ၣ်ဖး နခိၣ်ဒီလံ. 17 မ့ၢ်နလဲၤသဒၣ်ယွၤ နကစၢ် ဖဲအဆှၢနၤ လၢကျဲပူၤ သတးဒီး, နဒုးဘၣ်လီၤနသး လၢတၢ်န့ၣ်တမံၤ, တမ့ၢ်ဘၣ်ဧါ. 18 ဒီးခဲကနံၣ်အံၤ, တၢ်ဘၣ်ဃးဒီးနၤ လၢအဲၤကူးပတူး အကျဲ ဒ်သိးနကအီ ၡံဃိၢ် အထံန့ၣ်မ့ၢ် မနုၤတမံၤလဲၣ်. ဒီး တၢ်ဘၣ်ဃးဒီးနၤ လၢအၤၡူၢ် အကျဲ, ဒ်သိးနကအီ ထံမိၢ်ပှၢ် အထံန့ၣ်မ့ၢ် မနုၤတမံၤလဲၣ်. 19 နတၢ်အၢဒၣ်နဲ ကသိၣ်ဃီၣ်နၤ, ဒီးနမၤကမၣ်တၢ်န့ၣ် ကမၤနးမၤဖှီၣ်နၤလီၤ. ဒီးသ့ၣ်ညါ ဒီးကွၢ်ထံ လၢနလဲၤသဒၣ်ယွၤ နကစၢ်, ဒီးတၢ်ပျံၤယၤ တအိၣ်ဘၣ် လၢနပူၤန့ၣ်မ့ၢ် တၢ်အၢ ဒီး တၢ်ဘၣ်ကိၢ်ဘၣ်ဂီၤန့ၣ် တက့ၢ်. ယွၤ တၢ်သုးမုၢ်ဂီၢ်မုၢ် အကစၢ် စံးဝဲဒၣ်. 20 မ့ၢ်မး လၢပျၢၤ ယမၤကၢ် နနီၣ်ယိးဘိ, ဒီးမၤတဲာ်ပျံၤစၢဃာ်နၤ, ဒီးနစံး, ယတမၤ အတၢ်ဘၣ်. ဒီး လၢတၢ်စိခိၣ်ထီ ကိးဖျၢၣ်ဒဲး အလိၤ, ဒီး လၢသ့ၣ်သံကစဲာ် ကိးထံးဒဲး အဖီလာ်န့ၣ် နမံနီၤ ဒီးမၤကမၣ်မုၣ်ကမၣ်ခွါလီၤ. 21 ဒီးယဲဒၣ်အံၤ ယသူၣ်တ့ၢ်နၤ လၢစပံးမုၢ်စိရ့း, တၢ်အချံအသၣ်ဂ့ၤ နီၢ်နီၢ် ဒီဖျၢၣ်, ဒီးနလဲလိာ်နသး လၢစပံးမုၢ် လၢအအၢလီၤဒၣ်တၢ် လၢယမဲာ်ညါန့ၣ်မ့ၢ် အဘၣ်မနုၤလဲၣ်. 22 အဂ့ၢ်ဒ်အံၤ, နမ့ၢ်သ့စီနသး လၢဟီၣ်ခိၣ် အဆးပၠၣ်, ဒီး ဟံးန့ၢ် ဆးပၠၣ် လၢအအါ ဘၣ်ဆၣ်ဒီး, နတၢ်အၢ ကွဲးအသး လၢယမဲာ်ညါလီၤန့ၣ်, ကစၢ်ယွၤ စံးဝဲဒၣ်. 23 ယတဘၣ်အၢဘၣ်, ယတပိာ်ဘၣ် ဘဧၤလးတဖၣ် အခံဘၣ်န့ၣ် နကစံးဒ်လဲၣ်. ကွၢ် နကျဲ လၢကစၢၢ်ကဆူး အပူၤ, သ့ၣ်ညါတၢ် လၢနမၤတၢ် တက့ၢ်. နမ့ၢ်ကီၤလၤအူးဖိ ချ့တဒု လဲၤပိာ် အကျဲ, 24 ကသ့ၣ်ယီၤမံၤ လၢအညီနုၢ် ပှၢ်မုၢ်ကနၢ, မူၤဝဲ အဖၢမုၢ်ဒီး, သါသဖှိထီၣ် ကလံၤလီၤ. တုၤ အမူၤဝဲဒီး, မ့ၢ်မတၤ ဘိးဃၣ်အီၤ သ့တဂၤလဲၣ်. ပှၤလၢအဃုအီၤ တမၤဘှံးဘၣ်အသး နီတဂၤဘၣ်, အလါဘၣ် ဒီးကထံၣ်န့ၢ်အီၤလီၤ. 25 ဒ်သိး နသု တအိၣ်ဘ့ၣ်ခီၣ်တဂ့ၤဒီး, တြီ နခီၣ် တက့ၢ်. ဒီးနကိာ်ပူၤန့ၣ် ဒ်သိး တၢ်သုတသူနသး လၢထံတဂ့ၤ. ဒီး နစံး, မုၢ်လၢ်တၢ် အလီၢ်တအိၣ်ဘၣ်. အဂ့ၢ်ဒ်အံၤ, ယအဲၣ်ပှၤဂၤ, ဒီးယကပိာ်အခံလီၤ. 26 ဒ်ပှၤဟုၣ်တၢ်ဘျၣ်တၢ်တဂၤ တုၤပှၤထံၣ်န့ၢ်အီၤ ဒီး, ပာ် မဲာ်ဆှးအသး အသိးန့ၣ်, အံၣ်စရ့လး အပှၤဟံၣ်ဖိ အမဲာ်ဆှး ဒ်န့ၣ်အသိး, အဝဲသ့ၣ်တဖၣ်န့ၣ် အစီၤပၤတဖၣ်, အပဒိၣ်ဖးဒိၣ်တဖၣ်, အပှၤလုၢ်တၢ်အဒိၣ်တဖၣ်, အဝံသ့ၣ်တဖၣ်န့ၣ်လီၤ. 27 အဝဲသ့ၣ် စံးသ့ၣ် တကျီၣ်, နဲဒၣ်နမ့ၢ် ယပၢ်လီၤ. ဒီးစံး လၢၢ်တဖျၢၣ်န့ၣ်, နဆံးစၢ်န့ၢ်ယၤလီၤ. အဂ့ၢ်ဒ်အံၤ, ဃၣ်ဒူချၢအသး ဒီးယၤ, ဒီးတမ့ၢ်ဘၣ် အမဲာ်ဘၣ်. ဘၣ်ဆၣ်ဒီး လၢအတၢ်အၢ အကတီၢ်န့ၣ် ကစံး, ဂဲၤဆၢထၢၣ်, ဒီးအုၣ်က့ၤခီၣ်က့ၤ ပှၤတက့ၢ်. 28 ဘၣ်ဆၣ်ဒီး နကစၢ်တဖၣ် လၢနတ့ လၢနဂီၢ်ဒၣ်နဲမ့ၢ် အအိၣ်ဖဲလဲၣ်. လၢတၢ်အၢ အကတီၢ်န့ၣ် အုၣ်က့ၤခီၣ်က့ၤ နၤမ့ၢ်သ့ ဒီး မ်အဂဲၤဆၢထၢၣ် တက့ၢ်. အဂ့ၢ်ဒ်အံၤ. နကစၢ် အါပှဲၤသိး ဒီးနဝ့ၢ်တဖၣ်လီၤ. ယူဒၤဧၢ. 29 သုကလိာ်ကွီၢ် ဒီးယၤ မ့ၢ်အဘၣ်မနုၤလဲၣ်. သုမၤကမၣ်ဘၣ်လံယၤ ကိးဂၤဒဲးလံ, ယွၤ စံးဝဲဒၣ်. 30 ယတီၢ်လံသုဖိ ကလီကလီလံ. တဒိးန့ၢ်ဘၣ် တၢ်သိၣ်ဃီၣ်အီၤဘၣ်. သုနးဒၣ်သုဝဲ အီၣ်ကွံာ် သုဝံတဖၣ် ဒ်ခ့ယုၢ် မၤဟးဂီၤတၢ် အသိးန့ၣ်လီၤ. 31 ပှၤတစိၤဧၢ, ကွၢ်ထံ ယွၤအကလုၢ် တက့ၢ်. ယကဲထီၣ်လံ လၢပှၤမုၢ်ကနၢ လၢအံၣ်စရ့လး အဂီၢ် စ့ၢ်ကီးဧါ, ကီၢ် တၢ်ခံးတဘ့ၣ်န့ၣ် ဧါ. ပဟးထူၣ်ဖျဲးတၢ်, ပတလဲၤလၢၤဘၣ်ဆူ နအိၣ်ဘၣ် ယပှၤဂီၢ်မုၢ် စံးဝဲန့ၣ်, မ့ၢ်အဘၣ်မနုၤလဲၣ်. 32 ပှၤမုၣ်ကနီၤ ကသးပ့ၤနီၣ် အကယၢကယဲ, တလးမူးပိာ်မုၣ် အတၢ်ကူတၢ်သိး စ့ၢ်ကီးဧါ. ဘၣ်ဆၣ်ဒီး ယပှၤဂီၢ်မုၢ် သးပ့ၤနီၣ်ယၤ မုၢ်နံၤ လၢပဂံၢ် တသ့ဘၣ်လီၤ. 33 နမၤဂ့ၤထီၣ် နကျဲ ဒ်သိး ကဃု တၢ်အဲၣ်န့ၣ်မ့ၢ် အဘၣ်မနုၤလဲၣ်. မၤသးဒ်န့ၣ်ဒီး နသိၣ်လိ ပှၤပိာ်မုၣ်အၢ လၢနကျဲ လီၤ. 34 ဒီးတၢ်ထံၣ်န့ၢ်ပှၤဖှီၣ်ဖိ လၢအတၢ်ဒဲးဘၣ် တအိၣ်ဘၣ်. အသွံၣ် လၢနဆ့ အလိၤလီၤ. ယဃုထၢ ဒီးမၤဘၢၣ်ဖျိတၢ် သတးဒီး, ယထံၣ်ဘၣ်အီၤန့ၣ် တမ့ၢ်ဘၣ်. အဂ့ၢ်ဒ်အံၤ, အိၣ်ဝဲ လၢတၢ်ခဲလၢာ်န့ၣ် အလိၤလီၤ. 35 ဘၣ်ဆၣ်ဒီး နစံး, မ့ၢ်ယတၢ်ဒဲးဘး တအိၣ်ဘၣ်ဒီး, အသးထီၣ် ကဃၣ်ကွံာ်အသး လၢယၤ သပှၢ်တၢၢ်လီၤ. ကွၢ်ကွၢ်, ယကလိာ်ကွီၢ် ဒီးနၤ လၢနစံး ယတၢ်ဒဲးဘၣ် တအိၣ်ဘၣ်န့ၣ် အဃိလီၤ. 36 နဟးဝ့ၤဝီၤတၢ် လၢအအါ ဒ်သိး နကလဲလိာ် နကျဲန့ၣ်မ့ၢ် အဘၣ်မနုၤလဲၣ်. နမဲာ်ကဆှး စ့ၢ်ကီး လၢအဲၤကူပတူး အဃိ ဒ်နမဲာ်ဆှး လၢအၤၡူၢ် အဃိ အသိးန့ၣ်လီၤ. 37 နကဟးထီၣ် စ့ၢ်ကီး လၢအပူၤ အိၣ်ဒီး နစု လၢနခိၣ် အဖီခိၣ်လီၤ. အဂ့ၢ်ဒ်အံၤ, ယွၤ ညိကွံာ်တၢ် လၢနသန့ၤနသး လၢအီၤတဖၣ်, ဒီးနတဘီၣ်ထီၣ်ညီထီၣ် လၢအပူၤဘၣ်လီၤ.


လံာ်ယံးရမံယၤ. Jeremiah 3

1 တၢ်စံးဝဲ, ပှၤမ့ၢ်ပာ်မၢ်အမါ, ဒီးအဝဲဒၣ် ဟးဖး ဒီးအီၤ, ဒီးကဲထီၣ် ပိာ်ခွါအဂၤ အတၢ်ဒီး, အဝၤ ကက့ၤကဒါက့ၤဆူအအိၣ် စ့ၢ်ကီးဧါ. တၢ် လၢကီၢ်တဘ့ၣ်န့ၣ် ကဘၣ်အၢ ဖးဒိၣ်, တမ့ၢ်ဘၣ်ဧါ. ဘၣ်ဆၣ်ဒီး နမၤကမၤတၢ် ဒီးပှၤ လၢနအဲၣ်အီၤ အါဂၤ နာ်သက့ဒီး, ဟဲက့ၤဆူ ယအိၣ် တက့ၢ်, ယွၤ စံးဝဲဒၣ်. 2 ကျ့ထီၣ် နမဲာ်ဆူ တၢ်အလီၢ်ထီၣ်ထီ, ဒီးကွၢ်တၢ်အလီၢ် ဖဲပှၤတမံဃုာ်ဘၣ် ဒီးနၤန့ၣ် တက့ၢ်. နဆ့ၣ်နီၤ အိၣ်ခိး ပှၤ လၢကျဲအဃၢၤ ဒ်ပှၤဧ့ရ့းဖိ လၢပှၢ်မုၢ်ကနၢ အသိးန့ၣ်, ဒီး နမၤဘၣ်အၢ ထံဧိၤကီၢ်ဧိၤ လၢနမၤကမၣ်မုၣ်ကမၣ်ခွါ, ဒီးနတၢ်အၢလီၤ. 3 မၤသးဒ်န့ၣ်ဒီး တၢ်တြီတၢ်စူၤ, ဒီးတၢ်ဟဲစူၤ လၢခံအကတီၢ်န့ၣ် တအိၣ်ဘၣ်, ဒီးနအိၣ်ဒီး ပှၤဃဲသဲမုၣ် အမဲာ်တူၢ်ခိၣ်, နတပာ်မဲာ်ဆှးဘၣ် နသးဘၣ်. 4 တုၤအံၤဆူညါ နကကိးထီၣ်ယၤ, ယပၢ်ဧၢ, နမ့ၢ် ပှၤလၢအကဆှၢယၤ လၢယသးစၢ်ဒံး, တမ့ၢ်ဘၣ်ဧါ. 5 မ့ၢ်အကပာ် အသးထီၣ် လီၤစိၤလီၤထီဧါ. ကဝံသးဒိၣ် တုၤ အကတၢၢ်န့ၣ် ဧါ. ကွၢ်ကွၢ်, နကတိၤတၢ်, ဘၣ်ဆၣ်ဒီး မၤ တၢ်အၢ ဖဲနမၤသ့လီၤ. 6 လၢစီၤပၤယိၤၡံယၤ အမုၢ်နံၤန့ၣ် ယွၤ စံး လၢယၤ, အံၣ်စရ့လး လၢအသးဟးဂီၤ မ့ၢ်အမၤဝဲ ဒ်လဲၣ်ဒ်လဲၣ်န့ၣ် နထံၣ်ဘၣ် စ့ၢ်ကီးဧါ. လဲၤထီၣ်ဝဲ လၢကယဲၢ်ကစၢၢ်ထီ အလိၤ, ဒီး လၢကယဲၢ် သ့ၣ်သံကစဲာ် အဖီလာ်, ဒီးမၤကမၣ်မုၣ် ကမၣ်ခွါ ဖဲန့ၣ်လီၤ. 7 ဒီးမၤဝဲ ဒ်န့ၣ် အလီၢ်ခံန့ၣ် ယစံး, ဟဲက့ၤကဒါက့ၤဆူ ယအိၣ် တက့ၢ်. ဒီးတဟဲက့ၤဘၣ်. ဒီးအဒီပုၢ်ဝဲၢ်မုၣ် ယူဒၤ လၢအကလုၢ် တတီဘၣ်န့ၣ် ထံၣ်ထံၣ်ဘၣ်ဝဲလီၤ. 8 ဒီးတုၤ ယပာ်မၢ် အံၣ်စရ့လး လၢအသးဟးဂီၤ, ဒီးဟ့ၣ်အီၤ လၢလံာ်လီၤဖှၣ် တဘ့ၣ် လၢအအဲၣ်ဘၢဝၤ အဘျီ ခဲလၢာ် အဃိဒီး, ယထံၣ်ဘၣ် လၢအဒီပုၢ်ဝဲၢ်မုၣ် ယူဒၤ လၢအကလုၢ် တတီဘၣ်န့ၣ် တပျံၤဘၣ်တၢ်ဘၣ်. ဒီးလဲၤဝဲ ဒီးမၤဃဲသဲမုၢ်အသး စ့ၢ်ကီး လီၤ. 9 ဒီးတၢ်မၤအသး လၢအမၤဃဲသဲမုၣ်အသးန့ၣ် ဟူထီသါလီၤ သတးဒီး, မၤဘၣ်အၢ ကီၢ် ဒီဘ့ၣ်ညါ, ဒီးအဲၣ်ဘၢဝၤ ဒီး လၢၢ်ဧိၤလ့ဧိၤ, ဒီးသ့ၣ်ဧိၤဝၣ်ဧိၤန့ၣ်လီၤ. 10 ဒီး လၢတၢ်ခဲလၢာ် အဃိန့ၣ် အဒီပုၢ်ဝဲမုၣ် ယူဒၤ လၢအကလုၢ် တတီဘၣ်န့ၣ် တဟဲက့ၤဘၣ်ဆူ ယအိၣ် ဒီးအသး ဒီဖျၢၣ်ညါဘၣ်. မ့ၢ်အမၤဝဲ လၢလီတၢ် လီၤ, ယွၤ စံးဝဲဒၣ်. 11 ဒီးယွၤ စံးဘၣ်ယၤ, အံၣ်စရ့လး လၢအသးဟးဂီၤန့ၣ် တီန့ၢ်လိၤန့ၢ် ယူဒၤ လၢအကလုၢ် တတီဘၣ် တက့ၢ်လီၤ. 12 လဲၤကိးထီၣ် တၢ်ကတိၤအံၤ ဆူကလံၤစိး ဒီးစံး, အံၣ်စရ့လး လၢအသးဟးဂီၤဧၢ, ဟဲက့ၤ တက့ၢ်. ဒီးယတလံထီၣ်လၢၤဘၣ် ယမဲာ် လၢသုဘၣ်, ယွၤ စံးဝဲဒၣ်. အဂ့ၢ်ဒ်အံၤ, ယ အိၣ်ဒီးဘျုး ဒီးဖှိၣ်ဒီး ယသးတထီၣ်ဘၣ် တထံၣ်ဃီဘၣ်န့ၣ် ယွၤ စံးဝဲဒၣ်. 13 မၤထဲအံၤ, တဲလီၤကျဲၤလီၤ နတၢ်ဒဲးဘး လၢနမၤကမၣ်ဘၣ်လံ ယွၤ နကစၢ်, ဒီး လၢနဟးဝ့ၤဝီၤတၢ် ဆူပှၤဂၤ အအိၣ်လၢကယဲၢ် သ့ၣ်အသံကစဲာ် အဖီလာ်, ဒီး လၢသု တကနၣ်ဘၣ် ယကလုၢ်ဘၣ်န့ၣ် တက့ၢ်. ယွၤ စံးဝဲဒၣ်. 14 ဖိသ့ၣ်လံၤသ့ၣ် လၢအသးဟးဂီၤသ့ၣ်ဧၢ, ဟဲက့ၤ တက့ၢ်. ယညိကွံာ်သု ဘၣ်ဆၣ်ဒီး ယကတူၢ်လိာ်က့ၤသု, ယွၤ စံးဝဲဒၣ်, တဂၤ လၢဝ့ၢ် တဝ့ၢ် အပူၤ, ဒီးခံဂၤ လၢပှၤတကလုာ် အကျါ, ဒီးယကဒုးဟဲသု ဆူစံယိၣ်လီၤ. 15 ဒီးယကဟ့ၣ်သု လၢပှၤကွၢ်သိတဖၣ် လၢအဘၣ်ယသး, လၢအကဒုးအီၣ်သု လၢတၢ်သ့ၣ်ညါ, ဒီးတၢ်ဒုးပလီၢ် သုသးလီၤ. 16 ဒီးတုၤ သု အါထီၣ်ဂီၢ်ထီၣ်, ဒီးဂုၤထီၣ်ပသီထီၣ် လၢကီၢ်ပူၤဒီး, တၢ် လၢမုၢ်နံၤတဖၣ်န့ၣ် ယွၤ စံးဝဲဒၣ်, ပှၤတစံးလၢၤဘၣ်, ယွၤအတၢ်အၢၣ်လီၤအီလီၤ အတလါန့ၣ်ဘၣ်. ဒီးတဆိကမိၣ်လၢၤဘၣ် လၢအဂ့ၢ်ဘၣ်, ဒီးတသ့ၣ်နီၣ်ထီၣ်က့ၤလၢၤ အီၤဘၣ်, ဒီးတအိၣ်သကိးလၢၤဘၣ်ဝဲဘၣ်. ဒီးတမၤလၢၤဘၣ်ဝဲဘၣ်. 17 အကတီၢ်ဖဲန့ၣ် တၢ်ကကိး ယရူၤၡလ့ၣ် လၢယွၤ အလီၢ်ပစိာ်, ဒီးပှၤအကလုာ် ခဲလၢာ် ကအိၣ်ဖှိၣ်ရိဖှိၣ်ဖဲန့ၣ် ဆူ ယွၤအမံၤ, ဆူယရူၤၡလ့ၣ် အပူၤလီၤ. ဒီးတလဲၤထွဲလၢၤဘၣ် အသးအၢအနၢ်က့ၣ် အခံဘၣ်. 18 တၢ် လၢမုၢ်နံၤတဖၣ်န့ၣ် ယူဒၤ အပှၤဟံၣ်ဖိ ကလဲၤဃုာ် ဒီးအံၣ်စရ့လး အပှၤဟံၣ်ဖိ, ဒီးကဟဲ တပူၤဃီ လၢကီၢ်ကလံၤစိး ဆူ ကီၢ် လၢယဟ့ၣ်န့ၢ်သါ သုပၢ်တဖၣ်လီၤ. 19 ဒီးယစံး, ယကပာ်နၤ လၢဖိသၣ် အကျါ, ဒီးဟ့ၣ်နၤ လၢအကီၢ်မုာ်, တၢ်န့ၢ်သါ အလၤကပီၤ လၢပှၤကလုာ်တဖၣ် အသုးမုၢ် အကျါ ဒ်လဲၣ်. ဒီးယစံး, နကကိးယၤ, ယပၢ်ဧၢ, ဒီးနတဃၣ်ကွံာ်ဘၣ်နသး လၢယၤဘၣ်. 20 ဘၣ်ဆၣ်ဒီး ဒ်ပှၤမါ လၢအကလုၢ် တတီဘၣ်ဒီး အဝၤ အသိးန့ၣ် သုကလုၢ် တတီဘၣ် ဒီးယၤ ဒ်န့ၣ်သိး, အံၣ်စရ့လး အပှၤဟံၣ်ဖိသ့ၣ်ဧၢ, ယွၤ စံးဝဲဒၣ်. 21 တၢ်အသီၣ် ဟူထီၣ် လၢတၢ်စိခိၣ် အလိၤတဖၣ်လီၤ. မ့ၢ် ပှၤအံၣ်စရ့လးဖိ ဟီၣ်ဝဲ, ဒီးဃ့ကညးတၢ်လီၤ. အဂ့ၢ်ဒ်အံၤ, မၤဒၢကူဒၢက့ၣ် အကျဲ, ဒီးသးပ့ၤနီၣ် ယွၤ အကစၢ် လီၤ. 22 ဖိသ့ၣ်လံၤသ့ၣ် လၢအသးဟးဂီၤသ့ၣ်ဧၢ, ဟဲက့ၤ တက့ၢ်. ဒီးယကမၤဘျါက့ၤ သုသးဟးဂီၤန့ၣ်လီၤ. ကွၢ်ကွၢ်, ပဟဲဆူ နအိၣ်လီၤ. အဂ့ၢ်ဒ်အံၤ, နမ့ၢ် ယွၤ ပကစၢ်လီၤ. 23 မ့ၢ်မး ပဃုတၢ်မၤစၢၤ လၢတၢ်စိခိၣ်တဖၣ်, ဒီး လၢကစၢၢ်ကလိအါန့ၣ် ကလီကလီလီၤ. မ့ၢ်မး အံၣ်စရ့လး အတၢ်အုၣ်က့ၤခီၣ်က့ၤန့ၣ် အိၣ်ဝဲ လၢယွၤ ပကစၢ် အပူၤ လီၤ. 24 ဒီးတၢ်မဲာ်ဆှးအလီၢ် အီၣ်ကွံာ် ပပၢ် အစုလီၢ်အခီၣ်ခိၣ် လၢပဖိၣ်သၣ်ခွါထီၣ် လံၤလံၤ, အသိး အမဲာ်တဲးလဲး, ဒီး အဂီၤဘုၣ်ဂီၤဖံး, အဖိခွါ ဒီးအဖိမုၣ်လီၤ. 25 ပမံလီၤ လၢပမဲာ်ဆှး အပူၤ, ဒီးတၢ်ပာ်မဲာ်ဆှးလုးဘၢ ပှၤလီၤ. အဂ့ၢ်ဒ်အံၤ, ပမၤကမၣ်ဘၣ် ယွၤ ပကစၢ်, ပဝဲဒၣ် ဒီးပပၢ်, လၢပဖိၣ်သၣ်ခွါထီၣ် လံၤလံၤ တုၤ မုၢ်မဆါ တနံၤအံၤ, ဒီးပတဒိကနၣ်ဘၣ် ယွၤ ပကစၢ် အကလုၢ်န့ၢ်ဘၣ် လီၤ.


လံာ်ယံးရမံယၤ. Jeremiah 4

1 နမ့ၢ်ဟဲက့ၤကဒါက့ၤ, အံၣ်စရ့လးဧၢ, ယွၤ စံးဝဲဒၣ်, ဟဲက့ၤဆူ ယအိၣ် တက့ၢ်. ဒီးနမ့ၢ်ပာ်ကွံာ် နတၢ်သးဘၣ်အၢ လၢယမဲာ်ညါဒီး, တၢ်တသုးကွံာ် နလီၢ်ဘၣ်. 2 ဒီးနကဆိၣ်တၢ်, ယွၤမူဝဲ, လၢတၢ်မ့ၢ်တၢ်တီ, လၢတၢ်စံၣ်ညီၣ်တီ, ဒီး လၢတၢ်တီတၢ်လိၤ အပူၤ, ဒီးပှၤကလုာ်တဖၣ်န့ၣ် ကဆိၣ်ဂ့ၤလီၤအသး လၢယွၤ အပူၤ, ဒီးကပာ်ကဖိအသး လၢအပူၤလီၤ. 3 အဂ့ၢ်ဒ်အံၤ, ယွၤ စံး လၢယူဒၤ ဒီး ယရူၤၡလ့ၣ် အပှၤကညီ ဒ်အံၤ, ထဲၣ်ထီၣ်သု ဟီၣ်ခိၣ် လၢအဘၣ် တၢ်ထဲၣ်အီၤ တက့ၢ်. ဒီးဖှံတၢ် လၢတၤဆှုၣ် အကျါ တဂ့ၤ. 4 ကူးတရံးလီၤသုသး လၢယွၤအဂီၢ်, ဒီးသုးကွံာ်သုသး အဖံးန့ၣ် တက့ၢ်. ယူဒၤ အပှၤကညီ, ဒီးယရူၤၡလ့ၣ် အဝ့ၢ်ဖိသ့ၣ်ဧၢ, ယသးထီၣ် ကဟဲ ဘၣ်ဖုး ဒ်မ့ၣ်အူ အသိး, ဒီး ကအီၣ်တၢ် တုၤ ပှၤမၤလီၤပံာ်အီၤ တသ့ဘၣ် နီတဂၤဘၣ်, လၢသုမၤ တၢ်အၢ အဃိလီၤ. 5 ဒုးစံၣ်တဲၤတဲလီၤတၢ် လၢယူဒၤ အပူၤ, ဒီးဒုးနၢ်ဟူတၢ် လၢယရူၤၡလ့ၣ် အပူၤ, ဒီးစံး, အူကွဲၤ လၢကီၢ်ပူၤ, ကိးပသူထီၣ်, ဒီးစံး, အိၣ်ဖှိၣ်ရိဖှိၣ်, ဒီးလဲၤသကိးဆူ ဝ့ၢ် လၢအအိၣ်ဝဲ ဒီးအခိၣ်ဒူတဖၣ် အပူၤ တက့ၢ်. 6 ယူာ်ထီၣ် သုးဖိ အလၣ် လၢစံယိၣ် တက့ၢ်. ဃ့ၢ်ထီၣ်ကွံာ်, အိၣ်ကတီၢ် တဂ့ၤ. အဂ့ၢ်ဒ်အံၤ, ယကဒုးဟဲ တၢ်အၢ လၢကလံၤစိး, ဒီးတၢ်မၤဟးဂီၤဖးဒိၣ်လီၤ. 7 ခ့ယုၢ် ဟဲထီၣ် လၢသဃာ်ကျါ, ဒီးပှၤမၤဟးဂီၤ ပှၤကလုာ်တဖၣ် ဟဲဝဲ, ဟးထီၣ်လံ လၢအလီၢ်န့ၣ် ဒ်သိး အကမၤသယုၢ် နကီၢ်လီၤ. နခူနဝ့ၢ် ကအိၣ်သယုၢ် တုၤ ပှၤတအိၣ်ဘၣ် လၢအပူၤဘၣ်လီၤ. 8 လၢတၢ်အံၤ အဃိန့ၣ် ကံၢ်တူာ် သုယီၢ်ဒ့ လၢထၢၣ် အတၢ်ကံးညာ်, ဒဲသုသးနါပှၢ် ဒီးဟီၣ်ပသူထီၣ် တက့ၢ်. အဂ့ၢ်ဒ်အံၤ, ယွၤအသးကဲၤထီၣ်န့ၣ် တဃၣ်ကွံာ်အသး လၢပအိၣ်ဘၣ်. 9 ဒီးတၢ်ကမၤအသး လၢမုၢ်တနံၤန့ၣ် ယွၤ စံးဝဲဒၣ်, စီၤပၤအသး ကဟးဂီၤ, ဒီးပဒိၣ်ဖးဒိၣ်အသး, ဒီးပှၤလုၢ်တၢ်အဒိၣ် အသး ကကတုၤ, ဒီးဝံတဖၣ် ကပာ်အသး ကမၢကမၣ်လီၤ. 10 တုၤနုၤတစု ယစံး, အၣ်လါ, ကစၢ်ယွၤဧၢ, မ့ၢ်မး နလီန့ၢ် ပှၤဂီၢ်မုၢ်အံၤ ဒီးပှၤယရူၤၡလ့ၣ်ဖိ ဒိၣ်မးလီၤ. နစံး သုကအိၣ် ဒီးတၢ်ဃူတၢ်ဖိး ဘၣ်ဆၣ်ဒီး, နးဧိၤဘီဧိၤနုာ် ပၢၢ်လၢအသးလီၤ. 11 အကတီၢ်ဖဲန့ၣ် တၢ်ကစံး လၢပှၤဂီၢ်မုၢ်န့ၣ် ဒီး လၢပှၤယရူၤၡလ့ၣ်ဖိ, ကလံၤအူသူထီၣ် ဟဲ လၢတၢ်စိခိၣ်တဖၣ် လၢပှၢ်မုၢ်ကနၢ ဆူယပှၤဂီၢ်မုၢ် အဖိမုၣ် အအိၣ်, တမ့ၢ်ဘၣ် ဒ်သိး အကပညၢဘု, ဒ်သိး အကမၤကဆှီတၢ်ဘၣ်. 12 ကလံၤဆူၣ်န့ၢ် အန့ၣ် ကဟဲ လၢယဂီၢ်လီၤ. ခဲကနံၣ်အံၤ ယ ကစံၣ်ညီၣ်ကွီၢ်ယဲလီၤ. 13 ကွၢ်ကွၢ်, ကဟဲထီၣ် ဒ်တၢ်အၢၣ် အသိး, ဒီးအလ့ၣ်ကဟၣ် ဒ်ကလံၤသဝံး အသိး, အကသ့ၣ်န့ၣ် လဲၤတၢ်ချ့န့ၢ် လံာ်ဧိၤတြၤဧိၤ တက့ၢ်လီၤ. ပဘၣ် တၢ်အဖှီၣ်လီၤ. အဂ့ၢ်ဒ်အံၤ, တၢ်မၤဟးဂီၤပှၤလီၤ. 14 ယရူၤၡလ့ၣ်ဧၢ, သ့စီကွံာ် တၢ်အၢ လၢနသး, ဒ်သိး နကတုၤ လၢတၢ်အုၣ်က့ၤခီၣ်က့ၤနၤ တက့ၢ်. တၢ်ကူၣ်အအၢဖးအသီ ကအိၣ်ကဆိး လၢနပူၤ ဆံးယံာ်လဲၣ်. 15 အဂ့ၢ်ဒ်အံၤ, လၢဒၣ်, တၢ်အကလုၢ်သီၣ် စံၣ်တဲၤတဲလီၤ တၢ်, ဒီး လၢကစၢၢ် အ့ဖရဲၣ်ဒုး နၢ်ဟူ တၢ်နးတၢ်ဖှီၣ်လီၤ. 16 ဘိးဘၣ်သ့ၣ်ညါ ပှၤကလုာ်တဖၣ် တက့ၢ်. ကွၢ်ကွၢ်, ဒုးနၢ်ဟူ တၢ်ထီဒါ ယရူၤၡလ့ၣ်, ပှၤခိးတၢ်ဖိ ဟဲ လၢကီၢ်အအယံၤ, ဒီးထုထီၣ် အကလုၢ်ထီဒါ ယူဒၤ အခူဧိၤဝ့ၢ်ဧိၤ လီၤ. 17 ဒ်ပှၤပၢၤစံာ်ဧိၤပှဲၤဧိၤ အသိးန့ၣ်, ပှၤအိၣ်ဝးတရံးထီဒါ အီၤလီၤ. အဂ့ၢ်ဒ်အံၤ, ပူထီၣ် ယၤလီၤ, ယွၤ စံးဝဲဒၣ်. 18 နကျဲဧိၤကပူၤဧိၤ ဒီးနမၤတၢ်န့ၣ် မၤန့ၢ်နၤ လၢတၢ်န့ၣ်တဖၣ်လီၤ. အန့ၣ်မ့ၢ် နတၢ်အၢတၢ်သီလီၤ. မ့ၢ်တၢ်မၤကိၢ်မၤဂီၤ နးမးလီၤ. အဂ့ၢ်ဒ်အံၤ, ဆဲး ပၢၢ်လၢနသးလီၤ. 19 ယပှံာ်ဧၢ, ယပှံာ်ဧၢ, တၢ်ဆိးကဲး လၢယသးကံၢ်ပူၤ လီၤ. ယသး သီၣ်ထီၣ်, ယအိၣ်ဘှီၣ်ကလာ် တကဲဘၣ်. အဂ့ၢ်ဒ်အံၤ, ယသးဧၢ, နနၢ်ဟူ ကွဲၤသီၣ်, တၢ်ဒုးတၢ်ယၤ အသီၣ်ထီၣ်လီၤ. 20 တၢ်ကိးထီၣ် တၢ်ဟးဂီၤ လၢတၢ်ဟးဂီၤ အဖီခိၣ်လီၤ. အဂ့ၢ်ဒ်အံၤ, ကီၢ် ဒီဘ့ၣ်ညါ အိၣ်သယုၢ်လီၤ. တၢ်မၤဟးဂီၤ ယဒဲတဖၣ် သတူၢ်ကလာ်, ယဒဲအယၣ်သဒၢ တၢ်သပြူၤ ကလာ်လီၤ. 21 ယကထံၣ်ဘၣ် သုးဖိအလၣ်, ယကနၢ်ဟူ ကွဲၤအသီၣ်န့ၣ် ဆံးယံာ်လဲၣ်. 22 အဂ့ၢ်ဒ်အံၤ, ယပှၤဂီၢ်မုၢ်မ့ၢ် ပှၤဟးဂီၤဖိ, တသ့ၣ်ညါဘၣ် ယၤဘၣ်. မ့ၢ်ဖိ လၢအဟးဂီၤ, အသူၣ်ဆးအသးဆး တအိၣ်ဘၣ်. ကူၣ်တၢ်သ့ ထဲအကမၤ တၢ်အၢလီၤ. လၢအကမၤ တၢ်ဂ့ၤန့ၣ်, တသ့ၣ်ညါဘၣ်ဝဲဘၣ်. 23 ယကွၢ် ဟီၣ်ခိၣ်, ဒီးကွၢ်ကွၢ်, အိၣ်သယုၢ် ဒီးအိၣ်ကလီ, ဒီးယကွၢ် မူခိၣ်, ဒီးအတၢ်ကပီၤ တအိၣ်ဘၣ်. 24 ယကွၢ် ကစၢၢ်ကလိ, ဒီးကွၢ်ကွၢ်, ဟူးဝးဝဲ, ဒီးတၢ်စိခိၣ် ခဲလၢာ် ဝးဆှဲးဆှိးဝဲလီၤ. 25 ယကွၢ်တၢ်, ဒီးကွၢ်ကွၢ်, ပှၤကညီ တအိၣ်ဘၣ်. ဒီးမူကပိာ်လိၤ အထိၣ်ဧိၤလံၣ်ဧိၤ ယူၤကွံာ်လံ. 26 ယကွၢ်တၢ်, ဒီးကွၢ်ကွၢ်, တၤသၣ်အလီၢ်န့ၣ်မ့ၢ် ပှၢ်မုၢ်ကနၢ, ဒီးအခူအဝ့ၢ် ခဲလၢာ် လီၤပှီၢ် လၢယွၤအမဲာ်ညါ လၢအသးကဲၤထီၣ် အဃိလီၤ. 27 အဂ့ၢ်ဒ်အံၤ, ယွၤ စံးဒ်အံၤ, ကီၢ် ဒီဘ့ၣ်ညါ ကအိၣ်သယုၢ်လီၤ. ဘၣ်ဆၣ်ဒီး ယတမၤ တုၤအလၢာ်ဘၣ်. 28 မၤသးဒ်န့ၣ်ဒီး ဟီၣ်ခိၣ် ကသူၣ်အုးသးအုး, ဒီးမူခိၣ် လၢထးခီ ကသူထီၣ်ဝဲလီၤ. အဂ့ၢ်ဒ်အံၤ, ယကတိၤတၢ်, ယ တိာ်တၢ်လံ, ဒီးယတပီၢ်ယၢ်လီၤက့ၤဘၣ် ယသးဘၣ်, ဒီးယတဂုၤက့ၤယသး လၢအီၤဘၣ်. 29 ဝ့ၢ်ဃ့ၢ်ထီၣ်ကွံာ် ဒီဝ့ၢ်ညါ လၢကသ့ၣ်သုးဖိ, ဒီးပှၤခးချံၣ်ဖိ အသီၣ် အဃိလီၤ. လဲၤဆူသဃာ်ကျါ ဒီးထီၣ် လၢၢ်ဧိၤလ့ဧိၤလီၤ. ပှၤကလဲၤသဒၣ်ဝ့ၢ် ကိးဝ့ၢ်ဒဲး, ဒီးပှၤတအိၣ် တဆိးဘၣ် လၢအပူၤ နီတဂၤဘၣ်. 30 ဒီးပှၤ လၢအကဟးဂီၤနၤဧၢ, နကမၤဒ်လဲၣ်. နမ့ၢ်ကူသိး ဒီးတၢ်အဂီၤ ဘၣ်ဆၣ်ဒီး, နမ့ၢ်ကယၢကယဲ နသး ဒီးတၢ်ကယၢကယဲထူ ဘၣ်ဆၣ်ဒီး, နမ့ၢ်ဖှူ နမဲာ် တုၤအသ့ၣ်ဖး လၢကသံၣ် ဘၣ်ဆၣ်ဒီး, နပာ်နသး လၢအဃံအလၤ ကလီကလီလီၤ. ပှၤလၢအအဲၣ်နၤတဖၣ် ကမၤတရီတပါနၤ, ကဃု နသးသမူလီၤ. 31 အဂ့ၢ်ဒ်အံၤ, ယ နၢ်ဟူ ပှၤအကလုၢ် ဒ်ပိာ်မုၣ် လၢအဟုးဆါ အသိးန့ၣ်, တၢ်နးတၢ်ဖှီၣ် ဒ်ပိာ်မုၣ် လၢအဆံးစၢ် အဖိဝဲၢ်ကိ အသိးန့ၣ်လီၤ. မ့ၢ်စံယိၣ်ဖိမုၣ် အကလုၢ် လီၤ. သါသဖှိဝဲ, ယူာ်ထီၣ် အစု ဒီးစံးဝဲ, ယဘၣ်အဖှီၣ်လီၤ. အဂ့ၢ်ဒ်အံၤ, ယသးလီၤဘှါ လၢပှၤမၤသံ ပှၤကညီ အဃိလီၤ.


လံာ်ယံးရမံယၤ. Jeremiah 5

1 ဃ့ၢ်ဝ့ၤဝီၤ လၢယရူၤၡလ့ၣ် အကျဲပူၤ, ဒီးကွၢ်, ဒီးသ့ၣ်ညါ, ဒီးဃုတၢ် လၢအလီၢ်ဖးလဲၢ်န့ၣ် တက့ၢ်. သုမ့ၢ်ထံၣ်န့ၢ် ပှၤကညီတဂၤ, ပှၤမ့ၢ်အိၣ်လၢအမၤ တၢ်စံၣ်ညီၣ်တီ, လၢအဃု တၢ်မ့ၢ်တၢ်တီဒီး, ယကပျၢ် အတၢ်လီၤ. 2 ဒီးယွၤ မူဝဲန့ၣ်, မ့ၢ်စံး ဘၣ်ဆၣ်ဒီး, မ့ၢ်အဆိၣ် တၢ်ကဘျံးကဘျၣ် သပှၢ်တၢၢ်လီၤ. 3 ယွၤဧၢ, နမဲာ် ကွၢ် တၢ်တီတၢ်လိၤ တမ့ၢ်ဘၣ်ဧါ. နတီၢ် အီၤ ဘၣ်ဆၣ်ဒီး, တသးအုးဝဲဘၣ်. နမၤလၢာ်အီၤ ဘၣ်ဆၣ်ဒီး, တဒိးဘၣ် တၢ်သိၣ်ဃီၣ်ဘၣ်. ပာ်အမဲာ်ကိၤန့ၢ် လၢၢ်တက့ၢ်လီၤ. ဟဲက့ၤကဒါက့ၤန့ၣ် အသး တအိၣ်ဘၣ်. 4 ဒီးယစံး, အဝဲသ့ၣ်အံၤ မ့ၢ်ထဲပှၤဖှီၣ်ဖိယာ်ဖိ, မ့ၢ် ပှၤဟးဂီၤဖိလီၤ. အဂ့ၢ်ဒ်အံၤ, တသ့ၣ်ညါဘၣ် ယွၤ အကျဲ, အကစၢ် အတၢ်စံၣ်ညီၣ်ဘၣ်. 5 ယကလဲၤဆူ ပှၤအဒိၣ်တဖၣ် အအိၣ်, ဒီးယကတိၤတၢ် ဒီးအီၤလီၤ. အဂ့ၢ်ဒ်အံၤ, အဝဲသ့ၣ်တဖၣ်န့ၣ် သ့ၣ်ညါ ယွၤအကျဲ, အကစၢ် အတၢ်စံၣ်ညီၣ်လီၤ. ဘၣ်ဆၣ်ဒီး အဝဲသ့ၣ်တဖၣ်န့ၣ် မၤကၢ် နီၣ်ယိးဘိ, မၤတဲာ်ကွံာ်ပျံၤ စၢဃာ်န့ၣ်လီၤ. 6 မၤသးဒ်န့ၣ်ဒီး ခ့ယုၢ် လၢပှၢ်လၢ်ကျါ ကမၤသံအီၤ, ထွံၣ်မံၤမုၢ်ဟါ ကမၤဟးဂီၤအီၤ, ခ့စံၣ်ပိၣ် ကခိးခူသူၣ် လၢအခူအဝ့ၢ် အဃၢၤလီၤ. ကယဲၢ် ပှၤလၢအလဲၤထီၣ်ဆူ ခိ တဂၤလၢ်လၢ်န့ၣ် တၢ်ကအ့ၣ်ဖှီကွံာ်အီၤလီၤ. အဂ့ၢ်ဒ်အံၤ, အတၢ်ကမၣ် အိၣ်အါမး, ဒီးအသးဟးဂီၤ နးထီၣ်ဝဲလီၤ. 7 ယကပျၢ်နၤ လၢတၢ်အံၤ အဃိ ဒ်လဲၣ်. နဖိနလံၤ လဲၤသဒၣ်ယၤလံ. ဒီးဆိၣ်တၢ် လၢတၢ် လၢအတမ့ၢ်ဘၣ် ကစၢ် အမဲာ်ညါလီၤ. ဒီးယဒုးဘျဲးအီၣ်အီၤ ဘၣ်ဆၣ်ဒီး, အဲၣ်ဘၢ တၢ်, ဒီးအိၣ်ဖှိၣ်ရိဖှိၣ် လၢပှၤဃဲသဲမုၢ် အဟံၣ်ပူၤလီၤ. 8 မ့ၢ် ဒ်ကသ့ၣ်ဖါ လၢတၢ်ဒုးအီၣ် အဆၣ် လၢမုၢ်ဂီၤ အသိးန့ၣ် တဂၤ ကဟဲးဝဲဆူ ပှၤ လၢအဃၢၤ အမါ စုာ်စုာ်လီၤ. 9 ယကအိၣ်သကိးတၢ် လၢတၢ်န့ၣ်တဖၣ် အဃိ, တမ့ၢ်ဘၣ်ဧါ, ယွၤ စံးဝဲဒၣ်. ဒီးယသး ကမၤဆၢ တၢ်အၢ လၢပှၤကလုာ် ဒ်အံၤသိး, တမ့ၢ်ဘၣ်ဧါ. 10 ထီၣ်ဘး အခိၣ်ဒူ, ဒီးမၤဟးဂီၤတၢ် တက့ၢ်, ဘၣ်ဆၣ်ဒီး မၤ တုၤအလၢာ် တဂ့ၤ. ကျီကွံာ် အစပံးမုၢ် အစုဖံး တက့ၢ်. အဂ့ၢ်ဒ်အံၤ, တမ့ၢ်ဘၣ် ယွၤ အဝဲဘၣ်. 11 အဂ့ၢ်ဒ်အံၤ, အံၣ်စရ့လး အပှၤဟံၣ်ဖိ ဒီးယူဒၤ အပှၤဟံၣ်ဖိ မၤထီဒါယၤ ဒီးလီတၢ် ဒိၣ်မးလီၤ, ယွၤ စံးဝဲဒၣ်. 12 ကတိၤ တၢ်ကဘျံးကဘျၣ် လၢယွၤ အဂ့ၢ်, ဒီးစံးဝဲဒၣ်, တအိၣ်ဘၣ်ဝဲဘၣ်. ဒီးတၢ်အၢ တဘၣ်ဘၣ် ပှၤဘၣ်. ဒီးပတထံၣ် နးဧိၤဘီဧိၤ, တၢ်သၣ်ဝံၤလီၤဒိဘၣ်. 13 ဒီးဝံတဖၣ်န့ၣ်မ့ၢ် ကလံၤသီၣ်ဂီၤ, ဒီးတၢ်အကလုၢ်န့ၣ် တအိၣ်ဘၣ် လၢအပူၤဘၣ်. တၢ်မၤအီၤ ဒ်န့ၣ်သိးလီၤ. 14 မၤသးဒ်န့ၣ်ဒီး တၢ်သုးမုၢ်ဂီၢ်မုၢ်အယွၤ စံးဝဲ ဒ်အံၤ, မ့ၢ် သုကတိၤ တၢ်ကတိၤ တထံၣ်န့ၣ် ဒီး, ကွၢ်ကွၢ်, ယကပာ် ယတၢ်ကတိၤ လၢနကိာ်ပူၤ လၢမ့ၣ်အူ, ဒီးပှၤဂီၢ်မုၢ်အံၤ လၢသ့ၣ်မုၢ်, ဒီးကအီၣ်ကွံာ်ဝဲလီၤ. 15 ကွၢ်ကွၢ်, ယကဒုးဟဲ ပှၤကလုာ်ထီဒါသု လၢအယံၤ, အံၣ်စရ့လး အပှၤဟံၣ်ဖိသ့ၣ်ဧၢ, ယွၤ စံးဝဲဒၣ်မ့ၢ် ပှၤတကလုာ် အဒိၣ်အဆူၣ်, ပှၤတကလုာ် လၢအအိၣ်ဝဲ လၢပျၢၤ, ပှၤတကလုာ် လၢနတသ့ၣ်ညါဘၣ် အကျိာ်ဘၣ်, ဒီးမ့ၢ် အကတိၤတၢ် ဒ်လဲၣ်ဒ်လဲၣ်န့ၣ် နနၢ်တပၢၢ်ဘၣ်. 16 အလၢပီၤန့ၣ်မ့ၢ် တၢ်သွၣ်ခိၣ်ပူၤ အိၣ်အိးထီၣ်အသး လီၤ. မ့ၢ်ဝဲ လၢပှၤအဆူၣ် ခဲလၢာ်လီၤ. 17 ဒီးကအီၣ်နဘု, ဒီးနကိၣ် လၢနဖိခွါ ဒီးနဖိမုၣ်ဂ့ၤ အီၣ်ဝဲ, ကအီၣ်ကွံာ် နသိနမဲာ်တဲးလဲး, ဒီးနဂီၤဘုၣ်ဂီၤဖံး, ကအီၣ်ကွံာ် နစပံးမုၢ်, ဒီးနချၢၣ်ဒၢ, ကမၤဖှီၣ်လီၤ ဝ့ၢ် အိၣ်ဒီး အခိၣ်ဒူ လၢနသန့ၤနသး လၢအီၤ, လၢနးဧီၤဘီဧိၤလီၤ. 18 ဘၣ်ဆၣ်ဒီး လၢမုၢ်နံၤတဖၣ်န့ၣ် ယတမၤသု တုၤသု လၢာ်ကွံာ်ဘၣ်, ယွၤ စံးဝဲဒၣ်. 19 ဒီးတုၤ သုစံး, ယွၤ ပကစၢ် မၤပှၤ လၢတၢ်တဖၣ်န့ၣ်မ့ၢ် အဘၣ်မနုၤလဲၣ်န့ၣ် ဒီး, တၢ်ကမၤအသး လၢနကဘၣ်စံးဆၢအီၤ, ဒ်သုလဲၤသဒၣ်ယၤ ဒီး မၤ တခီဘီမုၢ်ဖိ အကစၢ်တဖၣ် အတၢ် လၢသုထံသုကီၢ်ပူၤ အသိးန့ၣ် သုဘၣ်မၤ ပှၤတခီဘီမုၢ်ဖိ အတၢ် လၢကီၢ်ပူၤ လၢအတမ့ၢ်ဘၣ် သုကီၢ် ဒ်န့ၣ်သိးလီၤ. 20 စံၣ်တဲၤတဲလီၤ တၢ်အံၤ လၢယၤကိာ် အပှၤဟံၣ်ဖိ, ဒီး ဒုးနၢ်ဟူ တၢ်အံၤ လၢယူဒၤ အပူၤ, 21 ဒီးစံး, ပှၤဟးဂီၤဖိဂီၢ်မုၢ် လၢအသူၣ်ဆးသးဆး တအိၣ်ဘၣ်, လၢအမဲာ်အိၣ်, ဒီးတထံၣ်ဘၣ်တၢ်ဘၣ်, ဒီးအနၢ်အိၣ်, ဒီးတနၢ်ဟူဘၣ် တၢ်ဘၣ်သ့ၣ်ဧၢ, ကနၣ် တၢ်အံၤ တက့ၢ်. 22 သုတပျံၤဘၣ် ယၤဘၣ်ဧါ, ယွၤ စံးဝဲဒၣ်, သုတကနိးဘၣ် လၢယမဲာ်ညါ ဘၣ်ဧါ. ပှၤလၢအတနီၢ်ပီၣ်လဲၣ်နံၤ လၢမဲးဧိၤဟီၣ်ဧိၤ လၢတၢ်မၤလိာ် အထူအယိာ်, လၢအလုၣ်သ့ၣ်ခါပတာ် တသ့ဘၣ်. အလပီမ့ၢ် စံၣ်ပီပု ဘၣ်ဆၣ်ဒီး, မၤဃၣ်တၢ် တသ့ဘၣ်, မ့ၢ်သီၣ်ထီၣ် ရုၢ်ရုၢ် ဘၣ်ဆၣ်ဒီး လဲၤကပာ်ဝဲ တသ့ဘၣ်. 23 မ့မ့ၢ် ပှၤဂီၢ်မုၢ်အံၤ အိၣ်ဝဲ ဒီးအသး လၢအပူၤထီၣ်ဒၣ်တၢ်, ဒီးတၢထီၣ်တၢလီၤဒၣ်တၢ်လီၤ. ပူထီၣ်ဝဲ, ဒီးဟးထီၣ်ကွံာ်လံ. 24 ဒီးတစံးဘၣ် လၢအသးကံၢ်ပူၤ, မ်ပပျံၤ ယွၤ ပကစၢ် လၢအဟ့ၣ်လီၤ တၢ်စူၤ, တၢ်အဆိ ဒီးတၢ်အခံ လၢအကတီၢ်ဒၣ်ဝဲ, လၢအပာ်ကျၢၤ လၢပဂီၢ် ကူးဘုအနွံတဖၣ် တက့ၢ်န့ၣ်ဘၣ်. 25 သုတၢ်အၢတဖၣ် ဘိးကဒါကွံာ် တၢ်န့ၣ်တဖၣ် လၢသုအိၣ်, ဒီးသုတၢ်ဒဲး တြီ တၢ်ဂ့ၤ လၢသုလီၤ. 26 အဂ့ၢ်ဒ်အံၤ, ပှၤတတီတလိၤဘၣ်တဖၣ် အိၣ်ဝဲ လၢယပှၤဂီၢ်မုၢ် အကျါလီၤ. ခိးခူသူၣ်ဝဲ ဒ်ပှၤမၤန့ၢ် ထိၣ်ဧိၤလံၣ်ဧိၤ အသိးန့ၣ်, ပာ်ပျံၤသကွီၤ ဒ်သိး အကဖီၣ်န့ၣ်န့ၢ် ပှၤကညီလီၤ. 27 ဒ်ထိၣ်အဒၢ ပှဲၤဝဲ ဒီးထိာ်ဧိၤလံၣ်ဧိၤ အသိးန့ၣ်, အဟံၣ် ပှဲၤဝဲဒီး လီတၢ်ဝ့ၤတၢ် ဒ်န့ၣ်သိးလီၤ. မၤသးဒ်န့ၣ်ဒီး ဒိၣ်ထီၣ်ဝဲ, ဒီးထူးထီၣ်တီၤထီၣ်ဝဲလီၤ. 28 သီၣ်ထီၣ်ဝဲ, ဘျ့ကဆှၣ်ထီၣ်ဝဲ, မ့ၢ်မး အမၤ တၢ်အၢန့ၣ် လုၣ်ကွံာ်လီၤ. တစံၣ်ညီၣ်ဘၣ် ပှၤအကွီၢ်, ပှၤဖိၣ်ဃဲ အကွီၢ်ဘၣ်. ဘၣ်ဆၣ်ဒီး ဘီၣ်ထီၣ်ညီထီၣ်ဝဲလီၤ. ဒီးပှၤဖှီၣ်ဖိယာ်ဖိ အကွီၢ်န့ၣ် တစံၣ်ညီၣ်ဘၣ်ဝဲဘၣ်. 29 ယကအိၣ်သကိးတၢ် လၢတၢ်န့ၣ်တဖၣ် အဃိ တမ့ၢ်ဘၣ်ဧါ. ယွၤ စံးဝဲဒၣ်, ဒီးယသး ကမၤဆၢ တၢ်အၢ လၢပှၤကလုာ် ဒ်အံၤသိး, တမ့ၢ်ဘၣ်ဧါ. 30 တၢ်ဒုးကတုၤပှၤသး, ဒီးတၢ်ဒုးကနိးကစုာ်တၢ်န့ၣ် မၤအသး လၢကီၢ်ပူၤလီၤ. 31 ဝံၤဧိၤမီၣ်ဧိၤ ကတိၤတၢ် လၢဝံကျိာ် ကဘျံးကဘျၣ်, ဒီးပှၤလုၢ်တၢ်အဒိၣ် ပၢတၢ် လၢအစုပူၤ, ဒီးယပှၤဂီၢ်မုၢ် အဲၣ်ဒိးတၢ် ဒ်န့ၣ်သိး, ဒီးလၢ အကတၢၢ်န့ၣ် သုကမၤဒ်လဲၣ်.

1 ပှၤဘံၣ်ယၤမံၣ်ဖိသ့ၣ်ဧၢ, ဃ့ၢ်ထီၣ်ကွံာ် လၢယရူၤၡလ့ၣ် အပူၤ, ဒီးအူထီၣ်ကွံာ် ကွဲၤ လၢတကိၤ အပူၤ, ဒီးပာ် တၢ်ပနီၣ်မ့ၣ်အူ လၢဘ့ၤသဟးကၤရ့ၣ် အပူၤ တက့ၢ်. အဂ့ၢ်ဒ်အံၤ, တၢ်အၢ ကွၢ်လီၤဝဲ လၢကလံၤစိးတခီ, ဒီးတၢ်မၤဟးဂီၤဖးဒိၣ်လီၤ. 2 ယကမၤဟးဂီၤကွံာ် စံယိၣ် အဖိမုၣ်, ပှၤအိၣ်ဒီးအဃံအလၤ, ပှၤအစၢ်လီၤ. 3 ပှၤကွၢ်သိဖိ အိၣ်ဒီး အသိ အမဲာ်တဲးလဲးတဖၣ် ကဟဲဆူအအိၣ်, ကသူၣ် အဒဲ အိၣ်ဝးတရံးအီၤ, ကဒုးအီၣ် အဆၣ် တဂၤ လၢအလီၢ်ဒၣ်ဝဲ, တဂၤ လၢအလီၢ်ဒၣ်ဝဲန့ၣ်လီၤ. 4 ကတဲာ်ကတီၤ တၢ်ဒုးသုးထီဒါအီၤ, ဂဲၤဆၢထၢၣ်, လဲၤထီၣ်သကိး ဖဲမုၢ်ထူၣ် တက့ၢ်. ပဘၣ်အဖှီၣ်လီၤ. အဂ့ၢ်ဒ်အံၤ, မုၢ်ဃ့ၢ်လီၤ, မုၢ်ဟါ အကဒုထုးထီထီၣ်အသးလီၤ. 5 ဂဲၤဆၢထၢၣ်, လဲၤသကိး လၢမုၢ်နၤ, ဒီးမၤဟးဂီၤ သကိး အနူၢ်ဧိၤစီၤဧိၤတဖၣ် တက့ၢ်. 6 အဂ့ၢ်ဒ်အံၤ, တၢ်သုးမုၢ်ဂီၢ်မုၢ်အယွၤ စံးဒ်အံၤ, ကူာ်လီၤသ့ၣ်, ဒီးပာ်ထီၣ် တိာ်ဧိၤတာ်ဧိၤ ထီဒါ ယရူၤၡလ့ၣ် တက့ၢ်. ဝ့ၢ် လၢတၢ်ကအိၣ်သကိးအီၤ ဒီဝ့ၢ်ညါန့ၣ်မ့ၢ် အအံၤ လီၤ. တၢ်မၤအၢ အိၣ်ပှဲၤဝဲ လၢအသးကံၢ်ပူၤလီၤ. 7 ဒ်ထံထီၣ်ပၢၢ် ဒုးယွၤလီၤ အထံ အသိးန့ၣ်, အဝဲန့ၣ် ဒုးယွၤလီၤ အတၢ်အၢ ဒ်န့ၣ်သိးလီၤ. တၢ်မၤဆူၣ်, ဒီးတၢ်ဂုာ်န့ၢ်န့ၣ် ဟူထီၣ်ဝဲ လၢအပူၤလီၤ. တၢ်ဘၣ်ဆဲးအလီၢ်, ဒီး တၢ်ပူၤလီၢ် အိၣ်ဝဲ လၢယမဲာ်ညါ တထံၣ်ဃီလီၤ. 8 ဒိးတၢ်သိၣ်ဃီၣ် တက့ၢ်, ယရူၤၡလ့ၣ်ဧၢ, ယသး ကဟးထီၣ်ကွံာ် ဘၣ်ဖုး လၢနအိၣ်လီၤ. ယကဒုးအိၣ်သယုၢ် ဘၣ်ဖုးနၤ, ကီၢ် လၢပှၤတအိၣ်တဆိးဘၣ် လၢအပူၤန့ၣ်လီၤ. 9 တၢ်သုးမုၢ်ဂီၢ်မုၢ်အယွၤ စံးဝဲ ဒ်အံၤ, ပှၤကမၤန့ၢ် အံၣ်စရ့လး အပှၤ အိၣ်လီၤတဲာ် စီဖ့ကလ့ၤ ဒ်စပံးမုၢ်အသၣ် အသိးန့ၣ်လီၤ. ဃၣ်ဃီၤကဒီး နစု ဒ်ပှၤဒဲး စပံးမုၢ်အသၣ်ဆူ နာ်ပူၤ အသိးန့ၣ် တက့ၢ်. 10 ယကတိၤတၢ်, ဒီးသဆၣ်ထီၣ် မတၤအခံ ဒ်သိး အကကနၣ် တဂၤလဲၣ်. ကွၢ်ကွၢ်, အနၢ်တဒိး တၢ်ကူးတရံးဘၣ်, ဒီး နၢ်ဟူတၢ် တသ့ဘၣ်. ကွၢ်ကွၢ်, ယွၤအကလုၢ်မ့ၢ် တၢ်ဒုၣ်ဒွဲၣ်အလီၢ် လၢအဂီၢ်, တဘၣ်ဘၣ်အသး လၢအီၤ ဘၣ်. 11 မၤသးဒ်န့ၣ်ဒီး ယပှဲၤဒီး ယွၤအသး ကဲၤထီၣ်, ယကီၤယသး တကဲဘၣ်. ယကလူလီၤအီၤ လၢဖိသၣ် အိၣ်လၢကျဲပူၤ, ဒီး လၢဖိၣ်သၣ်ခွါ အိၣ်ဖှိၣ်ရိဖှိၣ် အဖီခိၣ်န့ၣ်လီၤ. မ့ၢ်မး ပှၤအဝၤ ဒီးပှၤအမါန့ၣ် တၢ်ကဖီၣ်န့ၢ်အီၤ, ပှၤအသးပှၢ်, ဒီးပှၤ လၢအနံၤအသီ ပှဲၤထီၣ်လီၤ. 12 ဒီးအဟံၣ်အဃီန့ၣ် တၢ်ကဟ့ၣ်အီၤ လၢပှၤဂၤ, အစံာ်အပှဲၤ ဒီးအဖိအမါ တပူၤဃီလီၤ. အဂ့ၢ်ဒ်အံၤ, ယကယူာ်ထီၣ် ယစု လၢပှၤကီၢ်ဖိ အဖီခိၣ်, ယွၤ စံးဝဲဒၣ်. 13 အဂ့ၢ်ဒ်အံၤ, လၢအဆံးကတၢၢ် ပၢၢ်လၢအဒိၣ်ကတၢၢ်န့ၣ် ပှၤသးကွံတၢ် ကိးဂၤဒဲး, ဒီး လၢဝံဧိၤမီၣ်ဧိၤ ပၢၢ်လၢပှၤလုၢ်တၢ်အဒိၣ်န့ၣ် ပှၤမၤဒီးလီတၢ် ကိးဂၤဒဲးလီၤ. 14 ဒီးမၤဘျါက့ၤ ကလီကလီ ယပှၤဂီၢ်မုၢ် အဖိမုၢ် အပူၤလီၢ်, ဒီးစံးဝဲ, တၢ်ဃူတၢ်ဖိး, တၢ်ဃူတၢ်ဖိးလီၤ. ဒီးတၢ်ဃူတၢ်ဖိး တအိၣ်ဘၣ်. 15 တုၤ အမၤ တၢ်သးဘၣ်အၢ ဒီး, အမဲာ်ဆှး စ့ၢ်ကီးဧါ. တမ့ၢ်ဘၣ်, အမဲာ်တဆှးဘၣ် လ့ၤတက့ၤဘၣ်. ဒီးပာ်မဲာ်ဆှး အသးန့ၣ် တသ့ၣ်ညါဘၣ်ဝဲဘၣ်. မၤသးဒ်န့ၣ်ဒီး ကလီၤဃံၤ လၢပှၤအလီၤဃံၤ အကျါလီၤ. အဆၢကတီၢ် လၢယအိၣ်သကိးအီၤန့ၣ် အခီၣ် ကဘၣ်တိၢ်လီၤ, ယွၤ စံးဝဲဒၣ်. 16 ယွၤ စံးဒ်အံၤ, ဆၢထၢၣ် လၢကျဲပူၤ, ဒီးကွၢ်တၢ်, ဒီးသံကွၢ်တၢ် လၢကျဲလီၢ်လံၤတဖၣ် အဂ့ၢ်, ကျဲအဂ့ၤန့ၣ်မ့ၢ် အအိၣ်ဖဲလဲၣ်န့ၣ် တက့ၢ်. ဒီးပိာ်ကျဲန့ၣ် တက့ၢ်. ဒီးသုကထံၣ်န့ၢ် တၢ်အိၣ်ဘှံး လၢသုသး အဂီၢ်လီၤ. ဒီးအဝဲသ့ၣ် စံးဝဲဒၣ်, ပတပိာ်ဘၣ်. 17 ဒီးယပာ် ပှၤပၢၤတၢ်ဖိ လၢသုဖီခိၣ်, ဒီးစံး, ကနၣ်ကွဲၤ အသီၣ် တက့ၢ်. ဒီးအဝဲသ့ၣ်န့ၣ် စံးဝဲဒၣ်, ပတကနၣ်ဘၣ်. 18 မၤသးဒ်န့ၣ်ဒီး ပှၤကလုာ်သ့ၣ်ဧၢ, ကနၣ် တက့ၢ်. ဒီးပှၤဂီၢ်မုၢ် အိၣ်ဖှိၣ်သ့ၣ်ဧၢ, သ့ၣ်ညါ တၢ်အိၣ်ဝဲ လၢအကျါ တက့ၢ်. 19 ဟီၣ်ခိၣ်ဧၢ, ကနၣ် တက့ၢ်. ကွၢ်ကွၢ်, ယကဒုးဘၣ် ပှၤဂီၢ်မုၢ်အံၤ လၢတၢ်အၢ, အကူၣ်ထီၣ်ဖးလီၤတၢ် အတၤသၣ်လီၤ. အဂ့ၢ်ဒ်အံၤ, တဒိကနၣ် ယကလုၢ်ဘၣ်, ဒီး ညိကွံာ် ယတၢ်သိၣ်တၢ်သီလီၤ. 20 ပှၤဟဲစိာ်လီၢ်ဘၣ် ဆူယအိၣ်လၢၡဘၤ, ဒီးလီၢ်ဟ့ၣ်န့ၣ် လၢထံယံၤကီၢ်ယံၤ မ့ၢ်အဂိာ် မနုၤလဲၣ်. သုတၢ်လုၢ်မ့ၣ်အူ တဘၣ်ဘၣ် ယသးဘၣ်, ဒီးသုလုၢ်တၢ်န့ၣ် ယတအဲၣ်ဒိးဘၣ်. 21 မၤသးဒ်န့ၣ်ဒီး ယွၤ စံးဒ်အံၤ, ကွၢ်ကွၢ်, ယကပာ်ခီၣ် ဘၣ်တိၢ်အလီၢ်အံၤ လၢပှၤဂီၢ်မုၢ်အံၤ အမဲာ်ညါလီၤ. ဒီးပၢ် ဒီးဖိကလီၤဃံၤ တပူၤဃီ လၢအဖီခိၣ်လီၤ. ဒီးပှၤ လၢအဃၢၤ, ဒီးအတံၤသကိး ကတုၤ လၢတၢ်ဟးဂီၤ တပူၤဃီ လီၤ. 22 ယွၤ စံးဒ်အံၤ, ကွၢ်ကွၢ်, ပှၤဂီၢ်မုၢ် ကဟဲဝဲ လၢကလံၤစိး, ဒီးပှၤတကလုာ်ဖးဒိၣ် ကဂဲၤဆၢထၢၣ် လၢဟီၣ်ခိၣ် အကပၤလီၤ. 23 ဟံးဃာ်ဝဲ ဒီးချံၣ်ဧိၤပျၢ်ဧိၤ ဒီးဘီဧိၤနးဧိၤ, အသူၣ်ကိၤအသးကိၤ, ဒီးတသးကညီၤဘၣ်တၢ်ဘၣ်. အကလုၢ်သီၣ် ရုၢ်ရုၢ် ဒ်ပီၣ်လဲၣ် အသိးန့ၣ်, ဒီးဒိးကသ့ၣ်, ကတဲာ်ကတီၤ, ဒ်ပှၤသုးဖိအသိး, ထီဒါနၤ, စံယိၣ် အဖိမုၣ်ဧၢ. 24 @ 25 လဲၤထီၣ်ဆူ ပျီပူၤ တဂ့ၤ, လဲၤတၢ် လၢကျဲမုၢ် တဂ့ၤ, အဂ့ၢ်ဒ်အံၤ, တၢ်အဒုၣ်အဒါအနး, တၢ်မၤပျံၤမၤဖုး အိၣ် ကိးပူၤဒဲးလီၤ. 26 ယပှၤဂီၢ်မုၢ် အဖိမုၣ်ဧၢ, ကံၢ်တူာ် နယီၢ်ဒ့ လၢထၢၣ် အတၢ်ကံးညာ်, ဒီးကလိာ်နသး လၢဖၣ်ဆါ အကျါ, သူၣ်အုးသးအုး ဒ် လၢဖိခွါ တဂၤဃီ အသိးန့ၣ်, ဟီၣ်ပသူထီၣ် တက့ၢ်. အဂ့ၢ်ဒ်အံၤ, ပှၤမၤဟးဂီၤတၢ်န့ၣ် ကဟဲဘၣ်ပှၤ သတူၢ်ကလာ်လီၤ. 27 ယပာ်နၤ လၢပှၤမၤကွၢ်တၢ် ဒီးတိာ်ဧိၤတာ်ဧိၤ လၢယပှၤဂီၢ်မုၢ် အကျါ, ပှၤခိးတၢ် ဒ်သိး နကသ့ၣ်ညါ, ဒီးမၤကွၢ် အကျဲလီၤ. 28 အဝဲသ့ၣ် ခဲလၢာ်မ့ၢ် ပှၤပူထီၣ်တၢ် ဒီးပူထီၣ်ဝဲ, လဲၤတၢ် ဒီးကတိၤခဲၣ်တၢ်လီၤ. မ့ၢ်တိၢ် ဒီးထး, ပှၤမၤဘၣ်အၢတၢ် ကိးဂၤဒဲးလီၤ. 29 ဃိအကလံၤ ကသုၣ်ထီၣ်, ပှၤလၢာ် လၢမ့ၣ်အူပူၤလံ. ပှၤသိတၢ်ဖိ သိဝဲ ကလီကလီလီၤ. အဂ့ၢ်ဒ်အံၤ, ပှၤတတီတလိၤဘၣ်န့ၣ် တလီၤဖးဘၣ်. 30 စ့ လၢတၢ်ညိကွံာ်အီၤန့ၣ် ပှၤကကိးအီၤလီၤ. အဂ့ၢ်ဒ်အံၤ, ယွၤ ညိကွံာ်အီၤလီၤ.


လံာ်ယံးရမံယၤ. Jeremiah 7

1 ယွၤအကလုၢ် လၢအဘၣ် စီၤယံးရမံယၤ ဒီးစံးဝဲဒၣ်, ဆၢထၢၣ် လၢယွၤအဟံၣ် အကျဲစၢၤ, ဒီးကိးထီၣ်ဖဲန့ၣ် လၢတၢ်ကတိၤအံၤ, ဒီးစံး, 2 ကနၣ် ယွၤအကလုၢ်, ပှၤယူဒၤဖိ လၢအလဲၤနုာ် ပဲတရီအံၤ ဒ်သိး သုကဘါထီၣ် ယွၤ ခဲလၢာ်သ့ၣ်ဧၢ. 3 တၢ်သုးမုၢ်ဂီၢ်မုၢ်အယွၤ, အံၣ်စရ့လး အကစၢ် စံးဒ်အံၤ, မၤဂ့ၤထီၣ်က့ၤ သုကျဲ ဒီးသုမၤတၢ် တက့ၢ်. 4 ဒီးယကဒုးအိၣ်ဒုးဆိးသု လၢအလီၢ်အံၤလီၤ. သန့ၤ သုသး လၢတၢ်ကတိၤ ကဘျံးကဘျၣ် လၢအစံး, ယွၤ အနူၢ်, ယွၤအနူၢ်, ယွၤအနူၢ် မ့ၢ်အဝဲအံၤန့ၣ် တဂ့ၤ. 5 အဂ့ၢ်ဒ်အံၤ, သုမ့ၢ်မၤဂ့ၤထီၣ်က့ၤ သုကျဲ ဒီးသုမၤတၢ် ဂ့ၤဂ့ၤကလဲာ်, သုမ့ၢ်မၤ တၢ်စံၣ်ညီၣ် ပှၤတဂၤ ဒီးပှၤ လၢအဃၢၤ အကွီၢ် တီတီ, 6 ဒီးသုမ့ၢ်တမၤအၢဘၣ် ပှၤတခီဘီမုၢ်ဖိ, ပှၤဖိၣ်ဃဲ, ဒီးပှၤမုၣ်ကမဲ, ဒီးမ့ၢ်တလူလီၤ တၢ်သွံၣ် လၢအတၢ်ဒဲးဘး တအိၣ်ဘၣ် ဖဲအံၤ, ဒီးမ့ၢ်တပိာ်ဘၣ် ကစၢ်အဂၤ အခံ လၢသုတၢ်အၢဒၣ်သုဝဲ အဂီၢ်ဘၣ် ဒီး, 7 ယကဒုးအိၣ်ဒုးဆိးသု လၢအလီၢ်ဖဲအံၤ, လၢကီၢ်ပူၤ လၢယဟ့ၣ်လီၤ သုပၢ် လီၤစိၤလီၤထီလီၤ. 8 ကွၢ်ကွၢ်, သုသန့ၤသုသး လၢတၢ်ကတိၤ ကဘျံးကဘျၣ် လၢအတဂိာ်တသီၣ်ဘၣ် တၢ်ဘၣ်. 9 မ့ၢ်သုကဟုၣ် တၢ်, ဒီးမၤသံ ပှၤကညီ, ဒီးအဲၣ်ဘၢမါအဲၣ်ဘၢဝၤ ဒီးဆိၣ်တၢ် တတီဘၣ်, ဒီးဆိၣ်ကဲၤ တၢ်နၢမူ လၢဘဧၤလး အဂီၢ်, ဒီးပိာ် ကစၢ်အဂၤတဖၣ် အခံ လၢသုတသ့ၣ်ညါဘၣ် အီၤ, 10 ဒီးဟဲဆၢထၢၣ် လၢယမဲာ်ညါ လၢဟံၣ်ပူၤအံၤ, လၢတၢ်ကိးအီၤ လၢယမံၤ ဒီးစံး, ပပူၤဖျဲးလံ, ဒ်သိး သု ကမၤ တၢ်သးဘၢအၢအံၤ ခဲလၢာ်န့ၣ် ဧါ. 11 ဟံၣ်အံၤ လၢတၢ်ကိးအီၤ လၢယမံၤ ကဲထီၣ် တမျိၤတမျၣ် အပူၤ လၢသုမဲာ်ညါ စ့ၢ်ကီးဧါ. ကွၢ်ကွၢ်, ယဲဒၣ်အံၤ ယထံၣ်စ့ၢ်ကီး လံ, ယွၤ စံးဝဲဒၣ်. 12 ဒီးလဲၤတၢ်ဆူ ယလီၢ် လၢၡံလိၤ အပူၤ, ဖဲယပာ်ယမံၤ လၢအခီၣ်ထံး, ဒီးတၢ် လၢယမၤအီၤ, လၢယပှၤဂီၢ်မုၢ် အံၣ်စရ့လး အတၢ်အၢတၢ်သီ အဃိန့ၣ် ကွၢ် တက့ၢ်. 13 ဒီးခဲကနံၣ်အံၤ မ့ၢ်သုမၤ တၢ်အံၤ ခဲလၢာ်ဒီး, ယွၤ စံးဝဲဒၣ်, ဒီးယကတိၤတၢ် ဒီးသု, ယဂဲၤဆၢထၢၣ် ဂီၤဂီၤ, ဒီးကတိၤတၢ်, ဒီးသုတကနၣ်ဘၣ်တၢ်ဘၣ်. ဒီးယကိးထီၣ်သု, ဒီးသုတစံးဆၢဘၣ်. 14 မၤသးဒ်န့ၣ်ဒီး ယကမၤဟံၣ်အံၤ လၢတၢ်ကိး လၢယမံၤ, ဖဲသုသန့ၤသုသး လၢအီၤ, တၢ်အလီၢ် လၢယဟ့ၣ်လီၤသု ဒီးသုပၢ်တဖၣ်န့ၣ်, ဒ်ယမၤ ၡံလိၤ အသိးန့ၣ်လီၤ. 15 ဒီးယကညိကွံာ်သု လၢယမဲာ်ညါ, ဒ်ယညိကွံာ် သုဒီပုၢ်ဝဲ ခဲလၢာ်, အ့ဖရဲၣ် အချံအသၣ် ခဲလၢာ် အသိးန့ၣ်လီၤ. 16 ဒီးနဲဒၣ်အံၤ ဘါထုကဖၣ်န့ၢ် ပှၤဂီၢ်မုၢ်အံၤ အဂီၢ် တဂ့ၤ, ဒီးထုထီၣ် တၢ်ကိးပသူထီၣ်, တၢ်ထုကဖၣ် လၢအဂီၢ် တဂ့ၤ, ဒီးဃ့ကညးယၤ လၢအဂီၢ် တဂ့ၤ, အဂ့ၢ်ဒ်အံၤ, ယ တကနၣ်ဘၣ် နကလုၢ်ဘၣ်. 17 တၢ် လၢအမၤဝဲ လၢယူဒၤ အခူအဝ့ၢ်, ဒီး လၢယရူၤၡလ့ၣ် အကျဲပူၤန့ၣ် နတထံၣ်ဘၣ်ဧါ. 18 ဖိဒံဖိသၣ် ထၢဖှိၣ် သ့ၣ်မုၣ်, ဒီးအပၢ်တဖၣ် ဆိၣ်ကဲၤ မ့ၣ်အူ, ဒီးပိာ်မုၣ် စံၢ် ကိၣ်သံကစဲာ် လၢအကမၤ ကိၣ်ဘ့ၣ်ဘၣ် လၢမူခိၣ် အနီၢ်ပၤမုၣ် အဂီၢ်, ဒီး လၢအကလူလီၤ တၢ်လုၢ်အီ လၢကစၢ်အဂၤတဖၣ် အဂီၢ်, ဒ်သိး အကထိၣ်ဂဲၤ ယသးထီၣ်လီၤ. 19 မ့ၢ်အထိၣ်ဂဲၤ ယသးထီၣ် စ့ၢ်ကီးဧါ, ယွၤ စံးဝဲဒၣ်, မၤလီၤအသး တုၤအပာ်မဲာ်ဆှးအသးန့ၣ် တမ့ၢ်ဘၣ်ဧါ. 20 မၤသးဒ်န့ၣ်ဒီး ယွၤ စံးဝဲ ဒ်အံၤ, ကွၢ်ကွၢ်, ယသးထီၣ်, ဒီးယသးကဲၤထီၣ် ကလူလီၤအသး လၢအလီၢ်အံၤ အဖီခိၣ်, လၢပှၤကညီ အလိၤ, ဒီး လၢဆၣ်ဖိကီၢ်ဖိ အလိၤ, ဒီး လၢသ့ၣ် လၢပှၢ်လၢ်ကျါ အဖီခိၣ်, ဒီး လၢဟီၣ်ခိၣ် အတၤသၣ် အဖီခိၣ်လီၤ. ဒီးကအီၣ်ကွံာ်တၢ်, ဒီးတလီၤပံာ်ဘၣ်ဝဲဘၣ်. 21 တၢ်သုးမုၢ်ဂီၢ်မုၢ်အယွၤ, အံၣ်စရ့လး အကစၢ်, စံးဒ်အံၤ, ပာ်ဖှိၣ် သုတၢ်လုၢ်မ့ၣ်အူ လၢသုတၢ်လုၢ် အဖီခိၣ်, ဒီးအီၣ် တၢ်ညၣ် တက့ၢ်. 22 အဂ့ၢ်ဒ်အံၤ, မုၢ်တနံၤ လၢယဒုးဟဲထီၣ် သုပၢ် လၢကီၢ်အဲၤကူပတူး အပူၤန့ၣ် ယတကတိၤဘၣ် ဒီးအီၤ, ယတမၤလိာ်ဘၣ်အီၤ လၢတၢ်လုၢ်မ့ၣ်အူ, ဒီးတၢ်လုၢ် အဂ့ၢ်အကျိၤဘၣ်. 23 မ့မ့ၢ် ယမၤလိာ်အီၤ လၢတၢ်အံၤ, ဒီးစံး, ဒိကနၣ် ယကလုၢ် တက့ၢ်. ဒီးယကကဲထီၣ် သုကစၢ်, ဒီးသုကကဲထီၣ် ယပှၤဂီၢ်မုၢ်, ဒီးပိာ် ကျဲခဲလၢာ် လၢယမၤလိာ်သု ဒ်သိး တၢ်ကဂ့ၤ လၢသုဂီၢ် တက့ၢ်. 24 ဘၣ်ဆၣ်ဒီး တကနၣ်ဘၣ် ဒီးတဒိးအနၢ်ဘၣ်, လဲၤတၢ် ဖဲအသးအၢအနၢ်က့ၣ် အတၢ်ကူၣ်ထီၣ်ဖးလီၤ အပူၤ, ဒီး ဂုၤက့ၤအခံ, ဒီးတလဲၤ လၢညါဘၣ်. 25 လၢမုၢ်တနံၤ လၢသုပၢ် ဟးထီၣ် လၢအဲၤကူပတူး လံၤလံၤန့ၣ် တုၤ မုၢ်မဆါ တနံၤအံၤ, ယမၢလီၤ ယခ့ယပှၤ ဝံတဖၣ်, ယဂဲၤဆၢထၢၣ် ဂီၤဂီၤ ကိးမုၢ်နံၤဒဲး, ဒီးယမၢလီၤအီၤလီၤ. 26 ဘၣ်ဆၣ်ဒီး တကနၣ်ဘၣ် ယကလုၢ်ဘၣ်. မ့ၢ်အပာ်ဆူၣ် အကိာ်, တဒိးဘၣ် အနၢ်ဘၣ်, မၤဝဲနးန့ၢ် အပၢ် တက့ၢ်လီၤ. 27 ဒီးတုၤ နကတိၤ တၢ်ကတိၤ ခဲလၢာ်အံၤ လၢအီၤ ဒီး, တကနၣ်ဘၣ် နကလုၢ်ဘၣ်, ဒီးတုၤ နကိးအီၤ ဒီး, တစံးဆၢဘၣ် နၤဘၣ်. 28 မၤသးဒ်န့ၣ်ဒီး နဘၣ်စံး လၢအီၤ, အအံၤမ့ၢ် ပှၤတကလုာ် လၢအတဒိကနၣ်ဘၣ် ယွၤ အကစၢ် အကလုၢ်ဘၣ်, ဒီးတတူၢ်လိာ်ဘၣ် တၢ်သိၣ်က့ၤဘၣ်. တၢ်မ့ၢ်တၢ်တီ ဟါမၢ်လံ, ဒီးဘၣ်ဒီၣ်တဲာ်ကွံာ် လၢအထးခိၣ် လံ. 29 တံာ်တဲာ် နခိၣ်သူ, ဒီးကွံာ်တ့ၢ်ကွံာ်အီၤ တက့ၢ်. ဒီးဟီၣ်တၢ်ယၢၤတၢ် လၢတၢ်အလီၢ်ထီၣ်ထီ အဖီခိၣ် တက့ၢ်. အဂ့ၢ်ဒ်အံၤ, ယွၤ ညိကွံာ်, ဒီးကွံာ်တ့ၢ်ကွံာ် ပှၤတစိၤ လၢအသးထီၣ်ဘၣ်အီၤလီၤ. 30 အဂ့ၢ်ဒ်အံၤ, ပှၤယူဒၤဖိ မၤ တၢ်အၢ လၢယမဲာ်ညါ, ယွၤ စံးဝဲဒၣ်, ပာ် အတၢ်သးဘၣ်အၢတဖၣ်န့ၣ် လၢဟံၣ်ပူၤ လၢတၢ်ကိးအီၤ လၢယမံၤ, ဒ်သိး အကမၤဘၣ်အၢအီၤလီၤ. 31 ဒီးမၤထီၣ် တိဖ့း အလီၢ်ထီၣ်ထီတဖၣ် လၢအအိၣ်ဝဲ လၢဟံၣ်နိၣ် အဖိခွါ အကစၢၢ်ကဆူး ဒ်သိး အကဆူးကွံာ် အဖိခွါ ဒီးအဖိမုၣ် လၢမ့ၣ်အူ, လၢယတမၤလိာ်ဘၣ်ယဲ, ဒီး တအိၣ်ထီၣ်ဘၣ် လၢယသးကံၢ်ပူၤဘၣ်. 32 မၤသးဒ်န့ၣ်ဒီး ကွၢ်ကွၢ်, မုၢ်နံၤတဖၣ် ကဘၣ်, ယွၤ စံးဝဲဒၣ်, တိဖ့းမ့ၢ်ဂ့ၤ, ဟံၣ်နိၣ် အဖိခွါ အစၢၢ်ကဆူး မ့ၢ်ဂ့ၤ, တၢ် တကိးလၢၤဘၣ်ဝဲဘၣ်. မ့ၢ်တၢ်မၤသံ တၢ်အကစၢၢ်ကဆူးလီၤ. အဂ့ၢ်ဒ်အံၤ, ပှၤကခူၣ်လီၤကွံာ်တၢ် လၢတိဖ့း အပူၤ တုၤအလီၢ် တအိၣ်လၢၤဘၣ်. 33 ဒီးပှၤဂီၢ်မုၢ်အံၤ အစိၣ်တဖၣ် ကကဲထီၣ် တၢ်အီၣ် လၢမူကပိာ်လိၤ အထိၣ်ဧိၤလံၣ်ဧိၤ အဂီၢ်, ဒီးဟီၣ်ခိၣ် အဆၣ်ဖိကီၢ်ဖိ အဂီၢ်, ဒီးတၢ်တဃါကွံာ်ဘၣ်အီၤဘၣ်. 34 ဒီးယကဒုးအိၣ်ဘှီၣ် တၢ်သူၣ်ဖှံသးညီ အသီၣ်, ဒီးတၢ်သူၣ်ခုသးခု အသီၣ်, တလးမူးပိာ်ခွါ အကလုၢ်, ဒီးတလးမူးပိာ်မုၣ် အကလုၢ် လၢယူဒၤ အဝ့ၢ်တဖၣ် အပူၤ, ဒီး လၢယရူၤၡလ့ၣ် အကျဲပူၤ, ဒီးထံဧိၤကီၢ်ဧိၤ ကအိၣ်သယုၢ်လီၤ.


လံာ်ယံးရမံယၤ. Jeremiah 8

1 အကတီၢ်ဖဲန့ၣ် ယွၤ စံးဝဲဒၣ်, ပှၤကဟဲစိာ် ယူဒၤ အစီၤပၤတဖၣ် အဃံ, ဒီးအပဒိၣ်ဖးဒိၣ်တဖၣ် အဃံ, ဒီးပှၤလုၢ်တၢ်အဒိၣ် အဃံ, ဒီးဝံတဖၣ် အဃံ, ဒီးပှၤယရူၤၡလ့ၣ်ဖိတဖၣ် အဃံ လၢအသွၣ်ခိၣ် အပူၤလီၤ. 2 ဒီးကဒါလီၤအီၤ လၢမုၢ် အမဲာ်ညါ, ဒီးလါ အမဲာ်ညါ, ဒီးမူခိၣ် အသုးမုၢ်ဂီၢ်မုၢ် အမဲာ်ညါ လၢအအဲၣ်တ့ၢ်ဝဲ, လၢအမၤအတၢ်, လၢအအပိာ်အခံ, လၢအဃုဝဲ, ဒီး လၢအဘူၣ်ဝဲဘါဝဲလီၤ. ဒီး တၢ်တထၢဖှိၣ်ဘၣ်အီၤဘၣ်, ဒီးတၢ်တခူၣ်လီၤကွံာ်ဘၣ် အီၤဘၣ်. ကအိၣ်ဝဲ ဒ်တၢ်အ့ၣ် အသိးန့ၣ် လၢဟီၣ်ခိၣ်ချၢလီၤ. 3 ဒီးပှၤ လၢအအိၣ်လီၤတဲာ် လၢပှၤအၢ တစိၤအံၤ အကျါ လၢအအိၣ်လီၤတဲာ် လၢအလီၢ်ပူၤ ခဲလၢာ် ဖဲယဟီထီၣ်ကွံာ်အီၤ ခဲလၢာ်န့ၣ် ကဃုထၢ တၢ်သံ အါန့ၢ် တၢ်မူ တက့ၢ်လီၤ, တၢ်သုးမုၢ်ဂီၢ်မုၢ်အယွၤ စံးဝဲဒၣ်. 4 ဒီးနဘၣ်စံး လၢအီၤ, ယွၤ စံးဒ်အံၤ, ကလီၤဃံၤ, ဒီးတဂဲၤဆၢထၢၣ်က့ၤဘၣ်ဧါ. ကဃၣ်ကွံာ်အသး ဒီးတဟဲက့ၤဘၣ်ဧါ. 5 ယရူၤၡလ့ၣ် အပှၤဂီၢ်မုၢ် အသးဟးဂီၤဒၣ်တၢ် ဒီး အသးဟးဂီၤ တထံၣ်ဃီန့ၣ်မ့ၢ် အဘၣ်မနုၤလဲၣ်. ဟံးဃာ်ဝဲ လၢလီတၢ်, ဟဲက့ၤန့ၣ် အသးတအိၣ်ဘၣ်. 6 ယကနၣ်တၢ်, ဒီးယနၢ်ဟူတၢ်, ဒီးတကတိၤဘၣ်ဝဲ လၢအတီအလိၤဘၣ်, ပှၤတပီၢ်ယၢ်လီၤက့ၤအသး လၢတၢ်အၢဘၣ်. ဒီးယမၤ မနုၤလဲၣ်န့ၣ် တစံးဘၣ်ဝဲဘၣ်. ပှၤဃၣ်ဃီၤအသး ဆူအကျဲဒၣ်ဝဲ ကိးဂၤဒဲး, ဒ်ကသ့ၣ် ဃ့ၢ်သဖှိ ဆူဒုးသုး အပူၤ အသိးန့ၣ်လီၤ. 7 မ့ၢ်မး ထိၣ်ဒိၣ် လၢမူကပိာ်လိၤန့ၣ် သ့ၣ်ညါ အကတီၢ်, ဒီးထိၣ်လွံၢ်, ဒီးထိၣ်ဘျ့ၣ်ဘျီၣ်ဧိၤ, ဒီးထိၣ်ကၠိကၠၣ်န့ၣ် တိၢ်န့ၢ် အဆၢကတီၢ် လၢအကဟဲလီၤ. မ့မ့ၢ် ယပှၢ်ဂီၢ်မုၢ် တသ့ၣ်ညါဘၣ် ယွၤ အတၢ်စံၣ်ညီၣ်ဘၣ်. 8 ပကူၣ်တၢ်သ့, ဒီးယွၤ အတၢ်သိၣ်တၢ်သီ အိၣ်ဝဲ ဒီးပှၤန့ၣ် သုကစံးဒ်လဲၣ်. ကွၢ်ကွၢ်, မၤဝဲ ကလီကလီလီၤ. ပှၤကွဲးဆဲလံာ် အနီၣ်ကွဲးတၢ်န့ၣ် အိၣ်ဝဲ ကလီကလီလီၤ. 9 ပှၤကူၣ်တၢ်သ့န့ၣ် အမဲာ်ဆှးလီၤ. အသးကတုၤ, ဒီးဘၣ် တၢ်ဖီၣ်န့ၢ်အီၤလီၤ. ကွၢ်ကွၢ်, တပးကဲဘၣ် ယွၤအလုၢ်ဘၣ်. မၤသးဒ်န့ၣ်ဒီး တၢ်ကူၣ်သ့ အိၣ်ဝဲ လၢအပူၤ မနုၤလဲၣ်. 10 မၤသးဒ်န့ၣ်ဒီး ယကဟ့ၣ် အမါ လၢပှၤဂၤ, အဟီၣ်ခိၣ် အကဝီၤတဖၣ် လၢပှၤ လၢအကန့ၢ်သါအီၤလီၤ. အဂၢ်ဒ်အံၤ, လၢအဆံး ပၢၢ်လၢအဒိၣ်န့ၣ် သးကွံတၢ် ကိးဂၤဒဲး လီၤ. လၢဝံဧိၤမီၣ်ဧိၤ ပၢၢ်လၢပှၤလုၢ်တၢ်အဒိၣ်န့ၣ် မၤဝဲဒီး လီတၢ် ကိးဂၤဒဲးလီၤ. 11 အဂ့ၢ်ဒ်အံၤ, မၤဘျါက့ၤ ယပှၤဂီၢ်မုၢ် အဖိမုၣ် အပူၤလီၢ် ကလီကလီ, ဒီးစံး, တၢ်အမုာ်, တၢ်အမုာ်, ဒီးတၢ်အမုာ် တအိၣ်ဘၣ်. 12 တုၤ အမၤတၢ်သး ဘၣ်အၢဒီး, မ့ၢ်အမဲာ်ဆှး စ့ၢ်ကီးဧါ. အမဲာ်တဆှးဘၣ် လ့ၤတက့ၤဘၣ်. တသ့ၣ်ညါဘၣ် တၢ်မဲာ်ဆှးဘၣ်. မၤသးဒ်န့ၣ်ဒီး ကလီၤဃံၤဝဲ လၢပှၤ လၢအလီၤဃံၤတဖၣ် အကျါ လီၤ. အဆၢကတီၢ် လၢတၢ်အအိၣ်သကိးအီၤန့ၣ် အခီၣ် ကဘၣ်တိၢ်လီၤ, ယွၤ စံးဝဲဒၣ်. 13 မ့ၢ်မး ယကမၤလၢာ်ကွံာ်အီၤ စီဖ့ကလ့ၤ, ယွၤ စံးဝဲဒၣ်. စပံးသၣ် တအိၣ်ဘၣ် လၢစပံးမုၢ် အလိၤ, ချၢၣ်ဒၢသၣ် တအိၣ်ဘၣ် လၢသ့ၣ်ချၢၣ်ဒၢ အလိၤဘၣ်, ဒီးအလၣ် ကဃ့ထီၣ်, ဒီးတၢ် လၢယဟ့ၣ်အီၤတဖၣ်န့ၣ် ကလဲၤပူၤကွံာ်အီၤလီၤ. 14 ပဆ့ၣ်နီၤ အိၣ်ဃိကလာ် မ့ၢ်အဘၣ်အနုၤလဲၣ်. အိၣ်ဖှိၣ်ရိဖှိၣ်, ဒီးလဲၤနုာ်သကိး ဝ့ၢ် အိၣ်ဒီး အခိၣ်ဒူ, ဒီးအိၣ်ဘှီၣ်ကလာ်သကိး ဖဲန့ၣ် တက့ၢ်. အဂ့ၢ်ဒ်အံၤ, ယွၤ ပကစၢ် ဒုးအိၣ်ဘှီၣ်ပှၤ, ဒီးဟ့ၣ်အီပှၤ လၢစုၣ်ထံလီၤ. အဂ့ၢ်ဒ်အံၤ, ပမၤကမၣ်ဘၣ် ယွၤလီၤ. 15 ပကွၢ်လၢ် တၢ်ဃူတၢ်ဖိး အကျဲ, ဒီးတၢ်အဂ့ၤ တဟဲဘၣ်. လၢတၢ်မၤဘျါက့ၤ အကတီၢ်, ဒီးကွၢ်ကွၢ်, တၢ်မၤပျံၤမၤဖုးတၢ်လီၤ. 16 အကသ့ၣ် သီၣ်ထီၣ်န့ၣ် ဟူထီၣ်ဝဲ လၢဒၣ်, ဒီးကီၢ်ဟူးဝးဝဲ ဒီဘ့ၣ်ညါ လၢအတၢ်ဆူၣ်တဖၣ် အကဟံာ်ကဟဲး အသီၣ် ဟဲဝဲ အဃိလီၤ. အဂ့ၢ်ဒ်အံၤ, ဟဲဝဲ ဒီးအီၣ်ကွံာ်ကီၢ်, ဒီး ကယဲၢ် တၢ်အိၣ်ဝဲ လၢအပူၤ, ဝ့ၢ်န့ၣ် ဒီးပှၤ လၢအအိၣ် အဆိး လၢအပူၤလီၤ. 17 အဂ့ၢ်ဒ်အံၤ, ကွၢ်ကွၢ်, ယကမၢလီၤ ဂုၢ်ဧိၤဒးဧိၤ, ဂုၢ်မိာ်အိး ဆူသုကျါ လၢပှၤမၤအီၤ လၢတၢ်အူတၢ်သမူ တသ့ဘၣ်. ဒီးကဖျးသု, ယွၤ စံးဝဲဒၣ်. 18 မ်တၢ်မၤမုာ်ထီၣ်က့ၤယၤ လၢယသူၣ်အုးသးအုး တက့ၢ်. ယသးလီၤဘှါ လၢယပူၤလီၤ. ကွၢ်ကွၢ်, ယပှၤဂီၢ်မုၢ် အဖိမုၣ် အကိးပသူထီၣ် လၢထံယံၤကီၢ်ယံၤလီၤ. ယွၤအိၣ်ဝဲ လၢစံယိၣ် အပူၤ တမ့ၢ်ဘၣ်ဧါ. အစီၤပၤ အိၣ်ဝဲ လၢအပူၤ တမ့ၢ်ဘၣ်ဧါ. 19 မၤသးထီၣ်ယၤ လၢအတၢ်ဂီၤတၢ်ဖီၣ်, လၢပှၤတခီဘီမုၢ်ဖိ အတၢ်ကလီကလီန့ၣ်မ့ၢ် အဘၣ်မနုၤလဲၣ်. 20 တၢ်ကူးဘု အကတီၢ် ပူၤကွံာ်လံ. တၢ်ကိၢ် အကတီၢ် လၢာ်လံ. ဒီးပတတုၤဒံးဘၣ် လၢတၢ်အုၣ်က့ၤခီၣ်က့ၤဘၣ်. 21 လၢယပှၤဂီၢ်မုၢ် အဖိမုၣ် ဘၣ်ဒိဆါ အဃိန့ၣ် ယဘၣ်ဆါယဲလီၤ. ယသူၣ်အုးသးအုး, ယသးကတုၤလီၤ 22 သ့ၣ်စရံအထုး တအိၣ်ဘၣ် လၢကံးလဧး အပူၤဘၣ်ဧါ. ကသံၣ်သရၣ် တအိၣ်ဘၣ်ဖဲန့ၣ် ဧါ. မ့မ့ၢ်ဒ်န့ၣ်ဒီး ယပှၤဂီၢ်မုၢ် အဖိမုၣ် အတၢ်ဆါ တဘျါက့ၤဘၣ်န့ၣ်မ့ၢ် အဘၣ်မနုၤလဲၣ်.


လံာ်ယံးရမံယၤ. Jeremiah 9

1 အိ, မ်ယခိၣ်မ့ၢ် ထံဧိၤနိဧိၤ, ဒီးယမဲာ်ထံ အထံထီၣ်ပၢၢ် တက့ၢ်. မ့မ့ၢ်ဒ်န့ၣ်ဒီး ယမဲာ်ထံ ကလီၤ လၢမုၢ်ဆါဆဲး လၢမုၢ်နၤ လၢပှၤဘၣ် တၢ်မၤသံအီၤ ဘၣ်ဃးဒီး ယပှၤဂီၢ်မုၢ် အဖိမုၣ်န့ၣ်လီၤ. 2 မ်ယအိၣ်ဒီး သရိာ် တဖျၢၣ် လၢပှၤတမှံၤ အဂီၢ် လၢပှၢ်မုၢ်ကနၢ, ဒ်သိး ယကလဲၤသဒၣ် ယပှၤဂီၢ်မုၢ်, ဒီးဟးထီၣ်ကွံာ် လၢအအိၣ်န့ၣ် တက့ၢ်. အဂ့ၢ်ဒ်အံၤ, မ့ၢ်ဝဲ ပှၤအဲၣ်ဘၢမါအဲၣ်ဘၢဝၤ ခဲလၢာ်, ပှၤလီတၢ် အတၢ်အိၣ်ဖှိၣ်လီၤ. 3 ဘိးထီၣ် အပျ့ၤ, ဒ်အချံၣ်အသိး လၢလီတၢ် အဂီၢ်, ဒီးတပာ်ခူတလ့ၢ်အသး လၢတၢ်မ့ၢ်တၢ်တီ အဂီၢ် လၢကီၢ်ပူၤဘၣ်. အဂ့ၢ်ဒ်အံၤ, လဲၤတၢ် လၢတၢ်အၢဆူတၢ်အၢ, ဒီးတသ့ၣ်ညါဘၣ် ယၤဘၣ်, ယွၤ စံးဝဲဒၣ်. 4 ပလီၢ် သုသး ကိးဂၤဒဲး လၢသုတံၤသကိး တက့ၢ်. ဒီးသန့ၤသုသး လၢသုဒီပုၢ်ဝဲၢ် နီတဂၤ တဂ့ၤ. အဂ့ၢ်ဒ်အံၤ, ကယဲၢ် ဒီပုၢ်ဝဲၢ် တဂၤလၢ်လၢ်န့ၣ် ကလီတၢ် သပှၢ်တၢၢ်, ဒီး ကယဲၢ် ပှၤတံၤပှၤသကိး တဂၤလၢ်လၢ်န့ၣ် ကလဲၤကတိၤခဲၣ်တၢ်လီၤ. 5 ဒီးကယဲၢ် ပှၤလီန့ၢ်ပှၤ လၢအဃၢၤ, ဒီးတကတိၤဘၣ် တၢ်မ့ၢ်တၢ်တီဘၣ်. သိၣ်လိ အပျ့ၤ ဒ်သိး အကကတိၤ တၢ်ကဘျံးကဘျၣ်, မၤ တၢ်အၢ တုၤတၢ်ဘှံးအသးလီၤ. 6 နအိၣ်နဆိးအလီၢ်န့ၣ် အိၣ်ဝဲ လၢလီတၢ် အကျါလီၤ. မ့ၢ်အလီတၢ် အဃိ ဒီးသ့ၣ်ညါယၤအံၤ အသး တအိၣ်ဘၣ်, ယွၤ စံးဝဲဒၣ်. 7 မၤသးဒ်န့ၣ်ဒီး တၢ်သုးမုၢ်ဂီၢ်မုၢ်အယွၤ စံးဝဲ ဒ်အံၤ, ကွၢ်ကွၢ်, ယကပှံၢ်အီၤ, ဒီးမၤကွၢ်အီၤလီၤ. အဂ့ၢ်ဒ်အံၤ, လၢယပှၤဂီၢ်မုၢ် အဖိမုၣ် အဂီၢ်န့ၣ် ယကမၤ တၢ်အဂုၤအဂၤ သ့ဒ်လဲၣ်. 8 အပျ့ၤ မၤသး ဒ်ပျၢ် ခးမၤသံတၢ် အသိးန့ၣ်လီၤ. ကတိၤလီတၢ်လီၤ. ပှၤကတိၤ တၢ်ဃူတၢ်ဖိး, ဒီးအပှၤလၢအဃၢၤ လၢအထးခိၣ်လီၤ. မ့မ့ၢ် လၢအသးကံၢ်ပူၤန့ၣ် ခိးခူသူၣ် လၢအဂီၢ်လီၤ. 9 ယတအိၣ်သကိးဘၣ်အီၤ လၢတၢ်တဖၣ်န့ၣ် အဃိဘၣ်ဧါ. ယွၤ စံးဝဲဒၣ်, ယသး ကမၤဆၢ တၢ်အၢ လၢပှၤကလုာ် ဒ်အံၤသိး, တမ့ၢ်ဘၣ်ဧါ. 10 ယမဲာ်ထံ ကလီၤ, ဒီးယကဟီၣ် လၢကစၢၢ်ကလိ အဃိ, ဒီးယကဟီၣ် လၢပှၢ်လၢ်ကျါ အအီၣ်ဆၣ် အလီၢ် အဃိလီၤ. အဂ့ၢ်ဒ်အံၤ, မ့ၣ်အူ အီၣ်ကွံာ်အီၤ တုၤ ပှၤလဲၤခီဂာ်အီၤ တသ့ဘၣ်. ဒီးဆၣ်ဖိကီၢ်ဖိ အဒၢ အကိးတၢ်န့ၣ် တဟူထီၣ်လၢၤဘၣ်. ဒီး လၢထိၣ် လၢမူကပိာ်လိၤ ပၢၢ်လၢဆၣ်ဖိကီၢ်ဖိန့ၣ် ဟးကွံာ်လံ, လၢာ်ကွံာ်လံ. 11 ဒီးယကမၤ ယရူၤၡလ့ၣ် လၢတၢ်ပူတဖၣ်, ထွံၣ်ဟီၣ်ခိၣ် အအိၣ် အလီၢ်, ဒီးယကမၤသယုၢ် ယူဒၤ အဝ့ၢ်တဖၣ် တုၤ ပှၤအိၣ်ဝဲဆိးဝဲ လၢအပူၤ တအိၣ်ဘၣ်. 12 ပှၤကူၣ်တၢ်သ့ လၢအနၢ်ပၢၢ် တၢ်အံၤ မ့ၢ်မတၤ တဂၤလဲၣ်. ဒီးပှၤ လၢယွၤအထးခိၣ် ကတိၤလံတၢ် ဒီးအီၤ, ဒ်သိး အကဒုးနဲၣ်ဝဲန့ၣ်မ့ၢ် မတၤတဂၤလဲၣ်. ကီၢ်ဟးဂီၤ, မ့ၣ်အူ အီၣ်ကွံာ်အီၤ ဒ်ပှၢ်မုၢ်ကနၢ အသိးန့ၣ် တုၤ ပှၤတလဲၤခီဂာ် ဘၣ်အီၤန့ၣ်မ့ၢ် အဘၣ်မနုၤလဲၣ်. 13 ဒီးယွၤ စံးဝဲဒၣ်, မ့ၢ်အလဲၤသဒၣ် ယတၢ်သိၣ်တၢ်သီ လၢယပာ်လီၤ လၢအမဲာ်ညါ, ဒီးတဒိကနၣ်ဘၣ် ယကလုၢ်, ဒီးတလဲၤဘၣ် လၢအပူၤဘၣ်. 14 မ့ၢ်အလဲၤထွဲ အသးဒၣ်ဝဲ အနၢ်က့ၣ်အခံ, ဒီးလဲၤထွဲ ဘဧၤလးတဖၣ် အခံ လၢအပၢ် သိၣ်သိအီၤလီၤ. 15 မၤသးဒ်န့ၣ်ဒီး တၢ်သုးမုၢ်ဂီၢ်မုၢ်အယွၤ အံၣ်စရ့လး အကစၢ် စံးဝဲဒၣ်, ကွၢ်ကွၢ်, ယကဒုးအီၣ် ပှၤဂီၢ်မုၢ်အံၤ လၢသဘူး အပၤစံၣ်တူး, ဒီးဒုးအီအီၤ လၢစုၣ်ထံလီၤ. 16 ယကမၤလီၤပြံလီၤပြါအီၤ လၢပှၤကလုာ်တဖၣ် အကျါ လၢအဝဲသ့ၣ် မ့ၢ်ဂ့ၤ, ဒီးအပၢ်တဖၣ် မ့ၢ်ဂ့ၤ တသ့ၣ်ညါဘၣ် အီၤဘၣ်. ဒီးယကမၢ နးတဘ့ၣ် လဲၤပိာ်အခံ တုၤ ယမၤလၢာ်ကွံာ်အီၤလီၤ. 17 တၢ်သုးမုၢ်ဂီၢ်မုၢ်အယွၤ စံးဒ်အံၤ, ဆိကမိၣ်တၢ်ဒီး ကိးန့ၢ် ပိာ်မုၣ် လၢအဟီၣ်တၢ် ဒ်သိး အကဟဲ, ဒီးမၢလီၤတၢ်ဆူ ပှၤမၤတၢ်သ့ပိာ်မုၣ် အအိၣ်, ဒ်သိး အကဟဲ တက့ၢ်. 18 ဒီးမ်အမၤတၢ် ချ့ချ့, ဒီးဟီၣ် လၢပဃိ ဒ်သိး ပမဲာ်ထံ ကယွၤလီၤ, ဒီးပမဲာ်ထံ ဟဲဖျိးထီၣ် လၢပမဲာ်ဖံးန့ၣ် တက့ၢ်. 19 မ့ၢ်မး တၢ်ဟီၣ်အသီၣ် ဟူထီၣ်ဝဲ လၢစံယိၣ် အပူၤလီၤ. ပဘၣ် တၢ်မၤဆူၣ်န့ၢ် ပှၤဆံးဒိၣ်လဲၣ်. ပပာ်ဆှး ပမဲာ် ဒိၣ်မးလီၤ. အဂ့ၢ်ဒ်အံၤ, ပဟးထီၣ် လၢကီၢ်ပူၤလီၤ. မ့ၢ် ပှၤမၤလီၤပှီၢ်ကွံာ် ပဟံၣ် အဂ့ၢ်လီၤ. 20 ပိာ်မုၣ်သ့ၣ်ဧၢ, ကနၣ် ယွၤအကလုၢ်, ဒီးဒုးနၢ်ဟူ သုနၢ် လၢအထးခိၣ် အတၢ်ကတိၤ, ဒီးသိၣ်လိ သုဖိမုၣ် လၢအကဟီၣ်ဝဲ တက့ၢ်. ဒီးမ် ပှၤသိၣ်လိ တဂၤ အဂိၤမီၣ်, တဂၤ အဂိၤမိၣ် လၢဟီၣ်တၢ်ယၢၤတၢ် တက့ၢ်. 21 အဂ့ၢ်ဒ်အံၤ, တၢ်သံ ဟဲနုာ် လၢပတၢ်ထူၣ်ဖျိ, ဟဲနုာ် လၢပနူၢ်တဖၣ် အပူၤ, ဒီးဒီၣ်တဲာ် ဖိဒံဖိသၣ် လၢခိ, ဒီးပှၤဖိၣ်သၣ်ခွါ လၢကျဲမုၢ်ဖးလဲၢ် အပူၤန့ၣ်လီၤ. 22 စံး, ယွၤ စံးဒ်အံၤ, ပှၤကညီ အစိၣ်တဖၣ် ကလီၤဃံၤ ဒ်တၢ်အ့ၣ် လၢတၢ်ပျီပူၤ အသိး, ဒီးဒ် ဘုတစံၢ် လၢပှၤကူးဘုဖိ အလီၢ်ခံ, လၢပှၤတထၢထီၣ်ဘၣ် နီတဂၤဘၣ် အသိးန့ၣ်လီၤ. 23 ယွၤ စံးဒ်အံၤ, ပှၤကူၣ်တၢ်သ့န့ၣ် မ်အသု တစံးထီၣ်ပတြၢၤလီၤအသး လၢအတၢ်ကူၣ်သ့ အဃိ တဂ့ၤ. ဒီးပှၤ လၢအဂံၢ်ဆူၣ် အဘါဆူၣ်န့ၣ် မ်အသု တစံးထီၣ်ပတြၢၤလီၤ အသး လၢအဂံၢ်အဘါ အဃိ တဂ့ၤ. ဒီးပှၤအထူးအတီၤန့ၣ် မ်အသု တစံးထီၣ်ပတြၢၤလီၤအသး လၢအတၢ်ထူးတၢ်တီၤ အဃိ တဂ့ၤ. 24 မ့မ့ၢ် ပှၤလၢအစံးထီၣ်ပတြၢၤလီၤအသးန့ၣ် မ်အစံးထီၣ်ပတြၢၤလီၤအသး လၢအအံၤ အဃိ, လၢအနၢ်ပၢၢ် ဒီးသ့ၣ်ညါယၤ လၢအမ့ၢ် ယွၤ လၢအမၤ တၢ်ဘျုးတၢ်ဖှိၣ်, ဒီးတၢ်စံၣ်ညီၣ်တီ, ဒီးတၢ်တီတၢ်လိၤ လၢဟီၣ်ခိၣ်ချၢန့ၣ် တက့ၢ်. အဂ့ၢ်ဒ်အံၤ, ဘၣ်ယသး လၢတၢ်န့ၣ်တဖၣ်လီၤ, ယွၤ စံးဝဲဒၣ်. 25 ယွၤ စံးဝဲဒၣ်, ကွၢ်ကွၢ်, မုၢ်နံၤတဖၣ် ဟဲ လၢယကအိၣ်သကိး ကယဲၢ် ပှၤဒိးတၢ်ကူတရံး အိၣ်ဝဲ ဒီးပှၤ လၢအတဒိးဘၣ် တၢ်ကူးတရံး အတၢ်ဒဲးဘး, 26 အဲၤကူပတူး, ဒီးယူဒၤ, ဒီးအဒိၣ်, ပှၤဧၤမိၣ်ဖိ, ဒီးပှၤမိၤအးဖိ, ဒီးပှၤ လၢအလူၤအခၣ်ဆူၣ် အနၢၣ်တဖၣ် လၢအအိၣ်ဝဲဆိးဝဲ လၢပှၢ်မုၢ်ကနၢလီၤ. အဂ့ၢ်ဒ်အံၤ, ပှၤကလုာ် ခဲလၢာ်န့ၣ် တဒိးဘၣ် တၢ်ကူးတရံးဘၣ်, ဒီးအံၣ်စရ့လး အပှၤဟံၣ်ဖိ ခဲလၢာ် တဒိးဘၣ် တၢ်ကူးတရံး လၢအသးကံၢ်ပူၤဘၣ် လီၤ.


လံာ်ယံးရမံယၤ. Jeremiah 10

1 ဒိကနၣ် တၢ်ကတိၤ လၢယွၤ ကတိၤတၢ် ဒီးသု, အံၣ်စရ့လး အပှၤဟံၣ်ဖိသ့ၣ်ဧၢ, ယွၤ စံးဒ်အံၤ, 2 မၤလိ ပှၤကလုာ်တဖၣ် အကျဲ တဂ့ၤ. ဒီးမူခိၣ် အတၢ်လီၤလးန့ၣ် ပှၤကလုာ်တဖၣ် ပျံၤအီၤ နာ်သက့ဒီး, ပျံၤသုဝဲ တဂ့ၤ. 3 အဂ့ၢ်ဒ်အံၤ, ပှၤဂီၢ်မုၢ် အလုၢ်အလၢ်န့ၣ်မ့ၢ် တၢ်ကလီကလီလီၤ. အဂ့ၢ်ဒ်အံၤ, ကူာ်လီၤဝဲ လၢသ့ၣ်တထူၣ် လၢပှၢ်ကျါ, ပှၤမၤတၢ်သ့ဖိ အစုစိးဝဲ လၢကွါလီၤ. 4 ဒီးကယၢကယဲဝဲ လၢကျိၣ်ဧိၤစ့ဧိၤ, ဒီးထူဧိၤလွဲဧိၤ, မၤဃာ်ဝဲ လၢပနဲာ်ထး ဒီးခံၣ်ခူၣ်, ဒ်သိး အသုးတဟူးဝး တဂ့ၤ. 5 အိၣ်ထူၣ်ကလာ် ဒ်သ့ၣ်စူၣ်ပလိၣ် အသိး ဘၣ်ဆၣ်ဒီး, ကတိၤတၢ် တသ့ဘၣ်, ပှၤဘၣ်စိာ်အီၤလီၤ. အဂ့ၢ်ဒ်အံၤ, လဲၤတၢ် တသ့ဘၣ်. ပျံၤအီၤ တဂ့ၤ. အဂ့ၢ်ဒ်အံၤ, မၤအၢတၢ် တသ့ဘၣ်, ဒီးမၤဂ့ၤတၢ်န့ၣ် တသ့စ့ၢ်ကီးဘၣ်. 6 မ့ၢ်မး တၢ်လီၤဂာ် လၢနၤ တအိၣ်ဘၣ်, ယွၤဧၢ, နမ့ၢ် တၢ်အဒိၣ်, ဒီးနမံၤဒိၣ်ဝဲ လၢတၢ်အစိကမီၤ အဃိလီၤ. 7 ပှၤလၢအတပျံၤဘၣ်နၤ, ပှၤကလုာ်တဖၣ် အစီၤပၤဧၢ, မ့ၢ်မတၤတဂၤလဲၣ်. အဂ့ၢ်ဒ်အံၤ, တၢ်ပျံၤ ကြၢးဒီးနၤလီၤ. အဂ့ၢ်ဒ်အံၤ, လၢပှၤကူၣ်တၢ်သ့ ခဲလၢာ် လၢပှၤကလုာ်တဖၣ် အကျါ, ဒီး လၢအဘီအမုၢ် ခဲလၢာ် အပူၤန့ၣ် တၢ်လီၤဂာ် ဒီးနၤ တအိၣ်ဘၣ်. 8 မ့မ့ၢ်အဝဲသ့ၣ်တဖၣ်န့ၣ်မ့ၢ် ပှၤ ဒ်ဆၣ်ဖိကီၢ်ဖိ အသိး, ဒီးပှၤဟးဂီၤဖိ တပူၤဃီလီၤ. သ့ၣ်အထူၣ် ဒၣ်လဲာ်န့ၣ်မ့ၢ် တၢ်သိၣ်က့ၤသီက့ၤ အတၢ်ကလီကလီလီၤ. 9 စ့ပိာ်ဘ့ၣ်ဘၣ်အသးန့ၣ် ပှၤဟဲစိာ်ဝဲ လၢတၢ်ၡံၣ်, ဒီးထူ လၢအူဖစးန့ၣ်, ပှၤမၤတၢ်ဖိ, ဒီးပှၤသိတၢ်ဖိ အစုမၤတၢ်လီၤ. တၢ်လါ ဒီးတၢ်လုးတကုာ် မ့ၢ်အကူအသိးလီၤ. တၢ်ခဲလၢာ်န့ၣ်မ့ၢ် ပှၤမၤတၢ်သ့ အတၢ်မၤ လီၤ. 10 မ့မ့ၢ်ယွၤ မ့ၢ်ကစၢ် အမ့ၢ်အတီလီၤ. အဝဲဒၣ်မ့ၢ် ကစၢ် လၢအမူဝဲ, ဒီးစီၤပၤ အထူအယိာ်လီၤ. ဟီၣ်ခိၣ် ကဟူးဝး လၢအသးထီၣ် အဃိ, ဒီးပှၤကလုာ်တဖၣ် အိၣ်ဝဲ လၢအသးကဲၤထီၣ် အမဲာ်ညါ တကဲဘၣ်. 11 သုဘၣ်စံးဘၣ်အီၤ ဒ်အံၤ, ကစၢ်တဖၣ် လၢအတတ့လီၤ မူခိၣ် ဒီးဟီၣ်ခိၣ်န့ၣ် ကဟါမၢ် လၢဟီၣ်ခိၣ်ချၢ, ဒီး လၢမူခိၣ်အံၤ အဖီလာ်လီၤ. 12 တ့လီၤဝဲ ဟီၣ်ခိၣ် လၢအစိကမီၤ, မၤကျၢၤ လၢာ်ခိၣ် လၢအတၢ်ကူၣ်သ့, ဒီးသလၣ်ထီၣ် မူခိၣ် လၢအတၢ်ကူၣ်တၢ်ဆးလီၤ. 13 တုၤ အကလုၢ်သီၣ်ဒီး, ထံဂီၢ်မုၢ် အိၣ်ဝဲ လၢမူကပိာ်လိၤ, ဒီးဒုးဟဲထီၣ်တၢ်ဘှ့ၣ် လၢဟီၣ်ခိၣ် အကတၢၢ်န့ၣ်လီၤ. တ့ လီဝၢ်ဒံး အိၣ်ဒီး တၢ်စူၤ, ဒီးဟဲစိာ် ကလံၤ လၢအတၢ်ပာ်ဖှိၣ် အလီၢ်လီၤ. 14 တသ့ၣ်ညါဘၣ်တၢ်ဘၣ်ဒီး, ပှၤကညီ ခဲလၢာ် လီၤဂာ် ဒီးဆၣ်ဖိကီၢ်ဖိလီၤ. ကယဲၢ် ပှၤသိတၢ်ဖိ အတၢ်ဂီၤန့ၣ် ဒုးမဲာ်ဆှး အမဲာ်လီၤ. အဂ့ၢ်ဒ်အံၤ, အတၢ်ဂီၤသိအသး မ့ၢ်တၢ်ကဘျံးကဘျၣ်, ဒီးအသါ တအိၣ်ဘၣ် လၢအပူၤဘၣ်. 15 မ့ၢ်တၢ်ကလီကလီ, တၢ်ဒုၣ်ဒွဲၣ်အလီၢ် လီၤ. တုၤ တၢ်အိၣ်သကိးအီၤ ဒီး, ကဟးဂီၤဝဲလီၤ. 16 စီၤယၤကိာ် အဂီၢ်န့ၣ် တလီၤဂာ်ဘၣ်အီၤဘၣ်. မ့ၢ် ပှၤတ့လီၤတၢ် ခဲလၢာ်, ဒီးအံၣ်စရ့လး မ့ၢ်အတၢ်န့ၢ်သါ အပှၤတဒူၣ် လီၤ. တၢ်သုးမုၢ်ဂီၢ်မုၢ်အယွၤန့ၣ်မ့ၢ် အမံၤလီၤ. 17 ထၢထီၣ် နတၢ်ဖိတၢ်လံၤ လၢကီၢ်ပူၤ တက့ၢ်. ပှၤအိၣ်ဝဲဆိးဝဲ လၢတိာ်ပူၤတဂၤဧၢ. 18 အဂ့ၢ်ဒ်အံၤ, ယွၤ စံးဒ်အံၤ, ကွၢ်ကွၢ်, ယကဘျုးကွံာ် ပှၤကီၢ်ဖိတဖၣ် လၢတကတီၢ်အံၤ, ဒီးယကမၤကိၢ်မၤဂီၤအီၤ တုၤအသ့ၣ်ညါ လၢအသး လီၤ. 19 မ့ၢ်ယဘၣ် တၢ်ဆိးက့ ဒီး, ယဘၣ်အဖှီၣ်လီၤ. ယပူၤလီၢ် နးမးလီၤ. ဘၣ်ဆၣ်ဒီးယစံး, မ့ၢ်မး အဝဲအံၤ မ့ၢ်ယတၢ်နးတၢ်ဖှီၣ်, ဒီးယဘၣ်ဝံသးစူၤလီၤ. 20 ယဒဲ ဟးဂီၤလံ, ဒီး ယပျံၤ ခဲလၢာ်, ထီၣ်တဲာ်ကွံာ်အသးလံ, ယဖိ ခဲလၢာ် ဟးထီၣ်ကွံာ်လံ လၢယအိၣ်, ဒီး တအိၣ်လၢၤဘၣ်. ပှၤစၢၢ်ထီၣ်ယဒဲ, ဒီးဘျးထီၣ် ယယၣ်သဒၢတၢ်န့ၣ် တအိၣ်လၢၤဘၣ်. 21 အဂ့ၢ်ဒ်အံၤ, ပှၤကွၢ်သိ ခဲလၢာ်န့ၣ် ကဲထီၣ် တၢ်လီၤဂာ် ဆၣ်ဖိကီၢ်ဖိ, ဒီးတဃုဘၣ် ယွၤဘၣ်, မၤသးဒ်န့ၣ်ဒီး တဘီၣ်ထီၣ်ညီထီၣ်ဘၣ်, ဒီးအသိတဖု လီၤပြံလီၤပြါခဲလၢာ် လီၤ. 22 တၢ်အကစီၣ်သီၣ်ထီၣ်, ကွၢ်ကွၢ်, ဟဲဝဲ, ဒီးတၢ်တၢထီၣ်တၢလီၤဖးဒိၣ် လၢကီၢ် လၢကလံၤစိး ဒ်သိး အကမၤသယုၢ် ယူဒၤ အဝ့ၢ်တဖၣ်, ဒီးဒုးကဲအီၤ လၢထွံၣ်ဟီၣ်ခိၣ် အအိၣ်အဆိး အလီၢ်လီၤ. 23 ယွၤဧၢ, ယသ့ၣ်ညါ လၢပှၤကညီ တပၢဘၣ် အကျဲဘၣ်, ဒီးပှၤ လၢအလဲၤတၢ်န့ၣ် စံၣ်ညီၣ် အထွဲတၢ် တသ့ဘၣ်ဝဲဘၣ်. 24 ယွၤဧၢ, သိၣ်ဃီၣ်ယၤထဲ လၢတၢ်စံၣ်ညီၣ် တက့ၢ်. မၤ လၢနသးထီၣ် တဂ့ၤ, နကဒုးကဲထီၣ် ဘၣ်ဖုး ယၤ လၢတၢ်နီတမံၤဘၣ်လီၤ. 25 လူလီၤ နသးထီၣ် လၢပှၤကလုာ်တဖၣ် လၢအတသ့ၣ်ညါဘၣ် နၤဘၣ်, ဒီး လၢပှၤ အဒူၣ်တဖၣ် လၢအတကိးထီၣ်ဘၣ် နမံၤ တက့ၢ်. အဂ့ၢ်ဒ်အံၤ, အီၣ်ကွံာ် စီၤယၤကိာ်, ဒီးယူၢ်လီၤကွံာ်အီၤ, ဒီးမၤလၢာ်ကွံာ်အီၤ, ဒီးမၤသယုၢ် အအိၣ်အဆိး အလီၢ်လီၤ.


လံာ်ယံးရမံယၤ. Jeremiah 11

1 ယွၤအကလုၢ် လၢအဘၣ် စီၤယံးရမံယၤ ဒီးစံးဝဲဒၣ်. 2 ကနၣ် တၢ်အၢၣ်လီၤအီလီၤအံၤ အကလုၢ်, ဒီးကတိၤတၢ် ဒီးယူဒၤ အပှၤကညီ, ဒီးပှၤယရူၤၡလ့ၣ်ဖိ, 3 ဒီးစံးဘၣ် အီၤ, ယွၤ အံၣ်စရ့လး အကစၢ် စံးဒ်အံၤ, ပှၤလၢအတဒိကနၣ်ဘၣ် တၢ်အၢၣ်လီၤအီလီၤအံၤ အကလုၢ် လၢယမၤလိာ် သုပၢ်န့ၣ် မ်အဘၣ် တၢ်ဆိၣ်အၢ တက့ၢ်. 4 လၢမုၢ်တနံၤ လၢယဒုးဟးထီၣ်ကွံာ်အီၤ လၢကီၢ်အဲၤကူပတူး, လၢဖၣ်ကပူၤထး အပူၤ, ယစံး, ဒိကနၣ် ယကလုၢ်, ဒီး မၤသုဝဲ ဒ်ကယဲၢ် တၢ် လၢယမၤလိာ်သု, ဒီးသုကကဲထီၣ် ယပှၤဂီၢ်မုၢ်, ဒီးယကကဲထီၣ် သုကစၢ်, 5 ဒ်သိး ယကမၤတၢ် လၢယဆိၣ်တၢ် ဒီးသုပၢ် လၢယကဟ့ၣ်လီၤအီၤ လၢကီၢ်တဘ့ၣ် လၢအယွၤဝဲ ဒီးတၢ်နုၢ်ထံ ဒီးကနဲစီ, ဒ် လၢမုၢ်မဆါ တနံၤအံၤ အသိးန့ၣ်လီၤ. ဒီးယစံးဆၢတၢ် ဒီးစံး, အၤမ့ၣ်, ယွၤဧၢ. 6 ဒီးယွၤ စံးဘၣ်ယၤ, ကိးထီၣ် တၢ်ကတိၤ ခဲလၢာ်အံၤ, လၢယူဒၤ အဝ့ၢ်တဖၣ် အပူၤ, ဒီး လၢယရူၤၡလ့ၣ် အကျဲပူၤ. ဒီးစံး, တၢ်အၢၣ်လီၤအီလီၤ အကလုၢ်အံၤ ကနၣ်, ဒီး မၤအီၤ တက့ၢ်. 7 အဂ့ၢ်ဒ်အံၤ, ယအုၣ်ယသး သပှၢ်တၢၢ် ဒီးသုပၢ် လၢမုၢ်တနံၤ လၢယဒုးဟးထီၣ်အီၤ လၢကီၢ်အဲၤကူပတူး ပၢၢ်လၢမုၢ်မဆါ တနံၤအံၤ, ယဂဲၤဆၢထၢၣ် ဂီၤဂီၤ ဒီးအုၣ်ယသး ဒီးစံး, ကနၣ် ယကလုၢ် တက့ၢ်. 8 ဘၣ်ဆၣ်ဒီး တကနၣ်ဘၣ်ဝဲဘၣ်, ဒီးတဒိးဘၣ် အနၢ်ဘၣ်, ဒီးလဲၤထွဲဝဲ တဂၤ အသးအၢ အနၢ်က့ၣ် အခံ စုာ်စုာ်လီၤ. မၤသးဒ်န့ၣ်ဒီး ယဒုးဟဲဘၣ်အီၤ လၢတၢ်အၢၣ်လီၤအီလီၤ အကလုၢ်အံၤ ခဲလၢာ် လၢယမၤလိာ် လၢအဘၣ်မၤ, မ့မ့ၢ်တမၤဘၣ်ဝဲဘၣ်. 9 ဒီးယွၤ စံးဘၣ်ယၤ, တၢ်အုၣ်လီၤအအၢ အိၣ်ဝဲ လၢယူဒၤ အပှၤကညီ ဒီးပှၤယရူၤၡလ့ၣ်ဖိ အကျါလီၤ. 10 က့ၤကဒါက့ၤဝဲဆူ အပၢ် လၢအခီၣ်ထံး အတၢ်ကမၣ်, လၢအတဒိကနၣ်ဘၣ် ယတၢ်ကတိၤဘၣ်, ဒီးပိာ် ကစၢ်အဂၤတဖၣ် အခံ ဒ်သိး အကမၤ အတၢ်လီၤ. အံၣ်စရ့လး အပှၤဟံၣ်ဖိ, ဒီးယူဒၤ အပှၤဟံၣ်ဖိ, မၤဟးဂီၤလံ တၢ်အၢၣ်လီၤအီလီၤ လၢယအၢၣ်လီၤအီလီၤ ဒီးအပၢ်လံ. 11 မၤသးဒ်န့ၣ်ဒီး ယွၤ စံးဒ်အံၤ, ကွၢ်ကွၢ်, ယကဒုးဘၣ်အီၤ လၢတၢ်အၢ, လၢအပူၤဖျဲးဝဲ တသ့ဘၣ်, ဒီးမ့ၢ်ကိးထီၣ်ယၤ ဘၣ်ဆၣ်ဒီး, ယ တကနၣ်ဘၣ် အကလုၢ်ဘၣ်. 12 ဒီးယူဒၤ အဝ့ၢ်တဖၣ်, ဒီးပှၤယရူၤၡလ့ၣ်ဖိ ကလဲၤကိးထီၣ်ဆူ အကစၢ်တဖၣ် လၢအဆိၣ်ကဲၤ တၢ်နၢမူ လၢအဂီၢ်လီၤ. ဘၣ်ဆၣ်ဒီး လၢအတၢ်အၢ အကတီၢ်န့ၣ် တအုၣ်က့ၤခီၣ်က့ၤဘၣ်အီၤဘၣ်. 13 အဂ့ၢ်ဒ်အံၤ, နကစၢ်တဖၣ် အိၣ်ဝဲ ပှဲၤသိးသိး ဒီးနဝ့ၢ်တဖၣ်, ယူဒၤဧၢ, ဒီးသုမၤထီၣ် တၢ်လုၢ်အလီၢ်, တၢ်မဲာ်ဆှး အလီၢ် ပှဲၤသိးသိး ဒီးယရူၤၡလ့ၣ် အကျဲတဖၣ်, တၢ်လုၢ် အလီၢ်ဒ်သိး သုကဆိၣ်ကဲၤ တၢ်နၢမူ လၢဘဧၤလး အဂီၢ် လီၤ. 14 မၤသးဒ်န့ၣ်ဒီး ဘါထုကဖၣ်န့ၢ် ပှၤဂီၢ်မုၢ်အံၤ အဂီၢ် တဂ့ၤ. ဒီးထုထီၣ် နကလုၢ် လၢတၢ်ဃ့ကညး, ဒီး လၢတၢ်ထုကဖၣ်န့ၢ် အဂီၢ် တဂ့ၤ. အဂ့ၢ်ဒ်အံၤ, အကတီၢ် လၢအကိးထီၣ်ယၤ လၢအဘၣ် တၢ်ကိၢ်တၢ်ဂီၤ အဃိဒီး, ယတကနၣ်ဘၣ် အကလုၢ်ဘၣ်. 15 ပှၤလၢယအဲၣ်အီၤ ကမၤတၢ် လၢယဟံၣ်ပူၤ ဘၣ်မနုၤလဲၣ်. မ့ၢ်အမၤကမၣ်တၢ် ဒီးပှၤအါဂၤလီၤ. ဒီးတၢ်ညၣ်စီဆှံ လဲၤပူၤကွံာ်လံ လၢနအိၣ်လံ. တုၤ နမၤ တၢ်အၢ ဒီး, န သူၣ်ဖှံသးညီလီၤ. 16 ယွၤကိးနမံၤ လၢသ့ၣ်စၤယံးသံကစဲာ် အဃံအလၤ, ဒီး အတၤသၣ်ဂ့ၤလီၤ. ဆိၣ်ကဲၤထီၣ် မ့ၣ်အူ လၢအဖီခိၣ် အိၣ်ဒီး တၢ်အသီၣ်ဖးဒိၣ်, ဒီးအဒ့ ကၢ်လီၤဝဲလီၤ. 17 အဂ့ၢ်ဒ်အံၤ, တၢ်သုးမုၢ်ဂီၢ်မုၢ်အယွၤ လၢအသူၣ်လီၤနၤန့ၣ် ကတိၤထီၣ် တၢ်အၢ လၢနဂ့ၢ်နကျိၤ, ဒီး လၢအံၣ်စရ့လး အပှၤဟံၣ်ဖိ အတၢ်အၢ အဃိ, ဒီး လၢယူဒၤ အပှၤဟံၣ်ဖိ အတၢ်အၢ အဃိ, လၢအမၤဝဲ ထီဒါလီၤအသး လၢအဆိၣ်ကဲၤ တၢ်နၢမူ လၢဘဧၤလး အဂီၢ်, ဒီးထိၣ်ဂဲၤ ယသးထီၣ်လီၤ. 18 ဒီးယွၤ ဘိးဘၣ်သ့ၣ်ညါယၤ, ဒီးယသ့ၣ်ညါလီၤ. တုၤနုၤတစု နဒုးနဲၣ်ယၤ လၢအမၤတၢ်လီၤ. 19 မ့မ့ၢ်ယဲဒၣ်အံၤ, ယမၤသး ဒ်သိဖိအဘှါ လၢတၢ်ဆှၢမၤသံအီၤ အသိးန့ၣ်လီၤ. ဒီးယတသ့ၣ်ညါဘၣ် လၢအကူၣ်ထီၣ်ဖးလီၤ တၢ်ကူၣ်ထီဒါယၤ ဘၣ်ဒီးစံး, မ်ပမၤဟးဂီၤ သ့ၣ် ဒီးအတၤသၣ် တက့ၢ်, ဒီၣ်တဲာ်ကွံာ်အီၤ လၢတၢ်မူ အကီၢ်ပူၤ ဒ်သိး တၢ်သုတသ့ၣ်နီၣ်ထီၣ်လၢၤ အမံၤ တဂ့ၤန့ၣ် တက့ၢ်. 20 ဒီး တၢ်သုးမုၢ်ဂီၢ်မုၢ်အယွၤ လၢအစံၣ်ညီၣ်တၢ်တီ, လၢအမၤကွၢ် ပကလ့ၢ် ဒီးပသးတဂၤဧၢ, ဒုးထံၣ်ဘၣ်ယၤ လၢနမၤဆၢ တၢ်အၢ လၢအလိၤ တက့ၢ်. အဂ့ၢ်ဒ်အံၤ, ယလီၣ်ဖျါ ယကွီၢ် လၢနမဲာ်ညါလီၤ. 21 မၤသးဒ်န့ၣ်ဒီး ယွၤ စံး တၢ်ဘၣ်ဃးဒီး ပှၤဧၤနသိးဖိ ဒ်အံၤ, ပှၤလၢအဃုမၤသံနၤဒီးစံး, ဒ်သိး နသုတသံ လၢပစုပူၤ တဂ့ၤဒီး, ကတိၤတၢ် လၢဝံအကျိာ် လၢယွၤအမံၤ တဂ့ၤန့ၣ်လီၤ. 22 မၤသးဒ်န့ၣ်ဒီး တၢ်သုးမုၢ်ဂီၢ်မုၢ်အယွၤ စံးဒ်အံၤ, ကွၢ်ကွၢ်, ယကအိၣ်သကိးအီၤလီၤ. ပှၤဖိၣ်သၣ်ခွါန့ၣ် ကသံ လၢနး, အဖိခွါ ဒီးအဖိမုၣ် ကသံ လၢတၢ်သၣ်ဝံၤလီၤဒိ, 23 ဒီးပှၤတအိၣ်လီၤတဲာ်လၢၤဘၣ် လၢအကျါဘၣ်. အဂ့ၢ်ဒ်အံၤ, ယကဒုးဘၣ် ပှၤဧၤနသိးဖိ လၢတၢ်အၢ, တၢ်အိၣ်သကိးအီၤ အနံၣ်အလါလီၤ.


လံာ်ယံးရမံယၤ. Jeremiah 12

1 တုၤ ယလိာ်ကွီၢ် ဒီးနၤဒီး, နတီနလိၤလီၤ, ယွၤဧၢ. ဘၣ်ဆၣ်ဒီး, ဒုးကတိၤယၤ လၢနစံၣ်ညီၣ်တၢ် အဂ့ၢ်အကျိၤ တက့ၢ်. ပှၤတတီတလိၤ အကျဲ ဘီၣ်ထီၣ်ညီထီၣ် မ့ၢ်အဘၣ်မနုၤလဲၣ်. ပှၤလၢအမၤ အကလုၢ် တတီဘၣ် ခဲလၢာ်န့ၣ် အိၣ်မုာ် မ့ၢ်အဘၣ်မနုၤလဲၣ်. 2 နသူၣ်လီၤအီၤ, ဒီးအဂံၢ် စဲၤလီၤ, ဒိၣ်ထီၣ်ဝဲ, ဒီးသၣ်ထီၣ်ဝဲလီၤ. နအိၣ်ဘူး လၢအထးခိၣ်, ဒီးယံၤ လၢအသးလီၤ. 3 ဘၣ်ဆၣ်ဒီး ယွၤဧၢ, န သ့ၣ်ညါယၤ, နကွၢ်ယၤ, ဒီးမၤကွၢ်ယသး လၢအအိၣ်ဒီး နၤလီၤ. ထုးထီၣ်ကွံာ်အီၤ ဒ်သိ လၢတၢ်မၤသံအီၤ အဂီၢ် အသိး, ဒီးပာ်အီၤ လၢတၢ်မၤသံ အမုၢ်နံၤ အဂီၢ် တက့ၢ်. 4 ကီၢ် ကသူၣ်အုးသးအုး, ဒီးနီၣ်ဧိၤမံၤဧိၤ လၢကီၢ် ဒီဘ့ၣ်ညါ အပူၤ ကဃ့ထီၣ်ကွံာ် လၢပှၤ လၢအအိၣ်ဝဲဆိးဝဲ လၢအပူၤ အတၢ်အၢ အဃိန့ၣ် ဆံးယံာ်လဲၣ်. ဆၣ်ဖိကီၢ်ဖိ, ဒီးထိၣ်ဧိၤလံၣ်ဧိၤ လၢာ်ကွံာ်လီၤ. အဂ့ၢ်ဒ်အံၤ, စံးဝဲ တကူၢ်သ့ၣ်, အဝဲဒၣ် တထံၣ်ဘၣ် ပကတၢၢ်ဘၣ်. 5 နမ့ၢ်ဃ့ၢ် ဒီးပှၤခီၣ်သုးဖိ, ဒီးအဝဲသ့ၣ် မၤဘှံးနသးဒီး, န ကမၤတၢ် ဒီးကသ့ၣ်သုးဖိ ဒ်လဲၣ်. ဒီးတၢ်မ့ၢ်မၤသး ဒ်န့ၣ် လၢကီၢ်မုာ် အပူၤ ဒီး, တုၤ ယၢ်ဒ့ၣ်အထံ လုၢ်ဘၢတၢ်ဒီး, နကမၤဒ်လဲၣ်. 6 အဂ့ၢ်ဒ်အံၤ, နဒီပုၢ်ဝဲၢ်ဒၣ်လဲာ်, နပၢ် အပှၤဟံၣ်ဖိ မၤနၤ ဒီးလီတၢ်, ဒီးမ့ၢ်မး အကိးပသူထီၣ်ထွဲ နခံလီၤ. မ့ၢ်ကတိၤတၢ် မုာ်မုာ် ဒီးနၤ ဘၣ်ဆၣ်ဒီးနာ်အီၤ တဂ့ၤ. 7 ယလဲၤသဒၣ်လံ ယဟံၣ်, ယဟးဖးလံ ဒီးယတၢ်န့ၢ်သါ, တၢ် လၢယသးအဲၣ်အီၤန့ၣ် ယဟ့ၣ်လီၤကွံာ်လံအီၤ ဆူအဒုၣ်အဒါ အစုပူၤလံ. 8 ယတၢ်န့ၢ်သါမ့ၢ် လၢယဂီၢ် ဒ်ခ့ယုၢ် လၢပှၢ်လၢ်ကျါ အသိးန့ၣ်လီၤ. ထုထီၣ် အကလုၢ် ထီဒါယၤလီၤ. မၤသးဒ်န့ၣ်ဒီး ယသးဟ့အီၤလီၤ. 9 ယတၢ်န့ၢ်သါန့ၣ်မ့ၢ် လၢယဂီၢ်, မၤသး ဒ်ထိၣ်အဒူ တဘ့ၣ် အသိး, ထိၣ်အဒူ အိၣ်ဝးတရံးဝဲ ထီဒါအီၤလီၤ. ဟဲ, ဒုးအိၣ်ဖှိၣ်ရိဖှိၣ် ဆၣ်ဖိကီၢ်ဖိ အမံၤ လၢပှၢ်လၢ်ကျါန့ၣ် တက့ၢ်. ဒုးဟဲအီၣ်တၢ် တက့ၢ်. 10 ပှၤကွၢ်သိ အါဂၤ မၤဟးဂီၤလံ ယစပံးအလီၢ်, ယီၢ်လီၤတံၢ် ယဂီၢ် လၢအခီၣ်ဖီလာ်, မၤ ယဂီၢ် လၢအမုာ်ဝဲန့ၣ် လၢပှၢ်မုၢ်ကနၢ အိၣ်သယုၢ်လီၤ. 11 မၤသယုၢ်အီၤလီၤ. အိၣ်ဝဲသယုၢ် ဒီးသူၣ်အုးသးအုး လၢယဂီၢ်လီၤ. ကီၢ် ဒီဘ့ၣ်ညါ အိၣ်သယုၢ်လီၤ. အဂ့ၢ်ဒ်အံၤ, ပှၤတပးကဲဘၣ် လၢအသး နီတဂၤဘၣ်. 12 ပှၤဂုာ်ဆူၣ်ပျီဆူၣ် ဟဲထီၣ်ဘး တၢ်အလီၢ်ထီၣ်ထီ ခဲလၢာ် လၢပှၢ်မုၢ်ကနၢလီၤ. အဂ့ၢ်ဒ်အံၤ, ယွၤအနး အီၣ်တၢ် လၢကီၢ် အကတၢၢ် ပၢၢ်လၢကီၢ် အကတၢၢ်လီၤ. တၢ်ဖံးတၢ်ညၣ် တအိၣ်မုာ်ဘၣ် နီတဂၤဘၣ်. 13 ဖှံလံဘုကၠူၣ်, ဒီးကကူး တၤဆှုၣ်လီၤ. မၤဘှံးလီၤအသးလံ, ဒီးတဘၣ်ဘျုးဘၣ်. ကမဲာ်ဆှး လၢအတၤသၣ် အဃိ, လၢယွၤအသးကဲၤထီၣ် အဃိလီၤ. 14 ယွၤ စံးထီဒါ ပှၤအအၢ အိၣ်လၢယဃၢၤ လၢအထိးဘၣ် တၢ်န့ၢ်သါ လၢယဒုးန့ၢ်သါ ယပှၤဂီၢ်မုၢ် အံၣ်စရ့လး ဒ်အံၤ, ကွၢ်ကွၢ်, ယကထဲးကွံာ်အီၤ လၢအကီၢ်ပူၤ ဒီးယ ကကထဲးကွံာ် ယူဒၤ အပှၤဟံၣ်ဖိ လၢအကျါလီၤ. 15 ဒီးတၢ်ကမၤအသး လၢယထဲးထီၣ်ကွံာ်အီၤ အလီၢ်ခံန့ၣ် ယကဟဲက့ၤ ဒီးယကသးအိၣ်က့ၤအီၤ, ဒီးယကဒုး ဟဲက့ၤကဒါက့ၤအီၤ ဆူအတၢ်န့ၢ်သါ စုာ်စုာ်, ဒီးဆူအကီၢ်ပူၤ စုာ်စုာ်လီၤ. 16 ဒီးတၢ်ကမၤအသး လၢအမ့ၢ်မၤလိ ယပှၤဂီၢ်မုၢ် အကျဲ သပှၢ်တၢၢ်, ဒ်သိး အကဆိၣ်တၢ် လၢယမံၤ အမဲာ်ညါ, ယွၤမူဝဲ, ဒ်အသိၣ်လိတ့ၢ် ယပှၤဂီၢ်မုၢ် လၢအကဆိၣ်တၢ် လၢဘဧၤလး အမဲာ်ညါ အသိးန့ၣ် ဒီး, တၢ်ကသူၣ်ထီၣ်ဝဲ လၢယပှၤဂီၢ်မုၢ် အကျါလီၤ. 17 ဘၣ်ဆၣ်ဒီး မ့ၢ်တဒိကနၣ်ဘၣ်တၢ်ဘၣ်ဒီး, ယကထဲးထီၣ်ကွံာ် ပှၤတကလုာ် အဝဲန့ၣ်, ယွၤ စံးဝဲဒၣ်, ဒီးမၤဟးဂီၤအီၤ လီၤ.


လံာ်ယံးရမံယၤ. Jeremiah 13

1 ယွၤ စံးဘၣ်ယၤ ဒ်အံၤ, လဲၤမၤန့ၢ် နဂီၢ် လၢယီၢ်တကိး ဖှီဝါကဆှၣ် ဒီးကံၢ်တူာ် နယီၢ်ဒ့ တက့ၢ်. ဒီးပာ်အီၤ လၢထံကျါ တဂ့ၤ. 2 ဒီးယမၤန့ၢ် ယီၢ်တကိးတဘိ ဒ်ယွၤအကလုၢ် အသိး, ဒီးကံၢ်တူာ် ယယီၢ်ဒ့လီၤ. 3 ဒီးယွၤအကလုၢ် ဘၣ်ယၤ ပှဲၤထီၣ် ခံဘျီတဘျီ, ဒီးစံးဝဲဒၣ်. 4 ဟံးန့ၢ် နယီၢ်တကိး လၢနန့ၢ်ဘၣ် အီၤ လၢအအိၣ်ဝဲ လၢနယီၢ်ဒ့ အလိၤ, ဒီးဂဲၤဆၢထၢၣ် လဲၤဆူ ဖရၤသး, ဒီး ပာ်ခူသူၣ်အီၤ လၢလၢၢ်အိပူၤဖဲန့ၣ် တက့ၢ်. 5 ဒီးယလဲၤပာ်ခူသူၣ်အီၤ လၢဖရၤသး ဒ်ယွၤ မၤလိာ်ယၤ အသိးန့ၣ်လီၤ. 6 ဒီးအါနံၤအါသီ အလီၢ်ခံန့ၣ်, ယွၤ စံးဘၣ်ယၤ, ဂဲၤဆၢထၢၣ် လဲၤဆူ ဖရၤသး, ဒီးဟံးန့ၢ် ယီၢ်တကိးဖဲန့ၣ် လၢယမၤလိာ်နၤ လၢနကပာ်ခူသူၣ်အီၤ ဖဲန့ၣ် တက့ၢ်. 7 ဒီး ယလဲၤဆူ ဖရၤသး, ဒီးယခူၣ်လီၤ, ဒီးဟံးထီၣ် ယီၢ်တကိး တဘိန့ၣ် လၢအလီၢ် ဖဲယပာ်ခူသူၣ်အီၤ, ဒီးကွၢ်ကွၢ်, ယီၢ်တကိးန့ၣ် ဟးဂီၤလံ, တဂိာ်တသီၣ်ဘၣ် နီတမံၤဘၣ်. 8 တုၤနုၤတစု ယွၤအကလုၢ် ဘၣ်ယၤ ဒီးစံးဝဲဒၣ်, 9 ယွၤ စံးဒ်အံၤ, ယူဒၤ အသးထီၣ်ထီ, ဒီးယရူၤၡလ့ၣ် အသးထီၣ်ထီ ဒိၣ်ဒိၣ်ကလဲာ်န့ၣ် ယကမၤဟးဂီၤအီၤ ဒ်န့ၣ်သိးလီၤ. 10 ပှၤဂီၢ်မုၢ် အအၢအံၤ လၢအဒိကနၣ် ယကလုၢ်န့ၢ်အသး တအိၣ်ဘၣ်, လၢအလဲၤထွဲ အသးအနၢ်က့ၣ် အခံ, ဒီးပိာ် ကစၢ်အဂၤတဖၣ် အခံ, ဒ်သိး အကမၤ အတၢ်, ဒီးဘူၣ်ထီၣ်ဘါထီၣ်အီၤန့ၣ် ကမၤသး ဒ်ယီၢ်တကိး တဘိအံၤ လၢအတဂိာ်တသီၣ်ဘၣ် တၢ်နီတမံၤဘၣ် အသိးန့ၣ်လီၤ. 11 အဂ့ၢ်ဒ်အံၤ, ဒ်ယီၢ်တကိးစဲဘူး ဒီးပှၤကညီ အယီၢ်ဒ့ အသိးန့ၣ် ယဒုးစဲဘူး အံၣ်စရ့လး အပှၤဟံၣ်ဖိ ခဲလၢာ် ဒီးယူဒၤ အပှၤဟံၣ်ဖိ ခဲလၢာ် ဒီးယၤ ဒ်န့ၣ်အသိး, ယွၤ စံးဝဲဒၣ်, ဒ်သိး အကကဲထီၣ် ပှၤဂီၢ်မုၢ် တပူၤ လၢယဂီၢ်, ဒီး လၢတၢ်အမံၤ အဂီၢ်, ဒီး လၢတၢ်စံးထီၣ်ပတြၢၤ အလီၢ်အဂီၢ်, ဒီး လၢတၢ်လၤကပီၤ အလီၢ် အဂီၢ်လီၤ. ဘၣ်ဆၣ်ဒီး တကနၣ်ဘၣ်ဝဲဘၣ်. 12 မၤသးဒ်န့ၣ်ဒီး နဘၣ်စံးဘၣ်အီၤ လၢတၢ်ကတိၤအံၤ, ယွၤ အံၣ်စရ့လး အကစၢ် စံးဒ်အံၤ, ကယဲၢ် ထၢၣ်တၢ်ဖံး ကပှဲၤဝဲ ဒီးစပံးထံလီၤ. ဒီးအဝဲသ့ၣ် ကစံး လၢနၤ, ပသ့ၣ်ညါ လီၤတံၢ်လီၤဆဲး လၢကယဲၢ် ထၢၣ်တၢ်ဖံးကပှဲၤဝဲ ဒီး စပံးထံ တမ့ၢ်ဘၣ်ဧါ. 13 တုၤနုၤတစု နဘၣ်စံးဘၣ်အီၤ, ယွၤ စံးဒ်အံၤ, ကွၢ်ကွၢ်, ယကမၤပှဲၤ ပှၤကီၢ်ဖိ ခဲလၢာ်အံၤ, စီၤပၤတဖၣ် ဒၣ်လဲာ် လၢအဆ့ၣ်နီၤ လၢစီၤဒၤဝံး အလီၢ်ပစိာ်, ဒီးပှၤလုၢ်တၢ်အဒိၣ်, ဒီးဝံတဖၣ်, ဒီးပှၤယရူၤၡလ့ၣ်ဖိ ခဲလၢာ် လၢတၢ်အီမူၤသးလီၤ. 14 ဒီးယကစုးလီၤဘၣ် ဒိလိာ်အသး တဂၤ ဒီးတဂၤ, ပၢ် ဒီးဖိခွါ တပူၤဃီလီၤ, ယွၤ စံးဝဲဒၣ်, ဒ်သိး ယသုတမၤဟးဂီၤအီၤ တဂ့ၤ ဒီး, ယတသးကညီၤဘၣ်. ယတလိးကီဘၣ်, ယသး တအိၣ်အီၤဘၣ်. 15 ကနၣ်, ဒီးဒိကနၣ် တက့ၢ်. ပာ်ထီၣ်ထီ သုသး တဂ့ၤ. အဂ့ၢ်ဒ်အံၤ, ယွၤ ကတိၤတၢ်လီၤ. 16 လၢအတချုး မၤဒံးဘၣ် တၢ်ခံး, လၢသုခီၣ် တချုးဘၣ်တိၢ်ဒံးဘၣ် လၢကစၢၢ်ခံး အလိၤ, ဒီးသုကွၢ်လၢ် တၢ်ကပီၤ အကျဲ အဖၢမုၢ်ဒီး, ဒုး ကဲထီၣ်က့ၤဝဲ လၢတၢ်သံ အကဒု, ဒီးပာ်ဝဲ လၢတၢ်ခံးသူဒံးဘၣ်ဒီး, မၤလၤကပီၤ ယွၤ သုကစၢ် တက့ၢ်. 17 မ့မ့ၢ်သု မ့ၢ်တကနၣ်ဘၣ်ဒီး, ယသးအမဲာ်ထံ ကလီၤ လၢအလီၢ်အိၣ်တဒၢပူၤ လၢသုသးထီၣ်ထီ အဃိလီၤ. ယမဲာ်ထံ ကလီၤ နးနးကလဲာ်, ဒီးယမဲာ်ထံ ကယွၤလီၤလီၤ. အဂ့ၢ်ဒ်အံၤ, ယွၤအသိတဖုန့ၣ် တၢ်ကစိာ်မၢကဲကုၢ်အီၤလီၤ. 18 စံးဘၣ် စီၤပၤ ဒီးနီၢ်ပၤမုၣ်, ဆ့ၣ်နီၤ လၢအလီၢ်ဖုၣ်သုဝဲန့ၣ် တက့ၢ်. အဂ့ၢ်ဒ်အံၤ, သုလၤကပီၤ အခိၣ်သလုး ကလီၤတဲာ် လၢသုခိၣ်လိၤလီၤ. 19 ခူဧိၤဝ့ၢ်ဧိၤ လၢကလံၤထံးတဖၣ် အတြဲၤကးတံာ်ဃာ် အသးလံ, ဒီးပှၤတအိးထီၣ်ဘၣ်အီၤ နီတဂၤဘၣ်. ပှၤစိာ်ထီၣ် မၢကဲကုၢ် ယူဒၤ ခဲလၢာ်လီၤ. ပှၤစိာ်ထီၣ် မၢကဲကုၢ် အီၤ တုၤအလၢာ်လံ. 20 ကျ့ထီၣ် သုမဲာ်, ဒီးကွၢ် ပှၤဟဲ လၢကလံၤစိးတခီ တက့ၢ်. သိတဖု လၢတၢ်ဟ့ၣ်လီၤနၤ, နသိတဖု အိၣ်ဒီး အဃံအလၤန့ၣ်မ့ၢ် အအိၣ်ဖဲလဲၣ်. 21 တုၤ အအိၣ်သကိးနၤဒီး, နကစံးမနုၤလဲၣ်. အဂ့ၢ်ဒ်အံၤ, နသိၣ်လိအီၤ ဒ်သိး အကကဲထီၣ် ပဒိၣ်ဖးဒိၣ် လၢနဖီခိၣ်လီၤ. တၢ်သူၣ်အုးသးအုး ကဟံးဃာ်နၤ ဒ်ပိာ်မုၣ် လၢအဘၣ်ဟုးဆါ အသိးန့ၣ် တမ့ၢ်ဘၣ်ဧါ. 22 ဒီးနမ့ၢ်စံး လၢနသးကံၢ်ပူၤ, တၢ်အံၤတဖၣ် ဘၣ်ယၤ မ့ၢ်အဘၣ်မနုၤလဲၣ်န့ၣ် ဒီး, လၢနတၢ်ဒဲးဘး အဒိၣ်အဃိန့ၣ် တၢ်သလဲထီၣ်နခံ, ဒီးနခီၣ်နၢၣ်ခံ အိၣ်ဘ့ၣ်ခီၣ်လီၤ. 23 ပှၤကူၤၡးဖိ လဲလိာ် အဖံး, ခ့စံၣ်ပိၣ် လဲလိာ် အဖံးအကံၣ်ဃ့ အဖျၢၣ်န့ၣ် ဘၣ်ကသ့ဧါ. မ့မ့ၢ်ဒ်န့ၣ်ဒီး သုဝဲစ့ၢ်ကီး လၢအမၤညီနုၢ်ဒၣ် တၢ်အၢန့ၣ် ကမၤ တၢ်ဂ့ၤလီၤ. 24 မၤသးဒ်န့ၣ်ဒီး ယကမၤလီၤပြံလီၤပြါအီၤ ဒ်လီၢ်အကမူၣ် လၢအဒံကွံာ် လၢပှၢ်မုၢ်ကနၢ အကလံၤ အမဲာ်ညါ အသိးန့ၣ်လီၤ. 25 အန့ၣ်မ့ၢ် နဂီၢ်, တၢ် လၢယဃီၣ်န့ၢ်နၤ, ယွၤ စံးဝဲဒၣ်. အဂ့ၢ်ဒ်အံၤ, နသးပ့ၤနီၣ်ယၤ, ဒီးသန့ၤ နသး လၢတၢ်ကဘျံးကဘျၣ်လီၤ. 26 ဒီးယကဘ့ၣ်သဘျံးထီၣ် နဆ့ဆူ နခိၣ်တခီ, ဒီးနတၢ်မဲာ်ဆှး ကအိၣ်ဖျါထီၣ်လီၤ. 27 ယထံၣ် နတၢ်အဲၣ်ဘၢမါအဲၣ်ဘၢဝၤ ဒီး နတၢ်သးကလုာ်ကလိၤ, နမၤကမၣ်မုၣ်ကမၣ်ခွါ အတၢ်သးဘၣ်အၢ အလီၢ် လၢကစၢၢ်လိၤ, လၢပျီပူၤလီၤ. ယရူၤၡလ့ၣ်ဧၢ, နဘၣ်အဖှီၣ် လီၤ. နတဒိးတၢ်မၤကဆှီနၤဘၣ်န့ၣ် နကအိၣ် ဆံးယံာ်လဲၣ်.


လံာ်ယံးရမံယၤ. Jeremiah 14

1 ယွၤအကလုၢ် လၢအဘၣ် စီၤယံးရမံယၤ လၢတၢ်ယီၤဃ့ အဂ့ၢ်အကျိၤလီၤ. 2 ယူဒၤ သူၣ်အုးသးအုး ဒီးအပဲတရီ လီၤဘှါဝဲ, ဆုးလီၤ အခိၣ် ပၢၢ်လၢဟီၣ်ခိၣ်, ဒီးယရူၤၡလ့ၣ် အကိးပသူထီၣ်န့ၣ် လဲၤထီၣ်ဝဲလီၤ. 3 ဒီးပှၤအဒိၣ်တဖၣ် မၢလီၤ ပှၤအဆံးတဖၣ် ဆူထံအလီၢ်လီၤ. ဟဲဝဲဆူ ထံပူၤ ဒီးထံ တအိၣ်ဘၣ်. ဟဲက့ၤကဒါက့ၤ အိၣ်ဒီး အထံစဲၤ အိၣ်ကလီလီၤ. အမဲာ်ဆှး, ဒီးပာ်မဲာ်ဆှးအသး, ဒီးကျၢၢ်ဘၢ အခိၣ်လီၤ. 4 အဂ့ၢ်ဒ်အံၤ, ဟီၣ်ခိၣ် သ့ၣ်ဖး လၢတၢ်တဟဲစူၤဘၣ် လၢကီၢ်ပူၤ အဃိလီၤ. ပှၤမၤဟီၣ်ခိၣ်ဖိ အမဲာ်ဆှး, ဒီးကျၢၢ်ဘၢ အခိၣ်လီၤ. 5 တၤဟိမိၢ် ဒၣ်လဲာ် ဖှံလီၤ အဖိ လၢပှၢ်လၢ်ကျါ, ဒီးလဲၤသဒၣ်အီၤ လၢနီၣ်ဧိၤမံၤဧိၤ တအိၣ်ဘၣ် အဃိလီၤ. 6 ဒီးကသ့ၣ်ယီၤအမံၤ ဆၢထၢၣ်ဝဲ လၢတၢ်စိခိၣ်, ဒီးသါထီၣ်ကလံၤ ဒ်ထွံၣ်ဟီၣ်ခိၣ် အသိးန့ၣ်, အမဲာ် လၢာ်ကွံာ် လၢနီၣ်ဧိၤမံၤဧိၤ တအိၣ်ဘၣ် အဃိလီၤ. 7 ယွၤဧၢ, ပတၢ်အၢတဖၣ် အုၣ်အသးထီဒါပှၤလီၤ. မၤ လၢနမံၤဒၣ်နဲ အဃိ တက့ၢ်. အဂ့ၢ်ဒ်အံၤ, ပသးဟးဂီၤလံ အါဘျီလံ. ပမၤကမၣ်ဘၣ်နၤလံ. 8 အံၣ်စရ့လး အတၢ်မုၢ်လၢ်, ပှၤအုၣ်က့ၤခီၣ်က့ၤအီၤ လၢအဘၣ်ကိၢ်ဘၣ်ဂီၤ အကတီၢ် တဂၤဧၢ, နကဲထီၣ်တၢ် ဒ်ပှၤတခီဘီမုၢ်ဖိ လၢကီၢ်အပူၤ, ဒီးဒ်ပှၤပိာ်ကျဲတဂၤ လၢအသလၣ်ထီၣ် အဒဲ လၢမုၢ်တနၤ အဂီၢ် အသိးန့ၣ်မ့ၢ် အဘၣ်မနုၤလဲၣ်. 9 နမၤသးဒ်ပှၤ လၢအသးကတုၤ, ဒ်ပှၤအဆူၣ် လၢအအုၣ်က့ၤခီၣ်က့ၤတၢ် တသ့ဘၣ် အသိးန့ၣ်မ့ၢ် အဘၣ်မနုၤလဲၣ်. ဘၣ်ဆၣ်ဒီး ယွၤဧၢ, နအိၣ်လၢပကျါ, ဒီးတၢ်ကိးပှၤ လၢနမံၤလီၤ. လဲၤသဒၣ်ပှၤ တဂ့ၤ. 10 ယွၤ စံး လၢပှၤဂီၢ်မုၢ်အံၤ ဒ်အံၤ, အဲၣ်ဒိးဝဲ ဒ်န့ၣ် လၢအကဟးဖျိးတၢ်, တတြီဘၣ် အခီၣ်ဘၣ်. မၤသးဒ်န့ၣ်ဒီး ယွၤ တတူၢ်လိာ်ဘၣ်အီၤဘၣ်. ခဲကနံၣ်အံၤ ကသ့ၣ်နီၣ်ထီၣ် အတၢ်အၢ, ဒီးအိၣ်သကိး အတၢ်ဒဲးဘးလီၤ. 11 တုၤနုၤတစု ယွၤ စံးဘၣ်ယၤ, ဘါထုကဖၣ် လၢပှၤဂီၢ်မုၢ်အံၤ အတၢ်ဂ့ၤ အဂီၢ် တဂ့ၤ. 12 တုၤ အဒုၣ် တၢ်အီၣ်တၢ်အီဒီး, ယ တကနၣ်ဘၣ် အဃ့ကညးတၢ်ဘၣ်. တုၤ အလုၢ် တၢ်လုၢ်မ့ၣ်အူ, ဒီးတၢ်မၤဘူၣ်ကိၣ်ဒီး, ယတတူၢ်လိာ်ဘၣ် အီၤဘၣ်. ယကမၤလၢာ်ကွံာ်အီၤ လၢနး, ဒီး လၢတၢ်သၣ်ဝံၤလီၤဒိ, ဒီး လၢတၢ်သံသတြိာ်လီၤ. 13 ဒီးယစံး, အၣ်လါ, ကစၢ်ယွၤဧၢ, ကွၢ်ကွၢ်, ဝံတဖၣ် စံးဘၣ်အီၤ, သုတထံၣ်ဘၣ် နး, ဒီးသုတဘၣ်ဘၣ် တၢ်သၣ်ဝံၤလီၤဒိဘၣ်. မ့မ့ၢ် ယွၤ ကဟ့ၣ်သု လၢတၢ်ဃူတၢ်ဖိး နီၢ်နီၢ် လၢအလီၢ်အံၤလီၤ. 14 ဒီးယွၤ စံးဘၣ်ယၤ, ဝံတဖၣ်န့ၣ် ကတိၤတၢ် လၢဝံအကျိာ် ကဘျံးကဘျၣ် လၢယမံၤ, ယတမၢဘၣ်အီၤဘၣ်, ဒီးယတမၤလိာ်ဘၣ်အီၤဘၣ်, ဒီးယတကတိၤဘၣ် ဒီးအီၤဘၣ်. ကတိၤတၢ် လၢဝံအကျိာ် လၢတၢ်ထံၣ်တၢ်လီ တၢ်, ဒီး လၢတၢ်ဖးတၢ်, ဒီး လၢတၢ်ကလီကလီ, ဒီးတၢ်ဘၣ်ဃးဒီး လီတၢ် လၢအသးဒၣ်ဝဲ အပူၤလီၤ. 15 မၤသးဒ်န့ၣ်ဒီး, ယွၤ စံး လၢဝံ လၢအကတိၤတၢ် လၢဝံအကျိာ် လၢယမံၤ, ဒီးယတမၢဘၣ်အီၤ, လၢအစံးဝဲ, နး ဒီးတၢ်သၣ်ဝံၤလီၤဒိ တအိၣ်ဘၣ် လၢကီၢ်အံၤအပူၤဘၣ်တဖၣ်န့ၣ် အဂ့ၢ်အကျိၤ ဒ်အံၤ, ဝံတဖၣ်န့ၣ် ကလၢာ်ဝဲ လၢနး, ဒီး လၢတၢ်ဝံၤလီၤဒိလီၤ. 16 ဒီးပှၤဂီၢ်မုၢ် လၢအဝဲသ့ၣ် ကတိၤတၢ် လၢဝံအကျိာ် ဒီးအီၤန့ၣ် ကဘၣ် တၢ်ကွံာ်တ့ၢ်ကွံာ်အီၤ ဆူယရူၤၡလ့ၣ် အကျဲပူၤ လၢတၢ်သၣ်ဝံၤလီၤဒိ ဒီးနး အဃိလီၤ. ဒီးအဝဲသ့ၣ်, ဒီးအမါ, ဒီး အဖိခွါ, ဒီးအဖိမုၣ်သ့ၣ်တဖၣ်န့ၣ် ပှၤခူၣ်လီၤကွံာ်အီၤ တအိၣ်ဝဲဘၣ်. အဂ့ၢ်ဒ်အံၤ, ယကလူလီၤ အတၢ်အၢ လၢအလိၤလီၤ. 17 ဒီးနဘၣ်ကတိၤ တၢ်ကတိၤအံၤ ဒီးအီၤ, မ်မဲာ်ထံ ယွၤလီၤ လၢယမဲာ် လၢမုၢ်ဆါဆဲး လၢမုၢ်နၤ တက့ၢ်. ဒီးမ်အသု တတုာ် တဂ့ၤ. အဂ့ၢ်ဒ်အံၤ, ယပှၤဂီၢ်မုၢ် အဖိမုၣ်လိၣ်ဘိ ဘၣ် တၢ်ဆဲးအီၤ လၢတၢ်ဆဲးဖးဒိၣ်, ဒီးတၢ်ကျီအီၤ နးမးလီၤ. 18 ယမ့ၢ်လဲၤတၢ် ဆူခိဒီး, ကွၢ်ကွၢ်, ပှၤလၢအဘၣ် တၢ်မၤသံအီၤ လၢနး, ဒီးယမ့ၢ်လဲၤနုာ် လၢဝ့ၢ်ပူၤဒီး, ကွၢ်ကွၢ်, ပှၤလၢအဃဲၤဝဲ လၢတၢ်သၣ်ဝံၤလီၤဒိလီၤ. မ့မ့ၢ်ဝံ ဒီးပှၤလုၢ်တၢ်အဒိၣ်န့ၣ် ဟးဝဲဆူ ကီၢ်တဘ့ၣ် လၢအတသ့ၣ်ညါဘၣ်ဝဲဘၣ်. 19 နညိကွံာ် ယူဒၤ လၢာ်လ့ၤတက့ၤဧါ. နသး ဘၣ်အၢ စံယိၣ်ဧါ. နတီၢ်ပှၤ, ဒီးတၢ်မၤဘျါက့ၤ တအိၣ်ဘၣ် လၢပဂီၢ်န့ၣ်မ့ၢ် အဘၣ်မနုၤလဲၣ်. ပကွၢ်လၢ် တၢ်ဃူတၢ်ဖိး အကျဲ, ဒီးတၢ်ဂ့ၤ တအိၣ်ဘၣ်. ပကကွၢ်လၢ် တၢ်မၤဘျါက့ၤ အကတီၢ်, ဒီးကွၢ်ကွၢ်, တၢ်မၤကိၢ်မၤဂီၤလီၤ. 20 ယွၤဧၢ, ပသ့ၣ်ညါ ပတၢ်အၢ, ဒီးပပၢ် အတၢ်အၢလီၤ. အဂ့ၢ်ဒ်အံၤ, ပမၤကမၣ်နၤလံ. 21 လၢနမံၤ အဃိန့ၣ် ညိကွံာ်ပှၤ တဂ့ၤ, မၤဟးဂီၤ နလီၢ်ပစိာ် အလၤကပီၤ တဂ့ၤ. သ့ၣ်နီၣ်ထီၣ်က့ၤ တက့ၢ်. မၤဟးဂီၤ နတၢ်အၢၣ်လီၤအီလီၤ ဒီးပှၤ တဂ့ၤ. 22 လၢပှၤကလုာ်တဖၣ် အတၢ်ကလီကလီ အကျါန့ၣ် ဟ့ၣ်လီၤ တၢ်ဟဲစူၤ သ့တမံၤမံၤဧါ. ဒီးမူကပိာ်လိၤ ဟ့ၣ် တၢ်လီၤသဖှံၣ် ဘၣ်ကသ့ဧါ, ယွၤ ပကစၢ်ဧၢ, နဲဒၣ်အံၤ နမ့ၢ်အဝဲဒၣ် တမ့ၢ်ဘၣ်ဧါ. ဒီးပကသန့ၤ ပသး လၢနၤလီၤ. အဂ့ၢ်ဒ်အံၤ, နတ့လီၤ တၢ်ခဲလၢာ်န့ၣ်လီၤ.


လံာ်ယံးရမံယၤ. Jeremiah 15

1 ဒီးယွၤ စံးဘၣ်ယၤ, စီၤမိၤၡ့, ဒီးစီၤၡမူၤအ့လး မ့ၢ်ဆၢထၢၣ် လၢယမဲာ်ညါ ဘၣ်ဆၣ်ဒီး, ယတဃၣ်ဘၣ်ယသး ဆူပှၤဂီၢ်မုၢ်အံၤဘၣ်. ညိကွံာ်အီၤ လၢယမဲာ်ညါ တက့ၢ်. ဒီးဒုးဟးထီၣ်ကွံာ်အီၤ တက့ၢ်. 2 ဒီးပှၤမ့ၢ်စံး လၢနၤ, ပကဟးထီၣ်ဆူလဲၣ်န့ၣ် ဒီး, နဘၣ်စံးဘၣ်အီၤ, ယွၤ စံးဒ်အံၤ, ပှၤလၢအအိၣ်ဝဲ လၢတၢ်သံ အဂီၢ်, ဆူတၢ်သံတအိၣ်, ဒီးပှၤ လၢအအိၣ်ဝဲ လၢနးအဂီၢ်, ဆူနးအအိၣ်, ဒီးပှၤ လၢအအိၣ်ဝဲ လၢတၢ်သၣ်ဝံၤလီၤဒိ အဂီၢ်, ဆူတၢ်သၣ်ဝံၤလီၤဒိ အအိၣ်, ဒီးပှၤ လၢအအိၣ် လၢတၢ်မၢကဲကုၢ် အဂီၢ်, ဆူ တၢ်မၢကဲကုၢ် အအိၣ်လီၤ. 3 ဒီးယွၤ စံးဝဲဒၣ်, ယကပာ် တၢ်လွံၢ်မံၤ လၢအဖီခိၣ်, နးတမံၤ ဒ်သိး အကမၤသံတၢ်, ဒီးထွံၣ်တမံၤ ဒ်သိး အကအ့ၣ်ဖှီတၢ်, ဒီးထိၣ် လၢမူကပိာ်လိၤ တမံၤ, ဒီးဆၣ်ဖိကီၢ်ဖိ လၢပှၢ်လၢ်ကျါ တမံၤ ဒ်သိး အကအီၣ်တၢ် ဒီးမၤဟးဂီၤတၢ်လီၤ. 4 ဒီးယကမၤလီၤပြံလီၤပြါအီၤ လၢဟီၣ်ခိၣ် အဘီမုၢ် ခဲလၢာ် အပူၤ, လၢယူဒၤ အစီၤပၤ စီၤဃံးစကံယၤ အဖိခွါ စီၤမနၤၡ့ၤ အဃိ, လၢတၢ် လၢအမၤဝဲ လၢယရူၤၡလ့ၣ် အပူၤ အဃိလီၤ. 5 အဂ့ၢ်ဒ်အံၤ, မ့ၢ်မတၤ ကသးကညီၤနၤ တဂၤလဲၣ်, ယရူၤၡလ့ၣ်ဧၢ. မ့ၢ်မတၤ ကဟီၣ် လၢနဃိ တဂၤလဲၣ်. ဒီးမ့ၢ် မတၤ ကဃၣ်အသး ဒီးသံကွၢ်, နအိၣ်မုာ် စ့ၢ်ကီးဧါန့ၣ် တဂၤလဲၣ်. 6 ယွၤ စံးဝဲဒၣ်, နလဲၤသဒၣ်လံ ယၤလံ, န ဂုၤကဒါက့ၤ နလီၢ်ခံလီၤ. မၤသးဒ်န့ၣ်ဒီး ယကယူာ်ထီၣ် ယစုထီဒါနၤ, ဒီးမၤဟးဂီၤနၤလီၤ. တၢ်ပီၢ်ယၢ်လီၤက့ၤယသးန့ၣ် တၢ်ဘှံးယသးလီၤ. 7 ယကဃၤအီၤ လၢကီၢ်လဲၢ် လၢကီၢ် အပဲတရီပူၤ, ယကဟံးထီၣ် အဖိ, ယကမၤဟးဂီၤ ယပှၤဂီၢ်မုၢ်လီၤ. အဂ့ၢ်ဒ်အံၤ, တဟဲက့ၤကဒါက့ၤဘၣ် လၢအကျဲဘၣ်. 8 အပှၤမုၣ်ကမဲ ကအါန့ၢ် ပီၣ်လဲၣ်နံၤ အမဲး တက့ၢ်. ယဒုးဟဲထီၣ်ထီဒါ ဖိၣ်သၣ်ခွါ အမိၢ်န့ၣ် တၢ်ဂုာ်န့ၢ်တၢ် လၢမုၢ်ထူၣ်, ယဒုးလီၤဘၣ်အီၤ လၢတၢ်ပျံၤတၢ်ဖုး သတူၢ်ကလာ်လီၤ. 9 ပှၤလၢအဆံးစၢ် နွံဂၤန့ၣ် လီၤဘှါဝဲ, အသး ဟးထီၣ်ကွံာ်, အမုၢ်လီၤနုာ် လၢမုၢ်ဆါခီ, အမဲာ်ဆှး, ဒီးပာ်မဲာ်ဆှး အမဲာ်, ဒီးပှၤအိၣ်လီၤတဲာ် လၢအကျါန့ၣ် ယကဟ့ၣ်လီၤကွံာ်အီၤ လၢနးအဂီၢ် လၢအဒုၣ်အဒါ အမဲာ်ညါလီၤ, ယွၤ စံးဝဲဒၣ်. 10 ယဘၣ် တၢ်အဖှီၣ်လီၤ, ယမိၢ်ဧၢ, နဆံးစၢ်န့ၢ်ယၤ, ဒ်သိး ယကကဲထီၣ် ပှၤအ့ၣ်လိာ်ဆိးက့လိာ်တၢ်, ဒီးပှၤ လၢအဂ့ၢ်လိာ်ဘှီလိာ် ဒီးပှၤကီၢ်ဖိ ခဲလၢာ်လီၤ. ယတလိၢ်စ့, ဒီးယတဒုးလိၢ် ပှၤဂၤ လၢစ့ဘၣ်. ဘၣ်ဆၣ်ဒီး ပှၤခဲလၢာ်န့ၣ် ဆိၣ်အၢယၤ ကိးဂၤဒဲးလီၤ. 11 ဒီးယွၤ စံးဝဲဒၣ်, မ့ၢ်မး ယကမၤပူၤဖျဲးနၤ လၢတၢ်ဂ့ၢ် အဂီၢ်လီၤ. မ့ၢ်မး လၢတၢ်အၢ အကတီၢ်, ဒီး လၢတၢ်မၤကိၢ် အကတီၢ်န့ၣ် ယကဒုးမၤစၢၤနၤ လၢတၢ်အဒုၣ်အဒါ. 12 ပှၤမၤကၢ်ထး, ထး ဒီးတိၢ် လၢကလံၤစိး ဘၣ်ကသ့ဧါ. 13 နစုလီၢ်နခီၣ်ခိၣ် ဒီးနတၢ်ပာ်ဖှိၣ်တဖၣ်န့ၣ် ယကဟ့ၣ်လီၤ လၢတၢ်ဂုာ်န့ၢ်လီၤ. လၢတၢ်အပှ့ၤအဃိ တမ့ၢ်ဘၣ်. မ့ၢ် လၢနတၢ်ဒဲးဘး ခဲလၢာ် လၢနကီၢ်အဃၢၤ ခဲလၢာ် အဃိလီၤ. 14 ဒီးယကဒုးမၤနၤ လၢနဒုၣ်နဒါ အတၢ် လၢကီၢ်တဘ့ၣ် အပူၤ လၢနတသ့ၣ်ညါဘၣ်လီၤ. အဂ့ၢ်ဒ်အံၤ, ယသးထီၣ် ဆိၣ်ကဲၤထီၣ် မ့ၣ်အူ, ဒီးကအီၣ်တၢ်ထီဒါသု လီၤ. 15 ယွၤဧၢ, နသ့ၣ်ညါ တၢ်ဘၣ်ဃးဒီးယၤလီၤ. သ့ၣ်နီၣ်ထီၣ်က့ၤ ယၤ, ဒီးအိၣ်သကိးယၤ, ဒီးမၤဆၢ တၢ်အၢ လၢပှၤ လၢအမၤအၢယၤ တက့ၢ်. မ့ၢ်နဝံသးစူၤတၢ် သတးဒီး ဟံးထီၣ်ကွံာ်ယၤ တဂ့ၤ. သ့ၣ်ညါ လၢယဘၣ် တၢ်ဒုၣ်ဒွဲၣ် လၢနဃိ တက့ၢ်. 16 ယထံၣ်န့ၢ် နတၢ်ကတိၤ, ဒီးယအီၣ်ကွံာ်အီၤလီၤ. ဒီးနကလုၢ် မ့ၢ်ယသူၣ်ခုယသးခု, ဒီးယသူၣ်ဖှံယသးညီ အလီၢ်လီၤ. အဂ့ၢ်ဒ်အံၤ, ယွၤတၢ်သုးမုၢ်ဂီၢ်မုၢ် အကစၢ်ဧၢ, တၢ်ကိးယၤ လၢနမံၤလီၤ. 17 ယတဆ့ၣ်နီၤ လၢပှၤဒုၣ်ဒွဲၣ်တၢ် အတၢ်အိၣ်ဖှိၣ် အပူၤဘၣ်. ဒီး ယတသးခုဘၣ်. ယဆ့ၣ်နီၤ တဂၤဃီ လၢနစု အဃိလီၤ. အဂ့ၢ်ဒ်အံၤ, နမၤပှဲၤယသး ဒီးတၢ်ကိၢ်တၢ်ဂီၤလီၤ. 18 ယတၢ်ဆိးကဲး အိၣ်ဝဲ တထံၣ်ဃီ, ဒီးယပူၤလီၢ် လၢအတအၢၣ်လီၤဘၣ် ဒီးတၢ်မၤဘျါက့ၤအီၤန့ၣ် ဘျါ တသ့ဘၣ်, မ့ၢ်အဘၣ်မနုၤလဲၣ်. နကကဲထီၣ် လၢယဂီၢ် ဒ်ထံကျိ လၢအလီတၢ်တလိာ် အသိး, ဒ်ထံ လၢအလီၤသံးဝဲ အသိးန့ၣ် ဧါ. 19 မၤသးဒ်န့ၣ်ဒီး ယွၤ စံးဒ်အံၤ, နမ့ၢ်ဟဲကဒါက့ၤဒီး, ယ ကဒုးဟဲက့ၤနၤ, ဒီးနကဆၢထၢၣ် လၢယမဲာ်ညါ, ဒီးနမ့ၢ် ထုးထီၣ်ကွံာ် တၢ်လုၢ်ဒိၣ်ပှ့ၤဒိၣ် လၢတၢ်တဂိာ်တသီၣ်ဘၣ်တၢ် အကျါဒီး, နကမၤသး ဒ်ယထးခိၣ် အသိးန့ၣ်လီၤ. အဝဲသ့ၣ် ကဟဲက့ၤဆူနအိၣ်လီၤ. မ့မ့ၢ်နဲဒၣ်အံၤ က့ၤက့ၤဆူအအိၣ် တဂ့ၤ. 20 ဒီးယကပာ်နၤ လၢတၢ်အဒူၣ် တိၢ် လၢပှၤဂီၢ်မုၢ်အံၤ အဂီၢ်, ဒီးတုၤ အဒုးတၢ် ဒီးနၤဒီး, တမၤနၢၤဘၣ် နၤဘၣ်. အဂ့ၢ်ဒ်အံၤ, ယအိၣ်ဒီးနၤ, ဒ်သိး ယကအုၣ်က့ၤခီၣ်က့ၤနၤ, ဒီးမၤပူၤမၤဖျဲးနၤ, ယွၤ စံးဝဲဒၣ်. 21 ဒီးယကမၤပူၤမၤဖျဲးနၤ လၢပှၤတတီဘၣ် အစုပူၤ, ဒီးယကပှ့ၤက့ၤနၤ လၢပှၤမၤပျံၤတၢ် အစုပူၤလီၤ.


လံာ်ယံးရမံယၤ. Jeremiah 16

1 ဒီးယွၤအကလုၢ် ဘၣ်ယၤ ဒီးစံးဝဲဒၣ်, 2 န့ၢ်မါ တဂ့ၤ. ဒီး ဖိခွါ မ့ၢ်ဂ့ၤ ဖိမုၣ် မ့ၢ်ဂ့ၤ ထီၣ်ဖိ လၢတၢ်အလီၢ် ဖဲအံၤ တဂ့ၤ. 3 အဂ့ၢ်ဒ်အံၤ, ယွၤ စံး လၢဖိခွါ ဒီးဖိမုၣ် လၢအအိၣ်ဖျဲၣ် လၢတၢ်အလီၢ် ဖဲအံၤ အဂ့ၢ်, ဒီး လၢအမိၢ် လၢအဆံးစၢ်အီၤ အဂ့ၢ်, ဒီး လၢအပၢ် လၢအထီၣ်ဖိ အီၤ လၢကီၢ်အံၤ အဂ့ၢ်ဒ်အံၤ, 4 ကသံဝဲ လၢတၢ်သံတမုာ်ဘၣ်, ပှၤတဟီၣ်ဘၣ် လၢအဃိဘၣ်. ဒီးပှၤတခူၣ်လီၤကွံာ်ဘၣ်အီၤဘၣ်. ကမၤသး ဒ်တၢ်အ့ၣ် လၢဟီၣ်ခိၣ်ချၢ အသိးန့ၣ်, ဒီးကလၢာ်ဝဲ လၢနး, ဒီးတၢ်သၣ်ဝံၤလီၤဒိ, ဒီးအစိၣ်တဖၣ် ကကဲထီၣ် တၢ်အီၣ် လၢမူကပိာ်လိၤ အထိၣ် အဂီၢ်, ဒီး လၢဟီၣ်ခိၣ် အဆၣ်ဖိကီၢ်ဖိ အဂီၢ်လီၤ. 5 အဂ့ၢ်ဒ်အံၤ, ယွၤ စံးဒ်အံၤ, လဲၤနုာ် လၢပှၤဟီၣ်တၢ် အဟံၣ်ပူၤ တဂ့ၤ. ဒီးလဲၤဟီၣ်တၢ် လၢပှၤအဃိ တဂ့ၤ. မၤမုာ်ထီၣ်က့ၤအီၤ တဂ့ၤ. အဂ့ၢ်ဒ်အံၤ, ယွၤ စံးဝဲဒၣ်, ယတၢ်မုာ်တၢ်ပၢၤ, ဒီးယဘျုးယဖှိၣ်, ဒီးယသးအိၣ်တၢ်န့ၣ် ယဟံးထီၣ်ကွံာ်လံ လၢပှၤဂီၢ်မုၢ်အံၤလီၤ. 6 ပှၤအဒိၣ်ဂ့ၤ, အဆံးဂ့ၤ, ကသံဝဲ လၢကီၢ်တဘ့ၣ်အံၤ အပူၤ, ဒီးပှၤတခူၣ်လီၤကွံာ်ဘၣ်အီၤ, ဒီးပှၤတဟီၣ်ဘၣ် လၢအဃိဘၣ်. ဒီးပှၤတတဂဲာ်အသး လၢအဃိဘၣ်, ဒီးပှၤတလူၤအခိၣ် လၢအဃိဘၣ်, 7 ဒီးပှၤတစိၢ်ဘျဲးကိၣ် လၢအဃိ လၢအသးအုး အဖၢမုၢ် ဒ်သိး အကမၤမုာ်ထီၣ်က့ၤအီၤ လၢပှၤသံ အဃိဘၣ်. ဒီး လၢအပၢ် အဃိ မ့ၢ်ဂ့ၤ, လၢအမိၢ် အဃိ မ့ၢ်ဂ့ၤ, ပှၤတဟ့ၣ်အီအီၤ လၢလီခီမၤမုာ်တၢ်ဘၣ်. 8 ဒီးနတလဲၤဘၣ် ဆူတၢ်အီၣ်တၢ်အီ အဟံၣ်ပူၤ ဒ်သိး နဆ့ၣ်နီၤ အီၣ်တၢ် ဒီးအီတၢ် ဒီးအီၤဘၣ်. 9 အဂ့ၢ်ဒ်အံၤ, တၢ်သုးမုၢ်ဂီၢ်မုၢ်အယွၤ အံၣ်စရ့လး အကစၢ် စံးဝဲဒၣ်, ကွၢ်ကွၢ်, လၢသုမဲာ်ညါ, လၢသုနံၤသုသီန့ၣ် ယကဒုးဆိတ့ၢ် တၢ်သူၣ်ဖှံသးညီ အသီၣ်, ဒီးတၢ်သူၣ်ခုသးခု အသီၣ်, ဒီး တလးမူးပိာ်ခွါ အကလုၢ်, ဒီးတလးမူးပိာ်မုၣ် အကလုၢ် ဖဲအံၤလီၤ. 10 ဒီးတုၤ နစံးဘၣ်တဲဘၣ် ပှၤဂီၢ်မုၢ်အံၤ လၢတၢ်ကတိၤ ခဲလၢာ်န့ၣ်, ဒီးကစံး လၢနၤ, ယွၤ စံး တၢ်အၢဖးဒိၣ် ထီဒါပှၤအံၤ မ့ၢ်အဘၣ်မနုၤလဲၣ်, ဒီးပတၢ်ဒဲးဘး မ့ၢ်မနုၤတမံၤလဲၣ်, ဒီးပတၢ်ကမၣ် လၢပမၤကမၣ်ယွၤ မ့ၢ်မနုၤလဲၣ်န့ၣ် ဒီး, 11 တၢ်ကမၤအသး လၢနဘၣ်စံးဆၢအီၤ, အဂ့ၢ်ဒ်အံၤ, သုပၢ် လဲၤသဒၣ်ယၤ, ယွၤ စံးဝဲဒၣ်, ဒီးပိာ် ကစၢ်အဂၤတဖၣ် အခံ, ဒီးမၤအတၢ်, ဒီးဘူၣ်ထီၣ်ဘါထီၣ်အီၤ, ဒီး လဲၤသဒၣ်ယၤ, ဒီးတတိၢ်န့ၢ်ဘၣ် ယတၢ်သိၣ်တၢ်သီဘၣ်, 12 ဒီးသုမၤ တၢ်အၢ အါန့ၢ် သုပၢ်တဖၣ်လီၤ. အဂ့ၢ်ဒ်အံၤ, သုလဲၤထွဲ တဂၤ အသးအၢ အနၢ်က့ၣ်အခံ, တဂၤ အသးအၢ အနၢ်က့ၣ်အခံ, ဒီးသုတကနၣ်ဘၣ် ယကလုၢ်ဘၣ်လီၤ. 13 မၤသးဒ်န့ၣ်ဒီး ယကဟီထီၣ်ကွံာ်သု လၢကီၢ်တဘ့ၣ်အံၤ အပူၤ ဆူ ကီၢ်တဘ့ၣ် အပူၤ လၢသုမ့ၢ်ဂ့ၤ, သုပၢ် မ့ၢ်ဂ့ၤ, တသ့ၣ်ညါဘၣ်အီၤဘၣ်, ဒီးသုကမၤ ကစၢ်အဂၤတဖၣ် အတၢ်, လၢမုၢ်ဆါဆဲး လၢမုၢ်နၤ ဖဲန့ၣ်လီၤ. အဂ့ၢ်ဒ်အံၤ, ယတသးကညီၤဘၣ်သုဘၣ်. 14 မၤသးဒ်န့ၣ်ဒီး ယွၤ စံးဝဲဒၣ်, ကွၢ်ကွၢ်, မုၢ်နံၤတဖၣ် ဟဲဝဲ လၢပှၤတစံးလၢၤဘၣ်, ယွၤမူဝဲ လၢအဒုးဟးထီၣ်ကွံာ် ပှၤအံၣ်စရ့လးဖိ လၢကီၢ်အဲၤကူပတူး အပူၤန့ၣ်ဘၣ်. 15 မ့ၢ်အကစံး, ယွၤ မူဝဲ လၢအဒုးဟးထီၣ်ကွံာ် ပှၤအံၣ်စရ့လးဖိ လၢကီၢ်ကလံၤစိး တခီ, ဒီး လၢကယဲၢ် ကီၢ် လၢအဟီထီၣ်ကွံာ်အီၤဆူ အပူၤလီၤ. အဂ့ၢ်ဒ်အံၤ, ယကဒုးဟဲက့ၤအီၤ ဆူအကီၢ်ဒၣ်ဝဲ အပူၤ လၢယဟ့ၣ်လီၤ အပၢ်တဖၣ်လီၤ. 16 ကွၢ်ကွၢ်, ယွၤ စံးဝဲဒၣ်, ယကမၢလီၤ ပှၤမၤညၣ်ဖိ အါဂၤ, ဒီးကမၤန့ၢ်အီၤ, ဒီး လၢအလီၢ်ခံန့ၣ် ယကမၢလီၤ ပှၤလူၤခး ဆၣ်ဖိကီၢ်ဖိတဖၣ် လၢအကလူၤခးအီၤ လၢကယဲၢ် ကစၢၢ်ကလိ, ဒီး လၢကယဲၢ် တၢ်စိခိၣ်, ဒီး လၢလၢၢ်အိပူၤန့ၣ်လီၤ. 17 အဂ့ၢ်ဒ်အံၤ, ယမဲာ် အိၣ်ဝဲ လၢအကျဲ အဖီခိၣ် လီၤ. အဝဲသ့ၣ် တအိၣ်တဒၢဘၣ် လၢယမဲာ်ဘၣ်, ဒီးအတၢ်ဒဲးဘး တအိၣ်ခူသူၣ်ဘၣ် လၢယမဲာ်ဘၣ်. 18 ဒီး လၢအခီၣ်ထံးန့ၣ် ယကမၤဆၢ အတၢ်ဒဲးဘး ဒီးအတၢ်ကမၣ် ခံစးလီၤ. အဂ့ၢ်ဒ်အံၤ, မၤဘၣ်အၢ ယကီၢ် လၢတၢ်အစိၣ်တဖၣ် လၢအလုၢ် တၢ်ဂီၤတၢ်ဖီၣ်, ဒီးမၤပှဲၤ ယတၢ်န့ၢ်သါ လၢတၢ်သးဟ့ အလီၢ်တဖၣ်လီၤ. 19 ယဂံၢ်ယဘါ, ယတိာ်ယတာ်, ယအိၣ်တဒၢအလီၢ် လၢတၢ်မၤကိၢ်မၤဂီၤ အမုၢ်နံၤ, ယွၤဧၢ, ပှၤကလုာ်တဖၣ် ကဟဲဆူ နအိၣ် လၢဟီၣ်ခိၣ် အကတၢၢ်တဖၣ်, ဒီးကစံး, မ့ၢ်မး ပပၢ်တဖၣ် န့ၢ်သါ တၢ်ကဘျံးကဘျၣ်, တၢ်ကလီကလီ, ဒီးတၢ် လၢအတဂိာ်တသီၣ်ဘၣ်လီၤ. 20 ပှၤကညီ ကတ့ အကစၢ် လၢအဂီၢ်ဒၣ်ဝဲ, ဒီးတမ့ၢ်ဘၣ် ကစၢ်န့ၣ် စ့ၢ်ကီး ဧါ. 21 မၤသးဒ်န့ၣ်ဒီး, ကွၢ်ကွၢ်, အအံၤတဘျီ ယကဘိးဘၣ်သ့ၣ်ညါအီၤ, ယကဘိးဘၣ်သ့ၣ်ညါအီၤ လၢယစု, ဒီးယစိယကမီၤ, ဒီးကသ့ၣ်ညါဝဲ လၢယမံၤ မ့ၢ်ယွၤလီၤ.


လံာ်ယံးရမံယၤ. Jeremiah 17

1 ယူဒၤ အတၢ်ဒဲးဘး ကွဲးအသး လၢနီၣ်ကွဲးထး, လၢလၢၢ်စံၣ် အခိၣ်စူလီၤ. ကွဲးအသး လၢအသးအဘ့ၣ်ဘၣ် အလိၤ, ဒီး လၢတၢ်လုၢ်လီၢ် အနၢၤ အလိၤလီၤ. 2 ဒီးအဖိအလံၤ သ့ၣ်နီၣ်ထီၣ်က့ၤ အတၢ်လုၢ်လီၢ်, ဒီးအၡ့ရၤ အတၢ်ဂီၤတဖၣ် လၢသ့ၣ်သံကစဲာ် အဃၢၤ, လၢတၢ်စိခိၣ်ထီ အလိၤလီၤ. 3 ယကစၢၢ် ဒီးတၢ်အိၣ်လၢပျီပူၤဧၢ, ယ ကဟ့ၣ်လီၤ နတၢ်ဖိတၢ်လံၤ, နတၢ်ပာ်ဖှိၣ်တဖၣ် လၢတၢ်ဂုာ်န့ၢ် အဂီၢ်, နလီၢ်ထီၣ်ထီ လၢတၢ်ဒဲးဘး အဃိ လၢနကီၢ်ဃၢၤ ခဲလၢာ်လီၤ. 4 ဒီးနဲဒၣ်နကစၢ်ဒၣ်နဲ န တအိၣ်လၢၤဘၣ် လၢနတၢ်န့ၢ်သါ အပူၤ လၢယဟ့ၣ်လီၤနၤ, ဒီး ယကဒုးမၤနၤ လၢနဒုၣ်နဒါ အတၢ် လၢကီၢ်တဘ့ၣ် လၢနတသ့ၣ်ညါဘၣ်အီၤ အပူၤလီၤ. အဂ့ၢ်ဒ်အံၤ, ယဆိၣ်ကဲၤထီၣ် မ့ၣ်အူ လၢယသးထီၣ် အပူၤ လၢအကအီၣ်ကွံာ်တၢ် လီၤထူလီၤယိာ်လီၤ. 5 ယွၤ စံးဒ်အံၤ, ပှၤလၢအသန့ၤအသး လၢပှၤကညီ, ဒီး ပာ် ပှၤကညီ လၢအစိအကမီၤ, ဒီးအသး လဲၤသဒၣ်ယွၤန့ၣ် ဘၣ်ဆိၣ်အၢဝဲလီၤ. 6 ဒီးကမၤသး ဒ်ပထိး သ့ၣ်ဧၢ်ရၢ် လၢပှၢ်မုၢ်ကနၢ အသိးန့ၣ်လီၤ. တုၤ တၢ်ဂ့ၤ ဟဲဒီး, တထံၣ်ဘၣ်ဝဲဘၣ်. ဒီးကအိၣ်ကဆိးဝဲ လၢဟီၣ်ခိၣ်ဃ့ လၢပှၢ်မုၢ်ကနၢ အပူၤ, လၢဟီၣ်ခိၣ် အိၣ်ဒီး အံသၣ်, ဖဲပှၤတအိၣ် တဆိးဘၣ် လၢအပူၤလီၤ. 7 ပှၤလၢအသန့ၤအသး လၢယွၤ, လၢအတၢ်သန့ၤအလီၢ် မ့ၢ်ယွၤန့ၣ် ဘၣ်ဆိၣ်ဂ့ၤဝဲ လီၤ. 8 ကမၤသး ဒ်သ့ၣ်သူၣ်အသး လၢထံနံၤ, လၢအစဲၤလီၤ အဂံၢ် လၢထံကျိ အနံၤ, ဒီးတုၤ တၢ်ကိၢ် ဟဲဝဲဒီး, တထံၣ်ဘၣ်ဝဲဘၣ်. အလၣ် အိၣ်သံကစဲာ်, ဒီးနံၣ် လၢတၢ်တဟဲစူၤဘၣ်န့ၣ် တလီၤညွံးဘၣ်ဝဲဘၣ်, ဒီးသၣ်ထီၣ် တၤသၣ်န့ၣ် တတုာ်ဘၣ်ဝဲဘၣ်. 9 ပှၤကညီအသးန့ၣ် လီန့ၢ်တၢ် ဒိၣ်န့ၢ် အါန့ၢ် တၢ်ခဲလၢာ် တက့ၢ်, ဒီးအၢဝဲ ဒိၣ်မးလီၤ. မ့ၢ်မတၤ သ့ၣ်ညါအီၤ သ့တဂၤလဲၣ်. 10 ယၤ, ယွၤအံၤ, ယဃုတၢ် လၢပှၤအသးကံၢ်ပူၤ, ယမၤကွၢ် ပှၤအကလ့ၢ် ဒ်သိး ယကဟ့ၣ်လီၤ ပှၤကညီ စုာ်စုာ် ဒ်အကျဲ အသိး, အမၤ တၢ်အတၤသၣ် အသိးန့ၣ်လီၤ. 11 ဒ်ထိၣ်ဘှၢၣ် ဟု ဒံၣ်တဖၣ် လၢအတဒံၣ်ဘၣ်ဝဲ အသိးန့ၣ်, ပှၤလၢအန့ၢ်ဘၣ် တၢ်ထူးတၢ်တီၤတတီန့ၣ်, ဘၣ်လဲၤသဒၣ်အီၤ လၢအမုၢ်နံၤဖးဖီတဖၣ်, ဒီးကကဲထီၣ် ပှၤဟးဂီၤဖိ လၢအကတၢၢ်လီၤ. 12 ပလီၢ်စီဆှံန့ၣ်မ့ၢ် တၢ်လီၢ်ပစိာ် အိၣ်ဒီး အလၤအကပီၤ လၢအခီၣ်ထံး လံၤလံၤန့ၣ်လီၤ. 13 အံၣ်စရ့လးဖိ အတၢ်မုၢ်လၢ်, ယွၤဧၢ, ကယဲၢ် ပှၤလၢအလဲၤသဒၣ်နၤတဖၣ်န့ၣ် အမဲာ်ကဆှး ခဲလၢာ်လီၤ. ဒီးပှၤ လၢအလဲၤသဒၣ်ယၤတဖၣ်န့ၣ် အမံၤ ကကွဲးအသး လၢဟီၣ်ခိၣ်လီၤ. အဂ့ၢ်ဒ်အံၤ, လဲၤသဒၣ်ယွၤ လၢအမ့ၢ် ထံမူ အထံထီၣ်ပၢၢ်လီၤ. 14 ကစၢ်ဧၢ, မၤဘျါက့ၤယၤ တက့ၢ်, ဒီးယကဘျါက့ၤ လီၤ. အုၣ်က့ၤခီၣ်က့ၤယၤ တက့ၢ်, ဒီးယကတုၤ လၢတၢ်အုၣ်က့ၤခီၣ်က့ၤယၤလီၤ. အဂ့ၢ်ဒ်အံၤ, နမ့ၢ် ယစံးထီၣ်ပတြၢၤတၢ် အလီၢ်လီၤ. 15 ကွၢ်ကွၢ်, ပှၤစံး လၢယၤ, ယွၤအကလုၢ်အကထါ အိၣ်ဖဲလဲၣ်, ကဟဲဒၣ်ဝဲ တက့ၢ်. 16 မ့မ့ၢ်တၢ် လၢယၤအံၤ, ကဲ ပှၤကွၢ်သိ ပိာ်နခံအလီၢ်န့ၣ် ယတဟးသဒၣ်ဘၣ်, ဒီးယတဆၢ တၢ်နးတၢ်ဖှီၣ် အနံၤဘၣ်, နသ့ၣ်ညါနဲလီၤ. တၢ်ထီၣ်ဖျဲး လၢယထးခိၣ်န့ၣ် အိၣ်ဝဲ လၢနမဲာ်ညါလီၤ. 17 ကဲထီၣ် တၢ်ပျံၤအလီၢ် လၢယဂီၢ် တဂ့ၤ. နမ့ၢ် ယတၢ်မုၢ်လၢ် လၢတၢ်အၢ အမုၢ်နံၤ အတီၢ်ပူၤန့ၣ်လီၤ. 18 ပှၤလၢအမၤအၢယၤတဖၣ်န့ၣ် မ်အမဲာ်ဆှး တက့ၢ်. မ့မ့ၢ်ယဲဒၣ်အံၤ မ်ယသုတဘၣ် တၢ်မဲာ်ဆှး တဂ့ၤ. မ်အဝဲသ့ၣ်တဖၣ်န့ၣ် ပျံၤတၢ် တက့ၢ်. မ့မ့ၢ်ယဲဒၣ်အံၤ မ် ယသုတပျံၤတၢ် တဂ့ၤ, ဒုးဘၣ်အီၤ လၢတၢ်အၢ အမုၢ်တနံၤ, ဒီးမၤဟးဂီၤအီၤ လၢတၢ်ဟးဂီၤ ခံစးန့ၣ် တက့ၢ်. 19 ယွၤ စံးဘၣ်ယၤ ဒ်အံၤ, လဲၤဆၢထၢၣ် လၢပှၤဂီၢ်မုၢ် အပဲတရီ, ဖဲယူဒၤ အစီၤပၤ ဟဲနုာ်, ဒီးဖဲအဟးထီၣ်, ဒီး လၢယရူၤၡလ့ၣ် အပဲတရီ ခဲလၢာ် အပူၤ, 20 ဒီးစံးဘၣ်အီၤ, ယူဒၤ အစီၤပၤတဖၣ်, ဒီးပှၤယူဒၤဖိ ခဲလၢာ်, ဒီး ကယဲၢ် ပှၤယရူၤၡလ့ၣ်ဖိ လၢအလဲၤနုာ် လၢပဲတရီအံၤသ့ၣ်ဧၢ, ကနၣ် ယွၤအကလုၢ်အကထါ တက့ၢ်. 21 ယွၤ စံးဒ်အံၤ, ပလီၢ် သုသး, ဒီးစိာ် တၢ်ဝံတၢ်ယိး လၢမုၢ်အိၣ်ဘှံးနံၤ တဂ့ၤ. ဟဲစိာ်နုာ် တၢ်ဝံတၢ်ယိး လၢယရူၤၡလ့ၣ် အပဲတရီ အပူၤ တဂ့ၤ. 22 ဒီးစိာ်ထီၣ် တၢ်ဝံတၢ်ယိး လၢသုဟံၣ်ပူၤ, ဒီးမၤ တၢ်မၤ လၢမုၢ်အိၣ်ဘှံးနံၤ တဂ့ၤ. ဒီးပာ် စီဆှံမုၢ်အိၣ်ဘှံးနံၤ ဒ်ယမၤလိာ် သုပၢ်တဖၣ် အသိးန့ၣ် တက့ၢ်. 23 ဘၣ်ဆၣ်ဒီး တကနၣ်ဘၣ်, ဒီးတဒိကနၣ်ဘၣ်တၢ်ဘၣ်. မ့ၢ်အပာ်ဆူၣ်အကိာ် ဒ်သိးအသု တနၢ်ဟူဘၣ်, ဒီးအသုတဒိးဘၣ် တၢ်သိၣ်လိန့ၣ် တဂ့ၤလီၤ. 24 ဒီးသုမ့ၢ်ဒိကနၣ် ယကလုၢ် သပှၢ်တၢၢ်, ယွၤ စံးဝဲဒၣ်, ဒီး တစိာ်ဘၣ် တၢ်ဝံတၢ်ယိး လၢဝ့ၢ်အံၤ အပဲတရီပူၤ လၢမုၢ်အိၣ်ဘှံးနံၤဘၣ်, ဒီးပာ် စီဆှံမုၢ်အိၣ်ဘှံးနံၤ ဒ်သိး သုသု တမၤ တၢ်မၤ လၢအပူၤ တဂ့ၤဒီး, 25 တၢ်ကမၤအသး လၢစီၤပၤတဖၣ်, ဒီးပဒိၣ်ဖးဒိၣ်တဖၣ် ဆ့ၣ်နီၤဝဲ လၢစီၤဒၤဝံး အလီၢ်ပစိာ် အဖီခိၣ်န့ၣ် ကလဲၤနုာ် လၢဝ့ၢ်အံၤ အပဲတရီပူၤ, ဒိးလ့ၣ်ကဟၣ်, ဒီးဒိးကသ့ၣ်, အဝဲသ့ၣ် ဒီးအပဒိၣ်ဖးဒိၣ်, ယူဒၤ အပှၤကညီ, ဒီးပှၤယရူၤၡလ့ၣ်ဖိ, ဒီးဝ့ၢ်အံၤ ကအိၣ်ဝဲဆိးဝဲ လီၤထူလီၤယိာ်လီၤ. 26 ဒီးပှၤကဟဲဝဲ လၢယူဒၤ အဝ့ၢ်တဖၣ် အပူၤ, ဒီး လၢတၢ်အလီၢ်တဖၣ် အိၣ်ဝးတရံး ယရူၤၡလ့ၣ်, ဒီး လၢဘံၣ်ယၤမံၣ် အကီၢ်ပူၤ, ဒီး လၢတၢ်ပျီပူၤန့ၣ်, ဒီး လၢကစၢၢ်ကလိ, ဒီး လၢကလံၤထံး, ဒီးကဟဲစိာ် တၢ်လုၢ်မ့ၣ်အူ, ဒီးတၢ်လုၢ်, ဒီးတၢ်မၤဘူၣ်, ဒီးလီၢ်ဘၣ်, ဒီးကဟဲစိာ် တၢ်လုၢ်စံးထီၣ်ပတြၢၤဆူ ယွၤအဟံၣ်ပူၤလီၤ. 27 မ့မ့ၢ် သုမ့ၢ်တဒိကနၣ်ဘၣ် ယကလုၢ် ဒ်သိး သုကပာ် စီဆှံအိၣ်ဘှံးအနံၤ, ဒီးသုတစိာ် တၢ်ဝံတၢ်ယိး ဒီးလဲၤနုာ် လၢယရူၤၡလ့ၣ် အပဲတရီပူၤ လၢမုၢ်အိၣ်ဘှံးနံၤ တဂ့ၤန့ၣ် ဒီး, ယကဆိၣ်ကဲၤ မ့ၣ်အူ လၢအပဲတရီ အပူၤ, ဒီးကအီၣ်ကွံာ် ယရူၤၡလ့ၣ် အနူၢ်အစီၤတဖၣ်, ဒီးတလီၤပံာ်ဘၣ်ဝဲဘၣ်.

1 ယွၤအကလုၢ် ဘၣ် စီၤယံးရမံယၤ ဒီးစံးဝဲဒၣ်, 2 ဂဲၤဆၢထၢၣ်, ဒီးလဲၤလီၤဆူ ပှၤတ့သပၢၤ အဟံၣ်, ဒီးယကဒုးနၢ်ဟူနၤ လၢယကလုၢ် ဖဲန့ၣ်လီၤ. 3 ဒီးယလဲၤလီၤဆူ ပှၤတ့သပၢၤ အဟံၣ်, ဒီးကွၢ်ကွၢ်, မၤသပၢၤ လၢသ့ၣ်ဘၣ် အဖီခိၣ်လီၤ. 4 ဒီးသပၢၤ လၢအတ့ဝဲ လၢကပံာ်န့ၣ် ဟးဂီၤဝဲ လၢပှၤတ့သပၢၤ အစုပူၤ, ဒီးမၤကဒီး သပၢၤတဖျၢၣ် ဒ်အဘၣ် ပှၤတ့သပၢၤအသး လၢအကမၤဝဲ အသိးန့ၣ်လီၤ. 5 ဒီးယွၤအကလုၢ် ဘၣ်ယၤ ဒီးစံးဝဲဒၣ်, 6 အံၣ်စရ့လး အပှၤဟံၣ်ဖိသ့ၣ်ဧၢ, ယမၤသု ဒ်ပှၤတ့သပၢၤ တဂၤအံၤ အသိးန့ၣ် တသ့ဘၣ်ဧါ, ယွၤ စံးဝဲဒၣ်, ကွၢ်ကွၢ်, ဒ်ကပံာ် အိၣ်ဝဲ လၢပှၤတ့သပၢၤ အစုပူၤ အသိးန့ၣ် သုအိၣ်ဝဲ လၢယစုပူၤ ဒ်န့ၣ်သိး, အံၣ်စရ့လး အပှၤဟံၣ်ဖိသ့ၣ်ဧၢ. 7 ယမ့ၢ် ကတိၤတၢ် တဘျီ လၢပှၤတကလုၢ် အဂ့ၢ်, လၢတၢ်အဘီမုၢ် အဂ့ၢ်, ဒ်သိး တၢ်ကထဲၤထီၣ်ကွံာ်, ဒီးမၤလီၤပှီၢ်, ဒီးမၤဟးဂီၤန့ၣ် ဒီး, 8 ပှၤတကလုာ် လၢယကတိၤတၢ် လၢအဂ့ၢ်န့ၣ် မ့ၢ်ဟဲက့ၤ လၢအတၢ်အၢ ဒီး, ယကပီၢ်ယၢ်လီၤက့ၤ ယသး လၢတၢ်အၢ လၢယတိာ်မၤအီၤလီၤ. 9 ဒီးယ မ့ၢ်ကတိၤတၢ် တဘျီ လၢပှၤတကလုာ် အဂ့ၢ်, တၢ်အဘီမုၢ် အဂ့ၢ် လၢယကမၢထီၣ်အီၤ, ဒီးသူၣ်လီၤအီၤန့ၣ် ဒီး, 10 မ့ၢ်မၤ တၢ်အၢ လၢယမဲာ်ညါ, ဒီးတဒိကနၣ်ဘၣ် ယကလုၢ်ဘၣ်ဒီး, ယကပီၢ်ယၢ်လီၤက့ၤယသး လၢတၢ်ဂ့ၤ လၢယစံး ယကမၤအီၤန့ၣ်လီၤ. 11 ဒီးခဲကနံၣ်အံၤ ကတိၤတၢ် ဒီးယူၤဒၤ အပှၤကညီ, ဒီးပှၤယရူၤၡလ့ၣ်ဖိ, ဒီးစံး, ယွၤ စံးဒ်အံၤ, ကွၢ်ကွၢ်, ယတိာ် တၢ်အၢထီဒါသု, ဒီးကူၣ် တၢ်ကူၣ်ထီဒါသုလီၤ. ဟဲက့ၤကဒါက့ၤ တဂၤ လၢအကျဲအၢ စုာ်စုာ်, ဒီးမၤဂ့ၤထီၣ်က့ၤ သုကျဲ ဒီးသုတၢ်မၤတဖၣ် တက့ၢ်. 12 ဒီးစံးဝဲဒၣ်, မုၢ်လၢ်တၢ် အလီၢ်တအိၣ်ဘၣ်. ပကပိာ် ပကူၣ်ထီၣ်ဒၣ် ပဝဲအခံ, ဒီးပကမၤထွဲ တဂၤ အသးအၢ အနၢ်က့ၣ် အခံ စုာ်စုာ်လီၤ. 13 မၤသးဒ်န့ၣ်ဒီး ယွၤ စံးဒ်အံၤ, သံကွၢ်တၢ် လၢပှၤကလုာ်တဖၣ် အကျါ, မ့ၢ်မတၤ နၢ်ဟူတၢ် ဒ်န့ၣ်သိး တဂၤလဲၣ်. အံၣ်စရ့လး အပှၤမုၣ်လိၣ်ဘိ မၤ တၢ်အၢ အဒိၣ်အယိာ် တမံၤလီၤ. 14 လဘၤနိၣ် အမူခိၣ်ဖီ ကလီၤတူာ်ကွံာ် လၢတၢ်ပျီပူၤ အလၢၢ်ခိၣ်န့ၣ် ဧါ. ထံခုၣ် လၢအယွၤလီၤ လၢအယံၤန့ၣ်, ကလီၤသံး စ့ၢ်ကီးဧါ. 15 ဘၣ်ဆၣ်ဒီး ယပှၤဂီၢ်မုၢ် သးပ့ၤနီၣ်လံယၤ, ဆိၣ်ကဲၤ တၢ်နၢမူ လၢတၢ်ကလီကလီ အဂီၢ်, ဒီးအခီၣ်ဘၣ်တိၢ် လၢအကျဲလီၢ်လံၤ အပူၤ, ဒ်သိး ကလဲၤ လၢကျဲဖိ, ကျဲ လၢတၢ်တမၤထီၣ်ဘၣ်ဝဲဘၣ်. 16 ဒ်သိး အကပာ် အကီၢ် လၢတၢ်အိၣ်သယုၢ် အလီၢ်, တၢ်ဒုၣ်ဒွဲၣ်အလီၢ် လီၤထူလီၤယိာ်လီၤ. ကယဲၢ် ပှၤလၢအလဲၤပူၤဝဲ တဂၤလၢ်လၢ်န့ၣ် ကပာ်အသး ကမၢကမၣ်, ဒီးဂံၤဂုၤ အခိၣ်လီၤ. 17 ယကမၤပြံမၤပြါအီၤ လၢအဒုၣ်အဒါ အမဲာ်ညါ ဒ်ကလံၤ လၢမုၢ်ထီၣ် အသိးန့ၣ်လီၤ. လၢအတၢ်နးတၢ်ဖှီၣ် အမုၢ်တနံၤန့ၣ် ယကဒုးနဲၣ်အီၤ လၢယချၢဃံ, ဒီးတမ့ၢ်ဘၣ် ယမဲာ်ဘၣ်လီၤ. 18 ဒီးပှၤစံးဝဲဒၣ်, ဟဲ, ကူၣ်သကိး တၢ်ထီဒါ စီၤယံးရမံယၤ တက့ၢ်. အဂ့ၢ်ဒ်အံၤ, တၢ်သိၣ်တၢ်သီ တဟါမၢ်ဘၣ် လၢပှၤလုၢ်တၢ်အဒိၣ်ဘၣ်, ဒီးတၢ်ကူၣ်န့ၣ် လၢပှၤကူၣ်တၢ်သ့ဘၣ်, ဒီးတၢ်အကလုၢ်န့ၣ် လၢဝံန့ၣ်ဘၣ်, ဟဲ, တီၢ်သကိးအီၤ လၢပပျ့ၤ တက့ၢ်. ဒီးပးကဲ အတၢ်ကတိၤ နီတမံၤ တဂ့ၤ. 19 ကနၣ် ယကလုၢ် တက့ၢ်, ယွၤဧၢ, ဒီးကနၣ် ပှၤ လၢအဂ့ၢ်လိာ်ဘှီလိာ် ဒီးယၤတဖၣ် အတၢ်ကတိၤ တက့ၢ်. 20 တၢ်ကမၤဆၢ တၢ်အၢ လၢတၢ်ဂ့ၤ အဂီၢ် စ့ၢ်ကီးဧါ. အဂ့ၢ်ဒ်အံၤ, ပှၤခူၣ်လီၤတၢ်ပူၤ လၢယသးသမူ အဂီၢ်လီၤ. ယဆၢထၢၣ် လၢနမဲာ်ညါ ဒ်သိး ယကကတိၤ တၢ်ဂ့ၤ လၢအဂီၢ်, ဒ်သိး ယကဘိးဃၣ်ကွံာ် နသးကဲၤထီၣ် လၢအအိၣ်န့ၣ် သ့ၣ်နီၣ်ထီၣ်က့ၤ တက့ၢ်. 21 မၤသးဒ်န့ၣ်ဒီး ဟ့ၣ် အဖိအလံၤ ဆူတၢ်သၣ်ဝံၤလီၤဒိ, ဒီးဟ့ၣ်လီၤကွံာ်အီၤ လၢနးအကနၣ် တက့ၢ်. ဒီးမ်အမါကဲထီၣ် ပှၤတူာ်ဖိ, ဒီးပှၤမုၣ်ကမဲ တက့ၢ်. ဒီးမ်အပှၤဖိၣ်သၣ်ခွါ ဘၣ် တၢ်မၤသံအီၤ လၢနး လၢဒုးသုး အပူၤ တက့ၢ်. 22 တုၤ နဒုးဟဲ ပှၤတဖု လၢအဖီခိၣ် သတူၢ်ကလာ်ဒီး, မ်တၢ်အသီၣ် ဟူထီၣ် လၢအဟံၣ်ပူၤ တက့ၢ်. အဂ့ၢ်ဒ်အံၤ, ခူၣ်လီၤတၢ်ပူၤ ဒ်သိး အကမၤန့ၢ် ယၤ, ဒီးပာ်ခူသူၣ် ပျံၤသကွီၤ လၢယခီၣ် အဂီၢ်လီၤ. 23 ဒီး နဲဒၣ်အံၤ ယွၤဧၢ, နသ့ၣ်ညါ အတၢ်ကူၣ်ထီၣ်ထီဒါယၤ ဒ်သိး အမၤသံယၤ ခဲလၢာ်လီၤ. ပျၢ် အတၢ်ဒဲးဘး တဂ့ၤ. ဒီးတြူာ်ကွံာ် အတၢ်ကမၣ် လၢနမဲာ်ညါ တဂ့ၤ. မ်အဘၣ် တၢ်မၤကဒံကဒါအီၤ လၢနမဲာ်ညါ တက့ၢ်. လၢနသးထီၣ် အကတီၢ်န့ၣ် မၤအီၤ တက့ၢ်.


လံာ်ယံးရမံယၤ. Jeremiah 19

1 ယွၤ စံးဒ်အံၤ, လဲၤမၤန့ၢ် ပှၤတ့သပၢၤ အသပၢၤစ့ၤကိာ်, ဒီးဟံးန့ၢ် ပှၤဂီၢ်မုၢ် အသးပှၢ်တနီၤ, ဒီးပှၤလုၢ်တၢ်အဒိၣ် အသးပှၢ်တနီၤ, 2 ဒီးလဲၤထီၣ်ဆူ ဟံၣ်နိၣ် အဖိခွါ အကစၢၢ်ကဆူး ဖဲတၢ်လဲၤနုာ် လၢပဲတရီ သပၢၤက့, ဒီးကိးထီၣ် တၢ်ကတိၤ လၢယကစံးဘၣ်နၤ ဖဲန့ၣ်, 3 ဒီးစံး, ယူဒၤ အစီၤပၤတဖၣ်, ဒီးပှၤယရူၤၡလ့ၣ်ဖိသ့ၣ်ဧၢ, ကနၣ် ယွၤ အကလုၢ်အကထါ တက့ၢ်. တၢ်သုးမုၢ်ဂီၢ်မုၢ်အယွၤ, အံၣ်စရ့လး အကစၢ် စံးဒ်အံၤ, ကွၢ်ကွၢ်, ယကဒုးဟဲ တၢ်အၢ ဘၣ်တၢ်အလီၢ်အံၤ လၢပှၤ လၢအနၢ်ဟူဝဲ တဂၤလၢ်လၢ် အနၢ် ကဆါလီၤ. 4 အဂ့ၢ်ဒ်အံၤ, လဲၤသဒၣ်ယၤ, ဒီးပာ် တၢ်အလီၢ်အံၤ လၢပှၤတခီဘီမုၢ်ဖိ အလီၢ်, ဒီးဆိၣ်ကဲၤ တၢ်နၢမူ လၢအပူၤ လၢကစၢ်အဂၤ အဂီၢ် လၢအဝဲသ့ၣ် မ့ၢ်ဂ့ၤ, အပၢ်သ့ၣ် မ့ၢ်ဂ့ၤ, ယူဒၤ အစီၤပၤသ့ၣ် မ့ၢ်ဂ့ၤ, တသ့ၣ်ညါတ့ၢ်ဘၣ်, ဒီးမၤပှဲၤ တၢ်အလီၢ်အံၤ လၢပှၤ လၢအတၢ်ဒဲးဘး တအိၣ်ဘၣ် အသွံၣ်, 5 ဒီးမၤထီၣ် တၢ်အလီၢ်ထီၣ်ထီတဖၣ် လၢဘဧၤလး အဂီၢ်, ဒ်သိး အကဆူးထီၣ် အဖိခွါ လၢမ့ၣ်အူ လၢတၢ်လုၢ်မ့ၣ်အူ လၢဘဧၤလး အဂီၢ် လၢယတမၤလိာ်ဘၣ်, ဒီးယတကတိၤဘၣ် လၢအဂ့ၢ်, ဒီးတအိၣ်ထီၣ်ဘၣ် လၢယသးကံၢ်ပူၤဘၣ်. 6 မၤသးဒ်န့ၣ်ဒီး ကွၢ်ကွၢ်, ယွၤ စံးဝဲဒၣ်, မုၢ်နံၤတဖၣ် ဟဲ လၢတၢ်တကိးလၢၤဘၣ် တၢ်အလီၢ်အံၤ လၢတိဖ့း, လၢဟံၣ်နိၣ် အဖိခွါ အကစၢၢ်ကဆူးဘၣ်. မ့မ့ၢ်ကကိး လၢတၢ်မၤသံ တၢ်အကစၢၢ်ကဆူးလီၤ. 7 ဒီးယကမၤဟးဂီၤ ယူဒၤ ဒီးယရူၤၡလ့ၣ် အတၢ်ကူၣ်လိာ် လၢတၢ်အလီၢ် ဖဲအံၤ, ဒီးယကဒုးလီၤဃံၤအီၤ လၢနး လၢအဒုၣ်အဒါ အမဲာ်ညါ, ဒီး လၢပှၤ လၢအဃု အသးသမူ အစုပူၤ, ဒီးယကဟ့ၣ် အစိၣ် လၢတၢ်အီၣ် လၢမူကပိာ်လိၤ အထိၣ်ဧိၤလံၣ်ဧိၤ အဂီၢ်, ဒီး လၢဟီၣ်ခိၣ် အဆၣ်ဖိကီၢ်ဖိ အဂီၢ်လီၤ. 8 ဒီးယကပာ် ဝ့ၢ်အံၤ လၢတၢ်ကမၢကမၣ် အလီၢ်, ဒီးတၢ်ဒုၣ်ဒွဲၣ် အလီၢ်လီၤ. ကယဲၢ် ပှၤလၢအလဲၤပူၤဝဲ, ကပာ်အသး ကမၢကမၣ်, ဒီးဒုၣ်ဒွဲၣ်ဝဲ လၢအတၢ်နးတၢ်ဖှီၣ် ခဲလၢာ် အဃိလီၤ. 9 ဒီးယကဒုးအီၣ်အီၤ လၢအဖိခွါ အညၣ်, ဒီးအဖိမုၣ် အညၣ်, ဒီး လၢအတၢ်ကဝီၤဃာ်အီၤ ဒီးလၢတၢ်ကိၢ်တၢ်ဂီၤ လၢအဒုၣ်အဒါ ဒီးပှၤ လၢအဃု အသးသမူ ကမၤနးမၤဖှီၣ်အီၤ အပူၤန့ၣ် ကအီၣ် တဂၤ အတံၤသကိး အညၣ်, တဂၤ အတံၤသကိး အညၣ်လီၤ. 10 တုၤနုၤတစု ကမၤသ့ၣ်ဖးကွံာ် သပၢၤစ့ၤကိာ် တဖျၢၣ် လၢပှၤ လၢအလဲၤ ဒီးနၤ အမဲာ်ညါန့ၣ်, 11 ဒီးနကစံးဘၣ် အီၤ, တၢ်သုးမုၢ်ဂီၢ်မုၢ်အယွၤ စံးဒ်အံၤ, ယမၤ တၢ်ဟးဂီၤ ပှၤဂီၢ်မုၢ်အံၤ, ဒီးဝ့ၢ်တဖျၢၣ်အံၤ, ဒ်ပှၤမၤသ့ၣ်ဖးကွံာ် ပှၤတ့သပၢၤ အသပၢၤ လၢပမၤက့ၤကဒီး ဒီဖျၢၣ် တသ့ဘၣ် အသိးန့ၣ်, ဒီးပှၤကခူၣ်လီၤကွံာ် တၢ် လၢတိဖ့း အပူၤ တုၤ တၢ်အလီၢ် လၢတၢ်ခူၣ်လီၤကွံာ် တအိၣ်လၢၤဘၣ်န့ၣ်လီၤ. 12 ယွၤ စံးဝဲဒၣ်, ယကမၤ တၢ်အလီၢ် ဖဲအံၤ, ဒီးပှၤအိၣ်ဝဲဆိးဝဲ လၢအပူၤ ဒ်သိး, ဒီးယကမၤ ဝ့ၢ်တဝ့ၢ်အံၤ ဒ်တိဖ့း အသိး, 13 ဒီးယရူၤၡလ့ၣ် အဟံၣ် ဒီးယူဒၤ အစီၤပၤ အဟံၣ်တဖၣ် လၢအတဆှီဘၣ်န့ၣ် ကမၤသး ဒ်တိဖ့း အသိးန့ၣ်, ဟံၣ် ခဲလၢာ် လၢပှၤဆိၣ်ကဲၤတ့ၢ် တၢ်နၢမူ လၢအခိၣ် အဖီခိၣ် လၢမူခိၣ် အသုးမုၢ် ခဲလၢာ် အဂီၢ်, ဒီးလူလီၤ တၢ်လုၢ်အီ လၢကစၢ်အဂၤတဖၣ် အဂီၢ်လီၤ. 14 တုၤနုၤတစု စီၤယံးရမံယၤ ဟဲက့ၤ လၢတိဖ့း, ဖဲ ယွၤ မၢလီၤအီၤ ဒ်သိး အကကတိၤတၢ် လၢဝံအကျိာ်, ဒီးဆၢထၢၣ်ဝဲ လၢယွၤအဟံၣ် အဂၢၤပူၤ, ဒီးစံးဘၣ် ပှၤဂီၢ်မုၢ် ခဲလၢာ်, 15 တၢ်သုးမုၢ်ဂီၢ်မုၢ်အယွၤ, အံၣ်စရ့လး အကစၢ် စံးဒ်အံၤ, ကွၢ်ကွၢ်, ယကဒုးဟဲဘၣ် ဝ့ၢ်အံၤ, ဒီးအဒူအတဝီ ခဲလၢာ် လၢကယဲၢ် တၢ်အၢ လၢယစံး လၢအဂ့ၢ်လီၤ. အဂ့ၢ်ဒ်အံၤ, ပာ်ဆူၣ်အကိာ် ဒ်သိး အသု တကနၣ်ဘၣ် ယကလုၢ် တဂ့ၤလီၤ.


လံာ်ယံးရမံယၤ. Jeremiah 20

1 ဒီးပှၤလုၢ်တၢ်အဒိၣ် စီၤအံးမ့ၢ် အဖိခွါ စီၤပၣ်ၡဃူၢ်, (အဝဲဒၣ် မ့ၢ်တၢ်အခိၣ် လၢယွၤ အဟံၣ်ပူၤ,) နၢ်ဟူ စီၤယံးရမံယၤ ကတိၤ လၢဝံကျိာ် လၢတၢ်ကတိၤတဖၣ်န့ၣ်လီၤ. 2 ဒီးစီၤပၣ်ၡဃူၢ် တီၢ် စီၤယံးရမံယၤ, ဒီးသိးဃာ်အီၤ လၢသိးဧိၤကျိၤဧိၤ လၢအအိၣ်ဝဲ လၢဘံၣ်ယၤမံၣ် အပဲတရီထီ လၢအအိၣ်ဝဲ လၢယွၤအဟံၣ် အဃၢၤလီၤ. 3 ဒီးတၢ်မၤအသး လၢမုၢ်ဆ့ၣ်ထီၣ်တနံၤန့ၣ် လၢစီၤပၣ်ၡဃူၢ် ဒုးဟးထီၣ် စီၤယံးရမံယၤ လၢသိးဧိၤကျိၤဧိၤ အပူၤလီၤ. ဒီးစီၤယံးရမံယၤ စံးဘၣ်အီၤ, ယွၤ ယုၢ်နမံၤ လၢပၣ်ၡဃူၢ် တမ့ၢ်ဘၣ်, မ့ၢ် လၢမၤကိၢ်မံစဘံာ်လီၤ. 4 အဂ့ၢ်ဒ်အံၤ, ယွၤ စံး ဒ်အံၤ, ကွၢ်ကွၢ်, ယကပာ်နၤ လၢတၢ်ပျံၤအလီၢ် လၢနဂီၢ်ဒၣ်နဲ, ဒီး လၢနတံၤနသကိး အဂီၢ် ခဲလၢာ်, ဒီးအဝဲသ့ၣ် ကလီၤဃံၤ လၢအဒုၣ်အဒါ အနး, ဒီးနမဲာ် ကထံၣ်ဘၣ်, ဒီး ယကဟ့ၣ်လီၤ ယူဒၤ ခဲလၢာ် လၢဘၤဘူၤလိၣ် အစီၤပၤ အစုပူၤ, ဒီးကစိာ်မၢကဲကုၢ်အီၤဆူ ဘၤဘူၤလိၣ်, ဒီးကမၤသံအီၤ လၢနးလီၤ. 5 ဒီးယကဟ့ၣ်လီၤ ကယဲၢ် ဝ့ၢ်အံၤ အစုလီၢ်အခီၣ်ခိၣ် ခဲလၢာ်, ဒီးအတၢ်ဖိတၢ်လံၤ ခဲလၢာ်, ဒီးအတၢ်လုၢ်ဒိၣ်ပှ့ၤဒိၣ် ခဲလၢာ်, ဒီး ကယဲၢ် တၢ် လၢယူဒၤ အစီၤပၤ ပာ်ဖှိၣ်ဝဲ ခဲလၢာ်န့ၣ် ယကဟ့ၣ်လီၤကွံာ်အီၤ လၢအဒုၣ်အဒါ အစုပူၤ လၢအကဂုာ်န့ၢ် အတၢ်, ဒီးဟံးဃာ် အီၤ, ဒီးစိာ်ကွံာ်အီၤဆူ ဘၤဘူၤလိၣ် အပူၤလီၤ. 6 ဒီးနဲဒၣ်, စီၤပၣ်ၡဃူၢ်, ဒီး ကယဲၢ် ပှၤလၢအအိၣ်အဆိး လၢနဟံၣ်ပူၤ ခဲလၢာ်သ့ၣ်ဧၢ, သုကလဲၤကဲကုၢ်, ဒီးသုကဘၣ်လဲၤဆူ  ဘၤဘူၤလိၣ်, ဒီးနကသံဖဲန့ၣ်, ဒီးပှၤကခူၣ်လီၤကွံာ် နၤဖဲန့ၣ်, နဲဒၣ်, ဒီးနတံၤသကိး ခဲလၢာ် လၢနကတိၤတၢ် ဒီးအီၤ လၢဝံကျိာ် ကဘျံးကဘျၣ်လီၤ. 7 ယွၤဧၢ, နကလံာ်ယၤ, ဒီးယဒိးကလံာ်ယသး, နဆူၣ်န့ၢ်ယၤ တက့ၢ်, ဒီးနမၤနၢၤတၢ်လီၤ. ယဘၣ် တၢ်ဒုၣ်ဒွဲၣ် ကိးမုၢ်နံၤမုၢ်နၤဒဲး, ပှၤ ကတိၤဒိး ယၤ ကိးဂၤဒဲးလီၤ. 8 အဂ့ၢ်ဒ်အံၤ, ဖဲဒၣ် ယကတိၤတၢ် တဘျီဘျီန့ၣ် ယကိးပသူထီၣ်, ဒီးယကိး, တၢ်ဂုာ်န့ၢ် ဒီးတၢ်မၤဟးဂီၤလီၤ. အဂ့ၢ်ဒ်အံၤ, ယွၤအကလုၢ်ကထါ ကဲထီၣ် တၢ်ဒုၣ်ဒွဲၣ် အလီၢ်, ဒီးတၢ်မၤတရီတပါ အလီၢ် လၢယဂီၢ် ကိးမုၢ်နံၤမုၢ်နၤဒဲး လီၤ. 9 ဒီးယစံး, ယတကတိၤလၢၤဘၣ် လၢအဂ့ၢ်အကျိၤဘၣ်, ဒီးယတကတိၤလၢၤဘၣ်တၢ် လၢအမံၤဘၣ်. ဘၣ်ဆၣ်ဒီး အတၢ်ကတိၤ ကဲထီၣ် လၢယသးကံၢ်ပူၤ ဒ်မ့ၣ်အူ အီၣ် တၢ်ကးတံာ်ဃာ်အသး လၢအဃံပူၤ အသိးန့ၣ်, ဒီး ယအိၣ်ဃိကလာ်န့ၣ် တၢ်ဘှံးယသး, ယအိၣ် တကဲဘၣ်. 10 အဂ့ၢ်ဒ်အံၤ, ယနၢ်ဟူ ပှၤဒုၣ်ဒွဲၣ်တၢ် အါဂၤ, တၢ်ပျံၤအလီၢ် အိၣ်ဝဲ လၢကိးခီဒဲးလီၤ. ဒုးနဲၣ်တၢ် တက့ၢ်, စံးဝဲဒၣ်, ဒီးပကဒုးနဲၣ်က့ၤတသါလီၤ. ကယဲၢ် ယသိၣ်တဖၣ် ခဲလၢာ်န့ၣ်, ကွၢ်ဝဲ လၢယကလီၤဃံၤလီၤ. စံးဝဲ, ဘၣ်တဘၣ် ကဒိး တၢ်ကလံာ်အီၤ ဒီးပကမၤနၢၤအီၤ, ဒီးပကမၤဆၢ တၢ်အၢ လၢအလိၤလီၤ. 11 ဘၣ်ဆၣ်ဒီး ယွၤ အိၣ်တ့ၢ် ဒီးယၤ ဒ်ပှၤအဆူၣ် လၢအစိဒိၣ်ကမီၤဒိၣ် အသိးန့ၣ်လီၤ. မၤသးဒ်န့ၣ်ဒီး ယဒုၣ်ယဒါ အခီၣ်ဘၣ်တိၢ်, ဒီးတမၤနၢၤဘၣ်ဝဲဘၣ်. မ့ၢ်အတမၤနၢၤဘၣ်ဒီး, အမဲာ်ဆှး ဒိၣ်မးလီၤ. အမဲာ်ကဆှး လီၤထူလီၤယိာ်လီၤ. တၢ်တသးပ့ၤနီၣ်ဘၣ်ဝဲဘၣ်. 12 တၢ်သုးမုၢ်ဂီၢ်မုၢ်အယွၤ, လၢအမၤကွၢ် ပှၤတီပှၤလိၤ, ပှၤလၢအထံၣ် ပသူၣ်ကံၢ်ပသးလဲ တဂၤဧၢ, မ်ယထံၣ်ဘၣ် တၢ်မၤဆၢ တၢ်အၢ လၢအလိၤ တက့ၢ်. အဂ့ၢ်ဒ်အံၤ, ယ ဒုးနဲၣ်ဖျါထီၣ် ယကွီၢ် လၢနၤလီၤ. 13 သးဝံၣ်ထီၣ်ယွၤ, စံးထီၣ်ပတြၢၤ ယွၤ တက့ၢ်. အဂ့ၢ်ဒ်အံၤ, မၤပူၤမၤဖျဲး ပှၤဖှီၣ်ဖိ အသးသမူ လၢပှၤတတီတလိၤဘၣ် အစုပူၤလီၤ. 14 မုၢ်တနံၤ လၢယအိၣ်ဖျဲၣ်န့ၣ် မ်အဘၣ်ဆိၣ်အၢ တက့ၢ်. မုၢ်တနံၤ လၢယမိၢ် ဆံးစၢ်ယၤန့ၣ် မ်အသု တဘၣ်ဆိၣ်ဂ့ၤ တဂ့ၤ. 15 ပှၤလၢအဟဲစံးဘၣ်တဲဘၣ် ယပၢ်, ဒီးစံး, ဖိပိာ်ခွါ အိၣ်ဖျဲၣ် လၢနဂီၢ်, ဒီးဒုးသးခုအီၤ ဒိၣ်ဒိၣ်ကလဲာ် တဂၤန့ၣ် မ်အဘၣ် တၢ်ဆိၣ်အၢ တက့ၢ်. 16 မ်ပှၤတဂၤန့ၣ် မၤသး ဒ်ဝ့ၢ်တဖၣ်န့ၣ် လၢယွၤ မၤလီၤပှီၢ်အီၤ, ဒီးတပီၢ်ယၢ်လီၤက့ၤဘၣ်အသး အသိးန့ၣ် တက့ၢ်. မ်အနၢ်ဟူ တၢ်ကိးမၤပျံၤတၢ် လၢမုၢ်ဂီၤ, ဒီးတၢ်ကိးပသူထီၣ် လၢမုၣ်ထူၣ် တက့ၢ်. 17 အဂ့ၢ်ဒ်အံၤ, တမၤသံဘၣ်ယၤ လၢတၢ်ဒၢလီၢ် အပူၤ လံၤလံၤဘၣ်. မ့မ့ၢ်ဒ်န့ၣ်ဒီး ယမိၢ် ကကဲထီၣ် ယသွၣ်ခိၣ်, ဒီးအဒၢလီၢ် ကဒိၣ်ဝဲ ဒီးယၤ လီၤထူလီၤယိာ်လီၤ. 18 ယဟဲထီၣ် လၢပှၤအဒၢလီၢ်, ဒ်သိး ယကထံၣ်ဘၣ် တၢ်မၤကိၢ်မၤဂီၤ ဒီးတၢ်သူၣ်အုးသးအုး, ဒီးဒ်သိး ယမုၢ်နံၤတဖၣ် ကလၢာ်ဝဲ လၢတၢ်မဲာ်ဆှး အပူၤန့ၣ်မ့ၢ် အဘၣ်မနုၤလဲၣ်.


လံာ်ယံးရမံယၤ. Jeremiah 21

1 ယွၤအကလုၢ်ကထါ လၢအဘၣ် စီၤယံးရမံယၤ ဖဲအကတိၢ် လၢစီၤပၤစံးဒကံယၤ မၢလီၤ စီၤမၤလကံယၤ အဖိခွါ စီၤပၣ်ၡဃူၢ်, ဒီးပှၤလုၢ်တၢ်အဒိၣ် စီၤမၤစ့ယၤ အဖိခွါ စီၤစဖါနယၤ ဆူအအိၣ် ဒီးစံးဝဲဒၣ်, 2 သံကွၢ်လၢ် ယွၤ လၢပဂီၢ် တက့ၢ်. အဂ့ၢ်ဒ်အံၤ, ဘၤဘူၤလိၣ် အစီၤပၤ နဘူၤကးန့စၢ် ဒုးတၢ် ဒီးပှၤလီၤ. ဘၣ်တဘၣ် ယွၤ ကမၤပှၤ ဒ်ကယဲၢ် အတၢ်မၤလီၤလး အသိးန့ၣ်, ဒီးအဝဲဒၣ် ကဟးထီၣ်ကွံာ် လၢပအိၣ်လီၤ. 3 ဒီးစီၤယံးရမံယၤ စံးဘၣ်အီၤ, သုဘၣ်စံးဘၣ် စီၤစံးဒကံယၤ ဒ်အံၤ, 4 ယွၤ အံၣ်စရ့လး အကစၢ် စံးဒ်အံၤ, ကွၢ်ကွၢ်, ယကဘိးဃၣ်ကဒါက့ၤ သုစုကဝဲၤ အိၣ်လၢသုစုပူၤ လၢသုဒုးတၢ် ဒီးဘၤဘူၤလိၣ် အစီၤပၤ, ဒီးပှၤက့ၤစ့းဖိ လၢအကဝီၤဃာ်သု လၢသုဝ့ၢ်ခိၣ်ဒူ လၢခိ လၢအီၤ, ဒီးယကဒုးအိၣ်ဖှိၣ်အဝဲသ့ၣ်တဖၣ်န့ၣ် လၢဝ့ၢ်အံၤ အသးကံၢ်ပူၤ လီၤ. 5 ဒီးယဲဒၣ် ယကစၢ်ဒၣ်ယဲ ယကဒုးတၢ် ဒီးသု လၢယစုယူာ်ထီၣ်အသး, ဒီးယစုဒုၣ်ဆူၣ် အိၣ်ဒီး သးထီၣ်, ဒီးသးကဲၤထီၣ်, ဒီးသးကိၢ်လူး ဒိၣ်ဒိၣ်ကလဲာ်လီၤ. 6 ဒီး ယကတီၢ် တၢ်အိၣ်ဝဲဆိးဝဲ လၢဝ့ၢ်အံၤ အပူၤ, ပှၤကညီ ဒီးဆၣ်ဖိကီၢ်ဖိ, ဒီးကသံဝဲ လၢတၢ်သံသတြိာ်ဖးဒိၣ်လီၤ. 7 ဒီးယွၤ စံးဝဲဒၣ်, လၢအလီၢ်ခံန့ၣ် ယကဟ့ၣ်လီၤကွံာ် ယူဒၤ အစီၤပၤ စံးဒကံယၤ ဒီးအခ့အပှၤ, ဒီးပှၤဂီၢ်မုၢ်, ပှၤအိၣ်လီၤတဲာ် လၢတၢ်သံသတြိာ်, ဒီးလၢနး, ဒီး လၢတၢ်သၣ်ဝံၤလီၤဒိ လၢဝ့ၢ်အံၤ အပူၤ, ဆူ ဘၤဘူၤလိၣ် အစီၤပၤ နဘူးကးန့စၢ် အစုပူၤ, ဒီးဆူအဒုၣ်အဒါ အစုပူၤ, ဒီးဆူ ပှၤ လၢအဃု အသးသမူ အစုပူၤ, ဒီးကကျီအီၤ လၢနးအကနၣ်, ဒီးတသးလီဘၣ်, ဒီးတလိးကီဘၣ်, ဒီးတသးကညီၤဘၣ်အီၤဘၣ်လီၤ. 8 ဒီးနဘၣ်စံးဘၣ် ပှၤဂီၢ်မုၢ်အံၤ, ယွၤ စံးဒ်အံၤ, ကွၢ်ကွၢ်, ယပာ် တၢ်မူ အကျဲ, ဒီးတၢ်သံ အကျဲ လၢသုမဲာ်ညါလီၤ. 9 ပှၤလၢအအိၣ်အဆိး လၢဝ့ၢ်အံၤ အပူၤန့ၣ် ကသံ လၢနး, ဒီး လၢတၢ်သၣ်ဝံၤလီၤဒိ, ဒီး လၢတၢ်သံသတြိာ်လီၤ. မ့မ့ၢ် ပှၤလၢအဟးထီၣ် ဒီးဟ့ၣ်လီၤဒၣ်အသး လၢပှၤက့ၤစ့းဖိ အစု လၢအကဝီၤဃာ်သုန့ၣ် ကမူဝဲ, ဒီးအသးသမူန့ၣ် ကကဲထီၣ်ဝဲ လၢအတၢ်ဂုာ်န့ၢ်လီၤ. 10 အဂ့ၢ်ဒ်အံၤ, ယပာ် ယမဲာ် လၢဝ့ၢ်အံၤ အဖီခိၣ် လၢတၢ်အၢ အဂီၢ်, ဒီးတမ့ၢ်ဘၣ် လၢတၢ်ဂ့ၤ အဂီၢ်ဘၣ်, ယွၤ စံးဝဲဒၣ်, တၢ်ကဟ့ၣ်လီၤကွံာ် အီၤ လၢဘၤဘူၤလိၣ် အစီၤပၤ အစုပူၤ, ဒီးကဆူးထီၣ်ကွံာ် အီၤ လၢမ့ၣ်အူလီၤ. 11 ဒီးစံး ယူဒၤ အစီၤပၤ အပှၤဟံၣ်ဖိန့ၣ်, ကနၣ် ယွၤအကလုၢ် တက့ၢ်. 12 စီၤဒၤဝံး အပှၤဟံၣ်ဖိသ့ၣ်ဧၢ, ယွၤ စံးဒ်အံၤ, မၤ တၢ်စံၣ်ညီၣ် ချ့ချ့, ဒီးမၤပူၤမၤဖျဲး ပှၤ လၢအဘၣ် တၢ်ဂုာ်န့ၢ်အီၤ လၢပှၤမၤအၢတၢ် အစုပူၤ တက့ၢ်. ယသးကဲၤထီၣ် ကလဲၤထီၣ် ဘၣ်ဖုး ဒ်မ့ၣ်အူ အသိး, ဒီးအီၣ်ကွံာ်တၢ်, ဒီးတၢ်မၤလီၤပံာ်အီၤ တအိၣ်ဘၣ် လၢသုမၤ တၢ်အၢ အဃိလီၤ. 13 ကွၢ်ကွၢ်, ယထီဒါနၤ, ပှၤအိၣ်ဝဲဆိးဝဲ လၢကစၢၢ်ကဆူး, တၢ်ပျီပူၤ အလၢၢ်ဧိၤလ့ဧိၤ တဂၤဧၢ, ယွၤ စံးဝဲဒၣ်, ပှၤလၢအစံး, မ့ၢ်မတၤ ကဟဲလီၤထီဒါ ပှၤတဖၣ်လဲၣ်, ဒီးမ့ၢ်မတၤ ကဟဲနုာ် လၢပအိၣ်ပဆိး အလီၢ်တဖၣ်န့ၣ်လဲၣ်. 14 ဒီးယွၤ စံးဝဲဒၣ်, ယကအိၣ်သကိးသု ဒ်သုမၤတၢ် အတၤသၣ် အသိးန့ၣ်, ဒီးယကဆိၣ်ကဲၤ မ့ၣ်အူ လၢအပှၢ်လၢ်ကျါ, ဒီးကအီၣ်ကွံာ် ကယဲၢ် တၢ်အိၣ်ဝးတရံးဝဲလီၤ.


လံာ်ယံးရမံယၤ. Jeremiah 22

1 ယွၤ စံးဒ်အံၤ, လဲၤလီၤဆူ ယူဒၤ အစီၤပၤ အဟံၣ်, ဒီးကတိၤ တၢ်ကတိၤအံၤ, 2 ဒီးစံး, ယူဒၤ အစီၤပၤ လၢအဆ့ၣ်နီၤ လၢစီၤဒၤဝံး အလီၢ်ပစိာ် အဖီခိၣ် တဂၤဧၢ, ကနၣ် ယွၤအကလုၢ်ကထါ တက့ၢ်. နဲဒၣ်, ဒီးနခ့နပှၤ, ဒီးနပှၤဂီၢ်မုၢ် လၢအလဲၤနုာ် လၢပဲတရီအံၤတဖၣ် အပူၤလီၤ. 3 ယွၤ စံးဒ်အံၤ, မၤ တၢ်စံၣ်ညီၣ်, ဒီးတၢ်တီတၢ်လိၤ, ဒီးမၤပူၤမၤဖျဲး ပှၤ လၢအဘၣ် တၢ်ဂုာ်န့ၢ်အီၤ လၢပှၤမၤအၢတၢ် အစုပူၤ တက့ၢ်. ဒီးတၢ်တတီဘၣ်မ့ၢ်ဂ့ၤ, တၢ်မၤန့ၢ်ဆူၣ်မ့ၢ်ဂ့ၤ, မၤ ပှၤတခီဘီမုၢ်ဖိ, ပှၤဖိၣ်ဃဲ, ပှၤမုၣ်ကမဲန့ၣ် တဂ့ၤ, ဒီးလူလီၤ တၢ်သွံၣ် လၢအတၢ်ဒဲးဘး တအိၣ်ဘၣ် လၢအလီၢ်ဖဲအံၤ တဂ့ၤ. 4 အဂ့ၢ်ဒ်အံၤ, သုမ့ၢ်မၤ တၢ်အံၤ သပှၢ်တၢၢ်ဒီး, စီၤပၤတဖၣ် ဆ့ၣ်နီၤ လၢစီၤဒၤဝံး အလီၢ်ပစိာ်ဖီခိၣ်, ဒိးလ့ၣ်ကဟၣ်, ဒီးဒိးကသ့ၣ် ကဟဲနုာ် လၢဟံၣ်အံၤ အပဲတရီပူၤ, အဝဲဒၣ်, ဒီး အခ့အပှၤ, ဒီးအပှၤဂီၢ်မုၢ်လီၤ. 5 မ့မ့ၢ် သုမ့ၢ်တကနၣ်ဘၣ် တၢ်ကတိၤအံၤ, ယွၤ စံးဝဲဒၣ်, ယဆိၣ်တၢ် လၢယမဲာ်ညါဒၣ်ယဲ လၢဟံၣ်တဖျၢၣ်အံၤ ကကဲထီၣ် တၢ်အိၣ်သယုၢ်လီၤ. 6 အဂ့ၢ်ဒ်အံၤ, ယွၤ စံးဘၣ် ယူဒၤ အပှၤဟံၣ်ဖိ ဒ်အံၤ, နမ့ၢ်ကံလဧး လၢယဂီၢ်, လဘၤနိၣ် အဒီခိၣ်လီၤ. ဘၣ်ဆၣ်ဒီး ယကမၤနၤ လၢပှၢ်မုၢ်ကနၢ, ဝ့ၢ် လၢပှၤတအိၣ်တဆိးဘၣ် လၢအပူၤလီၤ. 7 ဒီး ယကကတဲာ်ကတီၤ ပှၤဟးဂီၤတၢ်တဖၣ် ထီဒါနၤ, တဂၤ ဒီးအစုကဝဲၤ, တဂၤ ဒီးအစုကဝဲၤ, ဒီးကကူာ်လီၤ နသ့ၣ်ဆှိးအ့ရ့း အဂ့ၤကတၢၢ်တဖၣ်, ဒီးတ့ၢ်လီၤကွံာ်အီၤ လၢမ့ၣ်အူပူၤလီၤ. 8 ဒီးပှၤအါကလုာ် ကလဲၤပူၤကွံာ် ဝ့ၢ် တဖျၢၣ်အံၤ, ဒီးကစံး, တဂၤ ဒီးတဂၤန့ၣ်, ယွၤ မၤ ဝ့ၢ်ဖးဒိၣ်အံၤ လၢတၢ်အံၤ မ့ၢ်အဘၣ်မနုၤလဲၣ်, 9 ဒီးပှၤ ကစံးဆၢတၢ်, အဂ့ၢ်ဒ်အံၤ, လဲၤသဒၣ် ယွၤအကစၢ် အတၢ်အၢၣ်လီၤအီလီၤ, ဒီးဘူၣ်ထီၣ်ဘါထီၣ် ကစၢ်အဂၤတဖၣ်, ဒီးမၤ အတၢ်လီၤ. 10 ဟီၣ် လၢပှၤသံအဃိ တဂ့ၤ, ဟီၣ်တၢ်ယၢၤတၢ် လၢအဃိ တဂ့ၤ. ဟီၣ် နးနးကလဲာ် လၢပှၤ လၢအဟးထီၣ် အဃိ တက့ၢ်. အဂ့ၢ်ဒ်အံၤ, တဟဲက့ၤလၢၤဘၣ်, ဒီးတထံၣ်လၢၤဘၣ် အကီၢ်ဒၣ်ဝဲဘၣ်. 11 အဂ့ၢ်ဒ်အံၤ, ယွၤ စံး တၢ်ဘၣ်ဃးဒီး ယူဒၤ အစီၤပၤ စီၤယိၤၡံယၤ အဖိခွါ စီၤၡၤလူၣ် လၢအကဲထီၣ် စီၤပၤ လၢအပၢ် စီၤယိၤၡံယၤ အလီၢ်, လၢအဟးထီၣ် လၢအလီၢ်အံၤ တဟဲက့ၤလၢၤဘၣ် ဖဲအံၤဘၣ်. 12 မ့ၢ်အကသံဝဲ ဖဲအလီၢ် လၢပှၤမၢကဲကုၢ်အီၤ လၢအပူၤ, ဒီးတထံၣ်လၢၤဘၣ် ကီၢ်အံၤဘၣ်. 13 ပှၤလၢအမၤ ဟံၣ် လၢတၢ်တတီတလိၤ, ဒီးအဒၢး လၢထးခီတဖၣ် လၢတၢ်စံၣ်ညီၣ်တတီဘၣ်, လၢအမၢပှၤ လၢအဃၢၤမၤ အတၢ်, ဒီးတဟ့ၣ်ဘၣ် အဘူးအလဲ, ဒီး တဟ့ၣ် တၢ် လၢအမၤတၢ် အဂီၢ်, 14 ပှၤလၢအစံး, ယကမၤ ဟံၣ်ဖးဒိၣ် လၢယဂီၢ် အိၣ်ဒီး ဒၢးဖးလဲၢ်တဖၣ်, ဒီးမၤ တၢ်ထူၣ်ဖျိ, ဒီးမၤထီၣ် အဟံၣ်ခိၣ် လၢညါခီ လၢသ့ၣ်ဆှိအ့ရ့း, ဒီးဖှူဝဲ ဒီးကသံၣ်ဂီၤတဂၤန့ၣ် ဘၣ်အဖှီၣ်လီၤ. 15 မ့ၢ် နထိၣ်သတြီၤနသး ဒီးပှၤဂၤ လၢသ့ၣ်ဆှိးအ့ရ့း အတၢ်မၤ သတးဒီး, နကကဲ စီၤပၤ စ့ၢ်ကီးဧါ. နပၢ် အီၣ်တၢ် ဒီးအီတၢ်, ဒီးစံၣ်ညီၣ်တၢ်, ဒီးမၤ တၢ်တီတၢ်လိၤ တမ့ၢ်ဘၣ်ဧါ. မၤသးဒ်န့ၣ်ဒီး တၢ်ဂ့ၤ အိၣ်ဒီးအီၤလီၤ. 16 အဝဲဒၣ် စံၣ်ညီၣ် ပှၤဖှီၣ်ဖိယာ်ဖိ ဒီးပှၤဘၣ်ဖှီၣ်ဘၣ်ယာ် အကွီၢ်လီၤ. တုၤနုၤတစု တၢ်ဂ့ၤ အိၣ်ဒီးအီၤလီၤ. တၢ်န့ၣ်မ့ၢ် တၢ်သ့ၣ်ညါယၤ, တမ့ၢ်ဘၣ်ဧါ, ယွၤ စံးဝဲဒၣ်. 17 မ့မ့ၢ် နမဲာ် ဒီးနသး အိၣ်ထဲ လၢနသးကွံတၢ် အဂီၢ်, ဒီး လၢနကဂၢ်လီၤ တၢ်သွံၣ် လၢအတၢ်ဒဲးဘး တအိၣ်ဘၣ် အဂီၢ်, ဒီး လၢနမၤအၢတၢ် အဂီၢ်, ဒီး လၢနဂုာ်န့ၢ်တၢ် အဂီၢ် ဒ်သိး နကမၤ အီၤလီး. 18 မၤသးဒ်န့ၣ်ဒီး ယွၤ စံး ဒ်အံၤ, လၢယူဒၤ အစီၤပၤ စီၤယိၤၡံယၤ အဖိခွါ စီၤယဟိၤယါကံၣ် အဂ့ၢ်, ပှၤတဟီၣ်ဘၣ် လၢအဃိ ဒီးစံး, အၣ်လါ ယဒီပုၢ်ဝဲၢ်ခွါ, အၣ်လါ ယဒီပုၢ်ဝဲၢ်မုၣ်န့ၣ်ဘၣ်. တဟီၣ်ဘၣ် လၢအဃိဘၣ်. ဒီးစံး, အၣ်လါ ကစၢ်ဧၢ, အၣ်လါ အလၤကပီၤန့ၣ်ဘၣ်. 19 ပှၤကခူၣ်လီၤကွံာ်အီၤ လၢကသ့ၣ်ယီၤ အတၢ်ခူၣ်လီၤကွံာ်လီၤ. ကမိၤအီၤ, ဒီးကွံာ်တ့ၢ်ကွံာ်အီၤ လၢယရူၤၡလ့ၣ် အပဲတရီ လၢခိလီၤ. 20 လဲၤထီၣ်ဘး လဘၤနိၣ် ဒီးကိးထီၣ်, ဒီးထုထီၣ် နကလုၢ် လၢဘၤၡၣ် အပူၤ, ဒီးကိးထီၣ်တၢ် လၢဧဘါရံၣ် တက့ၢ်. အဂ့ၢ်ဒ်အံၤ, ပှၤလၢအအဲၣ်နၤ ခဲလၢာ်န့ၣ် တုၤလံ လၢတၢ်ဟးဂီၤလံ. 21 ယကတိၤတၢ် ဒီးနၤ လၢနဘီၣ်ထီၣ်ညီထီၣ် အဖၢမုၢ်, ဒီး နစံး, ယတကနၣ်ဘၣ်. လၢနတဒိကနၣ် ယကလုၢ်န့ၣ်မ့ၢ် နလုၢ်နလၢ် လၢနမုၣ်ကနီၤထီၣ် လံၤလံၤလီၤ. 22 ကလံၤ ကအီၣ်ကွံာ် နပှၤကွၢ်သိ ခဲလၢာ်, ဒီးပှၤ လၢအအဲၣ်နၤ ကလဲၤ ကဲကုၢ်လီၤ. မ့ၢ်မး နမဲာ် ကဆှး, ဒီးနကပာ်ဆှး နမဲာ် လၢနတၢ်ဒဲးဘး ခဲလၢာ် အဃိလီၤ. 23 ပှၤအိၣ်ဝဲဆိးဝဲ လၢလဘၤနိၣ်, လၢအမၤအသွံ လၢသ့ၣ်ဆှိအ့ရ့း အခံ တဂၤဧၢ, တုၤတၢ်ဆါဘၣ်နၤ, ဒ်ပိာ်မုၣ် ဘၣ်ဟုးဆါ အသိးန့ၣ် ဒီး, နကဘၣ် တၢ်နးတၢ်ဖှီၣ် ဆံးဒိၣ်လဲၣ်. 24 ယမူယဲ, ယွၤ စံးဝဲဒၣ်, ယူဒၤ အစီၤပၤ စီၤယဟိယါကံၣ် အဖိခွါ စီၤကၤနယၤ မ့မ့ၢ်တၢ်စဲဃာ်ပနီၣ် လၢယစုထွဲ ဘၣ်ဆၣ်ဒီး, ယကထုးထီၣ်ကွံာ်နၤ ဖဲန့ၣ်, 25 ဒီးဟ့ၣ်လီၤ နၤ လၢပှၤ လၢအဃု နသးသမူ အစုပူၤ, ဒီး လၢပှၤ လၢနပျံၤအီၤ အစုပူၤ, လၢဘၤဘူၤလိၣ် အစီၤပၤ နဘူးကးန့စၢ် အစုပူၤ, ဒီး လၢပှၤက့ၤစ့းဖိ အစုပူၤလီၤ. 26 ယကဟီထီၣ်ကွံာ်နၤ, ဒီးနမိၢ် လၢအဆံးစၢ်နၤ ဆူ ကီၢ်အဂၤတဘ့ၣ် ဖဲ သုတအိၣ်ဖျဲၣ်ဘၣ် လၢအပူၤ, ဒီးသုကသံ ဖဲန့ၣ်လီၤ. 27 ဒီးတဟဲက့ၤလၢၤဘၣ်ဆူ ကီၢ် ဖဲအဆၢဟဲက့ၤန့ၣ်ဘၣ်. 28 စီၤကၤနယၤ ပှၤတဂၤအံၤ, မ့ၢ်သပၢၤသ့ၣ်ဖး လၢပှၤတပးကဲဘၣ်အီၤဘၣ်ဧါ. မ့ၢ်တၢ်အဃၢၤအဃိၢ် လၢအတဘၣ် တၢ်အသးဘၣ်ဧါ. ဘၣ်တၢ်ဟီထီၣ်ကွံာ်အီၤ, အဝဲဒၣ်, ဒီး အချံအသၣ်, ဒီးလီၤဘၣ် လၢကီၢ် လၢအတသ့ၣ်ညါဘၣ်ဝဲ အပူၤန့ၣ်မ့ၢ် အဘၣ်မနုၤလဲၣ်. 29 ဟီၣ်ခိၣ်ဧၢ, ဟီၣ်ခိၣ်ဧၢ, ဟီၣ်ခိၣ်ဧၢ, ကနၣ် ယွၤအကလုၢ် တက့ၢ်. 30 ယွၤ စံးဒ်အံၤ, ကွဲးန့ၢ် ပှၤအံၤ လၢပှၤတူာ်ဖိ တဂၤ, ပှၤလၢအတဘီၣ်ထီၣ်တညီထီၣ်ဘၣ်. တစိၤဒၣ်အီၤန့ၣ် တက့ၢ်. အဂ့ၢ်ဒ်အံၤ, ပှၤလၢအချံအသၣ် အကျါန့ၣ် တဘီၣ်ထီၣ်ညီထီၣ်ဘၣ်, ဒီးတဆ့ၣ်နီၤဘၣ် လၢစီၤဒၤဝံး အလီၢ်ပစိာ် အဖီခိၣ်ဘၣ်. ဒီးတပၢလၢၤဘၣ်တၢ် လၢယူဒၤ အပူၤ နီတဂၤဘၣ်.


လံာ်ယံးရမံယၤ. Jeremiah 23

1 ပှၤကွၢ်သိ လၢအမၤဟးဂီၤ, ဒီးမၤလီၤပြံလီၤပြါ ယတၢ်အီၣ်ဆၣ် အလီၢ် အသိတဖၣ်န့ၣ်, ဘၣ်အဖှီၣ်လီၤ, ယွၤ စံးဝဲဒၣ်. 2 မၤသးဒ်န့ၣ်ဒီး ယွၤ အံၣ်စရ့လး အကစၢ် စံး လၢပှၤကွၢ်သိ လၢအကွၢ် ယပှၤဂီၢ်မုၢ်တဖၣ် အဂ့ၢ်, သုမၤလီၤပြံလီၤပြါ ယသိတဖု, ဒီးဟီထီၣ်ကွံာ်အီၤ, ဒီးတအိၣ်သကိးဘၣ် အီၤဘၣ်. ကွၢ်ကွၢ်, ယကအိၣ်သကိးသု လၢသုမၤ တၢ်အၢ အဃိ, ယွၤ စံးဝဲဒၣ်. 3 ဒီးယကထၢဖှိၣ် ယသိ တဖု အတၢ်အိၣ်လီၤတဲာ် လၢကယဲၢ် ကီၢ် လၢယဟီထီၣ်ကွံာ်အီၤ ဆူအပူၤ, ဒီးယကဒုးဟဲက့ၤအီၤ ဆူကရၢပူၤ, ဒီး ကသၣ်ထီၣ်, ဒီးကအါထီၣ်လီၤ. 4 ဒီးယကပာ် ပှၤကွၢ်သိ လၢအဖီခိၣ် လၢအကကွၢ်အီၤ, ဒီးတပျံၤလၢၤဘၣ်တၢ်ဘၣ်, ဒီးတဘၣ်ယိၣ်လၢၤဘၣ်တၢ်ဘၣ်, ဒီးတဟါမၢ်လၢၤဘၣ်, ယွၤ စံးဝဲဒၣ်. 5 ကွၢ်ကွၢ်, ယွၤ စံးဝဲဒၣ်, မုၢ်နံၤတဖၣ် ဟဲ လၢယကဒုးဂဲၤဆၢထၢၣ် တၢ်အဒ့တီ လၢစီၤဒၤဝံး အဂီၢ်, ဒီးစီၤပၤ တဂၤ ကပၢတၢ်, ဒီးကဘီၣ်ထီၣ်ညီထီၣ်, ဒီးကမၤ တၢ်စံၣ်ညီၣ် ဒီး တၢ်တီတၢ်လိၤ လၢကီၢ်န့ၣ်လီၤ. 6 တၢ် လၢအမုၢ်နံၤတဖၣ်န့ၣ် ယူဒၤ ကတုၤ လၢတၢ်အုၣ်က့ၤခီၣ်က့ၤ, ဒီး အံၣ်စရ့လး ကအိၣ်ဒီး တၢ်သန့ၤအသး အလီၢ်, ဒီးတၢ်ကကိးအမံၤ လၢအအံၤ, ယွၤ ပတၢ်တီတၢ်လိၤလီၤ. 7 မၤသးဒ်န့ၣ်ဒီး ယွၤ စံးဝဲဒၣ်, ကွၢ်ကွၢ်, မုၢ်နံၤတဖၣ် ဟဲ လၢပှၤ တစံးလၢၤဘၣ်, ယွၤမူဝဲ လၢအဒုးဟးထီၣ်ကွံာ် ပှၤအံၣ်စရ့လးဖိ လၢကီၢ်အဲၤကူပတူးန့ၣ်ဘၣ်. 8 မ့ၢ်အကစံး, ယွၤမူဝဲ လၢအဟဲစိာ်ထီၣ်, ဒီးဒုးဟဲနုာ် အံၣ်စရ့လး အပှၤဟံၣ်ဖိ အချံအသၣ် လၢကီၢ် လၢကလံၤစိး, ဒီး လၢကီၢ်ခဲလၢာ် ဖဲယဟီထီၣ်ကွံာ်တ့ၢ်အီၤ, ဒီးကအိၣ်ကဆိးဝဲ လၢအကီၢ်ဒၣ်ဝဲ အပူၤလီၤ. 9 လၢဝံတဖၣ် အဂ့ၢ်အကျိၤ. ယသူၣ်ကၢ်ယသးလီၤ လၢယသးကံၢ်ပူၤ, ယဃံခဲလၢာ် ကနိး, ယမၤသး ဒ်ပှၤအီမူၤအသး အသိးန့ၣ်, ဒီးမၤသး ဒ်ပှၤ လၢစပံးထံ မၤနၢၤအီၤ အသိးန့ၣ်, လၢယွၤအဃိ, ဒီး လၢအကလုၢ်စီဆှံ အဃိန့ၣ်လီၤ. 10 အဂ့ၢ်ဒ်အံၤ, ကီၢ်ပှဲၤဝဲ ဒီးပှၤမၤကမၣ် ပမါပဝၤ, ကီၢ်သူၣ်အုးသးအုး လၢတၢ်ဆိၣ်အၢ အဃိလီၤ. တၢ်အီၣ်ဆၣ်အလီၢ် လၢပှၢ်လၢ်ကျါန့ၣ် ဃ့ထီၣ်ကွံာ်လီၤ. အဂ့ၢ်ဒ်အံၤ, အဝဲသ့ၣ် ဃ့ၢ်မၤ တၢ်အၢ, ဒီးအဂံၢ်အဘါ တတီဘၣ်. 11 အဂ့ၢ်ဒ်အံၤ, ဝံမ့ၢ်ဂ့ၤ, ပှၤလုၢ်တၢ်အဒိၣ်မ့ၢ်ဂ့ၤ, တယူးတယီၣ်ဘၣ်တၢ်ဘၣ်. မ့ၢ်မး ယထံၣ်န့ၢ် အတၢ်အၢ လၢယဟံၣ်ပူၤ ဒၣ်လဲာ်, ယွၤ စံးဝဲဒၣ်. 12 မၤသးဒ်န့ၣ်ဒီး အကျဲ တကဲထီၣ် ဒ်တၢ်အလီၢ်ဘျ့ လၢတၢ်ခံးကျါ အသိး လၢအဂီၢ်, တၢ်ကဟီထီၣ်ကွံာ်အီၤ, ဒီးကလီၤဃံၤဝဲ လၢအပူၤလီၤ. အဂ့ၢ်ဒ်အံၤ, ယကဒုးဘၣ်အီၤ လၢတၢ်အၢ ဖဲတၢ်အိၣ်သကိးအီၤ အနံၣ်န့ၣ်, ယွၤ စံးဝဲဒၣ်. 13 ယထံၣ် ပှၤဟးဂီၤဖိ အတၢ် လၢၡၤမရံ အဝံတဖၣ် အပူၤ လီၤ. ကတိၤတၢ် လၢဝံအကျိာ် လၢဘဧၤလး, ဒီးဒုးမၤကမၣ် ယပှၤဂီၢ်မုၢ် အံၣ်စရ့လးလီၤ. 14 ယထံၣ်တ့ၢ်စ့ၢ်ကီး တၢ်အၢ နးမး လၢယရူၤၡလ့ၣ် အဝံတဖၣ် အပူၤလီၤ. အဲၣ်ဘၢမါ, ဒီးလဲၤဝဲ လၢတၢ်ကဘျံးကဘျၣ် အပူၤ, ဒီးဒုးဆူၣ်ထီၣ် ပှၤလၢအမၤ တၢ်အၢ အစု တုၤ ပှၤ တဟဲက့ၤ လၢအတၢ်ဒဲးဘး နီတဂၤဘၣ်. အဝဲသ့ၣ် ခဲလၢာ်န့ၣ် အိၣ်ဝဲ လၢယမဲာ်ညါ ဒ်စဒိၣ် အသိး, ဒီးအပှၤ အိၣ်ဝဲဆိးဝဲန့ၣ် ဒ်ပှၤဂမိရၤဖိ အသိးန့ၣ်လီၤ. 15 မၤသးဒ်န့ၣ်ဒီး တၢ်သုးမုၢ်ဂီၢ်မုၢ်အယွၤ စံး လၢဝံတဖၣ် အဂ့ၢ်ဒ်အံၤ, ကွၢ်ကွၢ်, ယကဒုးအီၣ်အီၤ လၢသဘူး အပၤစံၣ်တူး, ဒီးဒုးအီအီၤ လၢစုၣ်ထံလီၤ. အဂ့ၢ်ဒ်အံၤ, တၢ်တယူးတယီၣ်ဘၣ်တၢ်ဘၣ်န့ၣ် လဲၤထီၣ် လၢယရူၤၡလ့ၣ် အဝံတဖၣ် အအိၣ်ဆူ ကီၢ် ဒီဘ့ၣ်ညါ အပူၤလီၤ. 16 တၢ်သုးမုၢ်ဂီၢ်မုၢ်အယွၤ စံးဒ်အံၤ, ကနၣ် ဝံတဖၣ် အကလုၢ် လၢအကတိၤတၢ် လၢဝံအကျိာ် လၢသုကျါ တဂ့ၤ. ကလံာ်သု ဆူတၢ်ကလီကလီလီၤ. ကတိၤဝဲ လၢတၢ်ထံၣ် လၢညါခီ လၢအလိၣ်ထီၣ် လၢအသးဒၣ်ဝဲ, တမ့ၢ်ဘၣ်အဟဲ လၢယွၤအထးခိၣ်ဘၣ်. 17 ဒီးအဝဲသ့ၣ် စံး တထံၣ်ဃီ ပှၤ လၢအတပာ်ကဲဘၣ်ယၤတဖၣ်, ယွၤ စံးတ့ၢ်ဝဲ, သုကအိၣ်ဒီး တၢ်ဃူတၢ်ဖိးလီၤ. ဒီးစံး ကယဲၢ် ပှၤလၢအပိာ်ထွဲ အသး အနၢ်က့ၣ် အခံန့ၣ်, တၢ်အၢ တဘၣ်ဘၣ်သု နီတမံၤဘၣ်. 18 အဂ့ၢ်ဒ်အံၤ, မ့ၢ်မတၤ ဆၢထၢၣ်တ့ၢ် လၢယွၤ အတၢ်ကူၣ် အပူၤ, ဒီးထံၣ်ဘၣ်, ဒီး နၢ်ဟူဘၣ် အကလုၢ် တဂၤလဲၣ်. မ့ၢ်မတၤ ကနၣ်ဝဲ, ဒီး နၢ်ဟူ အတၢ်ကတိၤ တဂၤလဲၣ်. 19 ကွၢ်ကွၢ်, ကလံၤသဝံး ဘၣ်ဃးဒီး ယွၤ လဲၤတၢ် ဆူၣ်ဆူၣ်ကလဲာ်, ကလံၤဆူၣ်သဝံးအသး ကဘၣ် ပှၤတတီဘၣ် အခိၣ် နးနးကလဲာ်လီၤ. 20 ယွၤအသး ကဲၤထီၣ်တဃၣ် ကဒါဘၣ် တုၤအမၤတၢ်, ဒီးတုၤအမၤ လၢထီၣ်ပှဲၤထီၣ်တၢ် လၢအကူၣ်တၢ် လၢအသးကံၢ်ပူၤလီၤ. လၢမုၢ်နံၤဆူညါန့ၣ် သုနၢ် ကပၢၢ်တၢ် လီၤတံၢ်လီၤဆဲးလီၤ. 21 ယတမၢလီၤ ဝံတဖၣ်န့ၣ်ဘၣ်, ဘၣ်ဆၣ်ဒီး ဃ့ၢ်ဝဲလီၤ. ယတကတိၤဘၣ်တၢ် ဒီးအီၤဘၣ်, ဘၣ်ဆၣ်ဒီး ကတိၤတၢ် လၢဝံကျိာ်လီၤ. 22 ဒီးမ့ၢ်ဆၢထၢၣ် လၢယတၢ်ကူၣ်အပူၤဒီး, ကဒုးနၢ်ဟူ ယပှၤဂီၢ်မုၢ် လၢယတၢ်ကတိၤ, ဒီး ကဒုးဟဲက့ၤအီၤ လၢအကျဲအၢ, ဒီၤ လၢအမၤ တၢ်အၢ အအိၣ်န့ၣ်လီၤ. 23 ယမ့ၢ် ကစၢ် အိၣ်လၢအဘူး, ဒီးတမ့ၢ်ဘၣ် ကစၢ် လၢအယံၤန့ၣ်ဘၣ်ဧါ, ယွၤ စံးဝဲဒၣ်. 24 ပှၤပာ်ခူသူၣ်အသး လၢအလီၢ်အိၣ်တဒၢ အပူၤ ဖဲယတထံၣ်ဘၣ်အီၤ တဂၤဂၤန့ၣ် ဘၣ်ကသ့ဧါ. ယွၤ စံးဝဲဒၣ်. ယမၤပှဲၤ ဟီၣ်ခိၣ် ဒီးမူခိၣ်န့ၣ် တမ့ၢ်ဘၣ်ဧါ, ယွၤ စံးဝဲဒၣ်. 25 ဝံတဖၣ် လၢအကတိၤတၢ် လၢဝံကျိာ် ကဘျံးကဘျၣ် လၢယမံၤန့ၣ် ယနၢ်ဟူလံ တၢ် လၢအစံးဝဲလံ. စံးဝဲ, ယမံမီၢ်တၢ်, ယမံမီၢ်တၢ်လီၤ. 26 တၢ်န့ၣ် ကအိၣ်လၢဝံ လၢအကတိၤတၢ် လၢဝံကျိာ် ကဘျံးကဘျၣ် အသးကံၢ်ပူၤ ဆံးယံာ်လဲၣ်. မ့ၢ် လၢအသး လီတၢ်အဝံလီၤ. 27 ဆိကမိၣ်ဝဲ လၢအကဒုးသးပ့ၤနီၣ် ယပှၤဂီၢ်မုၢ် လၢယမံၤ လၢအတၢ်မံမီၢ်တဖၣ် လၢအစံၣ်တဲၤတဲလီၤ တဂၤ ပှၤ လၢအဃၢၤ, တဂၤ ပှၤ လၢအဃၢၤ, ဒ်အပၢ် သးပ့ၣ်နီၣ် ယမံၤ လၢဘဧၤလး အဃိ အသိးန့ၣ်လီၤ. 28 ဝံ လၢအအိၣ်ဒီး တၢ်မံမီၢ်, မ်အစံၣ်တဲၤတဲလီၤဒၣ်ဝဲ လၢတၢ်မံမီၢ် တက့ၢ်. ဒီးပှၤ လၢအအိၣ် ဒီးယကလုၢ်န့ၣ်, မ်အစံၣ်တဲၤတဲလီၤ ယကလုၢ် တီတီ တက့ၢ်. ဖ့ထိၣ်သတြီၤ ဒီးဟုန့ၣ်မ့ၢ် မနုၤတမံၤလဲၣ်, ယွၤ စံးဝဲဒၣ်. 29 ယကလုၢ် မၤသး ဒ်မ့ၣ်အူ အသိးန့ၣ် တမ့ၢ်ဘၣ်ဧါ, ယွၤ စံးဝဲဒၣ်, ဒီးမၤသး ဒ်ခံၣ်ခူၣ် လၢအမၤလီၤကလဲ လၢၢ်ဧိၤလ့ဧိၤ အသိး တမ့ၢ်ဘၣ်ဧါ. 30 မၤသးဒ်န့ၣ်ဒီး, ကွၢ်ကွၢ်, ယထီဒါ ဝံတဖၣ် လၢအဟုၣ်န့ၢ် ယကလုၢ် တဂၤ လၢအဃၢၤ, တဂၤ လၢပှၤ လၢအဃၢၤ, ယွၤ စံးဝဲဒၣ်. 31 ကွၢ်ကွၢ်, ယွၤ စံးဝဲဒၣ်, ယထီဒါ ဝံတဖၣ် လၢအဟံးန့ၢ် အပျ့ၤ ဒီးစံး, အဝဲဒၣ် စံးဝဲဒၣ်န့ၣ်လီၤ. 32 ကွၢ်ကွၢ်, ယွၤ စံးဝဲဒၣ်, ယထီဒါ ပှၤ လၢအကတိၤ လၢဝံ အကျိာ် လၢတၢ်မံမီၢ် ကဘျံးကဘျၣ်, ဒီးစံၣ်တဲၤတဲလီၤဝဲ, ဒီးဒုးလီၤကမၣ် ယပှၤဂီၢ်မုၢ် လၢအတၢ်ကတိၤ ကဘျံးကဘျၣ်, ဒီး လၢအပာ်ကဖိအသးန့ၣ်လီၤ. ဘၣ်ဆၣ်ဒီး ယတမၢလီၤဘၣ်အီၤဘၣ်, ဒီးတမၤလိာ်ဘၣ်အီၤဘၣ်, ဒီးပှၤဂီၢ်မုၢ်အံၤ တဘၣ်ဘျုးဘၣ်ဖှိၣ် လၢအီၤ နီတမံၤဘၣ်, ယွၤ စံးဝဲဒၣ်. 33 ဒီးတုၤ ပှၤဂီၢ်မုၢ်အံၤ မ့ၢ်ဂ့ၤ, ဝံမ့ၢ်ဂ့ၤ, ပှၤလုၢ်တၢ်အဒိၣ် မ့ၢ်ဂ့ၤ, ကသံကွၢ်နၤ, ဒီးစံး, ယွၤ အတၢ်ဝံတၢ်ယိး မ့ၢ်မနုၤလဲၣ်န့ၣ် ဒီး, နဘၣ်စံးဆၢအီၤ, တၢ်ဝံတၢ်ယိး မနုၤလဲၣ်, ယ ကညိကွံာ်သု, ယွၤ စံးဝဲဒၣ်. 34 ဒီးဝံဂ့ၤ, ပှၤလုၢ်တၢ်အဒိၣ် ဂ့ၤ, ပှၤဂီၢ် မုၢ်ဂ့ၤ, လၢအစံး ယွၤအတၢ်ဝံတၢ်ယိးန့ၣ်, ယ ကအိၣ်သကိး ပှၤတဂၤန့ၣ်, ဒီးအပှၤဟံၣ်ဖိလီၤ. 35 သု ဘၣ်စံး ဒ်အံၤ, တဂၤ တဂၤ, ယွၤ စံးဆၢတၢ် ဒ်လဲၣ်, ဒီးယွၤ ကတိၤတၢ် ဒ်လဲၣ်န့ၣ်လီၤ. 36 ဒီးယွၤ အတၢ်ဝံတၢ်ယိးန့ၣ် သုတစံးဘၣ်လၢၤဘၣ်. အဂ့ၢ်ဒ်အံၤ, ပှၤကညီ အကလုၢ်န့ၣ် ကကဲထီၣ် တဂၤ အတၢ်ဝံတၢ်ယိး စုာ်စုာ်လီၤ. အဂ့ၢ်ဒ်အံၤ, သုမၤကဒံကဒါ ကစၢ် လၢအမူဝဲ အကလုၢ်, တၢ်သုးမုၢ်ဂီၢ်မုၢ်အယွၤ, ပကစၢ်လီၤ. 37 သုဘၣ်စံး လၢဝံ, ယွၤ စံးဆၢနၤ ဒ်လဲၣ်, ဒီးယွၤ ကတိၤထီၣ်တၢ် ဒ်လဲၣ်န့ၣ်လီၤ. 38 မ့မ့ၢ်သုစံး, ယွၤ အတၢ်ဝံတၢ်ယိးန့ၣ် ဒီး, မ့ၢ်မး ယွၤ စံး ဒ်အံၤ, မ့ၢ်သုစံး တၢ်ကတိၤအံၤ, ယွၤအတၢ်ဝံတၢ်ယိး, ဒီး ယမၢလီၤတၢ်ဆူ သုအိၣ်ဒီး စံး, သုတဘၣ်စံး, ယွၤ အတၢ်ဝံတၢ်ယိးန့ၣ်ဘၣ်ဒီး. 39 ကွၢ်ကွၢ်, ယကဟးထီၣ် သု စီဖ့ကလ့ၤ, ဒီးယကကွံာ်တ့ၢ်ကွံာ်သု, ဒီးဝ့ၢ်တဝ့ၢ် လၢယဟ့ၣ်လီၤ သုပၢ်တဖၣ် လၢယမဲာ်ညါလီၤ. 40 ဒီးယကပာ် တၢ်ဒုၣ်ဒွဲၣ် အထူအယိာ်, ဒီးတၢ်မဲာ်ဆှး လီၤစိၤလီၤထီ လၢတၢ်တသးပ့ၤနီၣ်ဘၣ်ဝဲဘၣ် လၢသုလိၤလီၤ.


လံာ်ယံးရမံယၤ. Jeremiah 24

1 ယွၤ ဒုးနဲၣ်ယၤ, ဒီးကွၢ်ကွၢ်, ချၢၣ်ဒၢသၣ် အနာ် ခံဖျၢၣ် အိၣ်ပာ်အသး လၢယွၤ အနူၢ်အစီၤ အမဲာ်ညါ လၢဘၤဘူၤလိၣ်, အစီၤပၤ နဘူးကးန့စၢ် စိာ် ယူဒၤ အစီၤပၤ စီၤယဟိယါကံၣ် အဖိခွါ စီၤယံးကၤနံယၤ, ဒီးယူဒၤ အပဒိၣ်ဖးဒိၣ်, ဒီးပှၤစုသ့, ဒီးပှၤပိာ်တၢ်ဖိ လၢယရူၤၡလ့ၣ်, ဒီးစိာ် မၢကဲကုၢ်အီၤဆူ ဘၤဘူၤလိၣ် အလီၢ်ခံန့ၣ်လီၤ. 2 နာ် တဖျၢၣ် အိၣ်ဝဲ ဒီးချၢၣ်ဒၢသၣ် ဂ့ၤမး, ဒ်ချၢၣ်ဒၢသၣ် လၢအမံဆိ အသိးန့ၣ်လီၤ. ဒီးနာ်တဖျၢၣ်ဒၣ်အိၣ်ဝဲ ဒီးချၢၣ်ဒၢသၣ်အၢ နးမးလီၤ. အၢန့ၢ် ပှၤအီၣ်ဝဲ ကဲတက့ၢ်လီၤ. 3 ဒီး ယွၤ စံးဘၣ်ယၤ, စီၤယံးရမံယၤဧၢ, နထံၣ်ဘၣ် မနုၤလဲၣ်. ဒီးယစံး, ချၢၣ်ဒၢသၣ်လိၤ. ချၢၣ်ဒၢသၣ်အဂ့ၤန့ၣ် ဂ့ၤဒိၣ်မးလီၤ. ဒီးချၢၣ်ဒၢသၣ်အအၢန့ၣ် အၢဒိၣ်မးလီၤ. အၢန့ၢ် ပှၤအီၣ်ဝဲကဲတက့ၢ် လၢအအၢ အဃိလီၤ. ဒီးယွၤအကလုၢ် ဘၣ်ယၤ ဒီးစံးဝဲဒၣ်, 4 ယွၤ အံၣ်စရ့လး အကစၢ် စံးဒ်အံၤ, 5 ဒ်ချၢၣ်ဒၢသၣ် အဂ့ၤအံၤ အသိးန့ၣ် ယကပာ် ပှၤ လၢတၢ်စိာ်မၢကဲကုၢ်အီၤ လၢယူဒၤ အကျါ လၢယဟီထီၣ်ကွံာ် လၢအလီၢ်အံၤ, ဆူပှၤက့ၤစ့းဖိ အကီၢ်ပူၤ လၢအတၢ်ဂ့ၤ အဂီၢ်လီၤ. 6 ဒီးယကပာ် ယမဲာ် လၢအလိၤ လၢတၢ်ဂ့ၤ အဂီၢ်, ဒီးယကဒုးဟဲက့ၤအီၤဆူ ကီၢ်တဘ့ၣ်အံၤ အပူၤ, ဒီးယကမၤထီၣ်မၤထီအီၤ, ဒီးယတမၤလီၤပှီၢ်ဘၣ်အီၤဘၣ်, ဒီးယကသူၣ်အီၤ, ဒီးယတထဲးကွံာ်ဘၣ် အီၤဘၣ်. 7 ယကဟ့ၣ်လီၤအီၤ လၢအသးသ့ၣ်ညါယၤ လၢယမ့ၢ်ယွၤလီၤ. ဒီးအဝဲသ့ၣ် ကကဲထီၣ် ယပှၤဂီၢ်မုၢ်, ဒီးယဲဒၣ်အံၤ ယကကဲထီၣ် အကစၢ်လီၤ. အဂ့ၢ်ဒ်အံၤ, ကဟဲက့ၤကဒါက့ၤဆူ ယအိၣ် ဒီးအသး ဒီဖျၢၣ်ညါလီၤ. 8 မ့မ့ၢ် ချၢၣ်ဒၢသၣ် အအၢ, လၢအအၢန့ၢ် ပှၤအီၣ်ဝဲကဲတက့ၢ် လၢအအၢ အဃိန့ၣ် မ့ၢ်မး ယွၤ စံးဒ်အံၤ, ယကဟ့ၣ်လီၤကွံာ် ယူဒၤ အစီၤပၤ စံးဒကံယၤ, ဒီးအပဒိၣ်ဖးဒိၣ်တဖၣ်, ဒီးပှၤယရူၤၡလ့ၣ်ဖိ အတၢ်အိၣ်လီၤတဲာ် လၢအအိၣ် လီၤ. တဲာ်ဝဲ လၢကီၢ်အံၤ အပူၤ, ဒီးပှၤ လၢအအိၣ်ဝဲဆိးဝဲ လၢကီၢ်အဲၤကူပတူး အပူၤန့ၣ်, 9 ယကဟ့ၣ်လီၤကွံာ် အီၤ ဆူတၢ်မၤကိၢ်မၤဂီၤ, ဒီးဆူတၢ်နးတၢ်ဖှီၣ် လၢဟီၣ်ခိၣ် အဘီမုၢ် ခဲလၢာ် အပူၤ ဒ်သိး အကကဲထီၣ် တၢ်ဒုၣ်ဒွဲၣ် အလီၢ်, ဒီးတၢ်ကတိၤဒိ အလီၢ်, ဒီးတၢ်မၤတရီတပါ အလီၢ်, ဒီးတၢ်ဆိၣ်အၢ အလီၢ် လၢကယဲၢ် တၢ်အလီၢ် ဖဲယကဟီထီၣ်ကွံာ်အီၤလီၤ. 10 ဒီးယကမၢလီၤ နးဧိၤဘီဧိၤ, ဒီးတၢ်သၣ်ဝံၤလီၤဒိ, ဒီးတၢ်သံသတြိာ် လၢအကျါ တုၤ အလၢာ်ကွံာ်ဝဲ လၢကီၢ်တဘ့ၣ် အပူၤ လၢယဟ့ၣ်လီၤ အီၤ, ဒီးအပၢ်တဖၣ်န့ၣ်လီၤ.


လံာ်ယံးရမံယၤ. Jeremiah 25

1 လၢယူဒၤ အစီၤပၤ စီၤယိၤၡံယၤ အဖိခွါ စီၤယဟိၤယါကံၣ် အနံၣ် ပှဲၤထီၣ် လွံၢ်နံၣ်တနံၣ်န့ၣ် (အဝဲန့ၣ်မ့ၢ် ဘၤဘူၤလိၣ် အစီၤပၤ နဘူၤကးန့စၢ် အနံၣ်ခီၣ်ထံးန့ၣ်) တၢ်အကလုၢ် လၢအဘၣ် စီၤယံးရမံယၤ လၢယူဒၤ အပှၤဂီၢ်မုၢ် ခဲလၢာ် အဂ့ၢ်, 2 လၢဝံ ယံးရမံယၤ ကတိၤဝဲဒီး ယူဒၤ အပှၤဂီၢ်မုၢ် ခဲလၢာ်, ဒီးပှၤယရူၤၡလ့ၣ်ဖိ ခဲလၢာ်, ဒီးစံးဝဲဒၣ်. 3 လၢယူဒၤ အစီၤပၤ အၤမိၣ် အဖိခွါ စီၤယိၤၡံယၤ အနံၣ် ပှဲၤထီၣ် တဆံသၢနံၣ် တနံၣ် လံၤလံၤန့ၣ် တုၤလၢမုၢ်မဆါ တနံၤအံၤ, အနံၣ် ခံဆံသၢနံၣ် အတီၢ်ပူၤန့ၣ် ယွၤအကလုၢ်ဘၣ်ယၤ, ဒီးယကတိၤတၢ် ဒီးသု, ယဂဲၤဆၢထၢၣ် ဂီၤဂီၤ ဒီးကတိၤတၢ်, ဘၣ်ဆၣ်ဒီး သုတကနၣ်ဘၣ်သုဝဲဘၣ်. 4 ဒီးယွၤ မၢလီၤ အခ့အပှၤ, ဝံခဲလၢာ် ဆူသုအိၣ်, ဂဲၤဆၢထၢၣ် ဂီၤဂီၤ ဒီးမၢလီၤဝဲ, ဒီးသုတကနၣ်ဘၣ်, သု တဒိးနူၤတဒိးနၢ်ဘၣ်. 5 ပှၤတဖၣ်န့ၣ် စံးဝဲဒၣ်, ဃၣ်ကွံာ် သုသး တဂၤ လၢအကျဲအၢဒၣ်ဝဲ, တဂၤ လၢအကျဲအၢဒၣ်ဝဲ, ဒီး လၢသုမၤ တၢ်အၢတဖၣ်, ဒ်သိး သုကအိၣ်ကဆိး လၢကီၢ်ပူၤ လၢယွၤဟ့ၣ်လီၤသု ဒီးသုပၢ်တဖၣ် လီၤထူလီၤယိာ် တက့ၢ်. 6 ဒီးလဲၤပိာ် ကစၢ်အဂၤတဖၣ် အခံ, ဒ်သိး သုကမၤ အတၢ်, ဒီးဘူၣ်ထီၣ်ဘါထီၣ်အီၤ တဂ့ၤ, ဒီးထိၣ်ဂဲၤ ယသးထီၣ် လၢသုစု အမၤတၢ် တဂ့ၤ, ဒီးယတမၤအၢဘၣ်သု နီတမံၤဘၣ်. 7 ဘၣ်ဆၣ်ဒီး ယွၤ စံးဝဲဒၣ်, သုတကနၣ်ဘၣ် ယကလုၢ်, ဒ်သိး သုကထိၣ်ဂဲၤ ယသးထီၣ် လၢသုစု အမၤတၢ် လၢသုတၢ်နးတၢ်ဖှီၣ်ဒၣ်သုဝဲ အဂီၢ်လီၤ. 8 မၤသးဒ်န့ၣ်ဒီး တၢ်သုးမုၢ်ဂီၢ်မုၢ်အယွၤ စံးဒ်အံၤ, မ့ၢ်သု တကနၣ်ဘၣ် ယတၢ်ကတိၤဘၣ်ဒီး, 9 ကွၢ်ကွၢ်, ယကမၢလီၤတၢ်, ဒီးဟံးန့ၢ် ကယဲၢ် ပှၤအဒူၣ် လၢကလံၤစိး, ယွၤ စံးဝဲဒၣ်, ဒီးယခ့ယပှၤ ဘၤဘူၤလိၣ် အစီၤပၤ နဘူၤကးန့စၢ်, ဒီးယကဒုးဟဲအီၤ ထီဒါ ကီၢ်တဘ့ၣ်အံၤ, ဒီးထီဒါ ပှၤအိၣ်ဝဲဆိးဝဲ လၢအပူၤ, ဒီးထီဒါ ပှၤကလုာ်တဖၣ် အိၣ်ဝးတရံးဝဲ ခဲလၢာ်, ဒီးယကမၤဟးဂီၤအီၤ စီဖ့ကလံၤ, ဒီး ပာ်အီၤ လၢတၢ်ကမၢကမၣ် အလီၢ်, ဒီးတၢ်ဒုၣ်ဒွဲၣ် အလီၢ်, ဒီးတၢ်အိၣ်သယုၢ် အလီၢ် လီၤထူလီၤယိာ်လီၤ. 10 ဒီးယကဒုးအိၣ်ဘှီၣ် အတၢ်သူၣ်ဖှံသးညီ အသီၣ်, ဒီးအတၢ်သူၣ်ခုသးခု အသီၣ်, ဒီးတလးမူးအပိာ်ခွါ အကလုၢ်, ဒီးတလးမူးအပိာ်မုၣ် အကလုၢ်, ဒီးဆၢၣ်ဂူာ်လၢၢ် အသီၣ်, ဒီးမၤပံာ် မ့ၣ်အူဒၢ အတၢ်ကပီၤလီၤ. 11 ဒီးကီၢ် ဒီဘ့ၣ်ညါအံၤ ကကဲထီၣ် တၢ်အိၣ်သယုၢ် အလီၢ်, တၢ်ကမၢကမၣ် အလီၢ်, ဒီးပှၤကလုာ်တဖၣ်အံၤ ကမၤ ဘၤဘူၤလိၣ် အစီၤပၤ အတၢ် အနံၣ် နွံဆံလီၤ. 12 ဒီးတုၤ အနံၣ် နွံဆံ ပှဲၤထီၣ်ဒီး, တၢ်ကမၤအသး လၢယ ကအိၣ်သကိး ဘၤဘူၤလိၣ် အစီၤပၤ, ဒီးပှၤတကလုာ်န့ၣ် ပှၤက့ၤစ့းဖိ အကီၢ် လၢအတၢ်ဒဲးဘး အဃိ, ယွၤ စံးဝဲဒၣ်, ဒီးယကမၤသယုၢ်အီၤ လီၤထူလီၤယိာ်လီၤ. 13 ဒီး ယကဒုးဘၣ် ကီၢ်တဘ့ၣ်န့ၣ် လၢယတၢ်ကတိၤ ခဲလၢာ် လၢယကတိၤထီဒါအီၤ, ကယဲၢ် တၢ် လၢအကွဲးအသး လၢလံာ်အံၤ အပူၤ, လၢစီၤယံးရမံယၤ ကတိၤတၢ် လၢဝံကျိာ် ထီဒါ ပှၤကလုာ် ခဲလၢာ်လီၤ. 14 အဂ့ၢ်ဒ်အံၤ, ပှၤအါ ကလုာ်, ဒီးစီၤပၤဖးဒိၣ်တဖၣ် ကဒုးမၤအီၤ လၢအတၢ်, ဒီးယကမၤဆၢအီၤ ဒ်အမၤတၢ် အသိးန့ၣ်, ဒီးဒ်အစု မၤတၢ် အသိးန့ၣ်လီၤ. 15 အဂ့ၢ်ဒ်အံၤ, ယွၤ အံၣ်စရ့လး အကစၢ် စံးဘၣ်ယၤ, ဟံးန့ၢ် လီခီစပံးထံ ဘၣ်ဃးဒီး ယသးကဲၤထီၣ် လၢယစုပူၤ, ဒီးဒုးအီအီၤ လၢပှၤကလုာ် ခဲလၢာ် လၢယကမၢလီၤနၤ ဆူအအိၣ် တက့ၢ်. 16 ဒီးကအီဝဲ, ဒီးကလဲၤတၢ် ကနူၤကပၤ, ဒီးပျုၢ်ထီၣ် လၢနး လၢယကမၢလီၤ ဆူအကျါ တဘ့ၣ် အဃိန့ၣ်လီၤ. 17 ဒီးယဟံးန့ၢ် လီခီ လၢယွၤ အစုပူၤ, ဒီးယဒုးအီ ပှၤကလုာ် ခဲလၢာ် ဖဲယွၤ မၢလီၤယၤ ဆူအအိၣ်, 18 ယရူၤၡလ့ၣ် ဒီးယူဒၤ အဝ့ၢ်တဖၣ်, ဒီး အစီၤပၤတဖၣ်, ဒီးအပဒိၣ်ဖးဒိၣ်တဖၣ် ဒ်သိး အကကဲထီၣ် တၢ်အိၣ်သယုၢ်, ဒီးတၢ်မၢကမၣ် အလီၢ်, တၢ်ဒုၣ်ဒွဲၣ် အလီၢ်, ဒီးတၢ်ဆိၣ်အၢ အလီၢ်, ဒ် လၢမုၢ်မဆါ တနံၤအံၤ အသိး, 19 အဲၤကူပတူး အစီၤပၤ ဖၤရိၤ, ဒီး အခ့အပှၤ, ဒီးအပဒိၣ်ဖးဒိၣ်တဖၣ်, ဒီးအပှၤဂီၢ်မုၢ် ခဲလၢာ်, 20 ဒီး ကယဲၢ် ပှၤဃါဃုာ်အသး, ဒီးကီၢ်ဧူးစး အစီၤပၤ ခဲလၢာ်, ဒီးကီၢ်ဖလ့ၡသး အစီၤပၤ ခဲလၢာ်, ဒီး အၤၡကလိၣ်, ဒီးဂါစၤ, ဒီးဧ့ကြိၣ်, ဒီးအၤစဒိး အပှၤအိၣ်လီၤတဲာ်. 21 အဒိၣ်, ဒီးမိၤအး, ဒီးပှၤဧၣ်မိၣ်ဖိ, 22 ဒီးစိၢ် အစီၤပၤ ခဲလၢာ်, ဒီးစံဒိၣ် အစီၤပၤ ခဲလၢာ်, ဒီးထံယံၤကီၢ်ယံၤ လၢပီၣ်လဲၣ်နံၤ အစီၤပၤ ခဲလၢာ်. 23 ဒဒၣ်, ဒီးတ့မၤ, ဒီးဘူစး, ဒီး ကယဲၢ် ပှၤလၢအတလူၤဘၣ် အခၣ်ဆူၣ်အနၢၣ် ခဲလၢာ်န့ၣ်, 24 ဒီးဧ့ရ့း အစီၤပၤ ခဲလၢာ်, ဒီးပှၤဃါဃုာ် အသးအဂီၢ်မုၢ် လၢအအိၣ်ဝဲဆိးဝဲ လၢပှၢ်မုၢ်ကနၢ အစီၤပၤ ခဲလၢာ်, 25 ဒီးစံၣ်ရံၤ အစီၤပၤ ခဲလၢာ်, ဒီးဧ့ၤလၣ် အစီၤပၤ ခဲလၢာ်, ဒီးပှၤမၤဒဲဖိ အစီၤပၤ ခဲလၢာ်, 26 ဒီး ကယဲၢ် စီၤပၤ လၢကလံၤစိး, ပှၤအိၣ်ဘူးဒီး ပှၤအိၣ်ယံၤ, တဂၤဒီးတဂၤ, ဒီၤ ကယဲၢ် ဟီၣ်ခိၣ် အဘီမုၢ် လၢအအိၣ်ဝဲ လၢဟီၣ်ခိၣ်ချၢ ခဲလၢာ်, ဒီးၡ့ၡး အစီၤပၤ ကအီဝဲ လၢအဝဲသ့ၣ် အလီၢ်ခံန့ၣ်လီၤ. 27 ဒီးစံးဘၣ်အီၤ, တၢ်သုးမုၢ်ဂီၢ်မုၢ်အယွၤ အံၣ်စရ့လး အကစၢ် စံးဒ်အံၤ, အီတၢ်, ဒီးအီမူၤသုသး, ဒီးဘှိးထီၣ်, ဒီး လီၤဃံၤ တက့ၢ်. ဒီးသုတဂဲၤဆၢထၢၣ်လၢၤဘၣ် လၢနး လၢယကမၢလီၤ လၢသုကျါ တဘ့ၣ် အဃိဘၣ်လီၤ. 28 ဒီးအဝဲသ့ၣ် မ့ၢ်တဟံးဘၣ် လီခီ လၢနစုပူၤ ဒီးအီတၢ် ဒီး, တၢ်ကမၤအသး လၢနဘၣ်စံးဘၣ်အီၤ, တၢ်သုးမုၢ်ဂီၢ်မုၢ် အယွၤ စံးဒ်အံၤ, သုဘၣ်အီတၢ် သပှၢ်တၢၢ်လီၤ. 29 အဂ့ၢ်ဒ်အံၤ, ကွၢ်ကွၢ်, ယဒုးဟဲသီ တၢ်အၢ လၢဝ့ၢ် လၢတၢ်ကိး အီၤ လၢယမံၤ, ဒီးသုတဘၣ်တူၢ် တၢ်ဒဲးဘး နီတမံၤဘၣ်ဧါ. သုတတူၢ်ဘၣ် တၢ်ဒဲးဘးဘၣ်ဒီး, သုတအိၣ်ဘၣ်ဘၣ်, အဂ့ၢ်ဒ်အံၤ, ယကကိးန့ၢ် နးတဘ့ၣ် ထီဒါ ပှၤဟီၣ်ခိၣ်ဖိ ခဲလၢာ်လီၤ. တၢ်သုးမုၢ်ဂီၢ်မုၢ်အယွၤ စံးဝဲဒၣ်. 30 မၤသးဒ်န့ၣ်ဒီး ကတိၤ လၢဝံကျိာ် တၢ်ကတိၤ ခဲလၢာ်အံၤထီဒါအီၤ, ဒီးစံးဘၣ်အီၤ, ယွၤ ကကိးပသူထီၣ် လၢတၢ်ထီၣ်ထီ, ဒီးထုထီၣ် အကလုၢ် လၢအအိၣ်အဆိး အလီၢ်စီဆှံ, ကကိးပသူကိးပသီ လၢအအိၣ်အဆိး အလီၢ် အဖီခိၣ်, ကကိးထီၣ်ထီဒါ ပှၤဟီၣ်ခိၣ်ဖိ ခဲလၢာ် ဒ်ပှၤ လၢအယီၢ် စပံးသၣ် အသိးန့ၣ်လီၤ. 31 တၢ်အသီၣ်ဟူထီ ပၢၢ်လၢဟီၣ်ခိၣ် အကတၢၢ်လီၤ. အဂ့ၢ်ဒ်အံၤ, ယွၤ လိာ်ကွီၢ် အလီၢ်အိၣ်ဝဲ ဒီးပှၤကလုာ်တဖၣ်, ကစံၣ်ညီၣ် တၢ်ဖံးတၢ်ညၣ် ခဲလၢာ်လီၤ. ကဟ့ၣ် ပှၤတတီတလိၤ ဆူနး အစုပူၤ, ယွၤ စံးဝဲဒၣ်. တၢ်သုးမုၢ်ဂီၢ်မုၢ်အယွၤ စံးဝဲဒၣ်, ကွၢ်ကွၢ်, တၢ်အၢ ကဟးထီၣ် လၢပှၤတကလုာ် ဆူပှၤတကလုာ်ဒၣ်, ဒီးကလံၤသဝံးဖးဒိၣ် ကထီၣ်ဘး လၢဟီၣ်ခိၣ် အကတၢၢ်လီၤ. 32 တၢ်သုးမုၢ်ဂီၢ်မုၢ်အယွၤ စံးဝဲဒၣ်, ကွၢ်ကွၢ်, တၢ်အၢ ကဟးထီၣ် လၢပှၤတကလုာ် ဆူပှၤတကလုာ်ဒၣ်, ဒီးကလံၤသဝံဖးဒိၣ် ကထီၣ်ဘး လၢဟီၣ်ခိၣ် အကတၢၢ်လီၤ. 33 ဒီးပှၤဘၣ်တၢ်မၤသံ လၢယွၤန့ၣ် ကအိၣ်လၢဟီၣ်ခိၣ် အကတၢၢ် ပၢၢ်လၢဟီၣ်ခိၣ် အကတၢၢ်, ဒီးပှၤတဟီၣ်ဘၣ် လၢအဃိ, ဒီးပှၤတထၢဖှိၣ်ဘၣ်အီၤဘၣ်, ဒီးပှၤတခူၣ်လီၤကွံာ်ဘၣ်အီၤဘၣ်. ကကဲထီၣ် တၢ်အ့ၣ် လၢဟီၣ်ခိၣ် အဖီခိၣ်လီၤ. 34 ပှၤကွၢ်သိသ့ၣ်ဧၢ, ဟီၣ်ပသူထီၣ်, ဒီးကိးထီၣ် တက့ၢ်. ဒီးသိတဖု အခိၣ်သ့ၣ်ဧၢ, ကလိာ်သုသး လၢဟီၣ်ခိၣ် အကမူၣ် တက့ၢ်. အဂ့ၢ်ဒ်အံၤ, သုဘၣ် တၢ်မၤသံသု, ဒီးသု လီၤမုၢ်လီၤဖး, အမုၢ်နံၤတဖၣ်န့ၣ် ဘၣ်လံ. ဒီးသုကလီၤဃံၤ ဒ်လီၤခီဖျါဂ့ၤ အသိးန့ၣ်လီၤ. 35 ဒီးပှၤကွၢ်သိ ဃ့ၢ်တၢ်န့ၣ် အကျဲ တအိၣ်ဘၣ်. ဒီးသိတဖု အခိၣ်တဖၣ် ပူၤဖျဲးတၢ်န့ၣ် အကျဲ တအိၣ်ဘၣ်. 36 ကနၣ် ပှၤကွၢ်သိတဖၣ် အကိးထီၣ်တၢ် အသီၣ်, ဒီးသိတဖု အခိၣ်တဖၣ် အဟီၣ်ပသူထီၣ် တက့ၢ်. အဂ့ၢ်ဒ်အံၤ, ယွၤမၤဟးဂီၤ အသိတဖုလီၤ. 37 မ့ၢ်မး တၢ်အီၣ်ဆၣ်အလီၢ် မုာ်တဖၣ်န့ၣ် ဟးဂီၤဝဲ လၢယွၤအသးကဲၤထီၣ် အဃိလီၤ. 38 လဲၤသဒၣ် အအိၣ်တဒၢ အလီၢ် ဒ်ခ့ယုၢ် အသိးန့ၣ်လီၤ. အဂ့ၢ်ဒ်အံၤ, အကီၢ် အိၣ်သယုၢ် လၢနးမၤအၢတၢ် အဃိ, ဒီး လၢအသးကဲၤထီၣ် အဃိလီၤ.


လံာ်ယံးရမံယၤ. Jeremiah 26

1 လၢယူဒၤ အစီၤပၤ စီၤယိၤၡံယၤ အဖိခွါ စီၤယဟိၤယါ ကံၣ်ကဲသီ စီၤပၤန့ၣ် တၢ်ကတိၤအံၤ ဟဲထီၣ် လၢယွၤ, ဒီး စံးဝဲဒၣ်, 2 ယွၤ စံးဒ်အံၤ, ဆၢထၢၣ် လၢယွၤအဟံၣ် အဂၢၤပူၤ, ဒီးစံးဘၣ် ကယဲၢ် ယူဒၤ အဝ့ၢ် ခဲလၢာ် လၢအဟဲဘူၣ်ထီၣ်ဘါထီၣ်တၢ် လၢယွၤအဟံၣ်, လၢကယဲၢ် တၢ်ကတိၤ လၢယမၤလိာ်နၤ တက့ၢ်. ပာ်လီၤတဲာ် နီတဘီ တဂ့ၤ. 3 ဘၣ်တဘၣ် ကကနၣ်ဝဲ, ဒီးပှၤကဃၣ်ကွံာ်အသး တဂၤ လၢအကျဲအၢဒၣ်ဝဲ, တဂၤ လၢအကျဲအၢဒၣ်ဝဲ စုာ်စုာ်, ဒ်သိး ယကပီၢ်ယၢ်လီၤက့ၤယသး လၢတၢ်အၢ လၢယကူၣ်ထီၣ် လၢယကဒုးဘၣ်အီၤ လၢအမၤ တၢ်အၢ အဃိန့ၣ်လီၤ. 4 ဒီးနဘၣ်စံးဘၣ်အီၤ, ယွၤ စံးဒ်အံၤ, သုမ့ၢ် တကနၣ် ယကလုၢ် ဒ်သိး သုကလဲၤ လၢတၢ်သိၣ်တၢ်သီ, အပူၤ လၢယပာ်လီၤ လၢသုမဲာ်ညါ, 5 သုမ့ၢ်တကနၣ်ဘၣ် ယခ့ယပှၤ ဝံတဖၣ် အကလုၢ် လၢယမၢလီၤဆူ သုအိၣ်ဒီး, (ယဂဲၤဆၢထၢၣ် ဂီၤဂီၤ, ဒီးမၢလီၤအီၤ, ဒီးသုတကနၣ်ဘၣ်,) 6 ယကပာ် ဟံၣ်တဟံၣ်အံၤ ဒ်ၡံလိၤ အသိး, ဒီးယကပာ် ဝ့ၢ်တဝ့ၢ်အံၤ လၢတၢ်ဆိၣ်အၢ အလီၢ် လၢဟီၣ်ခိၣ် အကလုာ် ခဲလၢာ် အဂီၢ်လီၤ. 7 ဒီးပှၤလုၢ်တၢ်အဒိၣ်, ဒီးဝံတဖၣ်, ဒီးပှၤဂီၢ်မုၢ် ခဲလၢာ်န့ၣ် နၢ်ဟူ စီၤယံးရမံယၤ ကတိၤ တၢ်ကတိၤန့ၣ် လၢယွၤအဟံၣ်ပူၤလီၤ. 8 ဒီးတုၤ စီၤယံးရမံယၤ ကတိၤဝံၤ လၢာ် ကယဲၢ် တၢ် လၢယွၤမၤလိာ်အီၤ လၢအဘၣ်ကတိၤ ဒီးပှၤဂီၢ်မုၢ် ခဲလၢာ်ဒီး, တၢ်မၤအသး လၢပှၤလုၢ်တၢ်အဒိၣ်တဖၣ်, ဒီးဝံတဖၣ်, ဒီးပှၤဂီၢ်မုၢ် ခဲလၢာ် ဟံးဃာ်အီၤ, ဒီးစံးဝဲဒၣ်, သံ ဒီးနကသံလီၤ. 9 နကတိၤတၢ် လၢဝံကျိာ် လၢယွၤအမံၤ, ဒီးစံး, ဟံၣ်တဖျၢၣ်အံၤ ကမၤသး ဒ်ၡံလိၤ အသိး, ဒီးဝ့ၢ်တဝ့ၢ်အံၤ ကအိၣ်သယုၢ်, ပှၤအိၣ်ဝဲဆိးဝဲ လၢအပူၤ တအိၣ်ဘၣ်န့ၣ်မ့ၢ် အဘၣ်မနုၤလဲၣ်. ဒီးပှၤဂီၢ်မုၢ် ခဲလၢာ် အိၣ်ဖှိၣ်ရိဖှိၣ်ထီဒါ စီၤယံးရမံယၤ လၢယွၤအဟံၣ်ပူၤန့ၣ်လီၤ. 10 ဒီးတုၤ ယူဒၤ အပဒိၣ်ဖးဒိၣ်တဖၣ် နၢ်ဟူ တၢ်တဖၣ်န့ၣ် ဒီး, ဟဲထီၣ်ဝဲ လၢစီၤပၤ အဟံၣ် ဆူ ယွၤအဟံၣ်ပူၤ, ဒီးဆ့ၣ်နီၤ လၢကျဲစၢၤ လၢယွၤ အပဲတရီသီန့ၣ်, 11 ဒီးပှၤလုၢ်တၢ်အဒိၣ်, ဒီးဝံတဖၣ် စံးဘၣ် ပဒိၣ်ဖးဒိၣ်, ဒီးပှၤဂီၢ်မုၢ်ခဲလၢာ်, ဒီးစံးဝဲဒၣ်, ပှၤတဂၤအံၤ ကြၢးဘၣ် တၢ်စံၣ်ညီၣ်သံလီၤ. အဂ့ၢ်ဒ်အံၤ, ကတိၤတၢ် လၢဝံကျိာ်ထီဒါ ဝ့ၢ်တဝ့ၢ်အံၤ, ဒ်သုနၢ်ဟူ လၢသုနၢ် အသိးန့ၣ်လီၤ. 12 ဒီးစီၤယံးရမံယၤ ကတိၤတၢ် ဒီးပဒိၣ်ဖးဒိၣ် ခဲလၢာ်, ဒီးပှၤဂီၢ်မုၢ်ခဲလၢာ်, ဒီးစံးဝဲဒၣ်, ယွၤ မၢ ယကတိၤတၢ် လၢဝံကျိာ်ထီဒါ ဟံၣ်တဖျၢၣ်အံၤ, ဒီးဝ့ၢ်တဝ့ၢ်အံၤ လၢကယဲၢ် တၢ်ကတိၤ လၢသုနၢ်ဟူ လီၤ. 13 ဒီးခဲကနံၣ်အံၤ, မၤဂ့ၤထီၣ် သုကျဲ ဒီးသုမၤတၢ်, ဒီးကနၣ် ယွၤ သုကစၢ် အကလုၢ် တက့ၢ်. ဒီးယွၤ ကပီၢ်ယၢ်လီၤက့ၤအသး လၢကယဲၢ် တၢ်အၢ လၢအကတိၤတၢ် လၢသုဂ့ၢ်လီၤ. 14 မ့မ့ၢ်ယဲဒၣ်အံၤ, ကွၢ်ကွၢ်, ယအိၣ်လၢသုစုပူၤလီၤ. မၤယၤ ဒ်တၢ်ဂ့ၤဝဲ, ဒီးတၢ်လိၤဝဲ လၢသုမဲာ်ညါ အသိး တက့ၢ်. ဘၣ်ဆၣ်ဒီး သ့ၣ်ညါ သပှၢ်တၢၢ်, သုမ့ၢ်မၤသံယၤဒီး, သုကဒုးဟဲဘၣ် သုကစၢ်ဒၣ်သုဝဲ, ဒီးဝ့ၢ်တဝ့ၢ်အံၤ, ဒီးပှၤဝ့ၢ်ဖိတဖၣ် လၢတၢ်သွံၣ် လၢအတၢ်ဒဲးဘး တအိၣ်ဘၣ် တက့ၢ်. 15 အဂ့ၢ်ဒ်အံၤ, ဒ်တၢ်မ့ၢ်တၢ်တီ အသိးန့ၣ် ယွၤ မၢလီၤယၤဆူ သုအိၣ် ဒ်သိး ယကကတိၤ တၢ်ကတိၤ ခဲလၢာ်အံၤ လၢသုနၢ်ပူၤလီၤ. 16 ဒီးပဒိၣ်ဖးဒိၣ်တဖၣ်, ဒီးပှၤဂီၢ်မုၢ် ခဲလၢာ် စံးဘၣ် ပှၤလုၢ်တၢ်အဒိၣ်, ဒီးဝံတဖၣ်န့ၣ်, ပှၤတဂၤအံၤ တကြၢးဘၣ် တၢ်စံၣ်ညီၣ်သံဘၣ်. အဂ့ၢ်ဒ်အံၤ, ကတိၤတၢ် ဒီးပှၤ လၢပကစၢ် အမံၤလီၤ. 17 ဒီးကီၢ် အပှၤသးပှၢ် တနီၤ ဂဲၤဆၢထၢၣ်, ဒီးစံးဘၣ် ပှၤဂီၢ်မုၢ် အတၢ်အိၣ်ဖှိၣ်, ဒီးစံးဝဲဒၣ်, 18 ပှၤမိရၤၡးဖိ စီၤမံၤကါ ကတိၤတၢ် လၢဝံကျိာ် လၢယူဒၤ အစီၤပၤ ဃံးစကံယၤ အမုၢ်နံၤတဖၣ်, ဒီးကတိၤတၢ် ဒီး ယူဒၤ အပှၤဂီၢ်မုၢ် ခဲလၢာ်, ဒီးစံးဝဲဒၣ်, တၢ်သုးမုၢ်အယွၤ စံးဝဲဒၣ်, ပှၤကထဲၣ် စံယိၣ် ဒ်ဟီၣ်ခိၣ် တကဝီၤ အသိး, ဒီး ယရူၤၡလ့ၣ် ကကဲထီၣ် တၢ်အပူတဖၣ်, ဒီးဟံၣ်အကစၢၢ်န့ၣ် ကကဲထီၣ် ဒ်တၢ်အလီၢ်ထီၣ်ထီ လၢပှၢ်လၢ်ကျါ အသိးန့ၣ်လီၤ. 19 ယူဒၤ အစီၤပၤ ဃံးစကံယၤ, ဒီးယူဒၤ ခဲလၢာ် မ့ၢ်အမၤသံအီၤဧါ, မ့ၢ်အပျံၤ ယွၤဒီး, ဃ့ကညး ယွၤအဘျုးအဖှိၣ်, ဒီးယွၤ ပီၢ်ယၢ်လီၤက့ၤအသး လၢတၢ်နးတၢ်ဖှီၣ် လၢအစံး အကမၤအီၤန့ၣ် တမ့ၢ်ဘၣ်ဧါ. ဒ်န့ၣ်အသိး, ပကမၤ တၢ်အၢဖးဒိၣ် ထီဒါလီၤပသးဒၣ်ပဝဲလီၤ. 20 ဒီးပှၤ လၢအကတိၤတၢ် လၢဝံကျိာ် လၢယွၤအမံၤ အိၣ်ဝဲစ့ၢ်ကီး တဂၤ, စီၤအူၤရံယၤ, စီၤၡမါယၤ လၢကံးရယး ယဧၤရံၣ် အပူၤ အဖိခွါ, ဒီးကတိၤတၢ် လၢဝံအကျိာ် ထီဒါ ဝ့ၢ်တဝ့ၢ်အံၤ, ဒီးထီဒါ ကီၢ်တဘ့ၣ်အံၤ ဒ်စီၤယံးရမံယၤ အတၢ်ကတိၤ ခဲလၢာ် အသိးန့ၣ်လီၤ. 21 ဒီးတုၤ စီၤယဟိၤယါကံၣ် ဒီးအပှၤဆူၣ်ဖိ ခဲလၢာ်, ဒီးအပဒိၣ်ဖးဒိၣ် ခဲလၢာ်န့ၣ် နၢ်ဟူ အတၢ်ကတိၤဒီး, စီၤပၤ ဃုမၤသံအီၤလီၤ. ဒီးစီၤအူၤရံယၤ နၢ်ဟူဝဲ, ဒီးပျံၤတၢ်, ဒီးဃ့ၢ်ဝဲ, ဒီးလဲၤလီၤဆူ အဲၤကူပတူး အပူၤလီၤ. 22 ဒီးစီၤပၤ ယဟိၤယါကံၣ် မၢလီၤ ပှၤကညီဆူ အဲၤကူပတူး အပူၤ, စီၤဧးကဘိၢ် အဖိခွါ စီၤအ့လနၤသၣ်, ဒီးပှၤတဖၣ် အိၣ်ဒီးအီၤ ဆူ အဲၤကူပတူး အပူၤလီၤ. 23 ဒီးအဝဲသ့ၣ် ဟဲစိာ် စီၤအူၤရံယၤ လၢအဲၤကူပတူး အပူၤ, ဒီးဟဲစိာ်အီၤဆူ စီၤပၤ ယဟိၤယါကံၣ် အအိၣ်, ဒီး အဝဲဒၣ် မၤသံအီၤ လၢနး, ဒီးမၢ ပှၤကွံာ်တ့ၢ်ကွံာ် အစိၣ် လၢပှၤဖှီၣ်ဖိယာ်ဖိ အသွၣ်ခိၣ်ပူၤလီၤ. 24 ဘၣ်ဆၣ်ဒီး စီၤၡၤဖၣ် အဖိခွါ စီၤအဃံကၣ် အစု အိၣ်ဝဲ ဒီးစီၤယံးရမံယၤ ဒ်သိး ပှၤအသု တဟ့ၣ်လီၤကွံာ်အီၤဆူ ပှၤဂီၢ်မုၢ် အစုပူၤ လၢအကမၤသံအီၤ တဂ့ၤန့ၣ်လီၤ.


လံာ်ယံးရမံယၤ. Jeremiah 27

1 ယူဒၤ အစီၤပၤ စီၤယိၤၡံယၤ အဖိခွါ စီၤစံးဒကံယၤ ကဲသီ စီၤပၤန့ၣ်, တၢ်အကလုၢ်အံၤဘၣ် စီၤယံးရမံယၤ လၢယွၤ, ဒီးစံးဝဲဒၣ်, 2 ယွၤ စံးဘၣ်ယၤ ဒ်အံၤ, မၤ တၢ်စၢဃာ် အပျံၤ ဒီးနီၣ်ယိးဘိ, ဒီးပာ်အီၤ လၢနကိာ်လိၤ, 3 ဒီးဟ့ၣ်ယုၢ်အီၤ ဆူအဒိၣ် အစီၤပၤ, ဒီးမိၤအး အစီၤပၤ, ဒီးပှၤဧၣ်မိၣ်ဖိ အစီၤပၤ, ဒီးစိၢ် အစီၤပၤ, ဒီးစံဒိၣ် အစီၤပၤ လၢကလူးတဖၣ် အစုပူၤ လၢအဟဲဆူ ယရူၤၡလ့ၣ်, ဆူယူဒၤ အစီၤပၤ စံးဒကံယၤ အအိၣ်န့ၣ် တက့ၢ်. 4 ဒီးမၤလိာ်အီၤ လၢအဘၣ်စံးဘၣ် အကစၢ်တဖၣ်န့ၣ်, တၢ်သုးမုၢ်ဂီၢ်မုၢ်အယွၤ အံၣ်စရ့လး အကစၢ် စံးဒ်အံၤ, 5 သုဘၣ်စံးဘၣ် သုကစၢ်တဖၣ် ဒ်အံၤ, ယတ့လီၤ ဟီၣ်ခိၣ်, ပှၤကညီ, ဒီးဆၣ်ဖိကီၢ်ဖိ လၢအအိၣ်လၢဟီၣ်ခိၣ် အဖီခိၣ် လၢယစိဒိၣ် ယကမီၤထီ, ဒီး လၢယစုယူာ်ထီၣ်အသး, ဒီးယဟ့ၣ်လီၤအီၤ လၢဖဲဒၣ် ပှၤလၢအဘၣ်ယသးလီၤ. 6 ဒီးခဲကနံၣ်အံၤ ယဟ့ၣ်လီၤကီၢ်ခဲလၢာ်အံၤ လၢယခ့ယပှၤ, ဘၤဘူၤလိၣ် အစီၤပၤ နဘူၤကးန့စၢ်အစုပူၤ, ဒီးယဟ့ၣ်လီၤစ့ၢ်ကီး အီၤ လၢဆၣ်ဖိကီၢ်ဖိ လၢပှၢ်လၢ်ကျါဒ်သိး အကမၤအတၢ်လီၤ. 7 ဒီးပှၤကလုာ် ခဲလၢာ် ကမၤ အတၢ်, ဒီး အဖိခွါ အတၢ်, ဒီး အဖိခွါ အဖိခွါ အတၢ် တုၤအကီၢ်အမုၢ် အလါဘၣ်လီၤ. တုၤနုၤတဘျီ ပှၤအါကလုာ် ဒီး စီၤပၤဖးဒိၣ်တဖၣ်န့ၣ် ကဒုးမၤအီၤ လၢအတၢ်လီၤ. 8 ဒီးတၢ်ကမၤအသး လၢပှၤတကလုာ် ဒီးဘီမုၢ်တဘီမုၢ် လၢအတမၤဘၣ် ဘၤဘူၤလိၣ် အစီၤပၤ စီၤနဘူၤကးန့စၢ် အတၢ်, ဒီးတပာ်ဘၣ်အကိာ် လၢဘၤဘူၤလိၣ် အစီၤပၤ အနီၣ်ယိးဘိ အဖီလာ်န့ၣ် ယ ကအိၣ်သကိး ပှၤတကလုာ်န့ၣ် ဒီးနးဧိၤဘီဧိၤ, ဒီးတၢ်သၣ်ဝံၤလီၤဒိ, ဒီးတၢ်သံသတြိာ် တုၤယမၤလၢာ်အီၤ, လၢအဝဲဒၣ်အစုလီၤ. 9 မၤသးဒ်န့ၣ်ဒီး ကနၣ် သုဝံ, ဒီးသုပှၤဖးတၢ်ဖိ, ဒီးသု ပှၤမံမီၢ်တၢ်, ဒီးသုပှၢ်ကွၢ်တၢ်အၢၣ်ဖိ, ဒီးသုပှၤမၤကဒါ ပှၤမဲာ် လၢအစံးဘၣ်သု, ဒီးစံး, သုတမၤဘၣ် ဘၤဘူၤလိၣ် အစီၤပၤ အတၢ်သၣ် အကလုၢ် တဂ့ၤ. 10 အဂ့ၢ်ဒ်အံၤ, အဝဲသ့ၣ် ကတိၤတၢ် လၢဝံကျိာ် လၢတၢ်ကဘျံးကဘျၣ် ဒီးသု, ဒ်သိး သုကဟးထီၣ်အိၣ်ယံၤ ဒီးသုထံသုကီၢ်, ဒီး ဒ်သိး ယကဟီထီၣ်ကွံာ်သု, ဒီးသုကတုၤ လၢတၢ်ဟးဂီၤ လီၤ. 11 မ့မ့ၢ် ပှၤတကလုာ် လၢအကပာ် အကိာ် လၢဘၤဘူၤလိၣ် အစီၤပၤ အနီၣ်ယိးဘိ အဖီလာ်, ဒီးမၤ အတၢ်န့ၣ် ယကဒုးအိၣ်လီၤတဲာ်အီၤ လၢအကီၢ်ဒၣ်ဝဲ အပူၤလီၤ, ယွၤ စံးဝဲဒၣ်, ဒီးအဝဲသ့ၣ် ကမၤ ဟီၣ်ခိၣ် ဒီးအိၣ်ဝဲဆိးဝဲ လၢအပူၤလီၤ. 12 ဒီးယကတိၤတၢ် ဒီးယူဒၤ အစီၤပၤ စံးဒကံယၤ ဒ်တၢ်ကတိၤအံၤ ခဲလၢာ် အသိးန့ၣ်, ဒီးယစံး, ပာ်သုကိာ် လၢဘၤဘူၤလိၣ် အစီၤပၤ အနီၣ်ယိးဘိ အဖီလာ်, ဒီးမၤ အတၢ်, ဒီးအပှၤဂီၢ်မုၢ် အတၢ်, ဒီးမူ တက့ၢ်. 13 သုကသံ, နဲဒၣ် ဒီးနပှၤဂီၢ်မုၢ်, လၢနးဧိၤဘီဧိၤ, ဒီး လၢတၢ်သၣ်ဝံၤလီၤဒိ, ဒီး လၢတၢ်သံသတြိာ်, ဒ်ယွၤ ကတိၤတၢ် လၢပှၤတကလုာ် အဂ့ၢ် လၢအတမၤဘၣ် ဘၤဘူၤလိၣ် အစီၤပၤ အတၢ် အသိးန့ၣ်မ့ၢ် အဘၣ်မနုၤလဲၣ်. 14 မၤသးဒ်န့ၣ်ဒီး ဝံတဖၣ် လၢအစံးဘၣ်သု ဒီးစံး, သုတမၤဘၣ် ဘၤဘူၤလိၣ် အစီၤပၤ အတၢ်ဘၣ်န့ၣ် ကနၣ် အကလုၢ် တဂ့ၤ. အဂ့ၢ်ဒ်အံၤ, ကတိၤတၢ် လၢဝံကျိာ် လၢတၢ်ကဘျံးကဘျၣ် ဒီးသု လီၤ. 15 အဂ့ၢ်ဒ်အံၤ, ယတမၢလီၤဘၣ်အီၤဘၣ်, ယွၤ စံးဝဲဒၣ်, မ့မ့ၢ်ကတိၤတၢ် လၢဝံကျိာ် လၢတၢ်ကဘျံးကဘျၣ် လၢယမံၤ ဒ်သိး ယကဟီထီၣ်ကွံာ်သု, ဒီးဒ်သိး သု ကတုၤ လၢတၢ်ဟးဂီၤသုဝဲ, ဒီးဝံတဖၣ် လၢအကတိၤတၢ် လၢဝံကျိာ် ဒီးသုစ့ၢ်ကီး လီၤ. 16 ဒီးယကတိၤတၢ် ဒီးပှၤလုၢ်တၢ်အဒိၣ်, ဒီးပှၤဂီၢ်မုၢ် ခဲလၢာ်အံၤ, ဒီးယစံး, ယွၤ စံးဒ်အံၤ, ဝံတဖၣ် လၢအကတိၤတၢ် လၢဝံကျိာ် ဒီးသုဒီးစံး, ကွၢ်ကွၢ်, ယွၤအဟံၣ်အဃၢၤ အဃိၢ်န့ၣ် ပှၤတဟဲက့ၤစိာ်အီၤ ချ့ချ့ လၢဘၤဘူၤလိၣ် အပူၤန့ၣ် ကနၣ် အကလုၢ် တဂ့ၤ. အဂ့ၢ်ဒ်အံၤ, ကတိၤတၢ် လၢဝံကျိာ် ကဘျံးကဘျၣ် ဒီးသုလီၤ. 17 ကနၣ် အကလုၢ် တဂ့ၤ. မၤ ဘၤဘူၤလိၣ် စီၤပၤ အတၢ် ဒီးမူ တက့ၢ်. ဝ့ၢ်တဝ့ၢ်အံၤ ကဘၣ် တၢ်မၤသယုၢ်အီၤ မ့ၢ်အဘၣ်မနုၤလဲၣ်. 18 ဘၣ်ဆၣ်ဒီး အဝဲသ့ၣ် မ့မ့ၢ်ဝံတဖၣ်, ဒီးယွၤအကလုၢ်မ့ၢ် အိၣ်ဒီးအီၤ ဒီး, မ်အဃ့ကညး တၢ်သုးမုၢ်ဂီၢ်မုၢ်အယွၤ ဒ်သိး တၢ်အဃၢၤအဃိၢ် လၢအအိၣ်လီၤတဲာ်တဖၣ် လၢယွၤအဟံၣ်ပူၤ, ဒီး လၢယူဒၤ အစီၤပၤ အဟံၣ်ပူၤ, ဒီး လၢယရူၤၡလ့ၣ် အပူၤ အသုတလဲၤစ့ၢ်ကီး ဆူ ဘၤဘူၤလိၣ်န့ၣ် တဂ့ၤ. 19 အဂ့ၢ်ဒ်အံၤ, တၢ်သုးမုၢ်ဂီၢ်မုၢ်အယွၤ စံးဒ်အံၤ လၢထူၣ်တဖၣ် အဂ့ၢ်, ဒီး လၢပီၣ်လဲၣ်တဖျၢၣ် အဂ့ၢ်, ဒီး လၢအခီၣ်တဖၣ် အဂ့ၢ်, ဒီး လၢတၢ်အဃၢၤအဃိၢ် လၢအအိၣ်လီၤတဲာ် လၢဝ့ၢ်တဝ့ၢ်အံၤ အပူၤ အဂ့ၢ်, 20 လၢဘၤဘူၤလိၣ် အစီၤပၤ နဘူၤကးန့စၢ် တစိာ်ထီၣ်ဘၣ် ဖဲအကတီၢ် လၢအစိာ်ထီၣ် မၢကဲကုၢ် ယူဒၤ အစီၤပၤ စီၤယဟိၤယါကံၣ် အဖိခွါ စီၤယံးကၤနံယၤ လၢယရူၤၡလ့ၣ် ဆူ ဘၤဘူၤလိၣ် အအိၣ်, ဒီးယူဒၤ ဒီးယရူၤၡလ့ၣ် အပဒိၣ်ဖးဒိၣ် ခဲလၢာ်န့ၣ် ဒ်အံၤ, 21 မ့ၢ်မး တၢ်သုးမုၢ်ဂီၢ်မုၢ်အယွၤ, အံၣ်စရ့လး အကစၢ် စံးဒ်အံၤ, လၢတၢ်အဃၢၤအဃိၢ် လၢအအိၣ်လီၤတဲာ် လၢယွၤအဟံၣ်ပူၤ, ဒီး လၢယူဒၤ အစီၤပၤ အဟံၣ်ပူၤ, ဒီး လၢယရူၤၡလ့ၣ် အပူၤ အဂ့ၢ်န့ၣ်, 22 ပှၤကစိာ်ထီၣ်ကွံာ်အီၤဆူ ဘၤဘူၤလိၣ်, ဒီးကအိၣ်ဖဲန့ၣ် တုၤ မုၢ်တနံၤ လၢယကအိၣ်သကိးအီၤလီၤ. ယွၤ စံးဝဲဒၣ်. တုၤနုၤတဘျီ ယကဟဲက့ၤစိာ်အီၤ, ဒီးပာ်က့ၤအီၤ လၢအလီၢ် ဖဲအံၤလီၤ.


လံာ်ယံးရမံယၤ. Jeremiah 28

1 ဒီး လၢတနံၣ်ဃီ, လၢယူဒၤ အစီၤပၤ စံးဒကံယၤ ကဲသီ စီၤပၤ, နံၣ်ပှဲၤထီၣ် လွံၢ်နံၣ်တနံၣ်, လၢလါ ယဲၢ်လါတလါန့ၣ် တၢ်မၤအသး လၢပှၤကံးဘိၣ်ဖိ ဝံဧၤစူၢ် အဖိခွါ စီၤဃနၤနယၤ တဂၤ ကတိၤတၢ် ဒီးယၤ လၢယွၤအဟံၣ်ပူၤ လၢပှၤလုၢ်တၢ်အဒိၣ်, ဒီးပှၤဂီၢ်မုၢ် ခဲလၢာ် အမဲာ်ညါ, ဒီးစံးဝဲဒၣ်, 2 တၢ်သုးမုၢ်ဂီၢ်မုၢ်အယွၤ အံၣ်စရ့လး အကစၢ် စံးဒ်အံၤ, ဒီးစံးဝဲဒၣ်, ယမၤကၢ် ဘၤဘူၤလိၣ် အစီၤပၤ အနီၣ်ယိးဘိလံ. 3 လၢခံနံၣ် အတီၢ်ပူၤန့ၣ် ယကဒုးဟဲက့ၤကဒီးဆူ တၢ်အလီၢ်အံၤ လၢယွၤအဟံၣ်အဃၢၤ အဃိၢ် ခဲလၢာ် လၢဘၤဘူၤလိၣ် အစီၤပၤ နဘူၤကးန့စၢ် စိာ်ကွံာ်ဝဲ လၢအလီၢ် ဖဲအံၤဆူ ဘၤဘူၤလိၣ်, 4 ဒီးယကဒုးဟဲက့ၤ ယူဒၤ အစီၤပၤ ယဟိယါကံၣ် အဖိခွါ ဒီးစီၤယံးကၤနံယၤ, ဒီး ကယဲၢ် ပှၤယူဒၤဖိ လၢအကဲကုၢ် ဒီးလဲၤဆူ ဘၤဘူၤလိၣ်လီၤ, ယွၤ စံးဝဲဒၣ်, အဂ့ၢ်ဒ်အံၤ, ယကမၤကၢ် ဘၤဘူၤလိၣ် အစီၤပၤ အနီၣ်ယိးဘိလီၤ. 5 ဒီးဝံ ယံးရမံယၤ စံးဘၣ် ဝံ ဃနၤနယၤ လၢပှၤလုၢ်တၢ်အဒိၣ် အမဲာ်ညါ, ဒီး လၢပှၤဂီၢ်မုၢ် ခဲလၢာ် လၢအဆၢထၢၣ် လၢယွၤအဟံၣ်ပူၤ အမဲာ်ညါ, 6 ဝံ ယံးရမံယၤ ဒၣ်လဲာ် စံးဝဲဒၣ်, အၤမ့ၣ်, မ်ယွၤမၤ ဒ်န့ၣ်သိး တက့ၢ်. မ်ယွၤမၤ လၢထီၣ်ပှဲၤထီၣ် နတၢ်ကတိၤ လၢနကတိၤ လၢဝံကျိာ် လၢအကဒုးဟဲက့ၤ ယွၤအဟံၣ်အဃၢၤ အဃိၢ်, ဒီး ကယဲၢ် ပှၤ လၢတၢ်စိာ်မၢကဲကုၢ်အီၤ လၢဘၤဘူၤလိၣ်ဆူ တၢ်အလီၢ်အံၤ တက့ၢ်. 7 ဘၣ်ဆၣ်ဒီး ကနၣ် တၢ်ကတိၤအံၤ လၢယကတိၤတၢ် လၢနနၢ်ပူၤ, ဒီး လၢပှၤဂီၢ်မုၢ်အံၤ အနၢ်ပူၤ တက့ၢ်. 8 ဝံ လၢပျၢၤ လၢအကတိၤတၢ် လၢဝံကျိာ် လၢယမဲာ်ညါ, ဒီး လၢနမဲာ်ညါတဖၣ်န့ၣ် ကတိၤတၢ် လၢဝံကျိာ် စ့ၢ်ကီး ထီဒါ ထံဧိၤကီၢ်ဧိၤ အါဘ့ၣ်, ဒီးထီဒါ ဘီဧိၤမုၢ်ဧိၤ အဒိၣ်အထီတဖၣ် လၢတၢ်ဒုးသုး အဂ့ၢ်, ဒီး လၢတၢ်နးတၢ်ဖှီၣ် အဂ့ၢ်, ဒီး လၢတၢ်သံသတြိာ် အဂ့ၢ်လီၤ. 9 ဝံ လၢအကတိၤ လၢဝံအကျိာ် လၢတၢ်ဃူတၢ်ဖိး တဂၤအံၤ, တုၤ ဝံအကလုၢ်န့ၣ် လၢထီၣ်ပှဲၤထီၣ်ဒီး, ပှၤကသ့ၣ်ညါ လၢယွၤ မၢလီၤ ဝံတဂၤန့ၣ် နီၢ်နီၢ်လီၤ. 10 ဒီးဝံ ဃနၤနယၤ ဟံးထီၣ်ကွံာ် နီၣ်ယိးဘိ လၢဝံ ယံးရမံယၤ အကိာ်လိၤ, ဒီးမၤကၢ်အီၤလီၤ. 11 ဒီးစီၤဃနၤနယၤ ကတိၤတၢ် လၢပှၤဂီၢ်မုၢ် ခဲလၢာ် အမဲာ်ညါ ဒီးစံးဝဲဒၣ်, ယွၤစံၤဒ်အံၤ, ယကမၤကၢ်ကွံာ် ဘၤဘူၤလိၣ် အစီၤပၤ နဘူၤကးန့စၢ် အနီၣ်ယိးဘိ လၢပှၤကိးကလုာ်ဒဲး အကိာ်လိၤ ဒ်န့ၣ်သိး လၢခံနံၣ် အမုၢ်နံၤတဖၣ် အတီၢ်ပူၤလီၤ. ဒီး ဝံယံးရမံယၤ ဟးထီၣ်ဝဲလီၤ. 12 လၢဝံ ဃနၤနယၤ မၤကၢ်ကွံာ် နီၣ်ယိးဘိ လၢဝံ ယံးရမံယၤ အကိာ်လိၤ အလီၢ်ခံန့ၣ် ယွၤအကလုၢ် ဘၣ် စီၤယံးရမံယၤ, ဒီးစံးဝဲဒၣ်, 13 လဲၤစံးဘၣ် စီၤဃနၤနယၤ ဒီးစံး, ယွၤ စံးဒ်အံၤ, နမၤကၢ် နီၣ်ယိးဘိသ့ၣ်လံ, ဒီးနဘၣ်မၤ နီၣ်ယိးဘိထး လၢအလီၢ်လီၤ. 14 အဂ့ၢ်ဒ်အံၤ, တၢ်သုးမုၢ်ဂီၢ်မုၢ်အယွၤ အံၣ်စရ့လး အကစၢ် စံးဒ်အံၤ, ယပာ်လီၤလံ နီၣ်ယိးဘိထး လၢပှၤကလုာ် ခဲလၢာ်အံၤ အကိာ်လိၤ, ဒ်သိး အကမၤ ဘၤဘူၤလိၣ် အစီၤပၤ နဘူၤကးန့စၢ် အတၢ်, ဒီးအဝဲသ့ၣ် ဘၣ်မၤအတၢ်, ဒီးယဟ့ၣ်လီၤ စ့ၢ်ကီး အီၤ လၢဆၣ်ဖိကီၢ်ဖိ လၢပှၢ်လၢ်ကျါလီၤ. 15 ဒီးဝံ ယံးရမံယၤ စံးဘၣ် ဝံ ဃနၤနယၤ, စီၤဃနၤနယၤဧၢ, ကနၣ်လၢ် တက့ၢ်. ယွၤ တမၢလီၤဘၣ် နၤဘၣ်, မ့ၢ်န ဒုးသန့ၤ ပှၤဂီၢ်မုၢ်အံၤအသး လၢတၢ်ကတိၤ ကဘျံးကဘျၣ်လီၤ. 16 မၤသးဒ်န့ၣ်ဒီး ယွၤ စံးဒ်အံၤ, ကွၢ်ကွၢ်, ယကညိကွံာ်နၤ လၢဟီၣ်ခိၣ်ချၢလီၤ. အအံၤတနံၣ်အံၤ နကသံလီၤ. အဂ့ၢ်ဒ်အံၤ, နကတိၤ တၢ်ပူထီၣ်တၢ်ထီဒါယွၤ လီၤ. 17 ဒီးဝံ ဃနၤနယၤ သံဝဲ လၢနံၣ်တနံၣ်ဃီ, လါ နွံလါတလါ အပူၤန့ၣ်လီၤ.


လံာ်ယံးရမံယၤ. Jeremiah 29

1 ဒီးအဝဲအံၤ မ့ၢ်လံာ်ဟ့ၣ်ယုၢ် အတၢ်ကတိၤ လၢဝံယံးရမံယၤ ဟ့ၣ်ယုၢ် လၢယရူၤၡလ့ၣ် ဆူပှၤသူၣ်က့သးပှၢ် လၢအအိၣ်လီၤတဲာ် လၢတၢ်မၢကဲကုၢ်အီၤ အကျါ, ဒီးဆူ ပှၤလုၢ်တၢ်အဒိၣ်တဖၣ်, ဒီးဆူ ဝံတဖၣ်, ဒီးဆူ ပှၤဂီၢ်မုၢ်ခဲလၢာ် လၢစီၤနဘူၤကးန့စၢ် စိာ်မၢကဲကုၢ်အီၤ, လၢယရူၤၡလ့ၣ်ဆူ ဘၤဘူၤလိၣ်လီၤ. 2 (လၢစီၤပၤ ယံးကၤနံယၤ, ဒီးနီၢ်ပၤမုၣ်, ဒီးပှၤဒ့ဒံၣ်ဖိတဖၣ်, ဒီးယူဒၤ ဒီးယရူၤၡလ့ၣ် ပဒိၣ်ဖးဒိၣ်တဖၣ်, ဒီးပှၤစုသ့, ဒီးပှၤပိာ်တၢ်ဖိ ဟးထီၣ်ကွံာ် လၢယရူၤၡလ့ၣ် အလီၢ်ခံန့ၣ်,) 3 လၢစီၤၡၤဖၣ် အဖိခွါ စီၤအ့လၤစၤ အစုပူၤ, ဒီးစီၤဃံးလကံယၤ အဖိခွါ စီၤကမၤရယၤ အစုပူၤ (လၢယူဒၤ အစီၤပၤ စံးဒကံယၤ မၢလီၤဆူ ဘၤဘူၤလိၣ် အစီၤပၤ နဘူၤကးန့စၢ် အအိၣ်), ဒီး စံးဝဲဒၣ်. 4 တၢ်သုးမုၢ်ဂီၢ်မုၢ်အယွၤ အံၣ်စရ့လး အကစၢ် စံးဘၣ် ကယဲၢ် ပှၤ လၢတၢ်မၢကဲကုၢ်အီၤ လၢယဒုးစိာ်အီၤ လၢယရူၤၡလ့ၣ်ဆူ ဘၤဘူၤလိၣ်န့ၣ်, 5 မၤထီၣ် ဟံၣ် ဒီးအိၣ်လၢအပူၤ ဆိးလၢအပူၤ, ဒီးသူၣ် တၤသၣ်အလီၢ်, ဒီးအီၣ် အတၤသၣ် တက့ၢ်. 6 န့ၢ်မါ, ဒီး ထီၣ်ဖိ ဖိခွါ, ဒီးဖိမုၣ်, ဒီး ဟံးန့ၢ်မါ လၢသုဖိခွါ အဂီၢ်, ဒီးဟ့ၣ်သု ဖိမုၣ် လၢအဝၤ ဒ်သိး အကဆံးစၢ်န့ၢ် ဖိခွါ ဒီးဖိမုၣ်, ဒ်သိး သုကအါထီၣ်ဖဲန့ၣ်, ဒီးသုသု တစှၤလီၤ တဂ့ၤ. 7 ဒီးဃုဝ့ၢ်န့ၣ် အတၢ်ဃူတၢ်ဖိး ဖဲယမၢသုလဲၤကဲကုၢ်, ဒီးဘါထုကဖၣ်န့ၢ် ယွၤ လၢအဂီၢ် တက့ၢ်. အဂ့ၢ်ဒ်အံၤ, လၢအဝဲန့ၣ် အတၢ်ဃူတၢ်ဖိး အပူၤန့ၣ် သုကန့ၢ် တၢ်ဃူတၢ်ဖိးလီၤ. 8 အဂ့ၢ်ဒ်အံၤ, တၢ်သုးမုၢ်ဂီၢ်မုၢ်အယွၤ, အံၣ်စရ့လး အကစၢ် စံးဒ်အံၤ, ဒုးလီန့ၢ်သုသး လၢသုဝံ, ဒီးသုပှၤဖးတၢ်ဖိ လၢအအိၣ်ဝဲ လၢသုကျါ တဂ့ၤ. ဒီးကနၣ် သုတၢ်မံမီၢ် လၢသုဒုးမံမီၢ် တဂ့ၤ. 9 အဂ့ၢ်ဒ်အံၤ, အဝဲသ့ၣ် ကတိၤ လၢဝံကျိာ် ကဘျံးကဘျၣ် လၢယမံၤလီၤ. ယတမၢလီၤဘၣ် အီၤဘၣ်, ယွၤ စံးဝဲဒၣ်. 10 အဂ့ၢ်ဒ်အံၤ, ယွၤ စံးဝဲဒၣ်, အနံၣ် နွံဆံ ပှဲၤထီၣ် လၢဘၤဘူၤလိၣ် အပူၤ အလီၢ်ခံန့ၣ် ယကအိၣ်သကိးသု, ဒီးမၤ လၢထီၣ်ပှဲၤထီၣ် ယတၢ်ကတိၤဂ့ၤ လၢသုဂီၢ်, ဒီးမၢသု ဟဲက့ၤကဒါက့ၤဆူ တၢ်အလီၢ်အံၤ လီၤ. 11 အဂ့ၢ်ဒ်အံၤ, ယသ့ၣ်ညါ တၢ်ကူၣ် လၢယကူၣ်ထီၣ် လၢသုဂီၢ်, ယွၤ စံးဝဲဒၣ်, တၢ်ကူၣ် ဘၣ်ဃးဒီး တၢ်ဃူတၢ်ဖိး, ဘၣ်ဃးဒီး တၢ်အၢ တမ့ၢ်ဘၣ်, ဒ်သိး ယကဟ့ၣ် သုကတၢၢ် အိၣ်ဒီး တၢ်မုၢ်လၢ်လီၤ. 12 ဒီးသုကကိးထီၣ် ယၤ, ဒီးသုကလဲၤဘါထုကဖၣ်တၢ် လၢယၤ, ဒီးယကကနၣ် သုကလုၢ်လီၤ. 13 ဒီးသုကဃုယၤ, ဒီးတုၤသုဃု ယၤ လၢသုသး ဒီဖျၢၣ်ညါဒီး, သုထံၣ်န့ၢ်ယၤလီၤ. 14 ဒီး ယွၤ စံးဝဲဒၣ်, သုကထံၣ်န့ၢ်ယၤ ဒီးယကဒုးဟဲက့ၤသု လၢသုလဲၤကဲကုၢ် အလီၢ်, ဒီးယကထၢဖှိၣ်သု လၢကယဲၢ် ပှၤကလုာ် အကျါ, ဒီး လၢကယဲၢ် တၢ်အလီၢ် ဖဲယဟီထီၣ်ကွံာ်သုလီၤ, ယွၤ စံးဝဲဒၣ်, ဒီးယကဒုးဟဲက့ၤကဒါက့ၤ သုဆူ တၢ်အလီၢ်, ဖဲယမၢ တၢ်စိာ်မၢကဲကုၢ်သုလီၤ. 15 အဂ့ၢ်ဒ်အံၤ, သုစံး, ယွၤ ဒုးဂဲၤဆၢထၢၣ်န့ၢ် ပှၤ လၢဝံတဖၣ် လၢဘၤဘူၤလိၣ် အပူၤ ဒီး, 16 ယွၤ စံးဒ်အံၤ, လၢစီၤပၤ လၢအဆ့ၣ်နီၤ လၢစီၤဒၤဝံး အလီၢ်ပစိာ် အဖီခိၣ် အဂ့ၢ်, ဒီး လၢကယဲၢ် ပှၤဂီၢ်မုၢ် လၢအအိၣ်ဝဲ လၢဝ့ၢ်အံၤ အပူၤ အဂ့ၢ်, လၢသုဒီပုၢ်ဝဲ လၢအတလဲၤကဲကုၢ် အဂ့ၢ်, 17 တၢ်သုးမုၢ်ဂီၢ်မုၢ်အယွၤ စံးဒ်အံၤ, ကွၢ်ကွၢ်, ယကမၢလီၤ နးဧိၤဘီဧိၤ, ဒီးတၢ်သၣ်ဝံၤလီၤဒိ, ဒီးတၢ်သံသတြိာ် လၢအကျါ, ဒီးယကပာ်အီၤ ဒ်ချၢၣ်ဒၢသၣ် အအၢ တုၤ ပှၤအီၣ် အီၤ တကဲဘၣ် အသိးန့ၣ်လီၤ. 18 ဒီးယကလူၤအီၤ ဒီးနးဧိၤဘီဧိၤ, ဒီးတၢ်သၣ်ဝံၤလီၤဒိ, ဒီးတၢ်သံသတြိာ်, ဒီး ယကဟ့ၣ်လီၤကွံာ်အီၤဆူ တၢ်မၤအၢအီၤ လၢကယဲၢ် ဘီ ကယဲၢ်မုၢ် လၢဟီၣ်ခိၣ်ချၢ ခဲလၢာ် အကျါ, ဒ်သိး အကကဲထီၣ် တၢ်ဆိၣ်အၢ အလီၢ်, ဒီးတၢ်ကမၢကမၣ်အလီၢ်, ဒီးတၢ်ပယွဲအလီၢ်, ဒီးတၢ်ဒုၣ်ဒွဲၣ်အလီၢ် လၢကယဲၢ် ပှၤကလုာ် ခဲလၢာ် အကျါ, ဖဲယဟီထီၣ်ကွံာ်အီၤလီၤ. 19 အဂ့ၢ်ဒ်အံၤ, ယွၤ စံးဝဲဒၣ်, လၢယမၢလီၤ ယခ့ယပှၤ ဝံတဖၣ် ဆူအအိၣ်န့ၣ် တကနၣ် ယကလုၢ်ဘၣ်, ယဂဲၤဆၢထၢၣ် ဂီၤဂီၤ, ဒီးမၢလီၤအီၤ, ဒီးသုတကနၣ်ဘၣ်, ယွၤ စံးဝဲဒၣ်. 20 ဒီးသုဝဲသ့ၣ်အံၤ, ကယဲၢ် ပှၤလၢအလဲၤကဲကုၢ် လၢယမၢလီၤ လၢယရူၤၡလ့ၣ်ဆူ ဘၤဘူၤလိၣ်သ့ၣ်ဧၢ, ကနၣ် ယွၤအကလုၢ် တက့ၢ်. 21 တၢ်သုးမုၢ်ဂီၢ်မုၢ်အယွၤ, အံၣ်စရ့လး အကစၢ် စံးဒ်အံၤ, လၢစီၤကိၤလါယၤ အဖိခွါ စီၤအၤဃာ် အဂ့ၢ်, ဒီး လၢစီၤမၤစ့ယၤ အဖိခွါ စီၤစံးဒကံယၤ အဂ့ၢ်, လၢအကတိၤတၢ် လၢဝံကျိာ် ကဘျံးကဘျၣ် လၢယမံၤ, ကွၢ်ကွၢ်, ယကဟ့ၣ်လီၤကွံာ်အီၤဆူ ဘၤဘူၤလိၣ် အစီၤပၤ နဘူၤကးန့စၢ် အစုပူၤ, ဒီးကမၤသံအီၤ လၢသုမဲာ်ညါလီၤ. 22 ဒီးပှၤယူဒၤဖိ လၢအကဲကုၢ် လၢဘၤဘူၤလိၣ် အပူၤ ခဲလၢာ် ကပာ်အီၤ လၢတၢ်ဆိၣ်အၢ အလီၢ်, ဒီးကစံး, မ်ယွၤပာ်နၤ ဒ်စီၤစံးဒကံယၤ, ဒီးဒ်စီၤအၤဃာ် လၢဘၤဘူၤလိၣ် အစီၤပၤ ဆူးထီၣ်ကွံာ်အီၤ လၢမ့ၣ်အူပူၤ အသိးန့ၣ် တက့ၢ်. 23 အဂ့ၢ်ဒ်အံၤ, မၤ တၢ်အၢ လၢအံၣ်စရ့လး အကျါ, ဒီးမၤကမၣ် ပှၤ လၢအဃၢၤ အမါ, ဒီးကတိၤ တၢ်ကဘျံးကဘျၣ် လၢယမံၤ, လၢယတမၤလိာ်ဘၣ် အီၤဘၣ်. ယသ့ၣ်ညါယဲ, ဒီးယမ့ၢ် ပှၤအုၣ်အသးလီၤ, ယွၤ စံးဝဲဒၣ်. 24 ဒီးနဘၣ်စံးဘၣ် ပှၤန့ဃလၣ်ဖိ စီၤၡမါယၤ ဒီးစံးဒ်အံၤ, 25 တၢ်သုးမုၢ်ဂီၢ်မုၢ်အယွၤ, အံၣ်စရ့လး အကစၢ် စံးဒ်အံၤ, ဒီးစံးဝဲဒၣ်, မ့ၢ်နဟ့ၣ်ယုၢ်လံာ် လၢနမံၤဆူ ကယဲၢ် ပှၤလၢအအိၣ်ဝဲ လၢယရူၤၡလ့ၣ် အပူၤ, ဒီးဆူ ပှၤလုၢ်တၢ်အဒိၣ်, စီၤမၤစ့ယၤ အဖိခွါ စီၤစဖါနယၤ, ဒီးဆူ ပှၤလုၢ်တၢ်အဒိၣ် ခဲလၢာ်, ဒီးနစံး, 26 ယွၤပာ်နၤ လၢပှၤလုၢ်တၢ်အဒိၣ် လၢပှၤလုၢ်တၢ်အဒိၣ် စီၤယဟိယဒါ အလီၢ်န့ၣ်, ဒ်သိး ပဒိၣ်တဖၣ် ကအိၣ်လၢယွၤအဟံၣ်ပူၤ လၢကယဲၢ် ပှၤလၢအပျုၢ်ဝဲ အဖီခိၣ်, ဒီး လၢပှၤ လၢအပာ်အသး လၢဝံ တဂၤလၢ်လၢ် အဖီခိၣ်န့ၣ်, ဒီးဒ်သိး နကဒၢနုာ် လၢဃိာ်ပူၤ ဒီးသိးဃာ် လၢသိးဧိၤကျိၤဧိၤ အပူၤလီၤ. 27 ဒီးခဲကနံၣ်အံၤ, နတသိၣ်ဃီၣ် ပှၤဧၤနသိးဖိ စီၤယံးရမံယၤ လၢအပာ်အသး လၢဝံတဂၤ လၢသုဂီၢ် မ့ၢ်အဘၣ်မနုၤလဲၣ်. 28 အဂ့ၢ်ဒ်အံၤ, ဟ့ၣ်ယုၢ်တၢ်ဆူ ပှၤ လၢဘၤဘူၤလိၣ် အပူၤ ဒ်အံၤ, ဒီးစံးဝဲဒၣ်, တၢ်အံၤ မ့ၢ်အယံာ်, မၤထီၣ် ဟံၣ် ဒီးအိၣ်ဒီးဆိး, သူၣ် တၤသၣ်အလီၢ် ဒီးအီၣ် အတၤသၣ် တက့ၢ်. 29 ဒီးပှၤလုၢ်တၢ်အဒိၣ် စီၤစဖါနယၤ ဖး လံာ်တဘ့ၣ်န့ၣ် လၢဝံ ယံးရမံယၤ အနၢ်ပူၤလီၤ. 30 ဒီးယွၤအကလုၢ် ဘၣ် ဝံ ယံးရမံယၤ, ဒီးစံးဝဲဒၣ်, 31 ဟ့ၣ်ယုၢ်တၢ်ဆူ ကယဲၢ် ပှၤကဲကုၢ် ဒီးစံး, ယွၤ စံး လၢပှၤန့ဃလၣ်ဖိ စီၤၡမါယၤ အဂ့ၢ်ဒ်အံၤ, မ့ၢ် စီၤၡမါယၤ ကတိၤတၢ် လၢဝံအကျိာ် ဒီးသု, ဒီးယတမၢဘၣ်အီၤဘၣ်, ဒီးဒုး သန့ၤသုသး လၢတၢ်ကတိၤ ကဘျံးကဘျၣ်ဒီး, 32 ယွၤ စံး ဒ်အံၤ, ကွၢ်ကွၢ်, ယကအိၣ်သကိး ပှၤန့ဃလၣ်ဖိ စီၤၡမါယၤဒီး အချံအသၣ်လီၤ. ပှၤလၢအကအိၣ်ကဆိး လၢပှၤဂီၢ်မုၢ်အံၤ အကျါန့ၣ် တဘၣ်အိၣ်ဘၣ် ဒီးအီၤ နီတဂၤဘၣ်, ဒီးတဘၣ်ထံၣ်ဘၣ် တၢ်ဂ့ၤ လၢယကမၤ ယပှၤဂီၢ်မုၢ်ဘၣ်, ယွၤ စံးဝဲဒၣ်. အဂ့ၢ်ဒ်အံၤ, ကတိၤ တၢ်ပူထီၣ်ယွၤ လီၤ.


လံာ်ယံးရမံယၤ. Jeremiah 30

1 တၢ်ကတိၤ လၢအဟဲဆူ စီၤယံးရမံယၤ လၢယွၤ, စံးဝဲဒၣ်, 2 ယွၤ အံၣ်စရ့လး အကစၢ် စံးဒ်အံၤ, ဒီးစံးဝဲဒၣ်, ကယဲၢ် တၢ်ကတိၤ လၢယကတိၤတ့ၢ် ဒီးနၤ ခဲလၢာ်န့ၣ် ကွဲး လၢလံာ်ပူၤ တက့ၢ်. 3 အဂ့ၢ်ဒ်အံၤ, ကွၢ်ကွၢ်, မုၢ်နံၤတဖၣ် ကဟဲဝဲ လၢယကဒုးဟဲက့ၤကဒါက့ၤ ပှၤလဲၤကဲကုၢ်, ယ ပှၤဂီၢ်မုၢ် အံၣ်စရ့လး ဒီးယူဒၤ, ယွၤ စံးဝဲဒၣ်, ဒီးယကဒုး ဟဲက့ၤအီၤဆူ ကီၢ်တဘ့ၣ် လၢယဟ့ၣ်အီၤ လၢအပၢ်တဖၣ်, ဒီးကန့ၢ်ဘၣ်သါအီၤလီၤ. 4 ဒီးအအံၤ မ့ၢ်တၢ်ကတိၤ လၢယွၤကတိၤဝဲ လၢအံၣ်စရ့လး အဂ့ၢ်, ဒီး လၢယူဒၤ အဂ့ၢ်လီၤ. 5 မ့ၢ်မး ယွၤ စံးဝဲဒၣ်, တၢ်မၤကနိးအသီၣ်န့ၣ် ပနၢ်ဟူလံ, တၢ်ပျံၤ အိၣ်ဝဲ, တၢ်ဃူတၢ်ဖိး တအိၣ်ဘၣ်. 6 သံကွၢ်တၢ် ဒီးထံၣ်ဘၣ် လၢပှၤပိာ်ခွါဘၣ် ဟုးဆါ စ့ၢ်ကီးဧါ တက့ၢ်. ယထံၣ်ဘၣ် ပှၤပိာ်ခွါ ကိးဂၤဒဲး အိၣ်ဝဲဒီး အစု လၢအယီၢ်ဒ့လိၤ ဒ်ပိာ်မုၣ် ဘၣ်ဟုးဆါ အသိးန့ၣ်, ဒီး ကယဲၢ် ပှၤအမဲာ်လီၤဝါန့ၣ်မ့ၢ် အဘၣ်မနုၤလဲၣ်. 7 အၣ်လါ, တၢ် လၢမုၢ်တနံၤအံၤ မ့ၢ်အဒိၣ်လီၤ. တၢ် ဒ်န့ၣ်သိး တအိၣ်ဘၣ်, မ့ၢ် စီၤယၤကိာ် အတၢ်ကိၢ်တၢ်ဂီၤ အကတီၢ်လီၤ. ဘၣ်ဆၣ်ဒီး တၢ်ကအုၣ်က့ၤခီၣ်က့ၤအီၤ လၢအပူၤလီၤ. 8 တၢ်သုးမုၢ်ဂီၢ်မုၢ်အယွၤ စံးဝဲဒၣ်, လၢမုၢ်တနံၤန့ၣ် တၢ်ကမၤအသး လၢယကမၤကၢ်ကွံာ် အနီၣ်ယိးဘိ လၢနကိာ်လိၤ, ဒီးယကမၤတဲာ်ကွံာ် နပျံၤစၢဃာ်, ဒီးပှၤတခီဘီမုၢ်ဖိ တဒုးမၤလၢၤအီၤ လၢအတၢ်ဘၣ်. 9 မ့ၢ်အကမၤ ယွၤ အကစၢ် အတၢ်, ဒီး အစီၤပၤ စီၤဒၤဝံး အတၢ် လၢယကဒုးဂဲၤဆၢထၢၣ် လၢအဂီၢ်လီၤ. 10 မၤသးဒ်န့ၣ်ဒီး နဲဒၣ် ယခ့ယပှၤ ယၤကိာ်ဧၢ, ပျံၤတၢ် တဂ့ၤ, ယွၤ စံးဝဲဒၣ်, ဒီးဘၣ်ယိၣ်တၢ် တဂ့ၤ, အံၣ်စရ့လးဧၢ, အဂ့ၢ်ဒ်အံၤ, ကွၢ်ကွၢ်, ယကအုၣ်က့ၤခီၣ်က့ၤနၤ လၢအယံၤ, ဒီးနချံနသၣ် လၢအကဲကုၢ် အကီၢ်ပူၤ, ဒီးယၤကိာ် ကဟဲက့ၤကဒါက့ၤ, ဒီးကအိၣ်ဘှံး, ဒီးကအိၣ်မုာ်, ဒီးတၢ်တမၤပျံၤဘၣ်အီၤ တနီတဂၤဘၣ်. 11 အဂ့ၢ်ဒ်အံၤ, ယကအိၣ်ဒီးနၤ ဒ်သိး ယကအုၣ်က့ၤခီၣ်က့ၤနၤလီၤ, ယွၤ စံးဝဲဒၣ်, ယကမၤလၢာ်ကွံာ် ကယဲၢ် ပှၤကလုာ် ဖဲယမၤလီၤ ပြံလီၤပြါနၤ လၢအကျါ ဘၣ်ဆၣ်ဒီး, ယတမၤလၢာ်ကွံာ်ဘၣ် နၤဘၣ်. မ့မ့ၢ် ယကသိၣ်ဃီၣ်နၤ ဒ်တၢ်တီတၢ်လိၤ အသိးန့ၣ်လီၤ. အဂ့ၢ်ဒ်အံၤ, ယတပာ်ဘၣ်နၤ လၢနတၢ်ဒဲးဘး တအိၣ်ဘၣ်န့ၣ်ဘၣ်. 12 အဂ့ၢ်ဒ်အံၤ, ယွၤ စံးဒ်အံၤ, နပူၤလီၢ်ဘျါ တသ့ဘၣ်, နတၢ်ဆါအလီၢ်န့ၣ် ဆါ နးမးလီၤ. 13 ပှၤဘှီက့ၤ နတၢ်ဆါ တအိၣ်ဘၣ်. ကသံၣ်ကသီန့ၣ် ပှၤတဟ့ၣ်ဘၣ် နၤဘၣ်. 14 ကယဲၢ် ပှၤလၢအအဲၣ်နၤ ခဲလၢာ်န့ၣ် သးပ့ၤနီၣ်နၤလံ, တဃုဘၣ် နၤဘၣ်. အဂ့ၢ်ဒ်အံၤ, ယဆဲးနၤ လၢတၢ်အဒုၣ်အဒါ အတၢ်ဆဲး, လၢပှၤတသးကညီၤဘၣ်တၢ်ဘၣ် အတၢ်သိၣ်ဃီၣ်, လၢနတၢ်အၢဒိၣ် အဃိ, လၢနတၢ်ဒဲးဘး အါထီၣ် အဃိလီၤ. 15 နဟီၣ် လၢနပူၤလီၢ် အဃိန့ၣ်မ့ၢ် အဘၣ်မနုၤလဲၣ်. နတၢ်ဆိးကဲးဘျါ တသ့ဘၣ်. ယမၤနၤ လၢတၢ်န့ၣ်တဖၣ် လၢနတၢ်အၢဒိၣ် အဃိဒီး လၢနတၢ်ဒဲးဘး အါထီၣ် အဃိန့ၣ်လီၤ. 16 ဘၣ်ဆၣ်ဒီး ကယဲၢ် ပှၤလၢအအီၣ်နၤ ခဲလၢာ်န့ၣ် တၢ်ကအီၣ်အီၤလီၤ. ဒီး ကယဲၢ် နဒုၣ်နဒါ ကိးဂၤဒဲးန့ၣ် ကလဲၤကဲကုၢ်, ဒီးပှၤ လၢအမၤန့ၢ်ဆူၣ် နတၢ်တဖၣ်န့ၣ် ကကဲထီၣ် တၢ်မၤန့ၢ်ဆူၣ်အီၤ, ဒီး ကယဲၢ် ပှၤလၢအဂုာ်ဆူၣ်ပျီဆူၣ် နတၢ်ခဲလၢာ်န့ၣ် ယကပာ် လၢတၢ်ဂုာ်ဆူၣ်ပျီဆူၣ်အီၤ လီၤ. 17 အဂ့ၢ်ဒ်အံၤ, ယကဒုးအိၣ်ဆူၣ်မၤကဲနၤ, ဒီးယကမၤဘျါက့ၤ နပူၤလီၢ်, ယွၤ စံးဝဲဒၣ်. အဂ့ၢ်ဒ်အံၤ, ပှၤကိးနၤ လၢပှၤဘၣ် တၢ်ဟီထီၣ်ကွံာ်အီၤ, စံယိၣ် လၢပှၤတဃုဘၣ် အီၤ နီတဂၤဘၣ်. 18 ယွၤ စံးဒ်အံၤ, ကွၢ်ကွၢ်, ယကဟဲက့ၤစိာ် ယၤကိာ် အဒဲ လၢတၢ်ကဲကုၢ် အပူၤ, ဒီးယကသးကညီၤ အအိၣ်အဆိး အလီၢ်, ဒီးပှၤကတ့က့ၤဝ့ၢ်န့ၣ် လၢအပူဒၣ်ဝဲ အဖီခိၣ်, ဒီးပှၤ ကအိၣ်ကဆိး လၢနူၢ်ဧိၤစီၤဧိၤ အပူၤ ဒ်တၢ်စံၣ်ညီၣ် အသိးလီၤ. 19 ဒီးတၢ်စံးထီၣ်ပတြၢၤ, ဒီးတၢ်သးခုအသီၣ် ကသီၣ်ထီၣ် လၢအပူၤလီၤ. ဒီးယကမၤအါထီၣ်အီၤ ဒီးတအိၣ် စှၤဂၤဘၣ်, ဒီးယကမၤလၤကပီၤအီၤ, ဒီးပှၤတမၤတရီတပါဘၣ်အီၤဘၣ်. 20 ဒီးအဖိအလံၤ ကအိၣ် ဒ် လၢပျၢၤ လၢထံး အသိးန့ၣ်, ဒီးအတၢ်အိၣ်ဖှိၣ် ကအိၣ်ဂၢၢ်ဆိးကျၢၤ လၢယမဲာ်ညါ, ဒီးယကအိၣ်သကိး ကယဲၢ် ပှၤလၢအမၤအၢအီၤလီၤ. 21 ဒီးအပဒိၣ်တဂၤ ကကဲထီၣ် လၢအကျါ, ဒီးအပှၤပၢတၢ် တဂၤန့ၣ် ကဟဲ လၢအသးကံၢ်ပူၤဒၣ်ဝဲလီၤ. ဒီးယကဒုးသုးဘူးအသး, ဒီးကသုးဘူးအသး ဆူယအိၣ်လီၤ. အဂ့ၢ်ဒ်အံၤ, မ့ၢ်မတၤ ပာ်ဒၣ်အသး လၢအကသုးဘူးအသး ဆူ ယအိၣ် တဂၤလဲၣ်. ယွၤ စံးဝဲဒၣ်. 22 ဒီးသုကကဲထီၣ် ယပှၤဂီၢ်မုၢ်, ဒီးယကကဲထီၣ် သုကစၢ်လီၤ. 23 ကွၢ်ကွၢ်, ကလံၤသဝံး ဘၣ်ဃးဒီး ယွၤလဲၤတၢ် ဆှုၣ်ဆှုၣ်ကလဲာ်, ကလံၤဆူၣ် လၢအတြူာ်တၢ်, ကဘၣ် ပှၤတတီဘၣ် အခိၣ်တဖၣ် ဆူၣ်မးလီၤ. 24 ယွၤအသးကဲၤထီၣ် တဃၣ်ကဒါအသး တုၤအမၤဝံၤတၢ်, ဒီးတုၤအမၤ လၢထီၣ်ပှဲၤထီၣ်တၢ် လၢအကူၣ်ဝဲ လၢအသးကံၢ်ပူၤလီၤ. လၢမုၢ်နံၤဆူညါန့ၣ် သုနၢ်ကပၢၢ်တၢ်လီၤ.


လံာ်ယံးရမံယၤ. Jeremiah 31

1 ယွၤ စံးဝဲဒၣ်, တၢ် လၢအကတီၢ် ဖဲန့ၣ် ယကကဲထီၣ် အံၣ်စရ့လး အဒူၣ်တဖၣ် ခဲလၢာ် အကစၢ်, ဒီးအဝဲသ့ၣ် ကကဲထီၣ် ယပှၤဂီၢ်မုၢ်လီၤ. 2 ယွၤ စံးဒ်အံၤ, အံၣ်စရ့လး ဘၣ်ဘျုးဘၣ်ဖှိၣ် လၢပှၢ်မုၢ်ကနၢ, ပှၤဂီၢ်မုၢ် အိၣ်လီၤတဲာ် လၢနးဧိၤဘီဧိၤလီၤ. ယလဲၤဒုးအိၣ်ဘှံးအီၤလီၤ. 3 ယွၤ လီၣ်ဖျါအသး လၢယမဲာ်ညါ လၢအယံၤ, ဒီးစံးဝဲဒၣ်, ယအဲၣ်တ့ၢ်နၤ လၢတၢ်အဲၣ် အထူအယိာ်လီၤ. မၤသးဒ်န့ၣ်ဒီး ယမိၤလံနၤ လၢတၢ်ဘျုးတၢ်ဖှိၣ်လီၤ. 4 ယကမၤထီၣ်က့ၤ ကဒီးနၤ, ဒီးနကအိၣ်မၤက့ၤနသးလီၤ. အံၣ်စရ့လး အပှၤမုၣ်လိၣ်ဘိဧၢ, နကကယၢကယဲ ကဒီး နသး ဒီးနဒၢဖိ, ဒီးလဲၤဂဲၤကလံၣ် ဒီးပှၤ လၢအလိာ်ကွဲတၢ်လီၤ. 5 နကသူၣ် ကဒီး စပံးမုၢ်အလီၢ် လၢၡၤမရံ အကစၢၢ်လီၤ. ပှၤသူၣ်တၢ်ဖိ ကသူၣ်တၢ်, ဒီးကအီၣ်ဝဲ အတၤသၣ်လီၤ. 6 အဂ့ၢ်ဒ်အံၤ, မုၢ်တနံၤ ကဘၣ် လၢပှၤပၢၤတၢ်ဖိ လၢကစၢၢ် အ့ဖရဲၣ် အလိၤ ကကိးထီၣ်ဝဲ, ဂဲၤဆၢထၢၣ်, လဲၤသကိး ဆူစံယိၣ်, ဆူ ယွၤ ပကစၢ် အအိၣ် တက့ၢ်လီၤ. 7 အဂ့ၢ်ဒ်အံၤ, ယွၤ စံးဒ်အံၤ, အုၣ်တၢ် ဒီးတၢ်သးခု လၢစီၤယၤကိာ် အဃိ, ဒီးကိးပသူထီၣ် လၢပှၤကလုာ်တဖၣ် အခိၣ်အကျါ, ဒုးနၢ်ဟူတၢ်, စံးထီၣ်ပတြၢၤတၢ် ဒီးစံး, ယွၤဧၢ, အုၣ်က့ၤခီၣ်က့ၤ နပှၤဂီၢ်မုၢ်, အံၣ်စရ့လး အပှၤအိၣ်လီၤတဲာ်လီၤ. 8 ကွၢ်ကွၢ်, ယကဟဲစိာ်အီၤ လၢကီၢ် လၢကလံၤစိး, ဒီးထၢဖှိၣ်အီၤ လၢဟီၣ်ခိၣ် အကတၢၢ်တဖၣ်, ပှၤမဲာ်ဘျီၣ်, ဒီးပှၤအခီၣ်ဟးဂီၤ အိၣ်ဒီးအီၤ, ပိာ်မုၣ် လၢအဒၢတၢ်, ဒီးပိာ်မုၣ် လၢအဘၣ်ဟုးဆါ တပူၤဃီလီၤ. ပှၤတဖုဖးဒိၣ် ကဟဲက့ၤ ဖဲအံၤလီၤ. 9 ဟီၣ်ဝဲ ဒီးကဟဲ, ဒီးယ ကဆှၢအီၤ ဒီးတၢ်ဃ့ကညး, ဒီးယကဆှၢအီၤ လၢထံကျိ အနံၤ လၢကျဲလိၤ အပူၤ ဖဲပှၤအခီၣ်တဘၣ်တိၢ်ဘၣ်, အဂ့ၢ်ဒ်အံၤ, ယမ့ၢ် ပှၤအပၢ် လၢအံၣ်စရ့လး အဂီၢ်, ဒီးအ့ဖရဲၣ် မ့ၢ်ယဖိဝဲၢ်ကိလီၤ. 10 ကနၣ် ယွၤအကလုၢ်, ပှၤတကလုာ်သ့ၣ်ဧၢ, ဒီးစံၣ်တဲၤတဲလီၤအီၤ လၢပီၣ်လဲၣ်နံၤ အကီၢ်တဖၣ် အိၣ်ဝဲ လၢအယံၤ, ဒီးစံး, ပှၤလၢအမၤ လီၤပြံလီၤပြါ အံၣ်စရ့လး တဂၤန့ၣ် ကထၢဖှိၣ်အီၤ, ဒီးကွၢ်အီၤ ဒ်ပှၤကွၢ်သိန့ၣ် ကွၢ် အသိတဖု အသိးန့ၣ်လီၤ. 11 အဂ့ၢ်ဒ်အံၤ, ယွၤ ပှ့ၤက့ၤလံ ယၤကိာ် ဒီးမၤပူၤမၤဖျဲးအီၤ ဒီးပှၤ လၢအဆူၣ်န့ၢ်အီၤ တက့ၢ် အစုပူၤ လီၤ. 12 ဒီးကဟဲဝဲ, ဒီးသးဝံၣ်တၢ် လၢစံယိၣ် အလီၢ်ထီၣ်ထီန့ၣ်, ဒီးကယွၤဝဲဆူ ယွၤအတၢ်ဂ့ၤ အပူၤ, လၢဘုကၠူၣ် အဂီၢ်, ဒီး လၢစပံးထံအသီ အဂီၢ်, ဒီး လၢသိဧိၤချါဧိၤ အဂီၢ်, ဒီး လၢသိ ဒီးမဲာ်တဲးလဲး အဂီၢ်, ဒီး လၢဂီၤဘုၣ်ဂီၤဖံး အဂီၢ်လီၤ. ဒီးအသးကမၤသး ဒ်တၤသၣ်အလီၢ် လၢပှၤဖှိၣ်ထံ လၢအပူၤ ကစီဒီ အသိးန့ၣ်, ဒီးတသးအုးလၢၤဘၣ်. 13 တုၤနုၤတစု ပှၤမုၣ်လိၣ်ဘိ ကသးခု လၢတၢ်ဂဲၤကလံၣ် အပူၤ ဒီးပှၤဖိၣ်သၣ်ခွါ ဒီးပှၤသးပှၢ် တပူၤဃီလီၤ. အဂ့ၢ်ဒ်အံၤ ယကဒုးကဲထီၣ် အတၢ်သးအုး လၢအတၢ်သးခု, ဒီးယကမၤမုာ်ထီၣ်က့ၤအီၤ, ဒီးဒုးသးခုအီၤ လၢအသးအုး အလီၢ်ခံန့ၣ်လီၤ. 14 ဒီးယကဒုးအီၣ်ကုးအီပှဲၤ ယပှၤလုၢ်တၢ်အဒိၣ် လၢသိဧိၤချါဧိၤ, ဒီးယပှၤဂီၢ်မုၢ် ကမံသူၣ်မံသး လၢယတၢ်ဂ့ၤတၢ်ဝါလီၤ, ယွၤ စံးဝဲဒၣ်. 15 ယွၤ စံးဒ်အံၤ, တၢ်အသီၣ် ဟူထီဝဲ လၢရၤမါ အပူၤလီၤ. ဟီၣ်တၢ်ယၢၤတၢ်, ဒီးဟီၣ်ပသူထီၣ်ပသီတၢ်လီၤ. နီၢ်ရၤဃ့လး ဟီၣ်ဝဲ လၢအဖိတဖၣ် အဃိ, ဒီးဒိး တၢ်မၤမုာ်ထီၣ်က့ၤအီၤ အသး တအိၣ်ဘၣ်, မ့ၢ်အဖိ တအိၣ်ဘၣ် အဃိ လီၤ. 16 ယွၤ စံးဒ်အံၤ, ကီၤ နကလုၢ် လၢဟီၣ်တၢ်, ဒီးနမဲာ် လၢမဲာ်ထံ တက့ၢ်. အဂ့ၢ်ဒ်အံၤ, မၤတၢ် ကအိၣ်ဒီး အဘူးအလဲ လီၤ. ယွၤ စံးဝဲဒၣ်. ဒီးအဝဲသ့ၣ် ကဟဲက့ၤကဒါက့ၤ လၢအဒုၣ်အဒါ အကီၢ်ပူၤလီၤ. 17 ဒီးနဖိ ကဟဲက့ၤကဒါက့ၤဆူအကီၢ်ဒၣ်ဝဲန့ၣ် တၢ်မုၢ်လၢ် အိၣ်ဝဲ လၢနဂီၢ်ဆူညါလီၤ. 18 မ့ၢ်မး ယနၢ်ဟူ အ့ဖရဲၣ် ဘၣ်မိၣ်ဘၣ်မး, ဒီးစံးဝဲဒၣ်, န သိၣ်ဃီၣ်ယၤ, ဒီးယဒိး တၢ်သိၣ်ဃီၣ် ဒ်ဂီၤဖံးဖိ လၢအတမၤလိဘၣ်တၢ် အသိးန့ၣ်လီၤ. ဒုးဃၣ်ကဒါက့ၤယၤ, ဒီး ယကဃၣ်ယသးလီၤ. အဂ့ၢ်ဒ်အံၤ, နမ့ၢ် ယွၤ ယကစၢ် လီၤ. 19 မ့ၢ်မး လၢယဃၣ်ယသး အလီၢ်ခံန့ၣ် ယပီၢ်ယၢ်လီၤက့ၤယသး, ဒီး လၢယဒိး တၢ်သ့ၣ်ညါ အလီၢ်ခံန့ၣ် ယသီလီၤ ယကံၣ်ဒုၣ်လီၤ. ယမဲာ်ဆှး, ဒီးယဝံတၢ်ဆှး ယမဲာ်လီၤ. အဂ့ၢ်ဒ်အံၤ, ယစိာ် ယဖိၣ်သၣ်ခွါထီၣ် အတၢ်ဒုၣ်ဒွဲၣ်လီၤ. 20 အ့ဖရဲၣ် မ့ၢ်ယဖိခွါသးဘိဧါ, မ့ၢ်ဖိသၣ် လၢအဘၣ်ယသးဧါ. အဂ့ၢ်ဒ်အံၤ, လၢယကတိၤတၢ် ထီဒါ အီၤအလီၢ်ခံန့ၣ် ယသ့ၣ်နီၣ်ထီၣ်က့ၤဒံးအီၤ သပှၢ်တၢၢ်ဒံး လီၤ. မၤသးဒ်န့ၣ်ဒီး ယသးအိၣ်အီၤလီၤ. ယကသးကညီၤအီၤ သပှၢ်ပှၢ်, ယွၤ စံးဝဲဒၣ်. 21 ပာ်ထီၣ် ကျဲအပနီၣ် လၢနဂီၢ်, ပာ်ထီၣ် ထူၣ်တဖၣ် လၢနဂီၢ်, ပာ်နသးလျဲၢမုၢ်, ကျဲ လၢနပိာ်တ့ၢ်, ဟဲက့ၤ, အံၣ်စရ့လး အမုၣ်လိၣ်ဘိဧၢ, ဟဲက့ၤဆူ နဝ့ၢ်တဖၣ်အံၤ တက့ၢ်. 22 နကလဲၤဝ့ၤဝီၤတၢ် ဆံးယဲာ်လဲၣ်, ဖိမုၣ် လၢအဂုၤက့ၤအသး တဂၤဧၢ. အဂ့ၢ်ဒ်အံၤ, ယွၤတ့လီၤ တၢ်အသီတမံၤ လၢဟီၣ်ခိၣ်ချၢလီၤ. ပိာ်မုၣ် ကအိၣ်တရံး ပိာ်ခွါလီၤ. 23 တၢ်သုးမုၢ်ဂီၢ်မုၢ်အယွၤ, အံၣ်စရ့လး အကစၢ် စံးဒ်အံၤ, တုၤ ယဒုးဟဲက့ၤ ပှၤ လၢအလဲၤကဲကုၢ်ဒီး, ပှၤကစံးကဒီး လၢယူဒၤ အကီၢ်ပူၤ, ဒီး လၢအဝ့ၢ်တဖၣ် အပူၤ, မ်ယွၤ ဆိၣ်ဂ့ၤနၤ တက့ၢ်. တၢ်တီ အအိၣ်အဆိး အလီၢ်, တၢ်စီဆှံ အကစၢၢ်ဧၢ. 24 ဒီးယူဒၤ ကအိၣ်ကဆိး လၢအပူၤ, ဒီးအဝ့ၢ်တဖၣ် တပူၤဃီ, ဒီးပှၤမၤဟီၣ်ခိၣ်ဖိ, ဒီးပှၤ လၢအဟးထီၣ် ဒီးသိ ဒီးမဲာ်တဲးလဲးတဖၣ် ကအိၣ်လၢအပူၤလီၤ. 25 အဂ့ၢ်ဒ်အံၤ, ယဒုးကျၢၤထီၣ် ကယဲၢ် ပှၤအသး လၢတၢ်ဘှံးအသး, ဒီးယကဒုးဘျဲးအီၣ် ကယဲၢ် ပှၤလၢအသးလီၤဘှါ ခဲလၢာ်လီၤ. 26 အန့ၣ် ဒီးယဖုသံနီၣ်ထီၣ်, ဒီးကွၢ်တၢ်, ဒီးယမံန့ၣ် မုာ်တ့ၢ် လၢယၤ ဒိၣ်မးလီၤ. 27 ယွၤ စံးဝဲဒၣ်, ကွၢ်ကွၢ်, မုၢ်နံၤတဖၣ် ဟဲ လၢယကဖှံ ပှၤကညီ အချံ, ဒီးဆၣ်ဖိကီၢ်ဖိ အချံ, လၢအံၣ်စရ့လး အဟံၣ်ပူၤ, ဒီးယူဒၤ အဟံၣ်ပူၤလီၤ. 28 ဒီးဒ်ယကွၢ်အီၤ ဒ်သိး ယ ကထဲးထီၣ်, ဒီးမၤကၢ်လီၤအီၤ, ဒီးမၤလီၤပှီၢ်, ဒီးမၤဟးဂီၤ, ဒီးမၤနးမၤဖှီၣ်အီၤ အသိးန့ၣ် တၢ်ကမၤအသး လၢယကကွၢ်အီၤ ဒ်သိး ယကမၤထီၣ်, ဒီးသူၣ်လီၤအီၤ ဒ်န့ၣ်သိး, ယွၤ စံးဝဲဒၣ်. 29 တၢ် လၢမုၢ်နံၤတဖၣ်န့ၣ် ပှၤတစံးလၢၤဘၣ်, ပၢ်တဖၣ် အီၣ် စပံးသၣ်ဆံၣ်, ဒီးဖိသၣ်တဖၣ် အမဲ ဆှံလီၤန့ၣ်ဘၣ်. 30 မ့မ့ၢ် ပှၤကသံ လၢအတၢ်ဒဲးဘးဒၣ်ဝဲ အဃိ ကိးဂၤဒဲးလီၤ. ကယဲၢ် ပှၤလၢအအီၣ် စပံးသၣ်ဆံၣ် တဂၤလၢ်လၢ်န့ၣ် အမဲကဆှံလီၤ. 31 ကွၢ်ကွၢ်, ယွၤ စံးဝဲဒၣ်, မုၢ်နံၤတဖၣ် ကဟဲဝဲ လၢယကအၢၣ်လီၤအီၤလီၤ တၢ်အသီ ဒီးအံၣ်စရ့လး အပှၤဟံၣ်ဖိ, ဒီးယူဒၤ အပှၤဟံၣ်ဖိလီၤ. 32 တမ့ၢ်ဘၣ် ဒ်တၢ်အၢၣ်လီၤအီလီၤ လၢယအၢၣ်လီၤ ဒီးအပၢ်တဖၣ်, ဖဲမုၢ်တနံၤ လၢယဟံးဃာ် အစု ဒ်သိး ယကဒုးဟးထီၣ်ကွံာ်အီၤ လၢကီၢ်အဲၤကူပတူး အပူၤ အသိးန့ၣ်ဘၣ်. တၢ်အၢၣ်လီၤအီၤန့ၣ်မ့ၢ် အမၤဟးဂီၤလီၤ. ဒီးယညိကွံာ်အီၤ, ယွၤ စံးဝဲဒၣ်. 33 မ့မ့ၢ်အအံၤ မ့ၢ်တၢ်အၢၣ်လီၤအီၤ လၢယကအၢၣ်လီၤအီလီၤ ဒီးအံၣ်စရ့လး အပှၤဟံၣ်ဖိ, ယကပာ် ယတၢ်သိၣ်တၢ်သီ လၢအသးကံၢ်ပူၤ, ဒီးယကကွဲးအီၤ လၢအသး အလိၤ, ဒီးယကကဲထီၣ် အကစၢ်, ဒီးအဝဲသ့ၣ်တဖၣ်န့ၣ် ကကဲထီၣ် ယခ့ယပှၤလီၤ. 34 ဒီးတသိၣ်လိလၢၤဘၣ် တဂၤ ပှၤ လၢအဃၢၤ, တဂၤ အဒီပုၢ်ဝဲၢ်, ဒီးစံး, သ့ၣ်ညါ ယွၤ တက့ၢ်န့ၣ်ဘၣ်. အဂ့ၢ်ဒ်အံၤ, ပှၤကသ့ၣ်ညါယၤ ခဲလၢာ် လၢအဆံး ပၢၢ်လၢအဒိၣ်, ယွၤ စံးဝဲဒၣ်, အဂ့ၢ်ဒ်အံၤ, ယကပျၢ် အတၢ်ကမၣ်, ဒီးယတသ့ၣ်နီၣ်ထီၣ်က့ၤလၢၤဘၣ် အတၢ်ဒဲးဘးန့ၣ်ဘၣ်. 35 ယွၤ စံးဒ်အံၤ, ပှၤလၢအပာ်မုၢ် လၢတၢ်ကပီၤ လၢမုၢ်ဆါ အဂီၢ်, ဒီးမၤလိာ်လါ ဒီးဆၣ်ဧိၤဖီဧိၤ လၢတၢ်ကပီၤ လၢမုၢ်နၤ အဂီၢ်, လၢအထိၣ်ဂဲၤ ပီၣ်လဲၣ် အလပီ သီၣ်ထီၣ် ရုၢ်ရုၢ်န့ၣ်, တၢ်သုးမုၢ်ဂီၢ်မုၢ်အယွၤ မ့ၢ်အမံၤလီၤ. 36 ယွၤ စံးဝဲဒၣ်, တၢ်မၤလိာ်တဖၣ် မ့ၢ်ဟးထီၣ် လၢယမဲာ်ညါဒီး. အံၣ်စရ့လး အချံအသၣ် တကဲလၢၤဘၣ် ပှၤတကလုာ် လၢယမဲာ်ညါဘၣ်လီၤ. 37 ယွၤ စံးဒ်အံၤ, ပှၤထိၣ်မူခိၣ် လၢထးခီ, ဒီးဃုန့ၢ် ဟီၣ်ခိၣ် အခီၣ်ထံး လၢလာ်ခီန့ၣ်မ့ၢ် သ့ဒီး, ယကညိကွံာ် စ့ၢ်ကီး အံၣ်စရ့လး အချံအသၣ် ခဲလၢာ် လၢအမၤ တၢ်ခဲလၢာ် အဃိန့ၣ်, ယွၤ စံးဝဲဒၣ်, 38 ကွၢ်ကွၢ်, ယွၤ စံးဝဲဒၣ်, မုၢ်နံၤတဖၣ် ဟဲ လၢပှၤကတ့ဝ့ၢ် လၢယွၤ အဂီၢ်, လၢတၢးထီ ဃနၤန့လး ပၢၢ်လၢတၢ်ပဲတရီ သနၢၣ်လီၤ. 39 ဒီးနီၣ်ထိၣ်ပျံၤ ကလဲၤထီၣ် အိၣ်သဃီၤ အီၤ လၢတၢ်စိခိၣ်ကၢ်ရ့း, ဒီးကလဲၤတရံးတၢ် ဆူကိၤသး လီၤ. 40 ဒီးအစိၣ်တဖၣ် အကစၢၢ်ကဆူး ဒီဘ့ၣ်ညါ, ဒီးဖၣ်ဆါ, ဒီးဟီၣ်ခိၣ် အကဝီၤတဖၣ် ခဲလၢာ် ပၢၢ်လၢထံကျိ ကံဒြိၣ်, ပၢၢ်လၢပဲတရီ ကသ့ၣ်အနၢၣ် လၢမုၢ်ထီၣ်တခီန့ၣ် စီဆှံထီၣ် လၢယွၤ အဂီၢ်လီၤ. တၢ်တထဲးကွံာ်လၢၤဘၣ်အီၤ, ဒီးတၢ်တမၤလီၤပှီၢ်လၢၤဘၣ်အီၤ လီၤထူလီၤယိာ်လီၤ.


လံာ်ယံးရမံယၤ. Jeremiah 32

1 ယူဒၤ အစီၤပၤ စံးဒကံယၤ အနံၣ် ပှဲၤထီၣ် ဆံဆဲၣ်နံၣ်န့ၣ် (အဝဲန့ၣ်မ့ၢ် စီၤနဘူၤကးန့စၢ် အနံၣ် ပှဲၤထီၣ် တဆံဃိးနံၣ် တနံၣ်န့ၣ် ) ယွၤအကလုၢ် ဘၣ် စီၤယံးရမံယၤလီၤ. 2 အကတီၢ်ဖဲန့ၣ် ဘၤဘူၤလိၣ် အစီၤပၤ အသုးမုၢ် ကဝီၤဃာ် ယရူၤၡလ့ၣ်, ဒီးဝံ ယံးရမံယၤ အိၣ်ကးတံာ်ဃာ်အသး လၢဃိာ် အဂၢၤပူၤ လၢအအိၣ်ဝဲ လၢယူဒၤ အစီၤပၤ အဟံၣ်ပူၤလီၤ. 3 အဂ့ၢ်ဒ်အံၤ, ယူဒၤ အစီၤပၤ စံးဒကံယၤ ကးတံာ်ဃာ်တ့ၢ်အီၤ, ဒီးစံးဝဲဒၣ်, နကတိၤတၢ် လၢဝံကျိာ် ဒီးနစံး, ယွၤ စံးဒ်အံၤ, ကွၢ်ကွၢ်, ယကဟ့ၣ်လီၤကွံာ် ဝ့ၢ် တဝ့ၢ်အံၤ လၢဘၤဘူၤလိၣ် အစီၤပၤ အစုပူၤ, ဒီးကမၤန့ၢ် အီၤလီၤ. 4 ဒီးယူဒၤ အစီၤပၤ စံးဒကံယၤ တပူၤတဖျဲးဘၣ် လၢပှၤက့ၤစ့းဖိ အစုဘၣ်. မ့မ့ၢ် တၢ်ကဟ့ၣ်လီၤကွံာ်အီၤ လၢဘၤဘူၤလိၣ် အစီၤပၤ အစုပူၤ သပှၢ်တၢၢ်, ဒီးကကတိၤလိာ်အသး လၢထးခိၣ်သကိးထးခိၣ်လီၤ. ဒီးအမဲာ် ကထံၣ်ဘၣ် အမဲာ်, 5 ဒီးကဆှၢ စီၤစံးဒကံယၤ ဆူဘၤဘူၤလိၣ်, ဒီးကအိၣ်ဖဲန့ၣ် တုၤယအိၣ်သကိးအီၤလီၤ. ယွၤ စံးဝဲဒၣ်, သုမ့ၢ်ဒုးသုး ဒီးပှၤက့ၤစ့းဖိ ဘၣ်ဆၣ်ဒီး, သု တဘီၣ်ထီၣ်တညီထီၣ်ဘၣ်လီၤ. 6 ဒီးစီၤယံးရမံယၤ စံးဝဲဒၣ်, ယွၤအကလုၢ် ဘၣ်ယၤ ဒီးစံးဝဲဒၣ်, 7 ကွၢ်ကွၢ်, နဖါတံၢ် စီၤၡၤလူၣ် အဖိခွါ စီၤဃနၤန့လး ကဟဲဆူ နအိၣ်ဒီးစံး, ပှ့ၤ ယဟီၣ်ခိၣ် တကဝီၤ လၢအအိၣ်ဝဲ လၢဧၤနသိး အပူၤ လၢနဂီၢ်ဒၣ်နဲ တက့ၢ်. အဂ့ၢ်ဒ်အံၤ, တၢ်စံၣ်ညီၣ် ပှ့ၤက့ၤအီၤန့ၣ် အိၣ်ဝဲ လၢနကပှ့ၤအီၤ လီၤ. 8 ဒီးယဖါတံၢ် အဖိခွါ စီၤဃနၤန့လး ဟဲဝဲဆူ ယအိၣ်လၢဃိာ် အဂၢၤပူၤ ဒ်ယွၤအကလုၢ် အသိးန့ၣ်, ဒီးစံးဘၣ် ယၤ, ပှ့ၤ ယဟီၣ်ခိၣ် တကဝီၤ လၢအအိၣ်ဝဲ လၢဧၤနသိး, လၢဘံၣ်ယၤမံၣ် အကီၢ်ပူၤ တက့ၢ်. အဂ့ၢ်ဒ်အံၤ, တၢ်စံၣ်ညီၣ် န့ၢ်သါအီၤ, ဒီးတၢ်ပှ့ၤက့ၤအီၤန့ၣ် ဘၣ်နၤလီၤ. ပှ့ၤ အီၤ လၢနဂီၢ်ဒၣ်နဲ တက့ၢ်. တုၤနုၤတစု ယသ့ၣ်ညါ လၢတၢ်န့ၣ်မ့ၢ် ယွၤအကလုၢ်ကထါလီၤ. 9 ဒီးယပှ့ၤ ဟီၣ်ခိၣ် တကဝီၤ လၢအအိၣ်ဝဲ လၢဧၤနသိး အပူၤ လၢယဖါတံၢ် အဖိခွါ စီၤဃနၤန့လး အစုပူၤ, ဒီးယ စီၤ စ့ၡက့လး တဆံနွံဘ့ၣ် လၢအဂီၢ်လီၤ. 10 ဒီးယကွဲးတၢ် လၢလံာ်ပူၤ, ဒီးစဲဃာ်ပနီၣ်အီၤ, ဒီးဟံးန့ၢ် ပှၤအုၣ်အသးတဖၣ်, ဒီးစီၤ စ့ လၢစီၤပီၢ် အပူၤလီၤ. 11 ဒီးယဟံးန့ၢ် ပှ့ၤတၢ်အလံာ်အိၣ်စဲဃာ်, ပနီၣ် ဒ်တၢ်မၤလိာ် ဒီးတၢ်အလုၢ်အလၢ် အသိး, ဒီးလံာ် လၢအအိၣ်ဖျါ တဘ့ၣ်လီၤ. 12 ဒီးယဟ့ၣ် ပှ့ၤတၢ်အလံာ် တဘ့ၣ်န့ၣ် လၢစီၤဘၤရူး, စီၤန့ၤရံယၤ အဖိခွါ, စီၤမၤစ့ယၤ အဖိခွါ လၢယဖါတံၢ် အဖိခွါ စီၤဃနၤန့လး အမဲာ်ညါ, ဒီး လၢပှၤအုၣ်အသး လၢအကွဲးအမံၤ လၢလံာ်ပှ့ၤတၢ် အလိၤတဖၣ် အမဲာ်ညါ, ဒီး လၢကယဲၢ် ပှၤယူဒၤဖိ လၢအဆ့ၣ်နီၤ လၢဃိာ်အဂၢၤပူၤ အမဲာ်ညါ ခဲလၢာ်လီၤ. 13 ဒီးယမၤလိာ် စီၤဘၤရူး လၢအဝဲသ့ၣ် အမဲာ်ညါ, ဒီးယစံး, 14 တၢ်သုးမုၢ်ဂီၢ်မုၢ်အယွၤ အံၣ်စရ့လး အကစၢ် စံးဒ်အံၤ, ဟံးန့ၢ် လံာ်တဖၣ်အံၤ တက့ၢ်. ပှ့ၤတၢ်အလံာ် လၢအစဲဃာ်ပနီၣ်အသး တဘ့ၣ်, ဒီးလံာ်အိၣ်ဖျါ တဘ့ၣ် ဒီးပာ်အီၤ လၢသပၢၤဟီၣ်ခိၣ် အပူၤ, ဒ်သိး အကအိၣ် အါနံၤအါသီ အဂ့ၢ်န့ၣ် တက့ၢ်. 15 အဂ့ၢ်ဒ်အံၤ, တၢ်သုးမုၢ်ဂီၢ်မုၢ်အယွၤ, အံၣ်စရ့လး အကစၢ် စံးဒ်အံၤ, ဟံၣ်ဧိၤဃီဧိၤ ဒီးဟီၣ်ခိၣ် အကဝီၤ, ဒီးစပံးအလီၢ်န့ၣ် ပှၤကပှ့ၤဒံးအီၤ လၢကီၢ်တဘ့ၣ်အံၤ အပူၤလီၤ. 16 ဒီး လၢယဟ့ၣ် ပှ့ၤတၢ်အလံာ် လၢစီၤန့ၤရံယၤ အဖိခွါ စီၤဘၤရူး အစုပူၤ အလီၢ်ခံန့ၣ်, ယဘါထုကဖၣ် ယွၤ ဒီး ယစံး, 17 ကစၢ်ယွၤဧၢ, ကွၢ်ကွၢ်, နတ့လီၤ ဟီၣ်ခိၣ် ဒီးမူခိၣ် လၢနစိဒိၣ်နကမီၤထီ, ဒီး လၢနစုယူာ်ထီၣ်အသးလီၤ. တၢ်ကီတၢ်ခဲ တအိၣ်ဘၣ် ဒီးနၤဘၣ်. 18 နမၤဘျုးမၤဖှိၣ် ပှၤကထိတဖၣ်, ဒီးနမၤဆၢ ပၢ်တဖၣ် အတၢ်အၢ လၢအဖိတဖၣ် လၢအလီၢ်ခံန့ၣ် အသးနါပှၢ် အပူၤလီၤ. တၢ်အဒိၣ်, တၢ်အစိအကမီၤ အကစၢ်, တၢ်သုးမုၢ်ဂီၢ်မုၢ်အယွၤ မ့ၢ်အမံၤလီၤ. 19 ဒိၣ်ဝဲ လၢကူၣ်တၢ်, ဒီးဒိၣ်ဝဲ လၢမၤတၢ် လီၤ. အဂ့ၢ်ဒ်အံၤ, နမဲာ် အိၣ်အိးထီၣ်အသး လၢပှၤကညီဖိ အကျဲ ခဲလၢာ် အလိၤ, ဒ်သိး နကဟ့ၣ် ပှၤ ဒ်အကျဲအသိး, ဒီးဒ်အမၤတၢ် အတၤသၣ် အသိးန့ၣ်, 20 လၢအပာ် တၢ်အပနီၣ်လီၤလး, ဒီးတၢ်လီၤလး လၢကီၢ်အဲၤကူပတူး အပူၤ တုၤ မုၢ်မဆါ တနံၤအံၤဒီး လၢအံၣ်စရ့လး အကျါ, ဒီး လၢပှၤကညီ အဂၤတဖၣ် အကျါ, ဒီးပာ်ထီၣ် နမံၤ တုၤ မုၢ်မဆါ တနံၤအံၤလီၤ. 21 အဂ့ၢ်ဒ်အံၤ, နဒုးဟးထီၣ် နပှၤဂီၢ်မုၢ် အံၣ်စရ့လး လၢကီၢ်အဲၤကူပတူး အပူၤ အိၣ်ဒီး တၢ်အပနီၣ်လီၤလး, ဒီးတၢ်လီၤလး, ဒီးနစုဆူၣ်, ဒီးနစု ယူာ်ထီၣ်အသး, ဒီးတၢ်မၤပျံၤအလီၢ်ဖးဒိၣ်လီၤ. 22 ဒီးဟ့ၣ်လီၤအီၤ လၢကီၢ်တဘ့ၣ်အံၤ လၢနဆိၣ်တၢ် ဒီးအပၢ်တဖၣ် လၢနကဟ့ၣ်အီၤ, ကီၢ်တဘ့ၣ် လၢအယွၤဝဲ ဒီးတၢ်နုၢ်ထံ ဒီးကနဲစီလီၤ. 23 ဒီးအဝဲသ့ၣ် ဟဲနုာ် န့ၢ်သါအီၤလီၤ. ဘၣ်ဆၣ်ဒီး တကနၣ်ဘၣ် နကလုၢ်, ဒီးတလဲၤဘၣ် လၢနတၢ်သိၣ်တၢ်သီ အကျဲပူၤ, တၢ် လၢနမၤလိာ်အီၤ လၢအဘၣ်မၤန့ၣ် တမၤဘၣ်ဝဲ နီတမံၤဘၣ်. မၤသးဒ်န့ၣ်ဒီး နဒုးဘၣ်အီၤ လၢတၢ်အၢအံၤ ခဲလၢာ်လီၤ. 24 ကွၢ်ကွၢ်, နီၣ်ခးတၢ်မိၢ်ပှၢ်တဖၣ် ဟဲ ပၢၢ်လၢဝ့ၢ် ဒ်သိး အကမၤန့ၢ်ဝဲ, ဒီးတၢ်ဟ့ၣ်လီၤဝ့ၢ် လၢပှၤက့ၤစ့းဖိ အစုပူၤ, လၢအဒုးတၢ် ဒီးအီၤ လၢနးဧိၤဘီဧိၤ, ဒီး လၢတၢ်သၣ်ဝံၤလီၤဒိ, ဒီး လၢတၢ်သံသတြိာ်လီၤ. တၢ် လၢနကတိၤတ့ၢ်န့ၣ် မၤအသး, ဒီးကွၢ်ကွၢ်, နထံၣ်နဲလီၤ. 25 ဘၣ်ဆၣ်ဒီး, ကစၢ်ယွၤဧၢ, နစံးတ့ၢ် လၢယၤ, ပှ့ၤဟီၣ်ခိၣ် တကဝီၤ တဘ့ၣ်အံၤ လၢစ့, ဒီးဟံးန့ၢ် ပှၤအုၣ်အသး တက့ၢ်. မ့ၢ် နာ်သက့ ဒ်န့ၣ်ဒီး တၢ်ဟ့ၣ်လီၤကွံာ်ဝ့ၢ် လၢပှၤက့ၤစ့းဖိ အစုပူၤလီၤ. 26 တုၤနုၤတစု ယွၤအကလုၢ် ဘၣ် စီၤယံးရမံယၤ ဒီးစံးဝဲဒၣ်, 27 ကွၢ်ကွၢ်, ယၤ, ယွၤအံၤ ယမ့ၢ် တၢ်ဖံးတၢ်ညၣ် ခဲလၢာ် အကစၢ်လီၤ. တၢ်ကီတၢ်ခဲ တမံၤမံၤ အိၣ်ဒီးယၤ ဘၣ်ကသ့ဧါ. 28 မၤသးဒ်န့ၣ်ဒီး ယွၤ စံးဒ်အံၤ, ကွၢ်ကွၢ်, ယကဟ့ၣ်လီၤကွံာ် ဝ့ၢ်တဝ့ၢ်အံၤ လၢပှၤက့ၤစ့းဖိ အစုပူၤ, ဒီး လၢဘၤဘူၤလိၣ် အစီၤပၤ နဘူၤကးန့စၢ် အစုပူၤ, ဒီးအဝဲဒၣ် ကမၤန့ၢ်အီၤလီၤ. 29 ဒီးပှၤက့ၤစ့းဖိ လၢအဒုးတၢ် ဒီးဝ့ၢ်အံၤ ကဟဲဆိၣ်ကဲၤထီၣ် ဝ့ၢ်အံၤ လၢမ့ၣ်အူ, ဒီးဆူးထီၣ်ကွံာ်အီၤ, ဒီးဟံၣ်တဖၣ် လၢပှၤဆိၣ်ကဲၤ တၢ်နၢမူ လၢဘဧၤလး အဂီၢ်, ဒီးလူလီၤ တၢ်လုၢ်အီ လၢကစၢ် အဂၤ အဂီၢ် ဒ်သိး အကထိၣ်ဂဲၤ ယသးထီၣ် လၢအဟံၣ်ခိၣ်န့ၣ်လီၤ. 30 အဂ့ၢ်ဒ်အံၤ, ပှၤအံၣ်စရ့လးဖိ, ဒီးပှၤယူဒၤဖိ မၤ ထဲတၢ်အၢ လၢယမဲာ်ညါ လၢအဖိၣ်သၣ်ခွါထီၣ် လံၤလံၤလီၤ. အဂ့ၢ်ဒ်အံၤ, ပှၤအံၣ်စရ့လးဖိ, မၤ ထဲ တၢ်ထိၣ်ဂဲၤယသးထီၣ် လၢအစု အတၢ်မၤလီၤ, ယွၤ စံးဝဲဒၣ်. 31 အဂ့ၢ်ဒ်အံၤ, ဝ့ၢ်တဝ့ၢ်အံၤမ့ၢ် လၢယသးထီၣ်ဘၣ်အလီၢ်, ဒီးယသးကဲၤဘၣ် အလီၢ် လၢမုၢ်တနံၤ လၢပှၤတ့အီၤ တုၤ မုၢ်မဆါ တနံၤအံၤ, ဒ်သိး ယကသုးကွံာ်အီၤ လၢယမဲာ်ညါ, 32 လၢပှၤအံၣ်စရ့လးဖိ, ဒီးပှၤယူဒၤဖိ အတၢ်အၢ ခဲလၢာ် လၢအမၤဝဲ ဒ်သိး အကထိၣ်ဂဲၤ ယသးထီၣ်, အဝဲသ့ၣ်, အစီၤပၤ, အပဒိၣ်ဖးဒိၣ်, အပှၤလုၢ်တၢ်အဒိၣ်, ဒီးအဝံ, ဒီးယူဒၤ အပှၤကညီ, ဒီးပှၤယရူၤၡလ့ၣ်ဖိလီၤ. 33 အဂ့ၢ်ဒ်အံၤ, ဃၣ်ဒူၣ်ချၢအသး လၢယၤ, ဒီးတမ့ၢ်ဘၣ်အဃၣ်အမဲာ် ဆူယအိၣ်ဘၣ်. ယသိၣ်လိအီၤ, ယဂဲၤဆၢထၢၣ် ဂီၤဂီၤ, ဒီးယသိၣ်လိအီၤ ဘၣ်ဆၣ်ဒီး, တကနၣ်ဘၣ် ဒ်သိး ကမၤလိတၢ်ဘၣ်. 34 မ့ၢ်အပာ် တၢ်သးဘၣ်အၢ အလီၢ် လၢဟံၣ်ပူၤ လၢတၢ်ကိးအီၤ လၢယမံၤ, ဒ်သိး အကမၤဘၣ်အၢအီၤလီၤ. 35 ဒီးမၤထီၣ် ဘဧၤလး အလီၢ်ထီၣ်ထီ လၢကစၢၢ်ကဆူး ဟံၣ်နိၣ် အပူၤ ဒ်သိး အကဒုးခီဂာ် အဖိမုၣ်, ဒီး အဖိခွါ လၢမ့ၣ်အူ ဆူမိလး, လၢယတမၤလိာ်ဘၣ်, ဒီးတအိၣ်ထီၣ်ဘၣ် လၢယသးကံၢ်ပူၤဘၣ်. မၤဝဲ လၢတၢ်သးဘၣ်အၢ တမံၤန့ၣ် ဒ်သိး အကဒုးမၤ ပှၤယူဒၤဖိ လၢတၢ်ဒဲးဘးလီၤ. 36 ဘၣ်ဆၣ်ဒီး ခဲကနံၣ်အံၤ, ယွၤ အံၣ်စရ့လး အကစၢ်စံး လၢဝ့ၢ်တဝ့ၢ်အံၤ လၢသုစံး လၢတၢ်ကဟ့ၣ်လီၤကွံာ်အီၤ လၢဘၤဘူၤလိၣ် အစီၤပၤ အစုပူၤ လၢနးဧိၤဘီဧိၤ, ဒီး လၢတၢ်သၣ်ဝံၤလီၤဒိ, ဒီၤ လၢတၢ်သံသတြိာ် အဂ့ၢ်အကျိၤ ဒ်အံၤ, 37 ကွၢ်ကွၢ်, ယကထၢဖှိၣ် ပှၤဝ့ၢ်ဖိ, လၢကီၢ်ခဲလၢာ် အပူၤ ဖဲယဟီထီၣ်ကွံာ်အီၤ လၢယသးထီၣ်, ဒီးယသး ကဲၤထီၣ်, ဒီးယသးကိၢ်လူး, ဒီးယကဒုးဟဲက့ၤအီၤဆူ တၢ်အလီၢ်ဖဲအံၤ, ဒီးယကဒုးအိၣ်ဒုးဆိးအီၤ 38 ဒီးတၢ်သန့ၤအသးအလီၢ်လီၤ. ဒီးကကဲထီၣ် ယပှၤဂီၢ်မုၢ်, ဒီး ယကကဲထီၣ် အကစၢ်, 39 ဒီးယကဟ့ၣ်လီၤအီၤ လၢအသးတဖျၢၣ်ဃီ ဒ်သိး အကပျံၤယၤ လီၤထူလီၤယိာ် လၢအတၢ်ဂ့ၤ အဂီၢ်, ဒီး လၢအဖိ လၢအလီၢ်ခံ အဂီၢ်လီၤ. 40 ဒီး ယကအၢၣ်လီၤအီလီၤ တၢ်အၢၣ်လီၤအီလီၤ အထူအယိာ် ဒီးအီၤ, ဒီး လၢယမၤအီၤ လၢတၢ်ဂ့ၤန့ၣ် ယတဃၣ်ကွံာ်ဘၣ် ယသး လၢအီၤဘၣ်. ဒီးယကပာ် ယတၢ်ပျံၤ လၢအသးကံၢ်ပူၤ ဒ်သိးအသု တဟးဖး ဒီးယၤ တဂ့ၤ. 41 ဒီးယကသးခု လၢအဖီခိၣ် ဒ်သိး ယကမၤဂ့ၤအီၤ, ဒီးယကပာ်အီၤ လၢကီၢ်တဘ့ၣ်အံၤ အပူၤ သပှၢ်တၢၢ်, လၢယသးဒီဖျၢၣ် ဒီး လၢယသး တုၤအလၢာ်လီၤ. 42 အဂ့ၢ်ဒ်အံၤ, ယွၤ စံးဒ်အံၤ, ဒ်ယဒုးဘၣ် ပှၤဂီၢ်မုၢ်အံၤ လၢတၢ်အၢဖးဒိၣ်အံၤ ခဲလၢာ် အသိးန့ၣ် ယကဒုးဘၣ်အီၤ လၢကယဲၢ် တၢ်ဂ့ၤ လၢယစံးဘၣ်အီၤ ဒ်န့ၣ်အသိး ခဲလၢာ် လီၤ. 43 ဒီးပှၤ ကပှ့ၤ ဟီၣ်ခိၣ် အကဝီၤတဖၣ် လၢကီၢ်တဘ့ၣ်အံၤ အပူၤ လၢသုစံး လၢအဂ့ၢ်, ပှၤကညီမ့ၢ်ဂ့ၤ, ဆၣ်ဖိကီၢ်ဖိ မ့ၢ်ဂ့ၤ, တအိၣ်ဘၣ် လၢအပူၤ, ဒီးအိၣ်သယုၢ်ဝဲန့ၣ်, တၢ်ဟ့ၣ်လီၤကွံာ်အီၤ ဆူပှၤက့ၤစ့းဖိ အစုပူၤန့ၣ်လီၤ. 44 ဒီးပှၤကပှ့ၤ ဟီၣ်ခိၣ်အကဝီၤတဖၣ် လၢစ့, ဒီးကွဲးအမံၤ လၢလံာ်ပူၤ, ဒီးစဲဃာ်ပနီၣ်အီၤ, ဒီးဟံးန့ၢ် ပှၤအုၣ်အသး လၢဘံၣ်ယၤမံၣ် အကီၢ်ပူၤ, ဒီး လၢတၢ်အလီၢ် အိၣ်ဝးတရံး ယရူၤၡလ့ၣ် လၢခိ, ဒီး လၢယူဒၤ အဝ့ၢ်တဖၣ် အပူၤ, ဒီး လၢကစၢၢ်ကလိ အဝ့ၢ်တဖၣ် အပူၤ, ဒီး လၢကစၢၢ်ကဆူး အဝ့ၢ်တဖၣ် အပူၤ, ဒီး လၢတၢ် လၢကလံၤထံး အဝ့ၢ်တဖၣ် အပူၤ လီၤ. အဂ့ၢ်ဒ်အံၤ ယကဒုးဟဲက့ၤကဒါက့ၤအီၤ လၢအလဲၤကဲကုၢ်န့ၣ်လီၤ. ယွၤ စံးဝဲဒၣ်.


လံာ်ယံးရမံယၤ. Jeremiah 33

1 ဒီး လၢစီၤယံးရမံယၤ အိၣ်ကးတံာ်ဃာ်ဒံးအသး လၢဃိာ်အဂၢၤပူၤန့ၣ် ယွၤအကလုၢ် ဘၣ်အီၤ ပှဲၤထီၣ် ခံဘျီ တဘျီ, ဒီးစံးဝဲဒၣ်, 2 ယွၤ လၢအမၤတၢ် စံးဒ်အံၤ, ယွၤ လၢအမၤဝဲ, ဒ်သိး အကအိၣ်ကျၢၤဝဲ, ယွၤမ့ၢ်အမံၤလီၤ. 3 ကိးထီၣ်ယၤ တက့ၢ်, ဒီးယကစံးဆၢနၤ, ဒီးယကဒုးနဲၣ်နၤ လၢတၢ်အဒိၣ်အထီ, ဒီးတၢ်လီၤလးတဖၣ်, လၢနတသ့ၣ်ညါဘၣ်လီၤ. 4 အဂ့ၢ်ဒ်အံၤ, ယွၤ အံၣ်စရ့လး အကစၢ် စံးဒ်အံၤ, လၢဝ့ၢ်အံၤ အဟံၣ်တဖၣ် အဂ့ၢ်, ဒီး လၢယူဒၤ အစီၤပၤတဖၣ် အဟံၣ် လၢပှၤရူာ်လီၤကွံာ် လၢနီၣ်ခး တၢ်မိၢ်ပှၢ် အဂီၢ်, ဒီး လၢပှၤသုးဖိစိာ်နး အဂီၢ်န့ၣ်, 5 ပှၤ ဟဲဒုးတၢ် ဒီးပှၤက့ၤစ့းဖိ ဒီး ဒ်သိး အကမၤပှဲၤတၢ် ဒီးပှၤကညီ အစိၣ် လၢယမၤသံအီၤ လၢယသးထီၣ်, ဒီး လၢယသးကဲၤထီၣ်လီၤ. အဂ့ၢ်ဒ်အံၤ, မ့ၢ် လၢပှၤခဲလၢာ် အတၢ်ဒဲးဘး အဃိဒီး, ယပာ်တဒၢ ယမဲာ် လၢဝ့ၢ်အံၤလီၤ. 6 ကွၢ်ကွၢ်, ယကဒုးအိၣ်ဆူၣ် မၤကဲအီၤ, ဒီးယကမၤဘျါက့ၤအီၤ, ဒီးယကလီၣ်ဖျါ တၢ်ဃူတၢ်ဖိး, ဒီးတၢ်မ့ၢ်တၢ်တီ အါအါကလဲာ် လၢအီၤလီၤ. 7 ဒီးယကဒုးဟဲက့ၤ ပှၤယူဒၤဖိ လၢအလဲၤကဲကုၢ်, ဒီးအံၣ်စရ့လး လၢအလဲၤကဲကုၢ်, ဒီးယ ကမၤထီၣ်အီၤ ဒ် လၢအခီၣ်ထံး အသိးန့ၣ်, 8 ဒီးယကသ့စီ တၢ်ကမၣ် ခဲလၢာ် လၢအလိၤ လၢအမၤကမၣ်ဘၣ်ယၤ, ဒီးယကပျၢ် အတၢ်ဒဲးဘး ခဲလၢာ် လၢအမၤကမၣ်ဘၣ် ယၤ, ဒီး လၢအပူထီၣ် ထီဒါယၤလီၤ. 9 ဒီးကကဲထီၣ် တၢ်သူၣ်ဖှံသးညီအမံၤ လၢယဂီၢ်, တၢ်စံးထီၣ်ပတြၢၤ အလီၢ်, ဒီးတၢ်လၤကပီၤ အလီၢ် လၢပှၤကလုာ် လၢဟီၣ်ခိၣ်ချၢ ခဲလၢာ် အမဲာ်ညါ လၢအနၢ်ဟူ ကယဲၢ် တၢ်ဂ့ၤ လၢယမၤ အီၤလီၤ. ဒီးကပျံၤဝဲ, ဒီးကကနိးဝဲ လၢတၢ်ဂ့ၤ ခဲလၢာ် အဃိ, ဒီး လၢတၢ်ဘီၣ်တၢ်ညီ ခဲလၢာ် အဃိ လၢယဒုးဘၣ် အီၤလီၤ. 10 ယွၤ စံးဒ်အံၤ, တၢ်အလီၢ်အံၤ လၢသုစံး လၢပှၤကညီ မ့ၢ်ဂ့ၤ, ဆၣ်ဖိကီၢ်ဖိ မ့ၢ်ဂ့ၤ, တအိၣ်ဘၣ် လၢအပူၤ, အိၣ်သယုၢ်ဝဲန့ၣ် လၢယူဒၤ အဝ့ၢ်တဖၣ် အပူၤ, ဖဲပှၤကညီတအိၣ်, ဖဲပှၤအိၣ်ဝဲဆိးဝဲ မ့ၢ်ဂ့ၤ, ဆၣ်ဖိကီၢ်ဖိ မ့ၢ်ဂ့ၤ တအိၣ်ဘၣ်, ဒီး အိၣ်သယုၢ်ဝဲန့ၣ်, တၢ်ကနၣ်ဟူကဒီး လၢအပူၤ, 11 တၢ်သူၣ်ဖှံသးညီအသီၣ်, ဒီးတၢ်သူၣ်ခုသးခုအသီၣ်, တလးမူးပိာ်ခွါအသီၣ်, ဒီးတလးမူးပိာ်မုၣ်အသီၣ်, ပှၤအသီၣ် လၢအစံး, စံးထီၣ်ပတြၢၤ တၢ်သုးမုၢ်ဂီၢ်မုၢ်အယွၤ တက့ၢ်. အဂ့ၢ်ဒ်အံၤ, ဂ့ၤဝဲလီၤ. မ့ၢ်အဘျုးအဖှိၣ် အိၣ်ဝဲ လီၤစိၤလီၤထီလီၤ. ပှၤအသီၣ် ဒၣ်လဲာ် လၢအဟဲစိာ် တၢ်လုၢ်စံးထီၣ်ပတြၢၤဆူ ယွၤအဟံၣ်ပူၤလီၤ. အဂ့ၢ်ဒ်အံၤ, ယကဒုးဟဲက့ၤ ပှၤကီၢ်ဖိ လၢအလဲၤကဲကုၢ်, ဒ် လၢအခီၣ်ထံး အသိးန့ၣ်လီၤ, ယွၤ စံးဝဲဒၣ်, 12 တၢ်သုးမုၢ်ဂီၢ်မုၢ်အယွၤ စံးဝဲ ဒ်အံၤ, တၢ်အလီၢ် ဖဲအံၤ လၢပှၤကညီ မ့ၢ်ဂ့ၤ, ဆၣ်ဖိကီၢ်ဖိ မ့ၢ်ဂ့ၤ, တအိၣ်ဘၣ်, ဒီးအိၣ်သယုၢ်ဝဲန့ၣ်, ပှၤကွၢ်သိ လၢအဒုးကိာ်လီၤ အသိ ဒီးမဲာ်တဲးလဲးတဖၣ် အအိၣ်အဆိးအလီၢ်န့ၣ် ကအိၣ်ကဒီးဝဲ, ဒီး လၢအဝ့ၢ်တဖၣ် ခဲလၢာ် အပူၤန့ၣ်လီၤ. 13 လၢကစၢၢ်ကလိ အဝ့ၢ်တဖၣ်, လၢတၢ်ပျီပူၤ အဝ့ၢ်တဖၣ်, ဒီး လၢတၢ် လၢကလံၤထံး အဝ့ၢ်တဖၣ်, ဒီး လၢဘံၣ်ယၤမံၣ် အကီၢ်ပူၤ, ဒီး လၢတၢ်အလီၢ် အိၣ်ဝးတရံး ယရူၤၡလ့ၣ် လၢခိ, ဒီး လၢယူဒၤ အဝ့ၢ်တဖၣ် အပူၤန့ၣ် သိ ဒီးမဲာ်တဲးလဲးတဖၣ် ကလဲၤတြူာ်ကဒီး လၢပှၤ လၢအဂံၢ် အီၤ အစုဖီလာ်လီၤ, ယွၤ စံးဝဲဒၣ်. 14 ယွၤ စံးဝဲဒၣ်, ကွၢ်ကွၢ်, မုၢ်နံၤတဖၣ် ဟဲ လၢယကမၤ တၢ်ဂ့ၤတမံၤ လၢယစံးပာ် ပှၤအံၣ်စရ့လးဖိ, ဒီးပှၤယူဒၤဖိ လီၤ. 15 တၢ် လၢမုၢ်နံၤတဖၣ်, ဒီးတၢ် လၢအကတီၢ်န့ၣ်, ယကဒုးမဲထီၣ် တၢ်တီအဒ့တဒ့ လၢစီၤဒၤဝံး, ဒီးကမၤ တၢ်စံၣ်ညီၣ်, ဒီးတၢ်တီတၢ်လိၤ လၢဟီၣ်ခိၣ်ချၢလီၤ. 16 လၢမုၢ်နံၤတဖၣ်န့ၣ် ယူဒၤ ကတုၤ လၢတၢ်အုၣ်က့ၤခီၣ်က့ၤ အီၤ, ဒီးယရူၤၡလ့ၣ် ကအိၣ်ကဆိး ဒီး တၢ်သန့ၤအသး အလီၢ်, ဒီး လၢအအံၤ တၢ်ကကိးအီၤ, ယွၤ ပတၢ်တီတၢ်လိၤန့ၣ်လီၤ. 17 အဂ့ၢ်ဒ်အံၤ, ယွၤ စံးဒ်အံၤ, စီၤဒၤဝံး အပှၤကညီ လၢအကဆ့ၣ်နီၤ လၢအံၣ်စရ့လး အဟံၣ် အလီၢ်ပစိာ် အဖီခိၣ်န့ၣ် ကအိၣ်ဝဲ, 18 ဒီးပှၤလုၢ်တၢ်အဒိၣ်, ဒီးပှၤလ့ၤဝံဖိ လၢအလုၢ် တၢ်လုၢ်မ့ၣ်အူ, ဒီးဆိၣ်ကဲၤ တၢ်မၤဘူၣ်, ဒီးလၢ်တၢ်လုၢ် ကိးမုၢ်နံၤဒဲးန့ၣ် ကအိၣ်ဝဲ လၢယမဲာ်ညါ လီၤ. 19 ဒီးယွၤအကလုၢ် ဘၣ် စီၤယံးရမံယၤ ဒီးစံးဝဲဒၣ်, 20 ယွၤ စံးဒ်အံၤ, သုမၤဟးဂီၤ ယတၢ်အၢၣ်လီၤအီလီၤ ဒီးမုၢ်နံၤ, ဒီၤယတၢ်အၢၣ်လီၤအီလီၤ ဒီးမုၢ်နၤ တုၤ မုၢ်နံၤ ဒီးမုၢ်နၤ တအိၣ်ဘၣ် လၢအဆၢကတီၢ်န့ၣ်မ့ၢ် သ့ဒီး, 21 ယတၢ်အၢၣ်လီၤအီလီၤ ဒီးယခ့ယပှၤ စီၤဒၤဝံး လၢအဖိခွါ ကကဲ စီၤပၤ လၢအလီၢ်ပစိာ် အဖီခိၣ်, ဒီးယတၢ်အၢၣ်လီၤအီလီၤ ဒီးယခ့ယပှၤ ပှၤလ့ၤဝံဖိ, ဒီးပှၤလုၢ်တၢ်အဒိၣ်န့ၣ် ဟးဂီၤ ကသ့လီၤ. 22 ဒ်ပဂံၢ် မူခိၣ် အသုးမုၢ်ဂီၢ်မုၢ် တသ့ဘၣ် အသိး, ဒီးဒ်ပီၣ်လဲၣ် အမဲးအဟီၣ် ပှၤဃီၣ်အီၤ တသ့ဘၣ် အသိးန့ၣ်, ယ ကမၤအါထီၣ် ယခ့ယပှၤ စီၤဒၤဝံး အချံအသၣ်, ဒီးပှၤလ့ၤဝံဖိ လၢအမၤ ယတၢ် ဒ်န့ၣ်သိးလီၤ. 23 ဒီးယွၤအကလုၢ် ဘၣ် စီၤယံးရမံယၤ ဒီးစံးဝဲဒၣ်, 24 တၢ် လၢပှၤဂီၢ်မုၢ်အံၤ ကတိၤတၢ်, ဒီးစံး, ပှၤခံဒူၣ် လၢယွၤ ဃုထၢအီၤန့ၣ် ညိကွံာ်လံဝဲလံန့ၣ် နတထံၣ်ဘၣ်ဧါ. ဒီး မၤတရီတပါ ယပှၤဂီၢ်မုၢ် ဒ်အတမ့ၢ်လၢၤဘၣ် ပှၤတကလုာ် လၢအမဲာ်ညါဘၣ် အသိးန့ၣ်, 25 ယွၤ စံးဒ်အံၤ, ယ တၢ်အၢၣ်လီၤအီလီၤ ဒီးနံၤဒီးနၤ မ့ၢ် တအိၣ်လၢၤဘၣ်, ယ မ့ၢ်တပာ်ဘၣ် မူခိၣ် ဒီးဟီၣ်ခိၣ် အကလုၢ်အလၢ်ဘၣ်ဒီး, 26 ယကညိကွံာ် စီၤယၤကိာ် အချံအသၣ်, ဒီးယခ့ယပှၤ စီၤဒၤဝံး, ဒ်သိး ယတဟံးန့ၢ်ဘၣ် အချံအသၣ် လၢပှၤပၢ စီၤအၤဘြၤဟၣ်, ဒီးစီၤအံၤစဲး, ဒီးစီၤယၤကိာ် အချံအသၣ် အဂီၢ်ဘၣ်လီၤ. အဂ့ၢ်ဒ်အံၤ, ယကဒုးဟဲက့ၤ ပှၤ လၢအလဲၤကဲကုၢ်, ဒီးယကသးအိၣ်အီၤလီၤ.


လံာ်ယံးရမံယၤ. Jeremiah 34

1 တုၤ ဘၤဘူၤလိၣ် အစီၤပၤ နဘူၤကးန့စၢ်, ဒီးအသုးမုၢ် ခဲလၢာ်, ဒီးဟီၣ်ခိၣ် အဘီမုၢ် လၢအပၢဝဲ ခဲလၢာ်, ဒီးပှၤကလုာ်တဖၣ် ခဲလၢာ် ဒုးတၢ် ဒီးယရူၤၡလ့ၣ်, ဒီးအဝ့ၢ်တဖၣ် ဒီး, ယွၤအကလုၢ် ဘၣ် စီၤယံးရမံယၤ, ဒီးစံးဝဲဒၣ်, 2 ယွၤ အံၣ်စရ့လး အကစၢ် စံးဒ်အံၤ, လဲၤကတိၤတၢ် ဒီးယူဒၤ အစီၤပၤ, စီၤစံးဒကံယၤ, ဒီးစံးဘၣ်အီၤ, ယွၤ စံးဒ်အံၤ, ကွၢ်ကွၢ်, ယကဟ့ၣ်လီၤ ဝ့ၢ်အံၤ လၢဘၤဘူၤလိၣ် အစီၤပၤ အစုပူၤ, ဒီးအဝဲဒၣ် ကဆူးထီၣ်ကွံာ်အီၤ လၢမ့ၣ်အူ, 3 ဒီးနတပူၤတဖျဲးဘၣ် လၢအစုပူၤဘၣ်, ဒီးတၢ်ကဖီၣ်န့ၢ်နၤ သပှၢ်တၢၢ်, ဒီးဟ့ၣ်လီၤကွံာ်နၤ လၢအစုပူၤ, ဒီးနမဲာ် ကထံၣ် ဘၤဘူၤလိၣ် အစီၤပၤ အမဲာ်, ဒီးအထးခိၣ် ကကတိၤတၢ် ဒီး နထးခိၣ်, ဒီးနကလဲၤဆူ ဘၤဘူၤလိၣ်လီၤ. 4 ဘၣ်ဆၣ်ဒီး ကနၣ် ယွၤ အကလုၢ်ကထါ, ယူဒၤ အစီၤပၤ စံးဒကံယၤဧၢ, ယွၤအကလုၢ်ကထါ, ယူဒၤ အစီၤပၤ စံးဒကံယၤဧၢ, ယွၤ စံး လၢနဂ့ၢ် ဒ်အံၤ, နတသံဘၣ် လၢနးဘၣ်, 5 န ကသံမုာ်မုာ်, ဒီးဒ်နပၢ်တဖၣ် စီၤပၤ လၢပျၢၤ, လၢအအိၣ်ဝဲ လၢနမဲာ်ညါ အတၢ်ဆိၣ်ကဲၤနၢမူ အသိးန့ၣ် ပှၤကဆိၣ်ကဲၤ တၢ်နၢမူ ဒ်န့ၣ်သိး လၢနဂီၢ်, ဒီးကဟီၣ်ဝဲ လၢနဃိ, ဒီး စံးဝဲ, အၣ်လါ, ကစၢ်ဧၢန့ၣ်လီၤ. အဂ့ၢ်ဒ်အံၤ, ယကတိၤလံ တၢ်လံ, ယွၤ စံးဝဲဒၣ်. 6-7 တုၤ ဘၤဘူၤလိၣ် အစီၤပၤ အသုးမုၢ် ဒုးတၢ် ဒီးယရူၤၡလ့ၣ်, ဒီးယူဒၤ အဝ့ၢ် ခဲလၢာ် လၢအအိၣ်လီၤတဲာ်, ဒီးလၤကံၣ်, ဒီးဧစ့ကၤဒီး, ဝံ ယံးရမံယၤ စံးဘၣ် ယူဒၤ အစီၤပၤ စံးဒကံယၤ လၢတၢ်ကတိၤန့ၣ် ခဲလၢာ် လၢယရူၤၡလ့ၣ် အပူၤလီၤ. 6-7 အဂ့ၢ်ဒ်အံၤ, ဝ့ၢ် အိၣ်ဒီး အခိၣ်ဒူတဖၣ်န့ၣ် အိၣ်လီၤတဲာ်ဒံးဝဲ လၢယူဒၤ အဝ့ၢ်တဖၣ် အကျါလီၤ. 8 ဖဲစီၤပၤ စံးဒကံယၤ အၢၣ်လီၤအီလီၤတၢ် ဒီးပှၤဂီၢ်မုၢ် ခဲလၢာ် လၢအအိၣ်ဝဲ လၢယရူၤၡလ့ၣ် အပူၤ လၢအကကိးထီၣ် တၢ်မၤပူၤဖျဲးတၢ်, 9 ဒီးပှၤကိးဂၤဒဲး ကပျၢ် အကုၢ်ပိာ်ခွါ ဒီးအကုၢ်ပိာ်မုၣ် လၢအမ့ၢ် ပှၤဧ့ၤဘြံၤဖိ, ဒ်သိး ပှၤဧ့ၤဘြံၤဖိ အသု တမၢကဲကုၢ် အဒီပုၢ်ဝဲၢ် တဂ့ၤ အလီၢ်ခံန့ၣ် ယွၤအကလုၢ် ဘၣ် စီၤယံးရမံယၤ, 10 (ဒီးတုၤ ပဒိၣ်ဖးဒိၣ်, ဒီးပှၤဂီၢ်မုၢ် ခဲလၢာ် လၢအအၢၣ်လီၤအီလီၤတၢ်န့ၣ် နၢ်ဟူဝဲ လၢပှၤကိးဂၤဒဲး ဘၣ်ပျၢ် အကုၢ်ပိာ်ခွါ, ဒီးအကုၢ်ပိာ်မုၣ်, လၢအတမၢကဲကုၢ်လၢၤဘၣ် အီၤဘၣ်ဒီး, စူၢ်ဝဲ, ဒီးပျၢ်ဝဲ လီၤ. 11 မ့မ့ၢ် လၢအလီၢ်ခံန့ၣ် ဃၣ်အသး, ဒီးဒုးဟဲက့ၤကဒါက့ၤ အကုၢ်ပိာ်ခွါ ဒီးအကုၢ်ပိာ်မုၣ် လၢအပျၢ်ဝဲ, ဒီးဒုးကဲအီၤ လၢကုၢ်ပိာ်ခွါ, ဒီးကုၢ်ပိာ်မုၣ်လီၤ. 12 ဒီးယွၤအကလုၢ် ဘၣ် စီၤယံးရမံယၤ ဒီးစံးဝဲဒၣ်,) 13 ယွၤ အံၣ်စရ့လး အကစၢ် စံးဒ်အံၤ, ယ အၢၣ်လီၤအီလီၤတၢ် ဒီးသုပၢ်တဖၣ် လၢမုၢ်နံၤတနံၤ လၢယဒုးဟးထီၣ်အီၤ လၢကီၢ်အဲၤကူပတူး, လၢပှၤကုၢ်ဖိ အဟံၣ်ပူၤ, ဒီးယစံး, 14 နွံနံၣ် အကတၢၢ်န့ၣ် သုဝဲ ကိးဂၤဒဲး ဘၣ်ပျၢ် သုဒီပုၢ်ဝဲၢ် ပှၤဧ့ၤဘြံၤဖိ လၢပှၤဆါကွံာ်အီၤ လၢနၤ, ဒီးတုၤ အမၤ နတၢ် ဃုနံၣ်ဒီး, န ဘၣ်ပျၢ်အီၤ လၢနအိၣ်လီၤ. ဒီးသုပၢ်တဖၣ် တကနၣ်ဘၣ် ယကလုၢ်ဘၣ်, ဒီးတဒိးနူၤတဒိးနၢ်ဘၣ်. 15 ဒီး လၢမုၢ်တနံၤအံၤ သုဃၣ်ဃီၤသုသး, ဒီးမၤ တၢ်လိၤ လၢယမဲာ်ညါ, ဒီးကိးထီၣ် တၢ်ထူၣ်ဖျဲးတဂၤ လၢပှၤ လၢအဃၢၤ ခဲလၢာ်, ဒီးသုအၢၣ်လီၤအီလီၤတၢ် လၢဟံၣ်ပူၤ လၢတၢ်ကိးအီၤ လၢယမံၤလီၤ. 16 ဘၣ်ဆၣ်ဒီး သုဃၣ်ကဒါက့ၤ သုသး, ဒီးမၤဘၣ်အၢ ယမံၤ, ဒီးသုဒုးဟဲက့ၤကဒါက့ၤ, ဒီးမၢကဲကုၢ် တဂၤ အကုၢ်ပိာ်ခွါ, တဂၤ အကုၢ်ပိာ်မုၣ် စုာ်စုာ် လၢသုပျၢ် အလဲၤမၤ ဖဲဒၣ်အသးလီၤ. 17 မၤသးဒ်န့ၣ်ဒီး ယွၤ စံးဒ်အံၤ, သုတဒိကနၣ် ယကလုၢ် ဒီးကိးထီၣ် တၢ်ထူၣ်ဖျဲး, တဂၤ လၢအဒီပုၢ်ဝဲၢ်, ဒီးတဂၤ လၢပှၤ လၢအဃၢၤဘၣ်, ကွၢ်ကွၢ်, ယကိးထီၣ် တၢ်ထူၣ်ဖျဲး လၢသုဂီၢ်ဆူ နးဧိၤဘီဧိၤ, ဒီးဆူ တၢ်သၣ်ဝံၤလီၤဒိ, ဒီးဆူ တၢ်သံသတြိာ်, ဒီးယကဒုးဘၣ်သု လၢတၢ်ကိၢ်တၢ်ဂီၤ လၢဟီၣ်ခိၣ် အဘီမုၢ် ခဲလၢာ် အပူၤလီၤ. 18 ဒီးပှၤ လၢအလုၣ်သ့ၣ်ခါပတာ် ယတၢ်အၢၣ်လီၤအီလီၤ, လၢအတတိၢ်န့ၢ်ဘၣ် တၢ်အၢၣ်လီၤအီလီၤ အကလုၢ် လၢအအၢၣ်လီၤအီလီၤ လၢယမဲာ်ညါ, ဖဲအဒီၣ်တဲာ်ကွံာ် ဂီၤဖံးဖိ လၢခံခီ, ဒီးလဲၤဝဲ လၢခံခီ, အဘၢၣ်စၢၤ, 19 ယူဒၤ အပဒိၣ်ဖးဒိၣ်, ဒီးယရူၤၡလ့ၣ် အပဒိၣ်ဖးဒိၣ်, ပှၤဒ့ဒံၣ်, ဒီးပှၤလုၢ်တၢ်အဒိၣ်, ဒီးထံဧိၤကီၢ်ဧိၤ အပှၤကညီ ခဲလၢာ် လၢအလဲၤတၢ် လၢဂီၤဖံးဖိခံခီ အဘၢၣ်စၢၤန့ၣ်, 20 ယကဟ့ၣ်လီၤအီၤ လၢအဒုၣ်အဒါ အစုပူၤ, ဒီး လၢပှၤ လၢအဃု အသးသမူတဖၣ် အစုပူၤ, ဒီးအစိၣ်န့ၣ် ကကဲထီၣ် တၢ်အီၣ် လၢမူကပိာ်လိၤ အထိၣ်အလံၣ် အဂီၢ်, ဒီး လၢဟီၣ်ခိၣ် အဆၣ်ဖိကီၢ်ဖိ အဂီၢ်လီၤ. 21 ဒီးယူဒၤ အစီၤပၤ စံးဒကံယၤ, ဒီးအပဒိၣ်ဖးဒိၣ်တဖၣ်န့ၣ် ယကဟ့ၣ်လီၤကွံာ် လၢအဒုၣ်အဒါ အစုပူၤ, ဒီး လၢပှၤ လၢအဃု အသးသမူ အစုပူၤ, ဒီး လၢဘၤဘူၤလိၣ် အစီၤပၤ အသုးမုၢ် အစုပူၤ လၢအဟးထီၣ် လၢသုအိၣ်လီၤ. 22 ကွၢ်ကွၢ်, ယွၤ စံးဝဲဒၣ်, ယကမၤလိာ်တၢ်, ဒီးဒုးဟဲက့ၤအီၤ ဆူဝ့ၢ်အံၤ, ဒီးကဒုးတၢ်ဒီးအီၤ, ဒီးမၤန့ၢ်အီၤ, ဒီးဆူးထီၣ်ကွံာ်အီၤ လၢမ့ၣ်အူပူၤ, ဒီးယကပာ် ယူဒၤ အဝ့ၢ်တဖၣ် လၢတၢ်အိၣ်သယုၢ်, အပှၤ အိၣ်ဝဲဆိးဝဲ လၢအပူၤ တအိၣ်ဘၣ်လီၤ.


လံာ်ယံးရမံယၤ. Jeremiah 35

1 ယွၤအကလုၢ် လၢအဘၣ် စီၤယံးရမံယၤ လၢယူဒၤ အစီၤပၤ စီၤယိၤၡံယၤ အဖိခွါ စီၤယဟိၤယါကံၣ် အမုၢ်နံၤတဖၣ်န့ၣ်, ဒီးစံးဝဲဒၣ်, 2 လဲၤဆူ ပှၤရ့ကးဖိ အဟံၣ်ပူၤ, ဒီးကတိၤတၢ် ဒီးအီၤ, ဒီးဒုးဟဲအီၤဆူ ယွၤအဟံၣ် အဒၢးတဖျၢၣ် အပူၤ, ဒီးဟ့ၣ်အီအီၤ လၢစပံးထံ တက့ၢ်. 3 ဒီးယဟံးန့ၢ် စီၤဃဘၤစံနယၤ အဖိခွါ စီၤယံးရမံယၤ အဖိခွါ စီၤယၤစါနယၤ, ဒီးအဒီပုၢ်ဝဲၢ်, ဒီး အဖိခွါ ခဲလၢာ်, ဒီးစီၤရ့ကး အပှၤဟံၣ်ဖိ ခဲလၢာ်, 4 ဒီးယဒုးဟဲနုာ်အီၤ လၢယွၤအဟံၣ်ပူၤဆူ ယွၤ အပှၤကညီ စီၤယံးကဒးလယၤ အဖိခွါ စီၤဃၤနၣ် အဖိခွါတဖၣ် အဒၢးပူၤ လၢအအိၣ်ဝဲ လၢပဒိၣ်ဖးဒိၣ်တဖၣ် အဒၢးပူၤ လၢအအိၣ်ဝဲ လၢပဒိၣ်ဖးဒိၣ်တဖၣ် အဒၢးဃၢၤ လၢအအိၣ်ဝဲ လၢပှၤပၢၤတြဲၤ စီၤၡၤလူၣ် အဖိခွါ စီၤမၤစ့ယၤ အဒၢး အဖီခိၣ်လီၤ. 5 ဒီးယပာ်သလၢ ပှဲၤဒီး စပံးထံ, ဒီးလီခီတဖၣ်, ဒီးယစံး အီၤ, အီ စပံးထံ တက့ၢ်. 6 ဒီးအဝဲသ့ၣ်တဖၣ်န့ၣ် စံးဝဲဒၣ်, ပတအီဘၣ် စပံးထံဘၣ်. အဂ့ၢ်ဒ်အံၤ, ပပၢ် စီၤရ့ကး အဖိခွါ စီၤယိၤနဒာ် မၤလိာ် ပှၤ ဒီးစံးဝဲဒၣ်, သုတအီစပံးထံ တဂ့ၤ, သုဝဲ, ဒီးသုဖိခွါတဖၣ် လီၤထူလီၤယိာ်, အီတဂ့ၤ. 7 သုတမၤဟံၣ် တဂ့ၤ, သုတဖှံ တၢ်အချံ တဂ့ၤ, သုတသူၣ် စပံးအလီၢ် တဂ့ၤ. ဒီး အိၣ်ဒီးအီၤ တဂ့ၤ. အိၣ်သုဝဲဆိးသုဝဲ လၢဒဲပူၤ တစိၤဒၣ်သု, ဒ်သိး သုကမူ အါနံၤအါသီ လၢကီၢ်ပူၤ ဖဲသုမ့ၢ် ပှၤတခီဘီမုၢ်ဖိ တက့ၢ်. 8 ဒီးပစူၢ်ပပၢ် စီၤရ့ကး အဖိခွါ စီၤယိၤနဒာ် အကလုၢ် လၢကယဲၢ် အတၢ် မၤလိာ် ပှၤခဲလၢာ်, ဒ်သိး ပသု တအီ စပံးထံ တစိၤဒၣ်ပှၤ, ပဝဲဒၣ်, ဒီးပမါ, ဒီးပဖိခွါ, ဒီးပဖိမုၣ် တဂ့ၤ. 9 ဒီးဒ်သိးပ သု တမၤဟံၣ် လၢပကအိၣ်ကဆိး လၢအပူၤ တဂ့ၤ. ဒီး စပံးအလီၢ် မ့ၢ်ဂ့ၤ, ဟီၣ်ခိၣ် အကဝီၤ မ့ၢ်ဂ့ၤ, တၢ်အချံအသၣ် မ့ၢ်ဂ့ၤ, တအိၣ်ဘၣ် ဒီးပှၤဘၣ်. 10 မ့ၢ်ပအိၣ်ပဆိး လၢဒဲပူၤ, ဒီးပစူၢ်တ့ၢ်, ဒီးပမၤတ့ၢ် ဒ်ကယဲၢ် တၢ် လၢပပၢ် စီၤယိၤနဒာ် မၤလိာ်ပှၤ အသိးန့ၣ်လီၤ. 11 ဒီးတုၤ ဘၤဘူၤလိၣ် အစီၤပၤ နဘူၤကးန့စၢ် ဟဲထီၣ်ဆူ ကီၢ်ပူၤဒီး, တၢ်မၤအသး လၢပစံး, ဟဲ, လဲၤသကိးဆူ ယရူၤၡလ့ၣ် အပူၤ လၢပှၤက့ၤစ့းဖိ အသုးမုၢ် အမဲာ်ညါ, ဒီးပှၤစူၤရံဖိ အသုးမုၢ် အမဲာ်ညါ တက့ၢ်. မၤသးဒ်န့ၣ်ဒီး ပအိၣ်ပဆိး လၢယရူၤၡလ့ၣ် အပူၤလီၤ. 12 တုၤနုၤတဘျီ ယွၤအကလုၢ် ဘၣ် စီၤယံးရမံယၤ ဒီးစံးဝဲဒၣ်, 13 တၢ်သုးမုၢ်ဂီၢ်မုၢ်အယွၤ အံၣ်စရ့လး အကစၢ် စံးဒ်အံၤ, လဲၤစံးဘၣ် ယူဒၤ အပှၤကညီ, ဒီးပှၤယရူၤၡလ့ၣ်ဖိ, သုတဒိးဘၣ် တၢ်သိၣ်က့ၤသီက့ၤ ဒ်သိး သုကကနၣ် ယကလုၢ်ဘၣ်ဧါ. ယွၤ စံးဝဲဒၣ်. 14 စီၤရ့ကး အဖိခွါ စီၤယိၤနဒာ် အတၢ်ကတိၤ လၢအမၤလိာ် အဖိခွါတဖၣ် ဒ်သိး အသုတအီ စပံးထံ တဂ့ၤန့ၣ် ပှၤတိၢ်န့ၢ် အီၤလီၤ. အဂ့ၢ်ဒ်အံၤ, အဝဲသ့ၣ် တအီဘၣ်ဝဲ တုၤ မုၢ်မဆါ တနံၤအံၤ, ဒီးတိၢ်န့ၢ် အပၢ် အကလုၢ်လီၤ. ဒီးယကတိၤတၢ် ဒီးသု, ယဂဲၤဆၢထၢၣ် ဂီၤဂီၤ ဒီး ယကတိၤတၢ် ဘၣ်ဆၣ်ဒီး, သုတကနၣ်ဘၣ် ယကလုၢ်ဘၣ်. 15 ဒီးယမၢလီၤ ယခ့ယပှၤခဲလၢာ်, ဝံတဖၣ်ဆူ သုအိၣ်, ယဂဲၤဆၢထၢၣ် ဂီၤဂီၤ ဒီးမၢလီၤအီၤ, ဒီးစံးဘၣ်အီၤ ဃၣ်ကွံာ်သုသး တဂၤ လၢအကျဲဒၢဒၣ်ဝဲ, တဂၤ လၢအကျဲအၢဒၣ်ဝဲ, ဒီးမၤဂ့ၤထီၣ် သုမၤတၢ် တက့ၢ်. ဒီးလဲၤပိာ် ကစၢ်အဂၤတဖၣ် အခံ လၢသုကမၤ အတၢ် တဂ့ၤ, ဒီးသုကအိၣ်ကဆိး လၢကီၢ်အပူၤ လၢယဟ့ၣ်သု ဒီးသုပၢ်တဖၣ်လီၤ. ဘၣ်ဆၣ်ဒီး သုတဒိးနူၤဒိးနၢ်ဘၣ်, ဒီးသုတကနၣ်ဘၣ် ယကလုၢ်ဘၣ်. 16 စီၤရ့ကး အဖိခွါ စီၤယိၤနဒာ် အဖိခွါတဖၣ် တိၢ်န့ၢ် အပၢ် အတၢ်မၤလိာ် လၢအမၤလိာ်အီၤလီၤ. မ့မ့ၢ် ပှၤဂီၢ်မုၢ်အံၤ တကနၣ်ဘၣ် ယကလုၢ်ဘၣ်. 17 မၤသးဒ်န့ၣ်ဒီး တၢ်သုးမုၢ်ဂီၢ်မုၢ်အယွၤ, အံၣ်စရ့လး အကစၢ် စံးဒ်အံၤ, ကွၢ်ကွၢ်, ယ ကဒုးဟဲဘၣ် ပှၤယူဒၤဖိ ဒီးပှၤယရူၤၡလ့ၣ်ဖိ ခဲလၢာ် လၢကယဲၢ် တၢ်အၢ လၢယကတိၤတၢ် လၢအဂ့ၢ်လီၤ. အဂ့ၢ်ဒ်အံၤ, ယကတိၤလံတၢ်, ဒီးအဝဲသ့ၣ် တကနၣ်ဘၣ်. ယကိးလံအီၤ, ဒီးအဝဲသ့ၣ် တစံးဆၢဘၣ်တၢ်ဘၣ်. 18 ဒီးစီၤယံးရမံယၤ စံးဘၣ် စီၤရ့ကး အပှၤဟံၣ်ဖိ, တၢ်သုးမုၢ်ဂီၢ်မုၢ်အယွၤ, အံၣ်စရ့လး အကစၢ် စံးဒ်အံၤ, မ့ၢ်သုစူၢ်သုပၢ် စီၤယိၤနဒာ် အတၢ်မၤလိာ်, ဒီး တိၢ်န့ၢ် အတၢ်သိၣ်က့ၤသီက့ၤ ခဲလၢာ်, ဒီးမၤ ဒ်ကယဲၢ် တၢ် လၢအမၤလိာ်သု အသိးန့ၣ် ဒီး, 19 တၢ်သုးမုၢ်ဂီၢ်မုၢ်အယွၤ, အံၣ်စရ့လး အကစၢ် စံးဒ်အံၤ, စီၤရ့ကး အဖိခွါ စီၤယိၤနဒာ် ကအိၣ်ဒီး ပှၤကညီ လၢအကဆၢထၢၣ် လၢယမဲာ်ညါ လီၤထူလီၤယိာ်လီၤ.


လံာ်ယံးရမံယၤ. Jeremiah 36

1 တၢ်မၤအသး လၢယူဒၤ အစီၤပၤ စီၤယိၤၡံယၤ အဖိခွါ စီၤယဟိၤယါကံၣ် အနံၣ် ပှဲၤထီၣ် လွံၢ်နံၣ်တနံၣ်န့ၣ် ယွၤ အကလုၢ် ဘၣ် စီၤယံးရမံယၤ ဒီးစံးဝဲဒၣ်, 2 ဟံးန့ၢ် လံာ် တထူ, ဒီးကွဲး လၢအပူၤ လၢကယဲၢ် တၢ်ကတိၤ လၢယကတိၤတ့ၢ် လၢအံၣ်စရ့လး အဂ့ၢ်, ဒီး လၢယူဒၤ အဂ့ၢ်, ဒီး လၢပှၤကလုာ် ခဲလၢာ် အဂ့ၢ်, လၢမုၢ်တနံၤ လၢယကတိၤတၢ် ဒီးနၤ လၢစီၤယိၤၡံယၤ အမုၢ်နံၤတဖၣ် လံၤလံၤ တုၤ မုၢ်မဆါ တနံၤအံၤ တက့ၢ်. 3 ဘၣ်တဘၣ် ယူဒၤ အပှၤဟံၣ်ဖိ တကနၣ် ကယဲၢ် တၢ်အၢ လၢယတိာ် လၢယကမၤအီၤ ဒ်သိး အကဃၣ်ကွံာ်အသး တဂၤ လၢအကျဲအၢဒၣ်ဝဲ, တဂၤ လၢအကျဲအၢဒၣ်ဝဲ, ဒီးယကပျၢ် အတၢ်အၢ, ဒီးအတၢ်ဒဲးဘးလီၤ. 4 ဒီးစီၤယံးရမံယၤ ကိးန့ၢ် စီၤန့ၤရံယၤ အဖိခွါ စီၤဘၤရူး, ဒီးစီၤဘၤရူး ကွဲး ယွၤအကလုၢ် ခဲလၢာ် လၢအကတိၤတၢ် ဒီးစီၤယံးရမံယၤ, လၢစီၤယံးရမံယၤ အထးခိၣ် လၢလံာ် တထူ အပူၤလီၤ. 5 ဒီးစီၤယံးရမံယၤ မၤလိာ် စီၤဘၤရူး ဒီးစံးဝဲဒၣ်, ယအိၣ်ကးတံာ်ဃာ်ယသးလီၤ. ယလဲၤဆူ ယွၤအဟံၣ်ပူၤ တသ့ဘၣ်. 6 ဒီးလဲၤနဲ, ဒီးဖး ယွၤအကလုၢ် လၢလံာ်တထူ အပူၤ လၢနကွဲး လၢယထးခိၣ်န့ၣ်, လၢပှၤဂီၢ်မုၢ် အနၢ်ပူၤ, လၢယွၤအဟံၣ်ပူၤ ဖဲတၢ်ဒုၣ်တၢ်အီၣ် အနံၤတနံၤန့ၣ် တက့ၢ်. ဒီးနဘၣ်ဖး စ့ၢ်ကီး အီၤ လၢပှၤယူဒၤဖိ လၢအဟဲထီၣ် လၢအဝ့ၢ်တဖၣ် အနၢ်ပူၤလီၤ. 7 ဘၣ်တဘၣ် ကဃ့ကညးတၢ် လၢယွၤအမဲာ်ညါ, ဒီးကဃၣ်ကွံာ်အသး, တဂၤ လၢအကျဲအၢဒၣ်ဝဲ, တဂၤ လၢအကျဲအၢဒၣ်ဝဲန့ၣ်လီၤ. အဂ့ၢ်ဒ်အံၤ, တၢ်သးထီၣ်, ဒီးတၢ်သးကဲၤထီၣ်, လၢယွၤ ကတိၤထီဒါ ပှၤဂီၢ်မုၢ်အံၤ မ့ၢ်အဒိၣ် နီၢ်မးလီၤ. 8 ဒီးစီၤန့ၤရံယၤ အဖိခွါ စီၤဘၤရူး မၤဝဲ ဒ်ကယဲၢ် တၢ်ကတိၤ လၢဝံယံးရမံယၤ မၤလိာ်အီၤ, ဒီးဖး ယွၤအကလုၢ် လၢလံာ်ပူၤ လၢယွၤ အဟံၣ်ပူၤလီၤ. 9 ဒီးတၢ်မၤအသး လၢယူဒၤ အစီၤပၤ ယိၤၡံယၤ အဖိခွါ စီၤယဟိၤယါကံၣ် အနံၣ် ပှဲၤထီၣ် ယဲၢ်နံၣ်တနံၣ်, လါ ခွံလါတလါန့ၣ် ပှၤဂီၢ်မုၢ် လၢယရူၤၡလ့ၣ် အပူၤ ခဲလၢာ်, ဒီး ကယဲၢ် ပှၤလၢအဟဲဝဲ လၢယူဒၤ အဝ့ၢ်ဆူ ယရူၤၡလ့ၣ် အပူၤ ခဲလၢာ်, ကိးထီၣ် တၢ်ဒုၣ်တၢ်အီၣ် လၢယွၤအမဲာ်ညါလီၤ. 10 ဒီးစီၤဘၤရူး ဖး စီၤယံးရမံယၤ အတၢ်ကတိၤ လၢလံာ်ပူၤ လၢယွၤ အဟံၣ်ပူၤ, လၢပှၤကွဲးလံာ် စီၤၡၤဖၣ် အဖိခွါ စီၤကမၤရယၤ အဒၢးပူၤ, လၢတၢ်ဂၢၤထီၣ်ထီတပူၤ ဖဲတၢ်လဲၤနုာ် ယွၤအဟံၣ် အပဲတရီသီ, လၢပှၤဂီၢ်မုၢ် ခဲလၢာ် အနၢ်ပူၤလီၤ. 11 ဒီးစီၤၡၤဖၣ် အဖိခွါ စီၤကမၤရယၤ အဖိခွါ စီၤမံၤကါယၤ နၢ်ဟူ ယွၤအကလုၢ် ခဲလၢာ် လၢလံာ်ပူၤ, 12 ဒီးလဲၤလီၤဝဲဆူ စီၤပၤအဟံၣ် ဆူပှၤကွဲးလံာ် အဒၢးပူၤ, ဒီးကွၢ်ကွၢ်, ပဒိၣ်ဖးဒိၣ် ခဲလၢာ် ဆ့ၣ်နီၤဖဲန့ၣ်, ပှၤကွဲးလံာ် စီၤအလံၡမၤ, ဒီးစီၤၡမါယၤ အဖိခွါ စီၤဒလါယၤ, ဒီးစီၤဧးကဘိၢ် အဖိခွါ စီၤအ့လနၤသၣ်, ဒီးစီၤၡၤဖၣ် အဖိခွါ စီၤကမၤရယၤ, ဒီးစီၤစံးဒကံယၤ အဖိခွါ စီၤဃနၤနယၤ, ဒီးပဒိၣ်ဖးဒိၣ် ခဲလၢာ်လီၤ. 13 ဒီးစီၤမံၤကါ စံၣ်တဲၤတဲလီၤအီၤ လၢကယဲၢ် တၢ်ကတိၤ လၢအနၢ်ဟူဝဲ လၢစီၤဘၤရူး ဖးလံာ် လၢပှၤဂီၢ်မုၢ် အနၢ်ပူၤ အဖၢမုၢ်လီၤ. 14 ဒီးပဒိၣ်ဖးဒိၣ် ခဲလၢာ် မၢလီၤ စီၤကူၤၡံ အဖိခွါ စီၤၡလ့မယၤ, စီၤနသၤနံယၤ အဖိခွါ စီၤယဟူဒံၤ တဂၤဆူ ဘၤရူးအအိၣ် ဒီးစံးဝဲဒၣ်, ဟံးန့ၢ် လံာ် တထူန့ၣ် လၢနဖး လၢအပူၤ လၢပှၤဂီၢ်မုၢ် အနၢ်ပူၤ, ဒီးဟံးန့ၢ် လၢနစုပူၤ, ဒီးဟဲ တက့ၢ်. 15 ဒီးစီၤန့ၤရံယၤ အဖိခွါ စီၤဘၤရူး ဟံးန့ၢ် လံာ် တထူန့ၣ် လၢအစုပူၤ, ဒီးဟဲဆူအအိၣ် လီၤ. ဒီးအဝဲသ့ၣ်တဖၣ်န့ၣ် စံးဘၣ်အီၤ, ဆ့ၣ်နီၤ, ဒီးဖး လၢပနၢ်ပူၤ တက့ၢ်. ဒီးစီၤဘၤရူး ဖးဝဲ လၢအနၢ်ပူၤလီၤ. 16 ဒီးတုၤ အနၢ်ဟူ တၢ်ကတိၤ ခဲလၢာ်ဒီး, တၢ်မၤအသး လၢအပျံၤဝဲ တဂၤ ဒီးတဂၤ, ဒီးစံးဘၣ် စီၤဘၤရူး, ပကစံးဘၣ် စီၤပၤ လၢတၢ်ကတိၤအံၤ ခဲလၢာ် သပှၢ်တၢၢ်န့ၣ်လီၤ. 17 ဒီး သံကွၢ် စီၤဘၤရူး ဒီးစံးဝဲဒၣ်, စံးဘၣ် ပှၤ, နကွဲး တၢ်ကတိၤအံၤ ခဲလၢာ် လၢအထးခိၣ် ဒ်လဲၣ်. 18 ဒီးစီၤဘၤရူး စံးဆၢအီၤ, အဝဲဒၣ် ကတိၤဝဲ ဒီးယၤ လၢအထးခိၣ်, ဒီးယကွဲး လၢကသံၣ်ထံ လၢလံာ်ပူၤလီၤ. 19 ဒီး ပဒိၣ်ဖးဒိၣ်တဖၣ် စံးဘၣ် စီၤဘၤရူး, လဲၤပာ်ခူသူၣ်နသး နဲဒၣ်, ဒီးစီၤယံးရမံယၤ တက့ၢ်. ဒီးဒုးသ့ၣ်ညါပှၤ ဖဲသုအိၣ်န့ၣ် နီတဂၤ တဂ့ၤ. 20 ဒီးလဲၤနုာ်ဝဲဆူ စီၤပၤ အအိၣ်လၢဂၢၤပူၤ, ဒီးပာ် လံာ်တထူ လၢပှၤကွဲးလံာ် စီၤအလံၡမၤ အဒၢးပူၤ, ဒီးစံၣ်တဲၤတဲလီၤ တၢ်ကတိၤ ခဲလၢာ် လၢစီၤပၤ အနၢ်ပူၤလီၤ. 21 ဒီးစီၤပၤ မၢလီၤ စီၤယဟူဒံၤ ဒ်သိး အကဟဲစိာ် လံာ်တထူန့ၣ်, ဒီးဟံးန့ၢ်ဝဲ လၢပှၤကွဲးလံာ် စီၤအလံၡမၤ အဒၢးပူၤ လီၤ. ဒီးစီၤယဟူဒံၤ ဖးဝဲ လၢစီၤပၤ အနၢ်ပူၤ, ဒီး လၢပဒိၣ်ဖးဒိၣ် လၢအဆၢထၢၣ် လၢစီၤပၤ အဃၢၤတဖၣ် အနၢ်ပူၤ လီၤ. 22 ဒီးစီၤပၤ ဆ့ၣ်နီၤဝဲ လၢတၢ်ဂိၢ် အကတီၢ် အဟံၣ်ပူၤ, လၢလါပှဲၤထီၣ် ခွံလါတလါ, ဒီးမ့ၣ်အူကဲၤထီၣ် လၢဖၣ်ကပူၤ လၢအမဲာ်ညါလီၤ. 23 ဒီးတုၤ စီၤယဟူဒံၤ ဖးလံာ် သၢတီၤ လွံၢ်တီၤ ဒီး, တၢ်မၤအသး လၢအသွဲၣ်ကွံာ် လံာ် လၢပှၤကွဲးလံာ် အဒီတဘ့ၣ်, ဒီးဖၢလီၤကွံာ် လၢမ့ၣ်အူ အိၣ်လၢဖၣ်ကပူၤ တုၤ လံာ်တထူ လၢာ်ဝဲလီၤ. 24 ဒီးပှၤ လၢအနၢ်ဟူ တၢ်ကတိၤန့ၣ် စီၤပၤ မ့ၢ်ဂ့ၤ, အခ့အပှၤ မ့ၢ်ဂ့ၤ, တပျံၤဘၣ်, ဒီးတဖှီဘၣ် အဆ့ နီတဂၤဘၣ်. 25 မ့ၢ်နာ်သက့ ဒ်န့ၣ်ဒီး စီၤအ့လနၤသၣ်, ဒီးစီၤဒလါယၤ, ဒီးစီၤကမၤရယၤန့ၣ် ဃ့ကညး စီၤပၤ ဒ်သိး အသု တဆူးထီၣ်ကွံာ် လံာ်တထူန့ၣ် တဂ့ၤ, ဒီးတကနၣ်ဘၣ် အကလုၢ်ဘၣ်, 26 ဒီးစီၤပၤ မၤလိာ် စီၤဟံးမ့လ့း အဖိခွါ စီၤယရၤဃမအ့လး, ဒီးစီၤဧၤစရံၤအ့လး အဖိခွါ စီၤစရါယၤ, ဒီးစီၤဧၤဘံးဒ့လး အဖိခွါ စီၤၡလ့မယၤ, ဒ်သိး အကဖီၣ်န့ၢ် ပှၤကွဲးလံာ် စီၤဘၤရူး, ဒီးဝံ ယံးရမံယၤလီၤ. ဘၣ်ဆၣ်ဒီး ယွၤ ပာ်ခူသူၣ်အီၤလီၤ. 27 ဒီး လၢစီၤပၤ ဆူးထီၣ်ကွံာ် လံာ်တထူ, ဒီးတၢ်ကတိၤ လၢစီၤဘၤရူး ကွဲးဝဲ လၢစီၤယံးရမံယၤ အထးခိၣ် အလီၢ်ခံန့ၣ် ယွၤအကလုၢ် ဘၣ် စီၤယံးရမံယၤ ဒီးစံးဝဲဒၣ်, 28 ဟံးန့ၢ်ကဒီး လံာ်အထူ အဂၤတထူ, ဒီးကွဲး ကယဲၢ် တၢ်ကတိၤ လၢအခီၣ်ထံး လၢအလိၤ လၢအအိၣ်ဝဲ လၢလံာ်ထူ လၢအခီၣ်ထံး တထူ, လၢယူဒၤ အစီၤပၤ စီၤယဟိၤယါကံၣ် ဆူးထီၣ်ကွံာ်န့ၣ် တက့ၢ်. 29 ဒီးနဘၣ်စံးဘၣ် ယူဒၤ အစီၤပၤ စီၤယဟိၤယါကံၣ်, ယွၤ စံးဒ်အံၤ, နဆူးထီၣ်ကွံာ်လံ လံာ်တထူအံၤ, ဒီးနစံး, နကွဲး လၢအပူၤ လၢဘၤဘူၤလိၣ် အစီၤပၤ ကဟဲ သပှၢ်တၢၢ်, ဒီးမၤဟးဂီၤ ကီၢ်တဘ့ၣ်အံၤ, ဒီးကမၤစှီၢ် ပှၤကညီ ဒီးဆၣ်ဖိကီၢ်ဖိ လၢအပူၤန့ၣ်မ့ၢ် အဘၣ်မနုၤလဲၣ်. 30 မၤသးဒ်န့ၣ်ဒီး ယွၤ စံး လၢယူဒၤ အစီၤပၤ ယဟိၤယါကံၣ် အဂ့ၢ်ဒ်အံၤ, အဝဲဒၣ် တဘၣ်အိၣ်ဘၣ် ဒီးပှၤ လၢအကဆ့ၣ်နီၤ လၢစီၤဒၤဝံး အလီၢ်ပစိာ် အဖီခိၣ် နီတဂၤဘၣ်. ဒီးပှၤကကွံာ်တ့ၢ်ကွံာ်အစိၣ် ဒ်သိး အကဘၣ် တၢ်ကိၢ် လၢမုၢ်ဆါခီ, ဒီးတၢ်ဂိၢ် လၢမုၢ်နၤခီလီၤ. 31 ဒီးယကအိၣ် သကိးအီၤ, ဒီး အချံအသၣ်, ဒီး အခ့အပှၤ, လၢအတၢ်အၢ အဃိ, ဒီးယကဒုးဘၣ်အီၤ, ဒီးပှၤယရူၤၡလ့ၣ်ဖိ, ဒီးယူဒၤ အပှၤကညီ လၢကယဲၢ် တၢ်အၢ လၢယကတိၤတၢ် လၢအဂ့ၢ်, ဒီးအဝဲသ့ၣ် တဒိကနၣ်ဘၣ်ဝဲဘၣ်လီၤ. 32 ဒီးစီၤယံးရမံယၤ ဟံးန့ၢ် လံၣ်တထူဒၣ်, ဒီးဟ့ၣ်ဝဲ လၢပှၤကွဲးလံာ် စီၤန့ၤရံယၤ အဖိခွါ စီၤဘၤရူး လၢအကွဲးဝဲ ကယဲၢ် တၢ်ကတိၤ လၢစီၤယံးရမံယၤ အထးခိၣ် လၢယူဒၤ အစီၤပၤ စီၤယဟိယါကံၣ် ဆူးထီၣ်ကွံာ်ဝဲ လၢမ့ၣ်အူပူၤန့ၣ်, ဒီးပာ်ဖှိၣ် တၢ်ကတိၤ အါထံၣ် ဒ်အဝဲသ့ၣ် အသိးန့ၣ် လၢအဖီခိၣ်လီၤ.


လံာ်ယံးရမံယၤ. Jeremiah 37

1 ဒီးစီၤယိၤၡံယၤ အဖိခွါ စီၤစံးဒကံယၤ ကဲစီၤပၤ လၢစီၤယဟိၤယါကံၣ် အဖိခွါ စီၤကၤနယၤ အလီၢ် လၢဘၤဘူၤလိၣ် အစီၤပၤ နဘူၤကးန့စၢ် ပာ် စီၤပၤ လၢကီၢ်ယူဒၤ အပူၤ လီၤ. 2 ဘၣ်ဆၣ်ဒီး အဝဲဒၣ် မ့ၢ်ဂ့ၤ, အခ့အပှၤ မ့ၢ်ဂ့ၤ, ကီၢ် အပှၤဂီၢ်မုၢ် မ့ၢ်ဂ့ၤ, တကနၣ်ဘၣ် ယွၤအကလုၢ် လၢအကတိၤဝဲ လၢဝံ ယံးရမံယၤ အစုပူၤန့ၣ်ဘၣ်. 3 ဒီးစီၤပၤ စံးဒကံယၤ မၢလီၤ စီၤၡလ့မယၤ အဖိခွါ စီၤယဟူကၤလး, ဒီးပှၤလုၢ်တၢ်အဒိၣ် စီၤမၤစ့ယၤ အဖိခွါ စီၤစဖါနယၤ ဆူ ဝံယံးရမံယၤ အအိၣ် ဒီးစံးဝဲဒၣ်, ဘါထုကဖၣ်န့ၢ် ပဂီၢ် လၢယွၤပကစၢ် တက့ၢ်. 4 ဒီးစီၤယံးရမံယၤ ဟဲနုာ်, ဒီးဟးထီၣ် လၢပှၤဂီၢ်မုၢ် အကျါလီၤ. အဂ့ၢ်ဒ်အံၤ, တၢ်တဒၢနုာ်ဘၣ်အီၤ လၢဃိာ်ပူၤဘၣ်. 5 ဒီးဖၤရိၤ အသုးမုၢ် ဟးထီၣ်တ့ၢ် လၢကီၢ်အဲၤကူပတူး အပူၤ, ဒီးပှၤက့ၤစ့းဖိ လၢအကဝီၤဃာ် ယရူၤၡလ့ၣ်န့ၣ် နၢ်ဟူ အကစီၣ်, ဒီးဟးထီၣ်ကွံာ်ဝဲ လၢယရူၤၡလ့ၣ်လီၤ. 6 ဒီးယွၤအကလုၢ် ဘၣ် ဝံယံးရမံယၤ ဒီးစံးဝဲဒၣ်, 7 ယွၤ အံၣ်စရ့လး အကစၢ် စံးဒ်အံၤ, သုကဘၣ်စံးဘၣ် ယူဒၤ အစီၤပၤ လၢအမၢလီၤ သုဟဲသံကွၢ်တၢ် လၢယၤ, ကွၢ်ကွၢ်, ဖၤရိၤ အသုးမုၢ် လၢအဟဲထီၣ် မၤစၢၤ သုအံၤ ကက့ၤကဒါက့ၤဆူ အကီၢ်ဒၣ်ဝဲ အပူၤလီၤ. 8 ဒီးပှၤက့ၤစ့းဖိ ကဟဲကဒီး, ဒီးဒုးတၢ် ဒီးဝ့ၢ်အံၤ, ဒီးမၤန့ၢ်အီၤ, ဒီးဆူးထီၣ်ကွံာ်အီၤ လၢမ့ၣ်အူလီၤ. 9 ယွၤ စံးဒ်အံၤ, လီလီၤသုသး လၢသုစံး, ပှၤက့ၤစ့းဖိ ကဟးထီၣ် လၢပအိၣ် သပှၢ်တၢၢ်န့ၣ် တဂ့ၤ. အဂ့ၢ်ဒ်အံၤ, တဟးထီၣ်ဘၣ်ဝဲဘၣ်. 10 အဂ့ၢ်ဒ်အံၤ, သုမ့ၢ်ကျီ ပှၤက့ၤစ့းဖိ အသုးမုၢ် ခဲလၢာ် လၢအဒုးတၢ် ဒီးသု, ဒီးအိၣ်လီၤတဲာ်ဝဲထဲ ပှၤလၢအဘၣ်ဆဲး လၢအကျါ ဘၣ်ဆၣ်ဒီး, ကဂဲၤဆၢထၢၣ် တဂၤ လၢအဒဲဒၣ်ဝဲ, တဂၤ လၢအဒဲဒၣ်ဝဲ, ဒီးဆူးထီၣ်ကွံာ် ဝ့ၢ်အံၤ လၢမ့ၣ်အူလီၤ. 11 ဒီးတုၤ ပှၤက့ၤစ့းဖိ အသုးမုၢ် ဟးထီၣ်ကွံာ် လၢယရူၤၡလ့ၣ် လၢဖၤရိၤ အသုးမုၢ် အဃိဒီး, 12 တၢ်မၤအသး လၢစီၤယံးရမံယၤ ဟးထီၣ် လၢယရူၤၡလ့ၣ် ဒ်သိး အကလဲၤဆူ ဘံၣ်ယၤမံၣ် အကီၢ်ပူၤ ဒ်သိး အကမၤန့ၢ် အဂီၢ် လၢပှၤဂီၢ်မုၢ် အကျါလီၤ. 13 ဒီးအိၣ်ဝဲ လၢဘံၣ်ယၤမံၣ် အပဲတရီ အဖၢမုၢ်ဒီး, ပှၤပၢၤတၢ်ဖိ အခိၣ်တဂၤ အိၣ်ဝဲဖဲန့ၣ်, အမံၤ မ့ၢ် စီၤယရံယၤ, စီၤၡလ့မယၤ အဖိခွါ စီၤဃနနယၤ, အဖိခွါလီၤ. ဒီးဟံးဃာ် ဝံယံးရမံယၤ ဒီးစံးဝဲဒၣ်, နကလဲၤဆူ ပှၤက့ၤစ့းဖိ အအိၣ်န့ၣ်လီၤ. 14 ဒီးစီၤယံးရမံယၤ စံးဝဲဒၣ်, မ့ၢ်တၢ်ကတိၤ ကဘျံးကဘျၣ်လီၤ. ယတလဲၤဘၣ်ဆူ ပှၤက့ၤစ့းဖိ အအိၣ်ဘၣ်. ဘၣ်ဆၣ်ဒီး စီၤယရံယၤ တဒိကနၣ်ဘၣ် အကလုၢ်ဘၣ်, ဒီး ဟံးဃာ် စီၤယံးရမံယၤ, ဒီးဟဲစိာ်အီၤဆူ ပဒိၣ်ဖးဒိၣ် အအိၣ်လီၤ. 15 ဒီးပဒိၣ်တဖၣ်န့ၣ် သးထီၣ်ဘၣ် စီၤယံးရမံယၤ, ဒီးတီၢ်အီၤ, ဒီးဒၢနုာ်အီၤ လၢဃိာ်ပူၤ လၢပှၤကွဲးလံာ် စီၤယိနၤသၣ် အဟံၣ်ပူၤလီၤ. အဂ့ၢ်ဒ်အံၤ, ပာ်ဟံၣ် အဝဲန့ၣ် လၢဃိာ်လီၤ. 16 ဒီးတုၤ စီၤယံးရမံယၤ လဲၤနုာ် လၢဟံၣ် အတၢ်ပူၤ, ဒီး လၢတၢ်ကဆူးပူၤဒီး, အိၣ်ဝဲဖဲန့ၣ် အါနံၤအါသီလီၤ. 17 ဒီး စီၤပၤ စံးဒကံယၤ မၢလီၤတၢ်, ဒီးဟံးထီၣ်က့ၤအီၤ, ဒီးစီၤပၤ သံကွၢ်ခူသူၣ်အီၤ လၢအဟံၣ်ပူၤ, ဒီးစံးဝဲဒၣ်, တၢ်အကလုၢ် လၢယွၤန့ၣ် အိၣ်ဝဲ စ့ၢ်ကီးဧါ. ဒီးစီၤယံးရမံယၤ စံးဝဲဒၣ်, အိၣ်ဝဲလီၤ. အဂ့ၢ်ဒ်အံၤ, စံးဝဲဒၣ်, တၢ်ကဟ့ၣ်လီၤကွံာ်နၤဆူ ဘၤဘူၤလိၣ် အစီၤပၤ အစုပူၤလီၤ. 18 ဒီးစီၤယံးရမံယၤ စံးဘၣ် စီၤပၤစံးဒကံယၤ, နၤမ့ၢ်ဂ့ၤ, နခ့နပှၤမ့ၢ်ဂ့ၤ, ပှၤဂီၢ်မုၢ်အံၤမ့ၢ်ဂ့ၤ, ယမၤကမၣ်ဘၣ်သု လၢသုဒၢနုာ်ယၤ လၢဃိာ်ပူၤန့ၣ်မ့ၢ် မနုၤတမံၤလဲၣ်. 19 ဒီး ဝံတဖၣ် လၢအကတိၤတၢ် လၢဝံကျိာ် ဒီးသု ဒီးစံးဝဲ, ဘၤဘူၤလိၣ် အစီၤပၤ တဟဲထီဒါသု, တဟဲထီဒါ ကီၢ်အံၤ ဘၣ်န့ၣ်မ့ၢ် အအိၣ်ဖဲလဲၣ်. 20 ဒီးခဲကနံၣ်အံၤ, ယကစၢ် စီၤပၤဧၢ, ကနၢ်လၢ် တက့ၢ်, မ်ယဃ့ကညး တၢ်ဘၣ်နသး ဒ်သိး နသု တဒုးက့ၤက့ၤယၤ ဆူ ပှၤကွဲးလံာ် စီၤယိနၤသၣ် အဟံၣ်ပူၤ တဂ့ၤ, ယကသံ ဘၣ်ဖုး ဖဲန့ၣ်လီၤ. 21 ဒီးစီၤပၤ စံးဒကံယၤ မၤလိာ်ဝဲ လၢပှၤကပာ် စီၤယံးရမံယၤ လၢဃိာ် အဂၢၤပူၤ, ဒီး လၢပှၤကဟ့ၣ်လီၤအီၤ လၢကိၣ်တလိၣ် လၢပှၤကုၢ်ကိၣ် အကျဲပူၤ ကိးမုၢ်နံၤဒဲး တုၤ ကိၣ် လၢဝ့ၢ်ပူၤ လၢာ်ဝဲလီၤ. ဒီးစီၤယံးရမံယၤ အိၣ်ဝဲဆိးဝဲ လၢဃိာ်အဂၢၤပူၤလီၤ.


လံာ်ယံးရမံယၤ. Jeremiah 38

1 ဒီးစီၤမးတၣ် အဖိခွါ စီၤၡဖၤတယၤ, ဒီးစီၤပၣ်ၡဃူၢ် အဖိခွါ စီၤကဒါလယၤ, ဒီးစီၤၡလ့မယၤ အဖိခွါ စီၤယူကၤလး, ဒီးစီၤမၤကလံယၤ အဖိခွါ စီၤပၣ်ၡဃူၢ် နၢ်ဟူ တၢ်ကတိၤ လၢစီၤယံးရမံယၤ ကတိၤဝဲ ဒီးပှၤဂီၢ်မုၢ် လၢအစံးဝဲ, 2 ယွၤ စံးဒ်အံၤ, ပှၤလၢအအိၣ်ဝဲဆိးဝဲ လၢဝ့ၢ်အံၤ အပူၤန့ၣ် ကသံဝဲ လၢနးဧိၤဘီဧိၤ, လၢတၢ်သၣ်ဝံၤလီၤဒိ, ဒီး လၢတၢ်သံသတြိာ်လီၤ. မ့မ့ၢ် ပှၤလၢအဟးထီၣ်ဆူ ပှၤက့ၤစ့းဖိ အအိၣ်န့ၣ် ကမူဝဲလီၤ, မ့ၢ်မး အသးသမူ ကကဲထီၣ် အတၢ်ဂုာ်န့ၢ်, ဒီးကမူဝဲလီၤ. 3 ယွၤ စံးဒ်အံၤ, တၢ်ကဟ့ၣ်လီၤကွံာ် ဝ့ၢ်အံၤ လၢဘၤဘူၤလိၣ် အစီၤပၤ အသုးမုၢ် အစုပူၤ သပှၢ်တၢၢ်, ဒီးကမၤန့ၢ်အီၤလီၤ. 4 ဒီးပဒိၣ်ဖးဒိၣ်တဖၣ် စံးဘၣ် စီၤပၤ, မ်ပှၤတဂၤအံၤ ဘၣ် တၢ်မၤသံအီၤ တက့ၢ်. အဂ့ၢ်ဒ်အံၤ, မ့ၢ်အကတိၤတၢ် ဒီးအီၤ ဒ်တၢ်ကတိၤတဖၣ်န့ၣ် အသိးဒီး, မၤစၢ်လီၤဝဲ ပှၤသုးဖိအစု လၢအအိၣ်လီၤတဲာ် လၢဝ့ၢ်ပူၤ, ဒီးပှၤဂီၢ်မုၢ် ခဲလၢာ် အစုလီၤ. အဂ့ၢ်ဒ်အံၤ, တမ့ၢ်ဘၣ် ပှၤတဂၤအံၤ ဃု ပှၤဂီၢ်မုၢ်အံၤ အတၢ်ဃူတၢ်ဖိးဘၣ်, မ့ၢ်တၢ်မၤဟးဂီၤအီၤ တခီလီၤ. 5 ဒီးစီၤပၤ စံးဒကံယၤ စံးဝဲဒၣ်, ကွၢ်ကွၢ်, အိၣ်ဝဲ လၢသုစုပူၤလီၤ. အဂ့ၢ်ဒ်အံၤ, စီၤပၤ မၤတၢ်ထီဒါသု တသ့ဘၣ် နီတမံၤဘၣ်. 6 ဒီးအဝဲသ့ၣ် ဟံးဃာ် စီၤယံးရမံယၤ ဒီးဒၢနုာ်အီၤဆူ စီၤဟးမ့လ့း အဖိခွါ စီၤမၤလကံယၤ အတၢ်ပူၤ လၢအအိၣ်ဝဲ လၢဃိာ်အဂၢၤပူၤ, ဒီးစဲၤလီၤ စီၤယံးရမံယၤ လၢပျံၤတဖၣ်လီၤ. ဒီးထံတအိၣ်ဘၣ် လၢတၢ်ပူၤဘၣ်. အိၣ်ထဲကပံာ်, ဒီးစီၤယံးရမံယၤ လီၤဘျၢ လၢကပံာ်ကျါ လီၤ. 7 ဒီးပှၤကူၤၡးဖိ စီၤဧ့ၤဘ့းမ့လ့း, ပှၤဒ့ဒံၣ်ဖိ လၢအအိၣ်ဝဲ လၢစီၤပၤ အဟံၣ်ပူၤ တဂၤ နၢ်ဟူဝဲ လၢပှၤဒၢနုာ် စီၤယံးရမံယၤ လၢတၢ်ပူၤလီၤ. ဒီးစီၤပၤ ဆ့ၣ်နီၤ လၢဘံၣ်ယၤမံၣ် အပဲတရီ အပူၤလီၤ. 8 ဒီးစီၤဧ့ၤဘ့းမ့လ့းန့ၣ် ဟးထီၣ် လၢစီၤပၤ အဟံၣ်ပူၤ, ဒီးကတိၤတၢ် ဒီးစီၤပၤ, ဒီးစံးဝဲဒၣ်, 9 ယ ကစၢ် စီၤပၤဧၢ, ပှၤတဖၣ်န့ၣ် မၤ တၢ်အၢ လၢကယဲၢ် တၢ် လၢအမၤ ဝံယံးရမံယၤ လၢအဝဲသ့ၣ် တ့ၢ်လီၤကွံာ်အီၤ လၢတၢ်ပူၤ, ဒီးကသံဝဲ လၢတၢ်သၣ်ဝံၤအသး အဃိ လၢတၢ်အလီၢ် ဖဲအအိၣ်ဝဲလီၤ. အဂ့ၢ်ဒ်အံၤ, ကိၣ် တအိၣ်လၢၤဘၣ် လၢဝ့ၢ်ပူၤဘၣ်. 10 ဒီးစီၤပၤ မၤလိာ် ပှၤကူၤၡးဖိ စီၤဧ့ၤဘ့းမ့လ့း, ဒီးစံးဝဲဒၣ်, ဟံးန့ၢ် ဖဲအံၤ ပှၤသၢဆံ အိၣ်ဒီးနၤ, ဒီးဟံးထီၣ်က့ၤ စီၤယံးရမံယၤ လၢတၢ်ပူၤ လၢအတချုး သံဒံးဘၣ်န့ၣ် တက့ၢ်. 11 ဒီးစီၤဧ့ၤဘ့းမ့လ့း ဟံးန့ၢ် ပှၤကညီတဖၣ် အိၣ်ဒီးအီၤ, ဒီး လဲၤနုာ် လၢစီၤပၤအဟံၣ် လၢတၢ်ပာ်ဖှိၣ်စ့ အဖီလာ်, ဒီး ဟံးထီၣ်ဖဲန့ၣ် လၢတၢ်ကံးညာ်လီၤလံၤ, ဒီးတၢ်အကူအသိးလီၢ်လံၤ, ဒီးစဲၤလီၤအီၤဆူ ဝံယံးရမံယၤအအိၣ် လၢတၢ်ပူၤန့ၣ်လီၤ. 12 ဒီးပှၤကူၤၡးဖိ စီၤဧ့ၤဘ့းမ့လ့း စံးဘၣ် စီၤယံးရမံယၤ, ပာ် တၢ်ကံးညာ်ယာ်, ဒီးတၢ်ကူတၢ်သိးလီၢ်လံၤ, လၢနစုဆၢ အဖီလာ် လၢပျံၤ အဖီလာ် တက့ၢ်, ဒီး ဝံယံးရမံယၤ မၤဝဲ ဒ်န့ၣ်လီၤ. 13 ဒီးပှၤစဲၤထီၣ်ကွံာ် စီၤယံးရမံယၤ လၢပျံၤတဖၣ် ဒီးထုးထီၣ်အီၤ လၢတၢ်ပူၤ, ဒီးစီၤယံးရမံယၤ အိၣ်ဝဲ လၢဃိာ်အဂၢၤပူၤလီၤ. 14 ဒီးစီၤပၤ စံးဒကံယၤ မၢလီၤတၢ်, ဒီးဟံးန့ၢ် စီၤယံးရမံယၤ ဆူတၢ်လဲၤနုာ် ယွၤအဟံၣ်ပူၤ သၢပူၤတပူၤ, ဒီးစီၤပၤ စံး လၢစီၤယံးရမံယၤ, ယကသံကွၢ်နၤ လၢတၢ်တမံၤ, ပာ်ခူသူၣ် ဒီးယၤ လၢတၢ်နီတမံၤ တဂ့ၤ. 15 ဒီးစီၤယံးရမံယၤ စံးဘၣ် စီၤစံးဒကံယၤ, ယမ့ၢ်စံးဘၣ်တဲဘၣ်နၤဒီး, နကမၤသံယၤ သပှၢ်တၢၢ်, တမ့ၢ်ဘၣ်ဧါ. ဒီးယမ့ၢ်ဒုးကူၣ်နၤဒီး, နတကနၣ်ဘၣ် ယကလုၢ်ဘၣ်. 16 ဒီးစီၤပၤ စံးဒကံယၤ ဆိၣ်တၢ်ခူသူၣ် ဒီးစီၤယံးရမံယၤ, ဒီးစံးဝဲဒၣ်, ယွၤ မူဝဲ လၢအဟ့ၣ်လီၤ ပှၤ လၢပသးသမူအံၤ, ယတမၤသံဘၣ် နၤဘၣ်, ဒီးယတဟ့ၣ်လီၤကွံာ်ဘၣ်နၤ လၢပှၤ လၢအဃု နသးသမူ အစုပူၤဘၣ်. 17 တုၤနုၤတဘျီ စီၤယံးရမံယၤ စံးဘၣ် စီၤစံးဒကံယၤ, တၢ်သုးမုၢ်ဂီၢ်မုၢ်အယွၤ, အံၣ်စရ့လး အကစၢ် စံးဒ်အံၤ, နမ့ၢ် လဲၤထီၣ်ဒၣ်တၢ်ဆူ ဘၤဘူၤလိၣ် အစီၤပၤ အပဒိၣ်ဖးဒိၣ် အအိၣ်ဒီး, နသး ကမူဝဲ, ဒီးပှၤတဆူးကွံာ်ဘၣ် ဝ့ၢ်တဝ့ၢ်အံၤ လၢမ့ၣ်အူဘၣ်, ဒီးနကမူ, ဒီးနပှၤဟံၣ်ဖိလီၤ. 18 မ့မ့ၢ် နမ့ၢ်တဟးထီၣ်ဘၣ်ဆူ ဘၤဘူၤလိၣ် အစီၤပၤ အပဒိၣ်ဖးဒိၣ် အအိၣ်ဘၣ်ဒီး, တၢ်ကဟ့ၣ်လီၤကွံာ် ဝ့ၢ်တဝ့ၢ်အံၤ လၢပှၤက့ၤစ့းဖိ အစုပူၤ, ဒီးကဆူးထီၣ်ကွံာ်အီၤ လၢမ့ၣ်အူ, ဒီး နတပူၤတဖျဲးဘၣ် လၢအစုပူၤဘၣ်. 19 ဒီးစီၤစံးဒကံယၤ စံးဘၣ် စီၤယံးရမံယၤ, ယပျံၤ ပှၤယူဒၤဖိ လၢအလဲၤတ့ၢ်ဒၣ်ဆူ ပှၤက့ၤစ့းဖိ အအိၣ်န့ၣ်လီၤ. ကဟ့ၣ်လီၤကွံာ် ဘၣ်ဖုးယၤ လၢအစုပူၤ, ဒီးပှၤကမၤယၤ တရီတပါလီၤ. 20 ဒီးစီၤယံးရမံယၤ စံးဝဲဒၣ်, တဟ့ၣ်လီၤကွံာ်ဘၣ် နၤဘၣ်. စူၢ်လၢ် ယွၤအကလုၢ် လၢယကတိၤတၢ် ဒီးနၤ တက့ၢ်. ဒီးတၢ်ကဂ့ၤထီၣ် လၢနဂီၢ်, ဒီးနသးကမူလီၤ. 21 မ့မ့ၢ်နမ့ၢ် တဟးထီၣ်ဘၣ်ဒီး, အအံၤမ့ၢ် တၢ်ကတိၤ လၢယွၤ ဒုးနဲၣ် ယၤ, 22 ဒီးကွၢ်ကွၢ်, ကယဲၢ် ပှၤပိာ်မုၣ် လၢအအိၣ်လီၤတဲာ် လၢယူဒၤ အစီၤပၤ အဟံၣ်ပူၤ ခဲလၢာ်န့ၣ် ပှၤကစိာ်ထီၣ်အီၤဆူ ဘၤဘူၤလိၣ် အစီၤပၤ အပဒိၣ်ဖးဒိၣ်တဖၣ် အအိၣ်, ဒီးကစံးဝဲ, နတံၤနသကိး ထိၣ်ဂဲၤနၤ, ဒီးမၤနၢၤ နၤလီၤ. နခီၣ်လီၤဘျၢ လၢကပံာ်ကျါ, ဒီးအဝဲသ့ၣ် ဃၣ်ကဒါက့ၤအသးလီၤ. 23 ဒီးပှၤကဟဲစိာ် နမါ ခဲလၢာ် ဒီးနဖိနလံၤဆူ ပှၤက့ၤစ့းဖိ အအိၣ်, ဒီးနတပူၤတဖျဲးဘၣ် လၢအစုဘၣ်. ဒီးဘၤဘူၤလိၣ် အစီၤပၤ အစု ကဖီၣ်ဃာ်နၤ, ဒီးန ကဒုးဆူးထီၣ်ကွံာ် ဝ့ၢ်အံၤ လၢမ့ၣ်အူလီၤ. 24 ဒီးစီၤစံးဒကံယၤ စံးစီၤယံးရမံယၤ, ဘိးဘၣ်သ့ၣ်ညါ ပှၤကညီ လၢတၢ်ကတိၤတဖၣ်အံၤ နီတဂၤတဂ့ၤ, ဒီးနတသံဘၣ်ဘၣ်. 25 ဒီးပဒိၣ်ဖးဒိၣ်တဖၣ်န့ၣ်မ့ၢ် နၢ်ဟူဝဲ လၢယကတိၤတၢ် ဒီးနၤ, ဒီးဟဲဆူနအိၣ်, ဒီးစံး လၢနၤ, စံးဘၣ် ပှၤ လၢတၢ် လၢနစံး လၢစီၤပၤ တက့ၢ်, ပာ်ခူသူၣ် ဒီးပှၤတဂ့ၤ, ဒီးပတမၤသံဘၣ် နၤဘၣ်, ဒီးတၢ် လၢစီၤပၤစံး လၢနၤန့ၣ် ဒီး, 26 နဘၣ်စံးဘၣ်အီၤ, ယဃ့ကညး စီၤပၤ ဒ်သိး အသုတဒုးက့ၤယၤဆူ စီၤယိနၤသၣ် အဟံၣ်ပူၤ ဒ်သိး ယသု တသံဖဲန့ၣ် တဂ့ၤလီၤ. 27 ဒီးပဒိၣ်ဖးဒိၣ် ခဲလၢာ်န့ၣ် ဟဲဝဲဆူ စီၤယံးရမံယၤ အအိၣ်, ဒီးသံကွၢ်အီၤ, ဒီးအဝဲဒၣ် စံးဘၣ်အီၤ ဒ်ကယဲၢ် တၢ်ကတိၤ လၢစီၤပၤ မၤလိာ်အီၤလီၤ. ဒီးအဝဲသ့ၣ် အိၣ်ဃိကလာ် ဒီးဟးထီၣ် လၢအအိၣ်လီၤ. အဂ့ၢ်ဒ်အံၤ, တထံၣ်ဘၣ် တၢ်ကတိၤတဖၣ်န့ၣ်ဘၣ်. 28 ဒီးစီၤယံးရမံယၤ အိၣ်ဝဲ လၢဃိာ်အဂၢၤပူၤ တုၤ မုၢ်တနံၤ လၢပှၤမၤန့ၢ် ယရူၤၡလ့ၣ်, ဒီးတုၤ ပှၤမၤန့ၢ် ယရူၤၡလ့ၣ်ဒီး, အိၣ်ဝဲ လၢအပူၤလီၤ.


လံာ်ယံးရမံယၤ. Jeremiah 39

1 ယူဒၤ အစီၤပၤ စံးဒကံယၤ အနံၣ်ပှဲၤထီၣ် ခွံနံၣ်တနံၣ်, လါ ဆံဆဲၣ်လါတလါန့ၣ် ဘၤဘူၤလိၣ် အစီၤပၤ နဘူၤကးန့စၢ်, ဒီးအသုးမုၢ် ခဲလၢာ် ဟဲထီၣ်ဆူ ယရူၤၡလ့ၣ် ဒီးကဝီၤဃာ်အီၤလီၤ. 2 ဒီး လၢစီၤစံးဒကံယၤ အနံၣ် ပှဲၤထီၣ် တဆံတနံၣ်, လါ လွံၢ်လါတလါ, လါထီၣ် ခွံနံၤတနံၤန့ၣ် ဝ့ၢ်ဘၣ် တၢ်ဘၢၣ်ဖျိအီၤလီၤ. 3 ဒီးဘၤဘူၤလိၣ် အစီၤပၤ အပဒိၣ်ဖးဒိၣ် ခဲလၢာ် ဟဲနုာ်ဝဲ, ဒီးဆ့ၣ်နီၤဝဲ လၢပဲတရီ တၢ်သးကံၢ်ပူၤ, ဒီးန့ရကၤလးၡရ့ၢ်စၢ်, စီၤစၤမကၢ်နဘိ, ပှၤဒ့ဒံၣ်ဖိအခိၣ် စီၤစၢ်စကံၣ်, ပှၤမါကူးအခိၣ်, စီၤန့ရကၤလးၡၡ့ၢ်စၢ်, ဒီးဘၤဘူၤလိၣ် အစီၤပၤ အပဒိၣ်ဖးဒိၣ် လၢအအိၣ်လီၤတဲာ်တဖၣ်န့ၣ်လီၤ. 4 ဒီးတုၤယူဒၤ အစီၤပၤ စံးဒကံယၤ, ဒီးပှၤသုးဖိ ခဲလၢာ်န့ၣ် ထံၣ်ဘၣ်အီၤ ဒီး, တၢ်မၤအသး လၢအဃ့ၢ်ထီၣ်ဝဲ, ဒီး ဟးထီၣ် လၢဝ့ၢ်ပူၤ လၢမုၢ်နၤ လၢစီၤပၤ အတၤသၣ်အလီၢ် အကျဲ လၢပဲတရီ အိၣ်ဝဲ လၢတၢ်အဒူၣ် ခံဒူၣ် အဘၢၣ်စၢၤ, ဒီးဟးထီၣ်ဝဲ လၢတၢ်ပျီပူၤ အကျဲလီၤ. 5 ဒီးပှၤက့ၤစ့း အသုးမုၢ် လူၤပိာ်အခံ, ဒီးချုးန့ၢ် စီၤစံးဒကံယၤ လၢယရံၤဃိ အတၢ်ပျီပူၤ, ဒီးဖီၣ်န့ၢ်အီၤ, ဒီးစိာ်ထီၣ်အီၤဆူ ဘၤဘူၤလိၣ် အစီၤပၤ နဘူၤကးန့စၢ် အအိၣ် လၢရံးဘလၤ လၢကီၢ်ဃမါသး အပူၤ, ဒီးအဝဲဒၣ် စံၣ်ညီၣ်အီၤလီၤ. 6 ဒီး ဘၤဘူၤလိၣ် အစီၤပၤ မၤသံ စီၤစံးဒကံယၤ အဖိခွါတဖၣ် လၢအမဲာ်ညါ လၢရံးဘလၤ လၢကီၢ်ဃမါသး အပူၤ, ဒီး ဘၤဘူၤလိၣ် အစီၤပၤ မၤသံ ကီၢ်ယူဒၤ အပဒိၣ်ဖးဒိၣ် ခဲလၢာ်လီၤ. 7 ဒီးအူခွဲးထီၣ်ကွံာ် စီၤစံးဒကံယၤ အမဲာ်, ဒီးစၢဃာ်အီၤ လၢသွဲတိၢ် ဒ်သိး အကစိာ်ထီၣ်ကွံာ်အီၤဆူ ဘၤဘူၤလိၣ်လီၤ. 8 ဒီးပှၤက့ၤစ့းဖိ ဆူးထီၣ်ကွံာ် စီၤပၤအဟံၣ်, ဒီးပှၤဂီၢ်မုၢ် အဟံၣ်တဖၣ် လၢမ့ၣ်အူ, ဒီးမၤလီၤပှီၢ်ကွံာ် ယရူၤၡလ့ၣ် အခိၣ်ဒူလီၤ. 9 ဒီးပှၤပၢၤတၢ်ဖိအခိၣ် စီၤနဘူစၢ်ရဒၣ် စိာ်မၢကဲကုၢ် ပှၤဂီၢ်မုၢ် လၢအအိၣ်လီၤတဲာ် လၢအအိၣ်ဝဲ လၢဝ့ၢ်ပူၤ, ဒီးပှၤ လၢအလဲၤပာ်ဒၣ်တၢ် ဆူအအိၣ်, ဒီးပှၤဂီၢ်မုၢ် လၢအအိၣ်လီၤတဲာ်, ဆူ ဘၤဘူၤလိၣ်လီၤ. 10 ဒီးပှၤပၢၤတၢ်ဖိအခိၣ် စီၤနဘူစၢ်ရဒၣ် ပာ်လီၤတဲာ် ပှၤဖှီၣ်ဖိ လၢအတၢ်တအိၣ်ဘၣ် တနီၤ လၢကီၢ်ယူဒၤ အပူၤ, ဒီးဟ့ၣ်လီၤအီၤ လၢစပံးလီၢ်တဖၣ်, ဒီးဟီၣ်ခိၣ် အကဝီၤတဖၣ် လၢမုၢ်တနံၤန့ၣ်လီၤ. 11 ဒီးဘၤဘူၤလိၣ် အစီၤပၤ နဘူၤကးန့စၢ် မၤလိာ် ပှၤပၢၤတၢ်ဖိအခိၣ် စီၤနဘူစၢ်ရဒၢ် လၢစီၤယံးရမံယၤ အဂ့ၢ်အကျိၤ, ဒီးစံးဝဲဒၣ်, 12 ဟံးန့ၢ်အီၤ, ဒီးအံးကွၢ်အီၤ, ဒီးမၤအၢ အီၤ လၢတၢ်နီတမံၤ တဂ့ၤ. ဒ်အကတိၤတၢ် ဒီးနၤ အသိးန့ၣ် မၤအီၤ ဒ်န့ၣ်သိး တက့ၢ်. 13 ဒီးပှၤပၢၤတၢ်ဖိအခိၣ် စီၤနဘူစၢ်ရဒၢ်, ဒီးပှၤဒ့ဒံၣ်ဖိအခိၣ် စီၤနဘူၡၤစဘၣ်, ဒီးပှၤမါကူးအခိၣ် စီၤန့ရကၤလးၡၡ့ၢ်စၢ်, ဒီးဘၤဘူၤလိၣ် အစီၤပၤ အပဒိၣ်ဖးဒိၣ် ခဲလၢာ်, 14 မၢလီၤတၢ်, ဒီးဟံးထီၣ်က့ၤ စီၤယံးရမံယၤ လၢဃိာ် အဂၢၤပူၤ, ဒီးဟ့ၣ်လီၤအီၤ လၢစီၤၡၤဖၣ် အဖိခွါ စီၤအဃံကၣ် အဖိခွါ, စီၤကဒါလယၤ အစုပူၤ ဒ်သိး အကစိာ်ထီၣ်အီၤ ဆူအဟံၣ်ပူၤလီၤ. ဒီး အိၣ်ဝဲဆိးဝဲ လၢပှၤဂီၢ်မုၢ် အကျါလီၤ. 15 ဒီး လၢစီၤယံးရမံယၤ အိၣ်ကးတံာ်ဃာ်အသး လၢဃိာ် အဂၢၤပူၤ အဖၢမုၢ်ဒီး, ယွၤအကလုၢ် ဘၣ်အီၤ, ဒီးစံးဝဲဒၣ်, 16 လဲၤကတိၤတၢ် ဒီးပှၤကူၤၡးဖိ စီၤဧ့ၤဘ့းမ့လ့း, ဒီးစံး, တၢ်သုးမုၢ်ဂီၢ်မုၢ်အယွၤ, အံၣ်စရ့လး အကစၢ် စံးဒ်အံၤ, ကွၢ်ကွၢ်, ယကမၤ လၢထီၣ်ပှဲၤထီၣ် ယတၢ်ကတိၤ လၢဝ့ၢ်အံၤ အဂ့ၢ်အကျိၤ လၢတၢ်အၢအဂီၢ်, တမ့ၢ်ဘၣ် လၢတၢ်ဂ့ၤ အဂီၢ်ဘၣ်, ဒီးတၢ် လၢမုၢ်တနံၤန့ၣ် ကလၢထီၣ်ပှဲၤထီၣ် လၢနမဲာ်ညါလီၤ. 17 ဘၣ်ဆၣ်ဒီး ယကမၤပူၤမၤဖျဲးနၤ လၢမုၢ်တနံၤန့ၣ်, ယွၤ စံးဝဲဒၣ်, ဒီးတၢ်တဟ့ၣ်လီၤကွံာ်ဘၣ် နၤ လၢပှၤကညီ လၢနပျံၤအီၤ အစုပူၤဘၣ်. 18 အဂ့ၢ်ဒ်အံၤ, ယကမၤပူၤမၤဖျဲးနၤ သပှၢ်တၢၢ်, ဒီးနတလီၤဃံၤဘၣ် လၢနးဘၣ်, မ့ၢ်နသးသမူ ကကဲထီၣ် တၢ်ဂုာ်န့ၢ် လၢနဂီၢ်လီၤ. အဂ့ၢ်ဒ်အံၤ, နသန့ၤနသး လၢယၤလီၤ.


လံာ်ယံးရမံယၤ. Jeremiah 40

1 လၢပှၤပၢၤတၢ်ဖိအခိၣ် စီၤနဘူစၢ်ရဒၢ် ပျၢ် စီၤယံးရမံယၤ လၢရၤမါ အလီၢ်ခံန့ၣ် ယွၤအကလုၢ်ဘၣ် စီၤယံးရမံယၤ လီၤ. အဂ့ၢ်ဒ်အံၤ, စီၤနဘူစၢ်ရဒၣ် ဟံးန့ၢ်တ့ၢ်အီၤ, ဒီးစၢဃာ်အီၤ လၢပျံၤသွဲ လၢပှၤ လၢအစိာ်ကဲကုၢ် ဆူဘၤဘူၤလိၣ်တဖၣ် အကျါလီၤ. 2 ဒီးပှၤပၢၤတၢ်ဖိအခိၣ် ဟံးန့ၢ် စီၤယံးရမံယၤ, ဒီးစံးဘၣ် အီၤ, ယွၤ နကစၢ် ကတိၤ တၢ်အၢအံၤ လၢတၢ်အလီၢ်အံၤ အဂ့ၢ်လီၤ. 3 ဒီးယွၤ ဒုးဘၣ်အီၤ, ဒီးမၤဝဲ ဒ်ကယဲၢ် တၢ် လၢအစံးဝဲ အသိးန့ၣ်လီၤ. အဂ့ၢ်ဒ်အံၤ, သုမၤကမၣ်ဘၣ် ယွၤ, ဒီးတဒိကနၣ်ဘၣ် အကလုၢ်ဘၣ်, မၤသးဒ်န့ၣ်ဒီး တၢ်အံၤတမံၤ ဘၣ်သုလီၤ. 4 ဒီးခဲကနံၣ်အံၤ, ကွၢ်ကွၢ်, ယမၤထူၣ်ဖျဲးနၤ ဒီးပျံၤသွဲ လၢအအိၣ်ဝဲ လၢနစုလိၤလီၤ. နဟဲဒီး ယၤဆူ ဘၤဘူၤလိၣ်န့ၣ်မ့ၢ်ဂ့ၤ လၢနမဲာ်ညါ ဒီးဟဲ တက့ၢ်. ဒီးယကအံးကွၢ်နၤလီၤ, ဒီးဟဲဒီးယၤဆူ ဘၤဘူၤလိၣ်န့ၣ်မ့ၢ် အၢ လၢနမဲာ်ညါလီၤ, အိၣ်ဒၣ် နတၢ် တက့ၢ်. ကွၢ်ကွၢ်, ကီၢ် ဒီဘ့ၣ်ညါ အိၣ်ဝဲ လၢနမဲာ်ညါလီၤ. ဖဲအဂ့ၤ ဒီးအလိၤ လၢနမဲာ်ညါ လၢနကလဲၤန့ၣ် လဲၤဆူန့ၣ် တက့ၢ်. 5 ဒီးတက့ၤက့ၤဒံးဘၣ် အဖၢမုၢ်ဒီး, စံးဝဲဒၣ်, က့ၤကဒါက့ၤဆူ စီၤၡၤဖၣ် အဖိခွါ, စီၤအဃံကၣ် အဖိခွါ, စီၤကဒါလယၤ အအိၣ်, လၢဘၤဘူၤလိၣ် အစီၤပၤ ပာ်လီၤ ပှၤအခိၣ် လၢယူဒၤ အဝ့ၢ်တဖၣ် အဖီခိၣ်, ဒီး အိၣ်ဒီးအီၤ လၢပှၤဂီၢ်မုၢ် အကျါ တက့ၢ်. မ့တမ့ၢ်ဘၣ် ဒ်န့ၣ်ဒီး, ဖဲအဂ့ၤဒီး အလိၤ လၢနမဲာ်ညါန့ၣ် လဲၤတက့ၢ်. ဒီးပှၤပၢၤတၢ်ဖိအခိၣ်န့ၣ် ဟ့ၣ်လီၤအီၤ လၢတၢ်အီၣ် လၢကျဲအဂီၢ်, ဒီးခိၣ်ဖး, ဒီးပျၢ်အီၤလီၤ. 6 ဒီးစီၤယံးရမံယၤ လဲၤဝဲဆူ စီၤအဃံကၣ် အဖိခွါ စီၤကဒါလယၤ အအိၣ် လၢမံးစပၤ အပူၤ, ဒီးအိၣ်ဝဲဒီးအီၤ လၢပှၤဂီၢ်မုၢ် လၢအအိၣ်လီၤတဲာ် လၢကီၢ်ပူၤ အကျါလီၤ. 7 ဒီးတုၤ ပှၤသုးဖိအခိၣ် လၢအအိၣ်ဝဲ လၢပှၢ်လၢ်ကျါ ခဲလၢာ်, အဝဲသ့ၣ်, ဒီး အပှၤကညီ နၢ်ဟူဝဲ လၢဘၤဘူၤလိၣ် အစီၤပၤ ပာ် စီၤအဃံကၣ် အဖိခွါ စီၤကဒါလယၤ လၢကီၢ် အဖီခိၣ်, ဒီးပာ်လီၤ ပှၤပိာ်ခွါ, ဒီးပှၤပိာ်မုၣ်, ဒီးဖိဒံဖိသၣ်, ဒီးကီၢ် အပှၤဖှိၣ်ဖိယာ်ဖိ တနီၤ လၢအစုပူၤ, ပှၤ လၢတၢ်တစိာ်မၢကဲကုၢ်ဘၣ်ဝဲဆူ ဘၤဘူၤလိၣ် အပူၤ ဘၣ်ဒီး, 8 စီၤနသၤနံယၤ အဖိခွါ စီၤယံးၡမၤအ့လး, ဒီးစီၤကါရ့ၤ အဖိခွါ စီၤယိဃၤနၣ်, ဒီးစီၤယိနၤသၣ်, ဒီးစီၤတးနဃူမ့း အဖိခွါ စီၤစရါယၤ, ဒီးပှၤနတိဖၤဖိ, စီၤဧ့ၤဖ့ၤ အဖိခွါတဖၣ်, ဒီးပှၤမၤကးဖိတဂၤ အဖိခွါ စီၤယစၤနယၤ, ဒီး အပှၤကညီတဖၣ်န့ၣ် ဟဲဆူ စီၤကဒါလကၤ အအိၣ် လၢမံးစပၤ အပူၤလီၤ. 9 ဒီးစီၤၡဖၣ် အဖိခွါ, စီၤအဃံကၣ် အဖိခွါ, စီၤကဒါလယၤ ဆိၣ်တၢ် ဒီးအီၤ, ဒီး အပှၤကညီ, ဒီးစံးဝဲဒၣ်, ပျံၤတၢ် တဂ့ၤ, မၤ ပှၤက့ၤစ့းဖိ အတၢ် တက့ၢ်. အိၣ်လၢကီၢ်ပူၤ, ဒီးမၤ ဘၤဘူၤလိၣ် အစီၤပၤ အတၢ် တက့ၢ်. ဒီးတၢ်ကဂ့ၤထီၣ် လၢသုဂီၢ်လီၤ. 10 မ့မ့ၢ်တၢ် လၢယၤအံၤ, ကွၢ်ကွၢ်, ယအိၣ်လၢမံးစပၤ ဒ်သိး ယကမၤ ပှၤက့ၤစ့းဖိ လၢအကဟဲ ဆူပအိၣ် အတၢ်လီၤ. မ့မ့ၢ်သုဝဲသ့ၣ် ထၢဖှိၣ် စပံးထံ, ဒီးတၢ်ကိၢ် အကတီၢ် အတၤသၣ်, ဒီးသိဧိၤချါဧိၤ, ဒီးဒၢနုာ်အီၤ လၢသု တၢ်ပူၤတၢ်လီၢ် အပူၤ, ဒီးအိၣ်လၢဝ့ၢ်ပူၤတဖၣ် လၢသုမၤန့ၢ်အီၤ တက့ၢ်. 11 ဒီးတုၤ ပှၤယူဒၤဖိ ခဲလၢာ် လၢအအိၣ်ဝဲ လၢမိၤအး အပူၤ, ဒီး လၢပှၤဧၣ်မိၣ်ဖိ အကျါ, ဒီး လၢအဒိၣ် အပူၤ, ဒီးပှၤ လၢအအိၣ်ဝဲ လၢကီၢ်ခဲလၢာ် အပူၤန့ၣ် နၢ်ဟူဝဲ လၢဘၤဘူၤလိၣ် အစီၤပၤ ပာ်လီၤတဲာ်ပှၤ လၢယူဒၤဖိ အကျါ, ဒီးပာ် စီၤၡၤဖၣ် အဖိခွါ စီၤအဃံကၣ် အဖိခွါ စီၤကဒါလယၤ လၢအဖီခိၣ်ဒီး, 12 ပှၤယူဒၤဖိ ခဲလၢာ် ဟဲက့ၤဝဲ လၢအလီၢ်ဖဲ တၢ်ဟီထီၣ်ကွံာ်အီၤ, ဒီးဟဲဝဲဆူ ကီၢ်ယူဒၤ ဆူ စီၤကဒါလယၤ အအိၣ် လၢမံးစပၤ အပူၤ, ဒီးထၢဖှိၣ် စပံးထံ, ဒီး တၢ်ကိၢ် အကတီၢ် အတၤသၣ် အါအါကလဲာ်လီၤ. 13 ဒီးစီၤကါရ့ၤ အဖိခွါ စီၤယိဃၤနၣ်, ဒီးပှၤသုးဖိအခိၣ် လၢအအိၣ်ဝဲ လၢပှၢ်လၢ်ကျါ ခဲလၢာ် ဟဲဝဲဆူ စီၤကဒါလယၤ အအိၣ် လၢမံးစပၤ အပူၤ, 14 ဒီးစံးဘၣ်အီၤ, ပှၤဧၣ်မိၣ်ဖိ အစီၤပၤ ဘဧၤလံၣ် မၢလီၤ စီၤနသၤနံယၤ အဖိခွါ စီၤယံးၡမၤအ့လး ဒ်သိး အကမၤသံနၤန့ၣ် နသ့ၣ်ညါ သပှၢ်တၢၢ် ဧါ. ဒီးစီၤအဃံကၣ် အဖိခွါ စီၤကဒါလယၤ တနာ်ဘၣ်ဝဲဘၣ်. 15 ဒီးစီၤကါရ့း အဖိခွါ စီၤယဃနၣ် ကတိၤတၢ်ခူသူၣ် ဒီး စီၤကဒါလယၤ လၢမံးစပၤ အပူၤ, ဒီးစံးဝဲဒၣ်, ဒုးလဲၤလၢ် ယၤ တက့ၢ်, ဒီးယတမၤသံ စီၤနသၤနံယၤ အဖိခွါ စီၤယံးၡမၤအ့လး, ဒီးပှၤတသ့ၣ်ညါဘၣ် နီတဂၤဘၣ်. ကမၤသံနၤ, ဒီးပှၤယူဒၤဖိ လၢအအိၣ်ဖှိၣ် လၢနအိၣ် ခဲလၢာ် ကလီၤပြံလီၤပြါ, ဒီးပှၤအိၣ်လီၤတဲာ် လၢယူဒၤတဖၣ် ကဟးဂူာ်ဟးဂီၤန့ၣ်မ့ၢ် အဘၣ်မနုၤလဲၣ်. 16 ဒီးစီၤအဃံကၣ် အဖိခွါ စီၤကဒါလယၤ စံးဘၣ် စီၤကါရ့ၤ အဖိခွါ စီၤယိဃၤနၣ်, မၤ တၢ်န့ၣ်တမံၤ တဂ့ၤ, အဂ့ၢ်ဒ်အံၤ, နကတိၤ တၢ်ကဘျံးကဘျၣ် လၢစီၤယံးၡမၤအ့လး အဂ့ၢ်လီၤ.


လံာ်ယံးရမံယၤ. Jeremiah 41

1 ဒီးတၢ်မၤအသး လၢလါ နွံလါတလါန့ၣ် စီၤအလံၡမၤ အဖိခွါ, စီၤနသၤနံယၤ အဖိခွါ, စီၤယံးၡမၤအ့လး, စီၤပၤ အစၢၤအသွဲၣ် တဂၤ, ဒီးစီၤပၤ အပဒိၣ်ဖးဒိၣ်တဖၣ်, ဒီးပှၤဆံဆဲၣ်ဂၤ အိၣ်ဒီးအီၤန့ၣ် ဟဲဝဲဆူ စီၤအဃံကၣ် အဖိခွါ စီၤကဒါလယၤ အအိၣ်, ဆူ မံးစပၤအပူၤ, ဒီးအီၣ်ကိၣ် တပူၤဃီ လၢမံးစပၤ အပူၤလီၤ. 2 ဒီးစီၤနသၤနံယၤ အဖိခွါ စီၤယံးၡမၤအ့လး, ဒီးပှၤဆံဆဲၣ်ဂၤ လၢအအိၣ်ဒီးအီၤ ဂဲၤဆၢထၢၣ် ကျီကွံာ် စီၤၡဖၣ် အဖိခွါ, စီၤအဃံကၣ် အဖိခွါ, စီၤကဒါလယၤ လၢနး, ဒီး မၤသံပှၤ လၢဘၤဘူၤလိၣ် အစီၤပၤ ပာ် လၢကီၢ်အဖီခိၣ် လီၤ. 3 ဒီးစီၤယံးၡမၤအ့လး မၤသံ စ့ၢ်ကီး ကယဲၢ် ပှၤယူဒၤဖိ လၢအအိၣ်ဝဲ ဒီးစီၤကဒါလယၤ လၢမံးစပၤအပူၤ ခဲလၢာ်, ဒီးပှၤက့ၤစ့းဖိ အပှၤသုးဖိ လၢအအိၣ် ဖဲန့ၣ်လီၤ. 4 ဒီး လၢအမၤသံ စီၤကဒါလယၤ အလီၢ်ခံ ပှဲၤထီၣ် ခံနံၤ တနံၤ, ဒီးပှၤတသ့ၣ်ညါဘၣ် နီတဂၤဘၣ်န့ၣ်, 5 တၢ်မၤအသး လၢပှၤဃိးဆံ ဟဲဝဲ လၢၡက့ၣ်, လၢၡံလိၤ, ဒီး လၢၡၤမရံ, ဒီးအခၣ်ဆူၣ်လူၤအသး, ဒီးအကူအသိးယာ်, ဒီး ဂဲာ်လီၤတ့ၢ်ဒၣ်အသး, ဒီးအိၣ်ဝဲ ဒီးတၢ်မၤဘူၣ်ကိၣ်, ဒီး လီၢ်ဘၣ် လၢအစုပူၤ ဒ်သိး ကဟဲစိာ်ဝဲဆူ ယွၤအဟံၣ်ပူၤ လီၤ. 6 ဒီးစီၤနသၤနံယၤ အဖိခွါ စီၤယံးၡမၤအ့လး လဲၤသဂၢၢ်ထီၣ်အီၤ လၢမံးစပၤ, ဒီးလဲၤဟီၣ်လဲၤဟီၣ်, ဒီးတုၤ အတုၤ လၢအအိၣ်ဒီး, တၢ်မၤအသး လၢအစံးဘၣ်အီၤ, ဟဲဆူ စီၤအဃံကၣ် အဖိခွါ စီၤကဒါလယၤ အအိၣ် တက့ၢ်. 7 ဒီးတုၤ အဟဲနုာ် လၢဝ့ၢ်အသးကံၢ်ပူၤဒီး, တၢ်မၤအသး လၢစီၤနသၤနံယၤ အဖိခွါ စီၤယံးၡမၤအ့လး မၤသံအီၤ, ဒီးကွံာ်လီၤကွံာ်အီၤ လၢတၢ်ပူၤ အသးကံၢ်ပူၤ, အဝဲဒၣ် ဒီးပှၤကညီတဖၣ် လၢအအိၣ်ဝဲ ဒီးအီၤလီၤ. 8 ဘၣ်ဆၣ်ဒီး ပှၤဆံဆဲၣ်ဂၤ အိၣ်ဝဲ လၢအကျါ လၢအစံး လၢစီၤယံးၡမၤအ့လး, မၤသံ ပှၤ တဂ့ၤ, အဂ့ၢ်ဒ်အံၤ, ပအိၣ်ဒီးဘုကၠူၣ်, ဒီးဘုမုယီၤ, ဒီးသိဧိၤချါဧိၤ, ဒီးကနဲစီ ပာ်ဖှိၣ်အသး လၢစံာ်ပူၤ လီၤ. ဒီးဆိတ့ၢ်ဝဲ, ဒီးတမၤသံဘၣ်အီၤ လၢအဒီပုၢ်ဝဲၢ် အကျါဘၣ်. 9 ဒီးတၢ်ပူၤ လၢစီၤယံးၡမၤအ့လး ကွံာ်လီၤကွံာ် ပှၤကညီ အစိၣ် လၢအမၤသံအီၤ လၢအအိၣ်ဝဲ လၢစီၤကဒါလယၤ အဃၢၤန့ၣ်မ့ၢ် တၢ်ပူၤ လၢစီၤပၤ အၤစါ ခူၣ်လီၤဝဲ လၢပှၤအံၣ်စရ့လး အစီၤပၤ ဘါၡၤ အဃိလီၤ. စီၤနသၤနံယၤ အဖိခွါ စီၤယံးၡမၤအ့လးန့ၣ် မၤပှဲၤဝဲ လၢပှၤဘၣ်တၢ်မၤသံ အီၤလီၤ. 10 ဒီးစီၤယံးၡမၤအ့လး စိာ်မၢကဲကုၢ် ကယဲၢ် ပှၤဂီၢ်မုၢ် လၢအအိၣ်လီၤတဲာ် လၢမံးစပၤ အပူၤ, စီၤပၤ အဖိမုၣ်တဖၣ်, ဒီး ကယဲၢ် ပှၤဂီၢ်မုၢ် လၢအအိၣ်လီၤတဲာ် လၢမံးစပၤ လၢပှၤပၢၤတၢ်ဖိအခိၣ် စီၤနဘူစၢ်ရဒၣ် ပာ်လီၤဝဲ လၢစီၤအဃံကၣ် အဖိခွါ စီၤကဒါလယၤ အစုပူၤလီၤ. ဒီးစီၤနသၤနံယၤ အဖိခွါ စီၤယံးၡမၤအ့လး စိာ်မၢကဲကုၢ်အီၤ, ဒီးဟးဝဲ ဒ်သိး အကလဲၤထီၣ်ဝဲဆူ ပှၤဧၣ်မိၣ်မိ အအိၣ်လီၤ. 11 ဒီးတုၤ စီၤကါရ့ၤ အဖိခွါ စီၤယိဃၤနၣ်, ဒီးပှၤသုးဖိအခိၣ် လၢအအိၣ်ဝဲ ဒီးအီၤ ခဲလၢာ်န့ၣ် နၢ်ဟူဝဲ လၢကယဲၢ် တၢ်အၢ လၢစီၤနသၤနံယၤ အဖိခွါ စီၤယံးၡမၤအ့လး မၤဝဲဒီး, 12 ဟံးန့ၢ် ပှၤကညီ ခဲလၢာ်, ဒီးလဲၤဒုးတၢ် ဒီးစီၤနသၤနံယၤ အဖိခွါ စီၤယံးၡမၤအ့လး, ဒီးထံၣ်န့ၢ်အီၤ လၢထံဖးဒိၣ် အဃၢၤ လၢအအိၣ်ဝဲ လၢကံးဘိၣ် အပူၤလီၤ. 13 ဒီးတုၤ ပှၤဂီၢ်မုၢ် လၢအအိၣ်ဝဲ ဒီးစီၤယံးၡမၤအ့လး ခဲလၢာ် ထံၣ်ဘၣ် စီၤကါရ့ၤ အဖိခွါ, စီၤယိဃၤနၣ်, ဒီးပှၤသုးမုၢ်အခိၣ် လၢအအိၣ်ဝဲ ဒီးအီၤ ခဲလၢာ်ဒီး, တၢ်မၤအသး လၢအသူၣ်ခုသးခုဝဲလီၤ. 14 ဒီး ကယဲၢ် ပှၤလၢစီၤယံးၡမၤအ့လး စိာ်ထီၣ် မၢကဲကုၢ် လၢမံးစပၤ ခဲလၢာ်န့ၣ် ဃၣ်ကဒါက့ၤအသး, ဒီးဟဲက့ၤကဒါက့ၤ, ဒီးလဲၤဝဲဆူ စီၤကါရ့ၤ အဖိခွါ စီၤယိဃၤနၣ် အအိၣ်လီၤ. 15 ဘၣ်ဆၣ်ဒီး စီၤနသၤနံယၤ အဖိခွါ စီၤယံးၡမၤအ့လး, ဒီးပှၤဃိးဂၤန့ၣ် ပူၤဖျဲး လၢစီၤယိဃၤနၣ် အစုပူၤ, ဒီးလဲၤဝဲဆူ ပှၤဧၣ်မိၣ်ဖိ အအိၣ်လီၤ. 16 တုၤနုၤတဘျီ စီၤကါရ့ၤ အဖိခွါ စီၤယိဃၤနၣ်, ဒီးပှၤသုးမုၢ်အခိၣ် လၢအအိၣ်ဝဲ ဒီးအီၤ ခဲလၢာ်, ဟံးန့ၢ် ပှၤဂီၢ်မုၢ် လၢအအိၣ်လီၤတဲာ် လၢအမၤန့ၢ် လၢစီၤနသၤနံယၤ အဖိခွါ စီၤယံးၡမၤအ့လး အစုပူၤ လၢအမၤသံ စီၤအဃံကၣ် အဖိခွါ စီၤကဒါလယၤ အလီၢ်ခံန့ၣ်, ပှၤအဆူၣ်ပှၤသုးဖိ, ဒီး ပိာ်မုၣ်, ဒီးဖိဒံဖိသၣ်, ဒီးပှၤဒ့ဒံၣ် လၢအဟဲက့ၤစိာ် လၢကံးဘိၣ်, 17 ဒီးဟးဝဲ, ဒီးအိၣ်ဝဲ လၢကံးမဟၣ် အအိၣ်အဆိး အလီၢ် လၢအအိၣ်ဝဲ လၢဘ့ၤသလ့ဃ့ၣ် အဃၢၤ ဒ်သိး အကလဲၤနုာ် လၢအဲၤကူပတူး အပူၤ လၢပှၤက့ၤစ့းဖိ အဃိန့ၣ်လီၤ. 18 မ့ၢ်အပျံၤအီၤ အဂ့ၢ်လီၤ. အဂ့ၢ်ဒ်အံၤ, စီၤနသၤနံယၤ အဖိခွါ စီၤယံးၡမၤအ့လး မၤသံတ့ၢ် စီၤအဃံကၣ် အဖိခွါ စီၤကဒါလယၤ လၢဘၤဘူၤလိၣ် အစီၤပၤ ပာ်လီၤဝဲ လၢကီၢ်အဖီခိၣ်လီၤ.


လံာ်ယံးရမံယၤ. Jeremiah 42

1 ဒီးပှၤသုးမုၢ်အခိၣ် ခဲလၢာ်, ဒီးစီၤကါရ့ၤ အဖိခွါ စီၤယိဃၤနၣ်, ဒီးစီၤဟိၤၡၤယၤ အဖိခွါ စီၤယစါနယၤ, ဒီးပှၤဂီၢ်မုၢ် လၢအဆံး ပၢၢ်လၢအဒိၣ် ခဲလၢာ် သုးဘူးအသး, 2 ဒီး စံး လၢဝံယံးရမံယၤ, မ်ပတၢ်ဃ့ကညးဘၣ်နသး, ဒီးဘါထုကဖၣ်န့ၢ် ယွၤ နကစၢ် လၢပဂီၢ်, ပှၤအိၣ်လီၤတဲာ်အံၤ ခဲလၢာ်အံၤ အဂီၢ်, (အဂ့ၢ်ဒ်အံၤ, ပအိၣ်လီၤတဲာ် စှၤဂၤ လၢပှၤအါဂၤ အကျါ, ဒ်နမဲာ်ထံၣ်ဘၣ်ပှၤ အသိးန့ၣ်,) 3 ဒ်သိး ယွၤ နကစၢ် ကဒုးနဲၣ်ပှၤ လၢကျဲ လၢပကလဲၤ, ဒီးတၢ် လၢပကဘၣ်မၤ တက့ၢ်. 4 ဒီးဝံယံးရမံယၤ စံးဘၣ်အီၤ, ယ နၢ်ဟူလံ, ကွၢ်ကွၢ်, ယ ကဘါထုကဖၣ် ယွၤ သုကစၢ် ဒ်သုတၢ်ကတိၤ အသိးန့ၣ်, ဒီးဖဲဒၣ် ယွၤကစံးဆၢသု တမံၤမံၤန့ၣ် တၢ်ကမၤအသး လၢယကစံးဘၣ်သုလီၤ, ယတပာ်တဒၢ ဒီးသု လၢတၢ်နီတမံၤဘၣ်. 5 ဒီးအဝဲသ့ၣ် စံး လၢစီၤယံးရမံယၤ, ပကမၤ ဒ်ကယဲၢ် တၢ် လၢယွၤ နကစၢ် ကမၢလီၤနၤ ဆူပအိၣ် လၢအဂ့ၢ် အသိးန့ၣ်လီၤ. မ်ယွၤ ကဲထီၣ် ပှၤအုၣ်အသး အမ့ၢ်အတီ လၢပဘၢၣ်စၢၤ တက့ၢ်. 6 အဂ့ၤမ့ၢ်ဂ့ၤ, အအၢမ့ၢ်ဂ့ၤ, ပကဒိကနၣ် ယွၤ ပကစၢ် လၢပမၢလီၤနၤ ဆူအအိၣ် အကလုၢ်, ဒ်သိး တုၤ ပဒိကနၣ် ယွၤ ပကစၢ် အကလုၢ် ဝံၤဒီး တၢ်ကဂ့ၤထီၣ် လၢပဂီၢ်လီၤ. 7 ဒီး လၢဆံဆဲၣ်နံၤ အလီၢ်ခံန့ၣ် တၢ်မၤအသး လၢယွၤအကလုၢ် ဘၣ် စီၤယံးရမံယၤလီၤ. 8 ဒီး ကိးန့ၢ် စီၤကါရ့ၤ အဖိခွါ စီၤယိဃၤနၣ်, ဒီးပှၤသုးမုၢ်အခိၣ် ခဲလၢာ် လၢအအိၣ်ဒီးအီၤ, ဒီးပှၤဂီၢ်မုၢ် လၢအဆံး ပၢၢ်လၢအဒိၣ် ခဲလၢာ်, 9 ဒီး စံးဝဲဒၣ်, ယွၤ အံၣ်စရ့လး အကစၢ် လၢသုမၢလီၤယၤ ဒ်သိး ယကပာ် သုတၢ်ဃ့ကညး လၢအမဲာ်ညါန့ၣ်, စံးဝဲ ဒ်အံၤ, 10 သုမ့ၢ်အိၣ်လၢကီၢ်အံၤ အပူၤ ဒီး, ယကမၤထီၣ် သု, ဒီးယတမၤလီၤပှီၢ်ဘၣ် သုဘၣ်. ဒီးယကသူၣ်လီၤ သု, ဒီးယတထဲးထီၣ်ကွံာ်ဘၣ် သုဘၣ်. အဂ့ၢ်ဒ်အံၤ, ယ ပီၢ်ယၢ်လီၤက့ၤယသး လၢတၢ်အၢ လၢယမၤတ့ၢ်သု လီၤ. 11 ဘၤဘူၤလိၣ် အစီၤပၤ လၢသုပျံၤအီၤန့ၣ် ပျံၤအီၤ တဂ့ၤ, ယွၤ စံးဝဲဒၣ်, ပျံၤအီၤ တဂ့ၤ, အဂ့ၢ်ဒ်အံၤ, ယအိၣ်ဒီးသု ဒ်သိး ယကအုၣ်က့ၤခီၣ်က့ၤသု, ဒီးမၤပူၤမၤဖျဲးသု လၢအစုပူၤလီၤ. 12 ဒီးယကသးကညီၤသု, ဒီးအဝဲဒၣ် ကသးကညီၤသု, ဒီးကမၢသုက့ၤကဒါက့ၤဆူသုကီၢ်ဒၣ်သုဝဲ အပူၤလီၤ. 13 မ့မ့ၢ်သုမ့ၢ်စံး, ပတအိၣ်ဘၣ် လၢကီၢ်အံၤ အပူၤဘၣ်. ဒီးတဒိကနၣ်ဘၣ် ယွၤ သုကစၢ် ဘၣ်ဒီး, 14 သုမ့ၢ်စံး, တမ့ၢ်ဘၣ်, ပကလဲၤလီၤဆူ ကီၢ်အဲၤကူပတူး အပူၤ ဖဲပတထံၣ်ဘၣ် တၢ်ဒုးသုးဘၣ်, ဒီးတနၢ်ဟူဘၣ် ကွဲၤအသီၣ်ဘၣ်, ဒီးတၢ်တသၣ်ဝံၤ ဘၣ်ပသး လၢကိၣ်ဘၣ်. ပကအိၣ် ဖဲန့ၣ်လီၤဒီး, 15 ခဲကနံၣ်အံၤ ယူဒၤ အပှၤ အိၣ်လီၤတဲာ်သ့ၣ်ဧၢ, ကနၣ် ယွၤ အကလုၢ် အကထါ တက့ၢ်. တၢ်သုးမုၢ်ဂီၢ်မုၢ် အယွၤ, အံၣ်စရ့လး အကစၢ် စံးဒ်အံၤ, သုမ့ၢ်ပာ် သုမဲာ် ဒ်သိး သုကလဲၤနုာ် လၢအဲၤကူပတူး အပူၤ, ဒီးလဲၤအိၣ် လဲၤဆိးဖဲန့ၣ် ဒီး, 16 တၢ်ကမၤအသး လၢနး လၢသုပျံၤအီၤန့ၣ် ကချုးန့ၢ်သု ဖဲန့ၣ် လၢကီၢ်အဲၤကူပတူး အပူၤ, ဒီးတၢ်သၣ်ဝံၤလီၤဒိ လၢသုပျံၤအီၤန့ၣ် ကပိာ်သုခံ ဒုးဒုး ဆူအဲၤကူၤပတူး အပူၤ, ဒီးသုကသံ ဖဲန့ၣ်လီၤ. 17 မ့ၢ်မး ကယဲၢ် ပှၤကညီ လၢအပာ် အမဲာ် လၢအကလဲၤနုာ် လၢအဲၤကူပတူး အပူၤ ဒ်သိး အကအိၣ်ဖဲန့ၣ် ကသံဝဲ လၢနးဧိၤဘီဧိၤ, ဒီး လၢတၢ်သၣ်ဝံၤလီၤဒိ, ဒီး လၢတၢ်သံသတြိာ်လီၤ. ဒီးပှၤတအိၣ်လီၤတဲာ်ဘၣ်, ပှၤတပူၤဖျဲးဘၣ် ဒီးတၢ်အၢ လၢယဒုးဟဲဘၣ်အီၤ နီတဂၤဘၣ်. 18 အဂ့ၢ်ဒ်အံၤ, တၢ်သုးမုၢ်ဂီၢ်မုၢ်အယွၤ, အံၣ်စရ့လး အကစၢ်န့ၣ် စံးဒ်အံၤ, ဒ်ယသးထီၣ်, ဒီးယသးကဲၤထီၣ် လူလီၤအသး လၢပှၤယရူၤၡလ့ၣ်ဖိ အဖီခိၣ် အသိးန့ၣ်, တုၤ သုလဲၤနုာ် လၢအဲၤကူပတူး အပူၤ ဒီး, ယသးထီၣ် ကလူလီၤအသး လၢသုဖီခိၣ် ဒ်န့ၣ်သိး, ဒီးသုကကဲထီၣ် တၢ်ဆိၣ်အၢ အလီၢ်, ဒီးတၢ်ကမၢကမၣ် အလီၢ်, ဒီးတၢ်ဆိၣ်အၢ အလီၢ်, ဒီးတၢ်ဒုၣ်ဒွဲၣ် အလီၢ်, ဒီးသုတထံၣ်လၢၤဘၣ် တၢ်အလီၢ်အံၤဘၣ်. 19 ပှၤအိၣ်လီၤတဲာ် လၢယူဒၤသ့ၣ်ဧၢ, ယွၤ စံးဘၣ်သု, လဲၤလီၤဆူ အဲၤကူပတူး အပူၤ တဂ့ၤ, သ့ၣ်ညါ သပှၢ်တၢၢ် လၢယအုၣ်ယသး လၢသုမဲာ်ညါ လၢမုၢ်မဆါ တနံၤအံၤ တက့ၢ်. 20 မ့ၢ်မး သုမၤကမၣ်ဘၣ် သုသးဒၣ်သုဝဲလီၤ. အဂ့ၢ်ဒ်အံၤ, သုမၢလီၤယၤဆူ ယွၤ သုကစၢ် အအိၣ် ဒီးသုစံး, ဘါထုကဖၣ်န့ၢ် ယွၤ ပကစၢ် လၢပဂီၢ်, ဒီး ဒ်ကယဲၢ် တၢ် လၢယွၤ ပကစၢ် ကစံး အသိးန့ၣ် စံးဘၣ်တဲဘၣ် ပှၤ တက့ၢ်. ဒီးပကမၤအီၤလီၤ. 21 ခဲကနံၣ်အံၤ ယစံၣ်တဲၤတဲလီၤတၢ်န့ၣ် လၢသု လၢမုၢ်မဆါ တနံၤအံၤလီၤ. ဘၣ်ဆၣ်ဒီး သုတဒိကနၣ် ယွၤ သုကစၢ် အကလုၢ်ဘၣ်, ဒီးသုတကနၣ်ဘၣ်တၢ် လၢအမၢလီၤယၤဆူ သုအိၣ် လၢအဂ့ၢ် နီတမံၤဘၣ်. 22 ဒီးခဲကနံၣ်အံၤ သ့ၣ်ညါ သပှၢ်တၢၢ် လၢသုကသံ လၢနးဧိၤဘီဧိၤ, လၢတၢ်သၣ်ဝံၤလီၤဒိ, ဒီး လၢတၢ်သံသတြိာ် လၢတၢ်အလီၢ် ဖဲအဘၣ်သုသး လၢသုကလဲၤနုာ် အိၣ်လၢအပူၤလီၤ.


လံာ်ယံးရမံယၤ. Jeremiah 43

1 တုၤ စီၤယံးရမံယၤ ကတိၤတၢ် ဒီးပှၤဂီၢ်မုၢ် ခဲလၢာ် လၢယွၤ အကစၢ် အကလုၢ်ကထါ ခဲလၢာ် လၢယွၤ အကစၢ် မၢလီၤအီၤ ဆူအအိၣ်, တၢ်ကတိၤ ခဲလၢာ်န့ၣ် ဒီး, 2 တၢ်မၤအသး လၢစီၤဟိၤၡၤယၤ အဖိခွါ စီၤဧစၤရယၤ, ဒီးစီၤကါရ့ၤ အဖိခွါ စီၤယိဃၤနၣ်, ဒီးပှၤ လၢအပာ်ထီၣ်ထီအသး ခဲလၢာ်, ကတိၤထီၣ်တၢ် ဒီးစံးဘၣ် စီၤယံးရမံယၤ, နကတိၤ တၢ်ကဘျံးကဘျၣ်လီၤ. ယွၤ ပကစၢ် တမၢလီၤဘၣ် နၤ ဒ်သိး နကစံး, လဲၤအိၣ်လဲၤဆိး လၢအဲၤကူပတူး အပူၤ တဂ့ၤန့ၣ်ဘၣ်. 3 မ့ၢ် စီၤန့ၤရံယၤ အဖိခွါ စီၤဘၤရူး ထိၣ်ဂဲၤ နသးထီဒါ ပှၤ ဒ်သိး အကဟ့ၣ်လီၤကွံာ် ပှၤဆူပှၤက့ၤစ့းဖိ အစုပူၤ လၢအကမၤသံပှၤ, ဒီးစိာ်မၢကဲကုၢ် ပှၤ ဆူဘၤဘူၤလိၣ် အပူၤလီၤ. 4 ဒီးစီၤကါရ့း အဖိခွါ စီၤယိဃၤနၣ်, ဒီးပှၤသုးဖိအခိၣ် ခဲလၢာ်, ဒီးပှၤဂီၢ်မုၢ် ခဲလၢာ်န့ၣ် တဒိကနၣ်ဘၣ် ယွၤအကလုၢ် လၢအကဘၣ်အိၣ်ဝဲ လၢကီၢ်ယူဒၤ အပူၤဘၣ်. 5 ဒီးစီၤကါရ့ၤ အဖိခွါ စီၤယိဃၤနၣ်, ဒီးပှၤသုးဖိအခိၣ် ခဲလၢာ်န့ၣ် ဟံးန့ၢ်ဝဲ လၢယူဒၤ အပှၤအိၣ်လီၤတဲာ် ခဲလၢာ် လၢအဟဲက့ၤကဒါက့ၤ လၢပှၤကလုာ် ခဲလၢာ် အကျါ ဖဲ တၢ်ဟီကွံာ်အီၤ ဒ်သိး အကအိၣ်ကဆိး လၢကီၢ်ယူဒၤ အပူၤ, 6 ဒီးပှၤပိာ်ခွါ, ဒီးပှၤပိာ်မုၣ်, ဒီးဖိဒံဖိသၣ်, ဒီးစီၤပၤ အဖိမုၣ်တဖၣ် ဒီး ကယဲၢ် ပှၤလၢပှၤပၢၤတၢ်ဖိအခိၣ် စီၤနဘူစၢ်ရဒၣ် ပာ်လီၤတဲာ် ဒီးစီၤၡၤဖၣ် အဖိခွါ စီၤအဃံကၣ် အဖိခွါ, စီၤကဒါလယၤ, ဒီးဝံယံးရမံယၤ, ဒီးစီၤန့ၤရံယၤ အဖိခွါ စီၤဘၤရူးလီၤ. 7 ဒီးအဝဲသ့ၣ် ဟဲဝဲဆူ ကီၢ်အဲၤကူပတူး အပူၤလီၤ. အဂ့ၢ်ဒ်အံၤ, တဒိကနၣ်ဘၣ် ယွၤအကလုၢ်ဘၣ်, ဒီးဟဲဝဲဆူ တၤပါန့ၤလီၤ. 8 ဒီးယွၤအကလုၢ် ဘၣ် စီၤယံးရမံယၤ လၢတၤပါန့ၤ အပူၤ ဒီးစံးဝဲဒၣ်, 9 ဟံးန့ၢ် လၢၢ်ဖးဒိၣ်တဖၣ် လၢနစုပူၤ, ဒီး ပာ်ခူသူၣ်အီၤ လၢကပံာ်ကျါ လၢအူးခဲ အဖၣ်ကပူၤ လၢအအိၣ်ဝဲ ဖဲတၢ်လဲၤနုာ် လၢဖၤရိၤ အဟံၣ် လၢတၤပါန့ၤ အပူၤ လၢယူဒၤ အပှၤကညီ အမဲာ်ညါ, 10 ဒီးစံးဘၣ်အီၤ, တၢ်သုးမုၢ်ဂီၢ်မုၢ်အယွၤ, အံၣ်စရ့လး အကစၢ် စံးဝဲ ဒ်အံၤ, ကွၢ်ကွၢ်, ယကမၢလီၤတၢ်, ဒီးဟံးန့ၢ် ယခ့ယပှၤ ဘၤဘူၤလိၣ် အစီၤပၤ, ဒီးယကပာ် အလီၢ်ပစိာ် လၢလၢၢ် လၢယပာ်ခူသူၣ်တဖၣ်အံၤ အဖီခိၣ်လီၤ, ဒီးကသလၣ်ထီၣ် အယၣ် စီၤပၤ လၢအဖီခိၣ်လီၤ. 11 ဒီးကဟဲဝဲ, ဒီးကကျီ ကီၢ်အဲၤကူပတူးလီၤ. ပှၤလၢအအိၣ်ဝဲ လၢတၢ်သံ အဂီၢ်န့ၣ် ကသံ, ဒီးပှၤ လၢအအိၣ်ဝဲ လၢတၢ်ကဲကုၢ် အဂီၢ်န့ၣ်, ကကဲကုၢ်, ဒီးပှၤ လၢအအိၣ်ဝဲ လၢနးအဂီၢ်န့ၣ်, ကဘၣ်တၢ် လၢနးလီၤ. 12 ဒီးယကဆိၣ်ကဲၤ မ့ၣ်အူ လၢအဲၤကူပတူး အကစၢ်တဖၣ် အဟံၣ်ပူၤ, ဒီး ကဆူးထီၣ်ကွံာ်အီၤ, ဒီးစိာ်မၢကဲကုၢ်ဝဲ, ဒီးကကၤထီၣ်အသး လၢအဲၤကူပတူး အကီၢ် ဒ်ပှၤကွၢ်သိကၤထီၣ်အသး လၢယၣ်အသိး, ဒီးကဟးထီၣ် ဖဲန့ၣ် အိၣ်ဃူအိၣ်ဖိး လီၤ. 13 ဒီးကမၤကၢ်ကွံာ် ဘ့ၤသၡမ့ၣ် အထူၣ်တဖၣ် လၢအအိၣ်ဝဲ လၢကီၢ်အဲၤကူပတူး အပူၤ, ဒီးအဲၤကူပတူး အကစၢ်တဖၣ် အဟံၣ်တဖၣ်န့ၣ် ကဆူးထီၣ်ကွံာ် လၢမ့ၣ်အူ လီၤ.


လံာ်ယံးရမံယၤ. Jeremiah 44

1 တၢ်ကလုၢ်ဘၣ် စီၤယံးရမံယၤ လၢပှၤယူဒၤဖိ လၢအအိၣ်ဝဲ လၢအဲၤကူပတူး အပူၤ, လၢအအိၣ်ဝဲ လၢမံးကဒိးလး အပူၤ, ဒီး လၢတၤပါန့ၤ အပူၤ, ဒီး လၢနိဖး အပူၤ, ဒီး လၢကီၢ်ပၤသြိၣ် အပူၤ အဂ့ၢ်န့ၣ် ဒီးစံးဝဲဒၣ်, 2 တၢ်သုးမုၢ်ဂီၢ်မုၢ်အယွၤ, အံၣ်စရ့လး အကစၢ် စံးဒ်အံၤ, သုထံၣ်ဘၣ် ကယဲၢ် တၢ်အၢ လၢယဒုးဟဲဘၣ် ယရူၤၡလ့ၣ်, ဒီး ယူဒၤ အဝ့ၢ် ခဲလၢာ်, ဒီးကွၢ်ကွၢ်, တၢ် လၢမုၢ်မဆါ တနံၤအံၤ အိၣ်သယုၢ်ဝဲ, ဒီးပှၤတအိၣ်တဆိးဘၣ် လၢအပူၤ နီတဂၤဘၣ်. 3 မ့ၢ်ဝဲ လၢအတၢ်အၢ လၢအမၤဝဲ အဃိလီၤ. လဲၤဆိၣ်ကဲၤထီၣ် တၢ်နၢမူ ဒီးမၤ ကစၢ်အဂၤတဖၣ် လၢအတသ့ၣ်ညါဘၣ်ဝဲ အတၢ်, အဝဲသ့ၣ်, သုဝဲသ့ၣ်, ဒီးသုပၢ်တဖၣ် သတးဒီး, ထိၣ်ဂဲၤ ယသးထီၣ်လီၤ. 4 ဒီးယမၢလီၤ ယခ့ယပှၤ ခဲလၢာ်, ဝံတဖၣ်, ယဂဲၤဆၢထၢၣ် ဂီၤဂီၤဒီး မၢလီၤအီၤ, ဒီးယစံး, မ်သုသုတမၤ တၢ်သးဘၣ်အၢ တမံၤအံၤ လၢယသးဟ့အီၤ တဂ့ၤ. 5 ဘၣ်ဆၣ်ဒီး တကနၣ်ဘၣ်, ဒီးတဒိးနူၤဒိးနၢ်, ဒ်သိး အကဃၣ်ကွံာ်အသး လၢအတၢ်အၢဘၣ်, လၢအသုတဆိၣ်ကဲၤ တၢ်နၢမူ လၢကစၢ်အဂၤတဖၣ် အဂီၢ် တဂ့ၤန့ၣ်လီၤ. 6 မၤသးဒ်န့ၣ်ဒီး ယသးထီၣ် ဒီးယသးကဲၤထီၣ် လူလီၤအသး, ဒီးအီၣ်တၢ် လၢယူဒၤ အဝ့ၢ်တဖၣ် အပူၤ, ဒီး လၢယရူၤၡလ့ၣ် အကျဲပူၤ, ဒီးအိၣ်သယုၢ်သညိ, ဒီးအိၣ်သယုၢ်တုၢ် တုၤ မုၢ်မဆါ တနံၤအံၤလီၤ. 7 ဒီးခဲကနံၣ်အံၤ တၢ်သုးမုၢ်ဂီၢ်မုၢ်အယွၤ, အံၣ်စရ့လး အကစၢ် စံးဒ်အံၤ, သုမၤ တၢ်အၢဖးဒိၣ်အံၤ ထီဒါ သုသးဒၣ်သုဝဲ, ဒ်သိး သုကဒီၣ်တဲာ် လၢသု လၢပှၤပိာ်ခွါ, ဒီးပှၤပိာ်မုၣ်, ဖိသၣ် ဒီးပှၤအီၣ်နုၢ် လၢယူဒၤ အပူၤ, ဒီးတပာ်လီၤတဲာ်ဘၣ် လၢသုဂီၢ် နီတဂၤဘၣ်န့ၣ်မ့ၢ် အဘၣ်မနုၤလဲၣ်. 8 သုမၤတၢ် လၢသုစု သတးဒီး, သုထိၣ်ဂဲၤ ယသးထီၣ်လီၤ. သုဆိၣ်ကဲၤထီၣ် တၢ်နၢမူ လၢကစၢ်အဂၤ အဂီၢ် လၢကီၢ်အဲၤကူပတူး အပူၤ ဖဲသုလဲၤအိၣ်လဲၤဆိး လၢတၢ်ကဒီၣ်တဲာ်ကွံာ်သု, ဒီးသုကကဲထီၣ် တၢ်ဆိၣ်အၢ အလီၢ်, ဒီး တၢ်ဒုၣ်ဒွဲၣ်အလီၢ် လၢဟီၣ်ခိၣ် အပှၤကလုာ် ခဲလၢာ် အကျါန့ၣ်မ့ၢ် အဘၣ်မနုၤလဲၣ်. 9 သုပၢ်တဖၣ် အမၤ တၢ်အၢ, ဒီးယူဒၤ အစီၤပၤတဖၣ် အမၤ တၢ်အၢ, ဒီးအမါတဖၣ် အမၤ တၢ်အၢ, ဒီးသုမၤ တၢ်အၢဒၣ် သုဝဲ, ဒီးသုမါ အတၢ်မၤ, လၢအမၤဝဲ လၢကီၢ်ယူဒၤ အပူၤ, ဒီး လၢယရူၤၡလ့ၣ် အကျဲပူၤန့ၣ် သုသးပ့ၤနီၣ် လံဧါ. 10 တဆီၣ်လီၤဒၣ်ဘၣ်အသးဘၣ် တုၤ မုၢ်မဆါ တနံၤအံၤ, ဒီးတပျံၤဘၣ်တၢ်ဘၣ် ဒီးတလဲၤဘၣ် လၢယတၢ်သိၣ်တၢ်သီ ဒီးယတၢ်မၤလိာ် လၢယပာ်လီၤ လၢသုပၢ်တဖၣ် အမဲာ်ညါ, ဒီး လၢသုမဲာ်ညါဘၣ်. 11 မၤသးဒ်န့ၣ်ဒီး တၢ်သုးမုၢ်ဂီၢ်မုၢ်အယွၤ, အံၣ်စရ့လး အကစၢ် စံးဒ်အံၤ, ကွၢ်ကွၢ်, ယကပာ် ယမဲာ် လၢသုလိၤ လၢတၢ်အၢ အဂီၢ်, ဒ်သိး ယကဒီၣ်တဲာ်ကွံာ် ယူဒၤ ခဲလၢာ် လီၤ. 12 ဒီးယကဟံးန့ၢ် ပှၤအိၣ်လီၤတဲာ် လၢယူဒၤ လၢအပာ် အမဲာ် လၢအကလဲၤအိၣ်ဝဲဆိးဝဲ လၢကီၢ်အဲၤကူပတူး အပူၤ, ဒီးကလၢာ်ကွံာ်ဝဲ လၢကီၢ်အဲၤကူပတူး အပူၤ, ကလီၤဃံၤဝဲ လၢနးဧိၤဘီဧိၤ, ဒီး လၢတၢ်သၣ်ဝံၤလီၤဒိလီၤ. ကလၢာ်ကွံာ်ဝဲ လၢအဆံး ပၢၢ်လၢအဒိၣ်လီၤ. ကသံဝဲ လၢနးဧိၤဘီဧိၤ, ဒီး လၢတၢ်သၣ်ဝံၤလီၤဒိ, ဒီးကကဲထီၣ် တၢ်ဆိၣ်အၢအလီၢ်, ဒီးတၢ်ကမၢကမၣ်အလီၢ်, ဒီး တၢ်ဆိၣ်ဃီၣ်အလီၢ်, ဒီးတၢ်ဒုၣ်ဒွဲၣ်အလီၢ်လီၤ. 13 ဒီးယ ကအိၣ်သကိး ပှၤလၢအအိၣ်ဝဲ လၢကီၢ်အဲၤကူပတူး အပူၤ, ဒ်ယအိၣ်သကိး ယရူၤၡလ့ၣ် အသိးန့ၣ်, အိၣ်ဒီး နးဧိၤဘီဧိၤ, ဒီးတၢ်သၣ်ဝံၤလီၤဒိ, ဒီးတၢ်သံသတြိာ်လီၤ. 14 ဒီးပှၤအိၣ်လီၤတဲာ် လၢပှၤယူဒၤဖိ အကျါ လၢအလဲၤအိၣ်လဲၤဆိး လၢကီၢ်အဲၤပတူး အပူၤန့ၣ် တပူၤတဖျဲးဘၣ်, ဒီးတအိၣ်လီၤတဲာ် လၢအကက့ၤက့ၤဆူ ကီၢ်ယူဒၤ, ဖဲ အဆၢက့ၤအိၣ်အလီၢ် နီတဂၤဘၣ်. ကအိၣ်လီၤတဲာ်ထဲ ပှၤဃ့ၢ်တၢ်ဖိဧိၤလီၤ. 15 တုၤနုၤတစု ပှၤကညီ လၢအသ့ၣ်ညါ လၢအမါဆိၣ်ကဲၤထီၣ် တၢ်နၢမူ လၢအကစၢ်အဂၤ အဂီၢ် ခဲလၢာ်, ဒီးပိာ်မုၣ် လၢအဆၢထၢၣ် လၢအဃၢၤ ခဲလၢာ်, တၢ်အိၣ်ဖှိၣ်ဖးဒိၣ်, ဒီး ကယဲၢ် ပှၤလၢအအိၣ်ဝဲဆိးဝဲ လၢကီၢ်အဲၤကူပတူး, လၢပၤသြိၣ် အပူၤ, စံးဆၢ စီၤယံးရမံယၤ ဒီးစံးဝဲဒၣ်, 16 တၢ်ကတိၤ လၢနစံးဘၣ်တဲဘၣ် ပှၤလၢယွၤအမံၤန့ၣ် ပတကနၣ်ဘၣ် နကလုၢ်ဘၣ်. 17 မ့မ့ၢ်ပကမၤ ဖဲဒၣ် တၢ် လၢအထီၣ်ဖျဲး လၢပထးခိၣ် လီၤတံၢ်လီၤဆဲးန့ၣ် လၢပကဆိၣ်ကဲၤထီၣ် တၢ်နၢမူ လၢမူခိၣ် အနီၢ်ပၤမုၣ် အဂီၢ်, ဒီးလူလီၤ တၢ်လုၢ်အီ လၢအဂီၢ်, ဒ်ပမၤတ့ၢ်အသိး, ပဝဲဒၣ်, ဒီးပပၢ်တဖၣ်, ပစီၤပၤတဖၣ်, ဒီးပဒိၣ်ဖးဒိၣ်တဖၣ် လၢယူဒၤ အဝ့ၢ်တဖၣ် အပူၤ, ဒီး လၢယရူၤၡလ့ၣ် အကျဲပူၤန့ၣ်လီၤ. ဒီးပ အီၣ်ဘျဲးအီၣ်ကိၣ်, ဒီးပအိၣ်မုာ်, ဒီးပတထံၣ်ဘၣ် တၢ်အၢ နီတမံၤဘၣ်. 18 မ့မ့ၢ် လၢပဆိတ့ၢ်ကွံာ် တၢ်ဆိၣ်ကဲၤထီၣ် တၢ်နၢမူ လၢမူခိၣ် အနီၢ်ပၤမုၣ် အဂီၢ်, ဒီးတၢ်လူလီၤ တၢ်လုၢ်အီ လံၤလံၤန့ၣ် ပတၢ်တအိၣ်ဘၣ် နီတမံၤဘၣ်, ဒီးပ လၢာ် လၢနးဧိၤဘီဧိၤ, ဒီး လၢတၢ်သၣ်ဝံၤလီၤဒိလီၤ. 19 ဒီးတုၤ ပဆိၣ်ကဲၤ တၢ်နၢမူ လၢမူခိၣ် အနီၢ်ပၤမုၢ် အဂီၢ်, ဒီးလူလီၤ တၢ်လုၢ်အီ လၢအဂီၢ်ဒီး, ပဝၤတဖၣ် တအိၣ်ဘၣ်ဒီး, ပမၤကိၣ်ဘ့ၣ်ဘၣ် လၢအဂီၢ် လၢပကဘါအီၤ, ဒီးလူလီၤ တၢ်လုၢ်အီ လၢအဂီၢ် စ့ၢ်ကီးဧါ. 20 ဒီးစီၤယံးရမံယၤ စံးဘၣ် ပှၤဂီၢ်မုၢ် ခဲလၢာ်, ပှၤပိာ်ခွါ, ဒီးပှၤပိာ်မုၣ်, ဒီး ကယဲၢ် ပှၤဂီၢ်မုၢ် ခဲလၢာ် လၢအစံးဆၢအီၤ လၢတၢ်ကတိၤန့ၣ် ဒီးစံးဝဲဒၣ်, 21 တၢ်နၢမူ လၢသုဆိၣ်ကဲၤ လၢယူဒၤ အဝ့ၢ်တဖၣ် အပူၤ, ဒီး လၢယရူၤၡလ့ၣ် အကျဲပူၤ, သုဝဲ, ဒီးသုပၢ်တဖၣ်, သုစီၤပၤတဖၣ်, ဒီးသုပဒိၣ်ဖးဒိၣ်တဖၣ်, ဒီးကီၢ်အပှၤဂီၢ်မုၢ်န့ၣ် ယွၤတသ့ၣ်နီၣ်ထီၣ်က့ၤဘၣ်အီၤ, ဒီးတဟဲထီၣ် လၢအသးကံၢ်ပူၤဘၣ်ဧါ. 22 ဒီးယွၤ အိၣ်ဒၣ် အတၢ် လၢသုမၤ တၢ်အအၢ အဃိ, လၢတၢ်သးဘၣ်အၢ လၢသုမၤ အဃိန့ၣ် တကဲလၢၤဘၣ်, ဒီး သုကီၢ် အိၣ်သယုၢ်, ဒီးကဲထီၣ် တၢ်ကမၢကမၣ်အလီၢ်, ဒီးတၢ်ဆိၣ်အၢအလီၢ်လီၤ. ပှၤတအိၣ်တဆိးဘၣ် လၢအပူၤ နီတဂၤဘၣ် ဒ်မုၢ်မဆါ တနံၤအံၤ အသိးလီၤ. 23 မ့ၢ် သုဆိၣ်ကဲၤ တၢ်နၢမူ, ဒီးသုမၤကမၣ်ဘၣ်ယွၤ, ဒီးတဒိကနၣ်ဘၣ် ယွၤအကလုၢ်, ဒီးတလဲၤဘၣ် လၢအတၢ်သိၣ်တၢ်သီ, ဒီး လၢအတၢ်မၤလိာ်, ဒီး လၢအတၢ်အုၣ်အသး အပူၤဘၣ်ဒီး, တၢ်အၢအံၤ ဘၣ်သု ဒ် လၢမုၢ်မဆါ တနံၤအံၤ အသိးန့ၣ်လီၤ. 24 ဒီးစီၤယံးရမံယၤ စံးဘၣ် ပှၤဂီၢ်မုၢ် ခဲလၢာ်, ဒီးပှၤပိာ်မုၣ် ခဲလၢာ်န့ၣ်, ကနၣ် ယွၤအကလုၢ် တက့ၢ်, ပှၤယူဒၤဖိ လၢအဲၤကူပတူး အပူၤ ခဲလၢာ်သ့ၣ်ဧၢ. 25 တၢ်သုးမုၢ်ဂီၢ်မုၢ်အယွၤ, အံၣ်စရ့လး အကစၢ် စံးဒ်အံၤ, သုဝဲ, ဒီးသုမါ ကတိၤလံ တၢ် လၢသုးထးခိၣ်, ဒီးမၤပှဲၤတၢ် လၢသုစု, ဒီးသုစံး, တၢ်ဆိၣ် လၢပဆိၣ် ဒီးမူခိၣ် အနီၢ်ပၤမုၣ် လၢပကဆိၣ်ကဲၤ တၢ်နၢမူ လၢအဂီၢ်, ဒီးလူလီၤ တၢ်လုၢ်အီ လၢအဂီၢ်န့ၣ် ပကမၤတီလီၤ. သုကမၤ ဒ်သုဆိၣ်တၢ် အသိး တီတီ, သုကမၤတၢ် လၢသုဆိၣ်တၢ် သပှၢ်တၢၢ်လီၤ. 26 မၤအသး ဒ်န့ၣ်ဒီး ကနၣ် ယွၤအကလုၢ် တက့ၢ်, ပှၤယူဒၤဖိ လၢအအိၣ်ဝဲ လၢကီၢ်အဲၤကူပတူး အပူၤ ခဲလၢာ်သ့ၣ်ဧၢ, ကွၢ်ကွၢ်, ယဆိၣ်လံ တၢ် လၢယမံၤဖးဒိၣ် အမဲာ်ညါ, ယွၤ စံးဝဲဒၣ်, ပှၤတပှ့ၤဘၣ်လၢၤဘၣ် ယမံၤ လၢပှၤယူဒၤဖိ အထးခိၣ်, လၢကီၢ်အဲၤကူပတူး ဒီဘ့ၣ်ညါ အပူၤ, ဒီး စံး ယွၤမူဝဲန့ၣ် နီတဂၤဘၣ်. 27 ကွၢ်ကွၢ်, ယကကွၢ်အီၤ လၢတၢ်အၢ အဂီၢ်, တမ့ၢ်ဘၣ် လၢတၢ်ဂ့ၤ အဂီၢ်ဘၣ်. ဒီး ကယဲၢ် ယူဒၤ အပှၤကညီ လၢအအိၣ်ဝဲ လၢကီၢ်အဲၤကူပတူး အပူၤန့ၣ် ကလၢာ် လၢနးဧိၤဘီဧိၤ, ဒီး လၢတၢ်သၣ်ဝံၤလီၤဒိ တုၤအလၢာ်ကွံာ်လီၤ. 28 ဒီးပှၤစှၤဂၤ လၢအပူၤဖျဲး ဒီးနးဧိၤဘီဧိၤန့ၣ် ကဟဲက့ၤကဒါက့ၤ လၢကီၢ်အဲၤကူပတူး အပူၤ ဆူ ကီၢ်ယူဒၤ အပူၤလီၤ. ဒီးယူဒၤ အပှၤအိၣ်လီၤတဲာ် လၢအဟဲအိၣ်ဝဲ လၢကီၢ်အဲၤကူပတူး အပူၤ ခဲလၢာ်န့ၣ်မ့ၢ် ယကလုၢ်ကကျၢၤဧါ. အဝဲသ့ၣ် အကလုၢ်ကကျၢၤလဲၣ်န့ၣ်, ကသ့ၣ်ညါဝဲလီၤ. 29 ဒီးအဝဲအံၤ ကကဲထီၣ် တၢ်အပနီၣ် လၢသုဂီၢ်, လၢယ ကအိၣ်သကိးသု လၢအလီၢ်အံၤ, ယွၤ စံးဝဲဒၣ်, ဒ်သိး သု ကသ့ၣ်ညါ လၢယတၢ်ကတိၤ ကအိၣ်ကျၢၤ လၢသုတၢ်အၢ အဂီၢ် သပှၢ်တၢၢ်လီၤ. 30 ယွၤ စံးဒ်အံၤ, ကွၢ်ကွၢ်, ယကဟ့ၣ်လီၤ အဲၤကူပတူး အစီၤပၤ ဖၤရိၤဃါပြိၤ လၢအဒုၣ်အဒါ အစုပူၤ, ဒီး လၢပှၤ လၢအဃု အသးသမူတဖၣ် အစုပူၤ, ဒ်ယဟ့ၣ်လီၤ ယူဒၤ အစီၤပၤ စံးဒကံယၤ လၢအဒုၣ်အဒါ လၢအဃု အသးသမူ, ဘၤဘူၤလိၣ် အစီၤပၤ နဘူၤကးန့စၢ် အစုပူၤ အသိးန့ၣ်လီၤ.


လံာ်ယံးရမံယၤ. Jeremiah 45

1 တုၤ စီၤန့ၤရံယၤ အဖိခွါ စီၤဘၤရူး ကွဲး တၢ်ကတိၤတဖၣ်န့ၣ် လၢလံာ်ပူၤ လၢစီၤယံးရမံယၤ အထးခိၣ်, လၢယူဒၤ အစီၤပၤ စီၤယိၤၡံယၤ အဖိခွါ စီၤယဧိၤယါကံၣ် အနံၣ် ပှဲၤထီၣ် လွံၢ်နံၣ်တနံၣ်န့ၣ် ဒီး, ဝံယံးရမံယၤ စံးဘၣ်အီၤ လၢတၢ်ကတိၤအံၤ ဒီးစံးဝဲဒၣ်, 2 စီၤဘၤရူးဧၢ, ယွၤ အံၣ်စရ့လး အကစၢ် စံးဘၣ်နၤ ဒ်အံၤ, 3 နစံး, ယဘၣ်အဖှီၣ်လီၤ. အဂ့ၢ်ဒ်အံၤ, ယွၤပာ် တၢ်မၤကိၢ်မၤဂီၤ လၢယသူၣ်အုးသးအုး အဖီခိၣ်လီၤ. ယကအုကစွါ သတးဒီး, ယသး လီၤဘှါ, ဒီးယအိၣ်ဘှံး တသ့ဘၣ်. 4 နဘၣ်စံး လၢအီၤ ဒ်အံၤ, ယွၤ စံးဒ်အံၤ, ကွၢ်ကွၢ်, တၢ် လၢယမၤထီၣ်န့ၣ် ယကမၤလီၤပှီၢ်, ဒီးတၢ် လၢယသူၣ်လီၤန့ၣ် ယကထဲးထီၣ်ကွံာ် လၢကီၢ် ဒီဘ့ၣ်ညါအံၤ အပူၤလီၤ. 5 ဒီးနဃု တၢ်အဒိၣ်တဖၣ် လၢနဂီၢ် စ့ၢ်ကီးဧါ, ဃုအီၤ တဂ့ၤ. အဂ့ၢ်ဒ်အံၤ, ကွၢ်ကွၢ်, ယကဒုးဘၣ် တၢ်ဖံးတၢ်ညၣ် ခဲလၢာ် လၢတၢ်အၢလီၤ, ယွၤ စံးဝဲဒၣ်, ဘၣ်ဆၣ်ဒီး ဖဲနလဲၤတၢ် တပူၤလၢ်လၢ်န့ၣ်, ယကဟ့ၣ် နသးသမူ လၢတၢ်ဂုာ်န့ၢ် လၢနဂီၢ်လီၤ.


လံာ်ယံးရမံယၤ. Jeremiah 46

1 ယွၤအကလုၢ် လၢအဘၣ် ဝံ ယံးရမံယၤ လၢပှၤကလုာ်တဖၣ် အဂ့ၢ်. 2 လၢအဲၤကူပတူး အဂ့ၢ်. လၢအဲၤကူပတူး အစီၤပၤ ဖၤရိၤနကိၤ အသုးမုၢ် အဂ့ၢ် လၢအအိၣ်ဝဲ လၢထံမိၢ်ပှၢ် ဖရၤသး အနံၤ ဖဲကၢ်ကမံၣ် လၢဘၤဘူၤလိၣ် အစီၤပၤ နဘူၤကးန့စၢ် မၤလူၤဝဲ လၢယူဒၤ အစီၤပၤ ယိၤၡံယၤ အဖိခွါ စီၤယဟိၤယါကံၣ် အနံၣ် ပှဲၤထီၣ် လွံၢ်နံၣ်တနံၣ်လီၤ. 3 ကတဲာ်ကတီၤ ကတီၤဖိ, ဒီးကတီၤဖးဒိၣ်, ဒီးသုးဘူး သုသး ဆူတၢ်ဒုးသုး အပူၤ တက့ၢ်. 4 ကယၢကယဲ ကသ့ၣ်, ကသ့ၣ်သုးဖိသ့ၣ်ဧၢ, ဒိးထီၣ် ကသ့ၣ် တက့ၢ်, ဒီး ဆၢထၢၣ် အိၣ်ဒီး ခိၣ်ကုာ်သုး တက့ၢ်. ကျ့ကဆှၣ်ထီၣ် ဘီဧိၤနးဧိၤ, ဒီးသိးထီၣ်သဃိး တက့ၢ်. 5 ယထံၣ်ဘၣ် လၢပှၤပျံၤတၢ်ဖုးတၢ်, ဒီးဃၣ်ကဒါက့ၤ မ့ၢ်အတၢ်မနုၤလဲၣ်. မ့ၢ်အပှၤဆူၣ်ဘၣ် တၢ်တီၢ်လီၤဃံၤ အီၤ, ဒီးဃ့ၢ်သဖှိတၢ်, ဒီးတကွၢ်ဘၣ် လၢအလီၢ်ခံဘၣ်, ပျံၤတၢ်ဖုးတၢ် အိၣ်ဝးတရံးဝဲလီၤ. ယွၤ စံးဝဲဒၣ်. 6 ပှၤဃ့ၢ်တၢ်ချ့န့ၣ် တဃ့ၢ်ထီၣ်ကွံာ်ဘၣ်, ဒီးပှၤအဆူၣ်န့ၣ် တပူၤတဖျဲးဘၣ်ဝဲဘၣ်. အခီၣ် ကဘၣ်တိၢ်, ဒီးကလီၤဃံၤဝဲ လၢကလံၤစိး လၢထံမိၢ်ပှၢ် ဖရၤဖး အနံၤလီၤ. 7 မ့ၢ်မတၤ ဟဲထီၣ် ဒ်ထံမိၢ်ပှၢ် အသိးန့ၣ်, ဒီးအထံ စံၣ်ပီပုထီၣ် ဒ်ထံမိၢ်ပှၢ်တဖၣ် အသိးန့ၣ် တဂၤလဲၣ်. 8 အဲၤကူပတူး ဟဲထီၣ် ဒ်ထံမိၢ်ပှၢ် အသိးန့ၣ်, ဒီးအထံ စံၣ်ပီပုထီၣ် ဒ်ထံမိၢ်ပှၢ် အသိးန့ၣ်လီၤ. ဒီးစံးဝဲဒၣ်, ယကလဲၤထီၣ်, ဒီးလုၣ်ဘၢ ဟီၣ်ခိၣ်, ဒီးယကမၤဟးဂီၤ ဝ့ၢ်တဖၣ်, ဒီးပှၤအိၣ်ဝဲဆိးဝဲ လၢအပူၤလီၤ. 9 ဟဲထီၣ်, ကသ့ၣ်သ့ၣ်ဧၢ, ဒီးဃ့ၢ်သဖှိတၢ်, လ့ၣ်ကဟၣ်သ့ၣ်ဧၢ, ဒီးမ်ပှၤအဆူၣ် ဟးဒုးတၢ် တက့ၢ်. ပှၤကူၤၡးဖိ, ဒီးပှၤပူၤတၤဖိ လၢအဟံးဃာ် ကတီၤ, ဒီးပှၤလူၤဒံဖိ လၢအဟံးဃာ် ဒီးသူထီၣ်ချံၣ်န့ၣ် တက့ၢ်. 10 အဂ့ၢ်ဒ်အံၤ, အအံၤမ့ၢ်ယွၤ, တၢ်သုးမုၢ်ဂီၢ်မုၢ်အယွၤ အမုၢ်တနံၤ, တၢ်မၤဆၢ တၢ်အၢ အမုၢ်တနံၤ လၢအကမၤဆၢ တၢ်အၢ လၢအဒုၣ်အဒါ အလိၤလီၤ. ဒီးနး ကအီၣ်တၢ်, ဒီးအီၣ်ဘျဲးအီၣ်, ဒီးအီမူၤအသး လၢအသွံၣ်လီၤ. အဂ့ၢ်ဒ်အံၤ, တၢ်သုးမုၢ်ဂီၢ်မုၢ်အယွၤ အိၣ်ဝဲ ဒီးတၢ်လုၢ် လၢကီၢ် လၢကလံၤစိး အပူၤ, လၢထံမိၢ်ပှၢ် ဖရၤသး အနံၤလီၤ. 11 လဲၤထီၣ်ဆူ ကံးလဧး, ဒီးဟံးန့ၢ် သ့ၣ်စရံ အထုး တက့ၢ်. အဲၤကူပတူး အဖိမုၣ်လိၣ်ဘိဧၢ, နမၤန့ၢ် ကသံၣ် အါကလုာ် ကလီကလီလီၤ. နတဘျါက့ၤလၢၤဘၣ်. 12 ပှၤကလုာ်တဖၣ် နၢ်ဟူ လၢနဘၣ်မဲာ်ဆှး အဂ့ၢ်, ဒီးနကိးပသူထီၣ်န့ၣ် ပှဲၤဟီၣ်ခိၣ်လီၤ. အဂ့ၢ်ဒ်အံၤ, ပှၤအဆူၣ် အခီၣ်ဘၣ်တိၢ် လၢပှၤအဆူၣ်လီၤ. လီၤဃံၤဝဲ ခံဂၤလိာ် တပူၤဃီလီၤ. 13 တၢ်ကတိၤ လၢယွၤကတိၤဝဲ ဒီး ဝံယံးရမံယၤ လၢဘၤဘူၤလိၣ် အစီၤပၤ နဘူးကးန့စၢ် ကဟဲကျီကွံာ် ကီၢ်အဲၤကူပတူး အဂ့ၢ်. 14 စံၣ်တဲၤတဲလီၤတၢ် လၢအဲၤကူပတူး, ဒုးနၢ်ဟူတၢ် လၢမံးကဒိးလး အပူၤ, ဒီးဒုးနၢ်ဟူတၢ် လၢနိဖး, ဒီး လၢတၤပါန့ၤ အပူၤ တက့ၢ်. စံး, ပာ်ဆၢထၢၣ်နသး, ဒီးကတဲာ်ကတီၤ နသး တက့ၢ်. အဂ့ၢ်ဒ်အံၤ, နး ကအီၣ်တၢ် အိၣ်ဝးတရံးနၤလီၤ. 15 နပှၤအဆူၣ်န့ၣ် လီၤဃံၤဝဲ မ့ၢ်အဘၣ်မနုၤလဲၣ်. မ့ၢ်ယွၤမၤလီၤဃံၤအီၤ ဒီး, တဆၢထၢၣ်ဘၣ်ဝဲဘၣ်. ပှၤအခီၣ်ဘၣ်တိၢ် အါဂၤ လီၤဃံၤဝဲ တဂၤ လၢတဂၤ အဖီခိၣ်လီၤ. 16 ဒီးအဝဲသ့ၣ် စံးဝဲဒၣ်, ဂဲၤဆၢထၢၣ်, က့ၤက့ၤသကိးဆူ ပပှၤဂီၢ်မုၢ်ဒၣ်ပဝဲန့ၣ်, ဒီးဆူပအိၣ်ဖျဲၣ် အကီၢ်ပူၤ လၢနး မၤအၢတၢ် အမဲာ်ညါ တက့ၢ်. 17 ဖဲန့ၣ် ပှၤကိးထီၣ်, အဲၤကူပတူး အစီၤပၤ ဖၤရိၤ ဟးဂီၤလံ, ဒုးလဲၤပူၤကွံာ် အဆၢကတီၢ်လံ. 18 ယမူယဲ, စီၤပၤ လၢအမံၤ မ့ၢ်တၢ်သုးမုၢ်ဂီၢ်မုၢ်အယွၤ စံးဝဲဒၣ်, ဒ်တၤဘိၢ် လၢကစၢၢ်ကလိ အကျါ အသိးန့ၣ်, ဒီး ဒ်ကၢ်မ့ၤလး လၢပီၣ်လဲၣ်နံၤ အသိးန့ၣ်, ကဟဲဝဲ ဒ်န့ၣ်သိး လီၤ. 19 ဖိမုၣ် လၢအအိၣ်ဝဲဆိးဝဲ လၢအဲၤကူပတူး အပူၤဧၢ, မၤ တၢ်အဃၢၤအဃိၢ် လၢနလဲၤကဲကုၢ် အဂီၢ် တက့ၢ်. အဂ့ၢ်ဒ်အံၤ, နိဖး ကအိၣ်သယုၢ်လီၤ. ဒီးပှၤကမၤလူၤအီၤ ဒီးပှၤတအိၣ်တဆိး လၢအပူၤ နီတဂၤဘၣ်. 20 အဲၤကူပတူးန့ၣ်မ့ၢ် ဂီၤဖံးမိၢ် လၢအဃံအလၤ ဂ့ၤမးလီၤ. တၢ်ဟးဂီၤ ဟဲဝဲ, ဟဲဝဲ လၢကလံၤစိးလီၤ. 21 ဒီးအပှၤဒိးလဲအသး လၢအကျါ မၤသး ဒ်ဂီၤဖံးဘီၣ် အသိးန့ၣ်လီၤ. ဘၣ်ဆၣ်ဒီး အဝဲသ့ၣ်တဖၣ်န့ၣ် ဃၣ်ကဒါက့ၤအသး စ့ၢ်ကီး ဃ့ၢ်ဝဲ တပူၤဃီ, တအိၣ်ကတီၢ်ဘၣ်. အဂ့ၢ်ဒ်အံၤ, တၢ်မၤဟးဂီၤအီၤ အမုၢ်တနံၤ, ဒီးတၢ်အိၣ်သကိးအီၤ အဆၢကတီၢ်န့ၣ် ဘၣ်လံဝဲလံ. 22 အသီၣ်န့ၣ် သီၣ်ထီၣ်ဝဲ ဒ်ဂုၢ်အသီၣ် အသိးန့ၣ်လီၤ. အဂ့ၢ်ဒ်အံၤ, ပှၤဟဲထီဒါအီၤ အိၣ်ဒီး ပှၤသုးမုၢ်, ဒီးဟဲထီဒါ ကီၢ် အိၣ်ဒီး ကွါ ဒ်ပှၤကူာ်လီၤသ့ၣ် အသိးန့ၣ်လီၤ. 23 ပှၤလဲၤနုာ် တသ့ဘၣ်, ဘၣ်ဆၣ်ဒီး, ကကူာ်လီၤကွံာ် အသ့ၣ်တဖုလီၤ, ယွၤ စံးဝဲဒၣ်. အဂ့ၢ်ဒ်အံၤ, အါန့ၢ် ဒွဲၣ်အၢ်ဘၤ တက့ၢ်, ဒီးပှၤဂံၢ်ဝဲ တသ့ဘၣ်. 24 အဲၤကူပတူး အဖိမုၣ် ကပာ်ဆှး အမဲာ်လီၤ. တၢ်ကဟ့ၣ်လီၤကွံာ်အီၤ လၢပှၤဂီၢ်မုၢ် လၢကလံၤစိး အစုပူၤလီၤ. 25 တၢ်သုးမုၢ်ဂီၢ်မုၢ်အယွၤ, အံၣ်စရ့လး အကစၢ် စံးဝဲဒၣ်, ကွၢ်ကွၢ်, ယကအီၣ်သကိး ဧၣ်မိၣ် လၢနိအပူၤ, ဒီးဖၤရိၤ ဒီးအဲၤကူပတူး, ဒီး အကစၢ်တဖၣ်, ဒီး အစီၤပၤတဖၣ်, ဖၤရိၤ ဒီးကယဲၢ် ပှၤလၢအသန့ၤအသး လၢအီၤလီၤ. 26 ဒီးယ ကဟ့ၣ်လီၤကွံာ်အီၤ လၢပှၤ လၢအဃု အသးသမူတဖၣ် အစုပူၤ, ဒီး လၢဘၤဘူၤလိၣ် အစီၤပၤ နဘူးကးန့စၢ် အစုပူၤ, ဒီး လၢအခ့အပှၤ အစုပူၤလီၤ. ဒီး လၢအလီၢ်ခံန့ၣ် ပှၤကအိၣ်ဝဲ လၢအပူၤ ဒ် လၢမုၢ်နံၤတဖၣ် လၢပျၢၤ အသိးန့ၣ်လီၤ. 27 မ့မ့ၢ်နဲဒၣ်, ယခ့ယပှၤ ယၤကိာ်ဧၢ, ပျံၤတၢ် တဂ့ၤ, ဒီး အံၣ်စရ့လးဧၢ, ဘၣ်ယိၣ်တၢ် တဂ့ၤ, အဂ့ၢ်ဒ်အံၤ, ကွၢ်ကွၢ်, ယကအုၣ်က့ၤခီၣ်က့ၤနၤ လၢအယံၤအယိာ်, ဒီးနချံနသၣ် လၢကီၢ် လၢအကဲကုၢ် လၢအပူၤ, ဒီးယၤကိာ် တဟဲက့ၤကဒါက့ၤ, ဒီးအိၣ်ဘှံး, ဒီးအိၣ်မုာ်, ဒီးတၢ်တမၤပျံၤဘၣ်အီၤဘၣ်. 28 ယခ့ယပှၤ ယၤကိာ်ဧၢ, ပျံၤတၢ် တဂ့ၤ, ယွၤ စံးဝဲဒၣ်. အဂ့ၢ်ဒ်အံၤ, ယအိၣ်ဒီးနၤလီၤ. ယမၤလၢာ်ကွံာ် ပှၤကလုာ် ခဲလၢာ် ဖဲ ယဟီထီၣ်ကွံာ်နၤ လၢအကျါ ဘၣ်ဆၣ်ဒီး, ယတမၤလၢာ်ကွံာ်နၤဘၣ်. မ့မ့ၢ် ယကသိၣ်ဃီၣ်နၤ ဒ်တၢ်တီတၢ်လိၤ အသိးန့ၣ်လီၤ. အဂ့ၢ်ဒ်အံၤ, ယ တပာ်ဘၣ်နၤ လၢနတၢ်ဒဲးဘး တအိၣ်ဘၣ်န့ၣ်ဘၣ်.


လံာ်ယံးရမံယၤ. Jeremiah 47

1 လၢဖၤရိၤ တချုး မၤလူၤဒံးဘၣ် ဂါစၤန့ၣ် ဒီး, ယွၤအကလုၢ် လၢအဘၣ် ဝံယံးရမံယၤ လၢပှၤဖလ့ၡသးဖိ အဂ့ၢ်. 2 ယွၤ စံးဒ်အံၤ, ကွၢ်ကွၢ်, ထံထီၣ် လၢကလံၤစိး, ဒီးကဲထီၣ် ထံလုၣ်ဘၢတၢ်လီၤ. ဒီးလုၣ်ဘၢ ထံဧိၤကီၢ်ဧိၤ, ဒီး ကယဲၢ် တၢ် လၢအအိၣ်ဝဲ လၢအပူၤ, ဝ့ၢ်ဒီး ပှၤအိၣ်ဝဲဆိးဝဲ လၢအပူၤလီၤ. ဒီးပှၤကညီ ကကိးပသူထီၣ် ဒီးပှၤကီၢ်ဖိ ကဟီၣ်ပသူထီၣ် ကိးဂၤဒဲးလီၤ. 3 လၢအကသ့ၣ် ဆှ့ၣ် အခီၣ်အသီၣ် အဃိ, လၢအလ့ၣ်ကဟၣ် ဃ့ၢ်သဖှိတၢ် အသီၣ် အဃိ, လၢအလ့ၣ်ကဟၣ် အဒၢ အသီၣ် အဃိလီၤ. ပၢ်တဖၣ် အစု အဂ့ၢ်စၢ်အဘါစၢ် အဃိ, 4 တကွၢ်ကဒါလၢၤ အဖိ အဂီၢ်ဘၣ် လၢမုၢ်တနံၤ အဃိ လၢအကဟဲဝဲ ဒ်သိး အကမၤဟးဂီၤ ပှၤဖလ့ၡသးဖိ ခဲလၢာ်, ဒ်သိး အကဒီၣ်တဲာ်ကွံာ် ကယဲၢ် ပှၤလၢအမၤစၢၤ စိၢ် ဒီးစံဒိၣ် လၢအအိၣ်လီၤတဲာ် ခဲလၢာ်လီၤ. အဂ့ၢ်ဒ်အံၤ, ယွၤကမၤဟးဂီၤ ပှၤဖလ့ၡသးဖိ, ပှၤကီးကၤဖတိၢ်ဖိ လၢအအိၣ်လီၤတဲာ်လီၤ. 5 ဂါစၤ အိၣ်လ့ၤခိၣ်, အၤၡကလိၣ် ဟးဂီၤလံ, အိၣ်ဒီး အကစၢၢ်ကဆူး တနီၤ လၢအအိၣ်လီၤတဲာ်လီၤ. နကဂဲာ်လီၤနသး ဆံးယံာ်လဲၣ်. 6 ယွၤအနး တဘ့ၣ်ဧၢ, နတချုး အိၣ်ဘှံးဒံးဘၣ်န့ၣ်မ့ၢ် ဆံးယံာ်လဲၣ်. ဖျီၣ်နုာ် လၢနတြိးပူၤ, အိၣ်ဘှံး, ဒီးအိၣ်ဃိကလာ် တက့ၢ်. 7 နအိၣ်ဘှံးကသ့ ဒ်လဲၣ်. အဂ့ၢ်ဒ်အံၤ, ယွၤမၤလိာ်အီၤ ထီဒါ အၤၡကလိၣ်, ဒီးထီဒါ ပီၣ်လဲၤနံၤလီၤ. ပာ်လီၤဝဲ ဖဲန့ၣ်လီၤ.


လံာ်ယံးရမံယၤ. Jeremiah 48

1 တၢ်သုးမုၢ်ဂီၢ်မုၢ်အယွၤ စံး, အံၣ်စရ့လး အကစၢ် စံးဒ်အံၤ, နဘိ ဘၣ်အဖှီၣ်လီၤ. အဂ့ၢ်ဒ်အံၤ, အိၣ်သယုၢ်ဝဲလီၤ. ကံးရယးသံၣ် ပာ်ဆှး အမဲာ်, ပှၤမၤန့ၢ်အီၤ, မးစကာ် ပာ်ဆှး အမဲာ်, ဒီးဘၣ်ယိၣ်တၢ်လီၤ. 2 မိၤအး အစံးထီၣ်ပတြၢၤလီၤအသး လၢဃ့ၡဘိၣ် အဃိန့ၣ် တအိၣ်လၢၤဘၣ်. ပှၤကူၣ်လံ တၢ်အၢထီဒါ အီၤလီၤ. စံးဝဲဒၣ်, ဟဲ, ဒီၣ်တဲာ်သကိးအီၤ လၢပှၤကလုာ်တဖၣ် အကျါ တက့ၢ်. ဒီးမးဒမၣ်ဧၢ, နကတုၤ လၢတၢ်ဟးဂီၤ, နးဧိၤဘီဧိၤ ကလူၤနၤလီၤ. 3 တၢ်ကဲးပသူထီၣ်အသီၣ် ဟူထီၣ်ဝဲ လၢဃိရနဲၣ်, တၢ်မၤသယုၢ်, ဒီးတၢ်မၤဟးဂီၤဖးဒိၣ်လီၤ. 4 မိၤအး ဟးဂီၤလံ, အဖိဒံဖိသၣ် ကဲးပသူထီၣ်လီၤ. 5 မ့ၢ်မး ဖဲတၢ်လဲၤထီၣ်ဆူ လူဃံးန့ၣ် ပှၤဟီၣ်ဝဲ ပိာ် ပှၤဟီၣ်ဝဲ အခံလီၤ. မ့ၢ်မး ဖဲတၢ်လဲၤလီၤဆူ ဃိရနဲၣ်န့ၣ် တၢ်အဒုၣ်အဒါ နၢ်ဟူ တၢ်ဟးဂီၤ အသီၣ်လီၤ. 6 ဃ့ၢ်တၢ်, မၤပူၤမၤဖျဲး သုသး, ဒီးအိၣ် ဒ်ပထိး သ့ၣ်ဧၢ်ရၢ် အသိးန့ၣ် တက့ၢ်. 7 အဂ့ၢ်ဒ်အံၤ, မ့ၢ်နသန့ၤနသး လၢနမၤတၢ်, ဒီးနပာ်ဖှိၣ်တၢ်ဒီး, တၢ်ကမၤန့ၢ်နၤ စ့ၢ်ကီး လီၤ. ဒီးကမိၣ် ကဘၣ်လဲၤကဲကုၢ်, အပှၤလုၢ်တၢ်အဒိၣ်တဖၣ်, ဒီးအပဒိၣ်ဖးဒိၣ်တဖၣ် တပူၤဃီလီၤ. 8 ဒီးတၢ်မၤဟးဂီၤတၢ် ကဟဲထီၣ်ဘၣ် ဝ့ၢ် ကိးဖျၢၣ်ဒဲး, ဒီးဝ့ၢ်တပူၤတဖျဲးဘၣ် နီတဖျၢၣ်ဘၣ်. ကစၢၢ်ကဆူး ကဟးဂီၤ စ့ၢ်ကီး, ဒီးတၢ်ကမၤဟးဂီၤ တၢ်ပျီပူၤ, ဒ်ယွၤ ကတိၤတၢ် အသိးန့ၣ်လီၤ. 9 ဟ့ၣ် မိၤအး လၢဒံးဆ့ ဒ်သိး အကယူၤဝဲ ဒီးပူၤဖျဲး တက့ၢ်. အဂ့ၢ်ဒ်အံၤ, အဝ့ၢ်တဖၣ်န့ၣ် ကအိၣ်သယုၢ်, ဒီးပှၤအိၣ်ဝဲဆိးဝဲ လၢအပူၤ တအိၣ်ဘၣ် နီတဂၤဘၣ်. 10 ပှၤလၢအမၤ ယွၤအတၢ်မၤ လၢတၢ်ကၢၣ်တၢ်ကျူန့ၣ်, မ်အဘၣ်ဆိၣ်အၢ တက့ၢ်. ဒီးပှၤ လၢအတြီအနး ဒီးတၢ်သွံၣ်န့ၣ် မ်အဘၣ်ဆိၣ်အၢ တက့ၢ်. 11 မိၤအး အိၣ်ဘှံးဝဲ လၢအဖိၣ်သၣ်ခွါထီၣ် လံၤလံၤ, ဒီးအိၣ်ဝဲဆိးဝဲ လၢအသံးအကာ် အဖီခိၣ်, ဒီးတၢ်တလူလီၤအီၤ လၢလီခီ အပူၤဆူ လီခီအပူၤဘၣ်, ဒီးတလဲၤကဲကုၢ်ဘၣ်, မၤသးဒ်န့ၣ်ဒီး အတၢ်ဝံၣ်တၢ်ဆၢန့ၣ် အိၣ်ဝဲဒီးအီၤ, ဒီးအစိ အိၣ်ဒၣ်တၢ်လီၤ. 12 မၤသးဒ်န့ၣ်ဒီး ကွၢ်ကွၢ်, ယွၤ စံးဝဲဒၣ်, မုၢ်နံၤတဖၣ် ကဟဲ လၢယကမၢလီၤ ပှၤဘိးတခံၣ်ဖိ လၢအကဘိးတခံၣ် အီၤ, ဒီးကမၤစီ အတၢ်ပူၤတၢ်လီၢ်, ဒီးကမၤဟးဂီၤ အထံဒၢတၢ်ဖံးလီၤ. 13 ဒီးမိၤအး အမဲာ် ကဆှး လၢကမိၣ် အဃိ, ဒ်အံၣ်စရ့လး အပှၤဟံၣ်ဖိ အမဲာ်ဆှး လၢတၢ် လၢအသန့ၤအသး လၢအီၤ, ဘ့ၤသ့လး အဃိ အသိးန့ၣ်လီၤ. 14 ပမ့ၢ် ပှၤအဆူၣ်, ဒီးပှၤအိၣ်ဒီး အဂံၢ်ဆူၣ်အဘါဆူၣ် လၢဒုးသုး အဂီၢ်န့ၣ် သုစံးကသ့ဒ်လဲၣ်. 15 မိၤအး ဟးဂီၤလံ, ဒီးအဝ့ၢ်တဖၣ်န့ၣ် လဲၤထီၣ်လံ လၢမ့ၣ်ခုၣ်လံ. ဒီးအဖိၣ်သၣ်ခွါ လၢတၢ်ဃုထၢအီၤတဖၣ်န့ၣ် လဲၤလီၤလံဆူ တၢ်မၤသံ အပူၤလံ. စီၤပၤ လၢအမံၤ မ့ၢ်တၢ်သုးမုၢ်ဂီၢ်မုၢ်အယွၤ စံးဝဲဒၣ်. 16 တၢ်မၤဟးဂီၤ မိၤအး အိၣ်ဘူးတ့ၢ်လံ, ဒီးအတၢ်မၤအၢအီၤန့ၣ် ဟဲချ့ချ့လီၤ. 17 ကယဲၢ် ပှၤအိၣ်ဝးတရံး အီၤ ခဲလၢာ်သ့ၣ်ဧၢ, ဟီၣ် လၢအဃိ တက့ၢ်. ဒီး ကယဲၢ် ပှၤလၢအသ့ၣ်ညါ အမံၤ ခဲလၢာ်န့ၣ် မ်အစံး, စီၤပၤ အနီၣ်ထိးဆူၣ်, နီၣ်ထိးဘိ အဃံအလၤန့ၣ် ကၢ်ဝဲ ဒ်လဲၣ်. 18 ဖိမုၣ် လၢအအိၣ်အဆိး လၢဒံၤဘိၣ် တဂၤဧၢ, ဟဲလီၤ လၢနတၢ်လၤကပီၤ, ဒီးဆ့ၣ်နီၤ လၢတၢ်သူနသး လၢထံ အပူၤ တက့ၢ်. အဂ့ၢ်ဒ်အံၤ, တၢ်မၤဟးဂီၤ မိၤအး ကဟဲထီၣ် ဘၣ်နၤ, ကမၤဟးဂီၤ နတိာ်နတာ်လီၤ. 19 ပှၤအိၣ်ဝဲဆိးဝဲ လၢဧရိၤဧ့ၢ်ဧၢ, ဆၢထၢၣ် လၢကျဲပူၤ, ဒီးကွၢ်တၢ် ဒီးသံကွၢ် ပှၤ လၢအဃ့ၢ်ဝဲ, ဒီးပှၤ လၢအပူၤဖျဲးဝဲ, ဒီးစံး, တၢ်မၤအသး ဒ်လဲၣ်. 20 မိၤအး အမဲာ်ဆှးလံ. အဂ့ၢ်ဒ်အံၤ, လီၤပှီၢ်လံ. ဟီၣ်ပသူထီၣ်, ဒီးကိးထီၣ် တက့ၢ်. စံၣ်တဲၤတဲလီၤ, မိၤအး ဟးဂီၤလံန့ၣ် လၢအၢ်နိၢ် အပူၤ တက့ၢ်. 21 ဒီးတၢ်စံၣ်ညီၣ် ဘၣ် တၢ်ပၢၤခိၣ်, လၢဃိလိၣ် အလိၤ, ဒီး လၢယးဟစၤ အလိၤ, ဒီး လၢမ့ဖၤ အလိၤ, 22 ဒီး လၢဒံၤဘိၣ် အလိၤ, ဒီး လၢနဘိ အလိၤ, ဒီး လၢဘ့ၤသဒံးဘလၤသံၣ် အလိၤ, 23 ဒီး လၢကံးယရးသံၣ် အလိၤ, ဒီး လၢဘ့ၤသကၤမူလး အလိၤ, ဒီး လၢဘ့ၤသမဧိၣ် အလိၤ. 24 ဒီး လၢကရံးယိး အလိၤ, ဒီး လၢဘိးစရၤ အလိၤ, ဒီး လၢအယံၤ မ့ၢ်ဂ့ၤ, လၢအဘူး မ့ၢ်ဂ့ၤ လၢကီၢ်မိၤအး အဝ့ၢ် ခဲလၢာ် အလိၤလီၤ. 25 တၢ်ဒီၣ်တဲာ်လံ မိၤအး အနၢၤလံ, ဒီးအစု ကၢ်လံ, ယွၤ စံးဝဲဒၣ်. 26 ဒုးအီမူၤအီၤ တက့ၢ်. အဂ့ၢ်ဒ်အံၤ, ပာ်ဒိၣ်ထီၣ်အသး လၢယွၤအဖီခိၣ်လီၤ. ဒိးမိၤအး ကကလိာ်အသး လၢအဘှိးထီၣ်တၢ် အပူၤ, ဒီးကကဲထီၣ် တၢ်နံၤဘၣ်ဖၣ်လဲ အလီၢ် လီၤ. 27 အဂ့ၢ်ဒ်အံၤ, အံၣ်စရ့လး ကဲထီၣ် တၢ်နံၤဘၣ်ဖၣ်လဲအလီၢ် လၢနဂီၢ်, တမ့ၢ်ဘၣ်ဧါ. ပှၤထံၣ်န့ၢ်အီၤ လၢပှၤဟုၣ်တၢ်ဖိ အကျါ စ့ၢ်ကီးဧါ. အဂ့ၢ်ဒ်အံၤ, ဖဲဒၣ် နကတိၤတၢ် လၢအဂ့ၢ်ဒီး, နဂံၤဂုၤ နခိၣ်လီၤ. 28 ပှၤလၢအအိၣ်ဝဲဆိးဝဲ လၢမိၤအး အပူၤသ့ၣ်ဧၢ, လဲၤသဒၣ် ဝ့ၢ်တဖၣ်, ဒီးအိၣ်ဒီးဆိး လၢလၢၢ်အိပူၤ တက့ၢ်. ဒီးအိၣ် ဒ်ထိၣ်လွံၢ် လၢအမၤ အသွံ လၢတၢ်အိပူၤ အခိၣ်ထိး အကပၤ အသိးန့ၣ် တက့ၢ်. 29 ပနၢ်ဟူလံ လၢမိၤအး အသးထီၣ်ထီန့ၣ် အဂ့ၢ်အကျိၤ, လၢအပာ်အသးထီၣ်ထီ နးမး, ပာ်ဒိၣ်အသး, ဒီးပာ်အသးကဖိလိ, ဒီးပာ်ကဖိအသး, ဒီးပာ်အသး ကဖၢလၢန့ၣ်လီၤ. 30 ယွၤ စံးဝဲဒၣ်, အသးကဲၤထီၣ်န့ၣ် ယသ့ၣ်ညါ လၢအမ့ၢ် တၢ်ကလီကလီ, ဒီးအပာ် ကဖၢလၢအသးန့ၣ် တမၤကဲထီၣ် တၢ်နီတမံၤဘၣ်လီၤ. 31 မၤသးဒ်န့ၣ်ဒီး ယကဟီၣ် လၢမိၤအး အဃိ, ဒီးယကကိးပသူထီၣ် လၢမိၤအး ခဲလၢာ် အဃိလီၤ. ဟီၣ်တၢ်ယၢၤတၢ် လၢကံၢ်ဃ့ရ့း အပှၤကညီ အဃိ တက့ၢ်. 32 စံဘမၤ အစပံးမုၢ်ဧၢ, ယကဟီၣ် လၢနဃိ လၢယၤစ့ၢ် အတၢ်ဟီၣ်လီၤ. နဒ့နဖီ လဲၤခီဂာ် ပီၣ်လဲၣ် ပၢၢ်လၢပီၣ်လဲၣ် ယၤစ့ၢ်လီၤ. တၢ်မၤဟးဂီၤတၢ်လီၤဘၣ် လၢနတၢ်ကိၢ် အကတီၢ် အတၤသၣ် အဖီခိၣ်, ဒီး လၢနစပံးသၣ် အဖီခိၣ်န့ၣ်လီၤ. 33 တၢ်ထုးထီၣ်ကွံာ် တၢ်သူၣ်ခုသးခု, ဒီးတၢ်သူၣ်ဖှံသးညီ လၢတၤသၣ်အလီၢ်, ဒီး လၢကီၢ်မိၤအး အပူၤလီၤ. ယမၤလၢာ် စပံးထံ လၢနီၢ်စံၢ်စပံးသၣ် အပူၤလီၤ. ပှၤတယီၢ်လၢၤဘၣ် အိၣ်ဒီး တၢ်ကိးပသူထီၣ်န့ၣ်ဘၣ်. တၢ်ကိးပသူထီၣ်န့ၣ် တမ့ၢ်လၢၤဘၣ် တၢ်ကိးပသူထီၣ်ဘၣ်. 34 ထုထီၣ် အကလုၢ် လၢဃ့ၡဘိၣ် လၢအကိးထီၣ် ပၢၢ်လၢအ့လဧၤလ့ၤ, ပၢၢ်လၢယၤစ့ၢ်န့ၣ်, လၢစိဧၢ် ပၢၢ်လၢဃိရနဲၣ်, ဂီၤဖံးမိၢ် အသးပှၢ် သၢနံၣ်လီၤ. အဂ့ၢ်ဒ်အံၤ, နံးမရံ အထံတဖၣ် အိၣ်သယုၢ်ဝဲလီၤ. 35 ဒီးယွၤ စံးဝဲဒၣ်, ယကမၤလၢာ်ပှၤ လၢအလုၢ်တၢ် လၢတၢ်ထီၣ်ထီ, ဒီး လၢအဆိၣ်ကဲၤမ့ၣ်အူ လၢအကစၢ်တဖၣ် အဂီၢ် လၢမိၤအး အပူၤလီၤ. 36 မၤသးဒ်န့ၣ်ဒီး ယသး သီၣ်ထီၣ် ဒ်ပံဧိၤမီဧိၤ အသိး လၢမိၤအး အဃိ, ယသး သီၣ်ထီၣ် ဒ်ပံဧိၤမီဧိၤ အသိး လၢကံၢ်ဃ့ရ့း အပှၤကညီ အဃိလီၤ. အဂ့ၢ်ဒ်အံၤ, အတၢ်ဖိတၢ်လံၤ လၢအအိၣ်လီၤတဲာ်န့ၣ် ဟါမၢ်လံ. 37 ကယဲၢ် ပှၤအခိၣ်လ့ၤ, ကယဲၢ် ပှၤအခၣ်ဆူၣ်တံာ်အသး, တၢ်ဂဲာ် အလီၢ်အိၣ်ဝဲ လၢကယဲၢ် ပှၤအစု, ဒီးထၢၣ် အတၢ်ကံးညာ် အိၣ်ဝဲ လၢပှၤအယီၢ်ဒ့ အလိၤလီၤ. 38 ပှၤဟီၣ်ဝဲ လၢမိၤအး အဟံၣ်ခိၣ် ခဲလၢာ်, ဒီး လၢအကျဲပူၤ ခဲလၢာ်လီၤ. အဂ့ၢ်ဒ်အံၤ, ယမၤသ့ၣ်ဖး မိၤအး ဒ်လီခီ လၢအတဘၣ်ဘၣ် တၢ်အသး အသိးန့ၣ် ယွၤ စံးဝဲဒၣ်. 39 ဟီၣ်ပသူ တက့ၢ်. လီၤပှီၢ်ဝဲ ဒ်လဲၣ်. မိၤအး ဃၣ်ဒူၣ်ချၢ အသး လၢအမဲာ်ဆှး အဃိ ဒ်လဲၣ်. ဒ်န့ၣ်အသိး မိၤအး ကကဲထီၣ်ဝဲ လၢတၢ်နံၤဘၣ်ဖၣ်လဲ အလီၢ်, ဒီးဒုးပျံၤတၢ်အလီၢ် လၢကယဲၢ် ပှၤလၢအအိၣ်ဝးတရံးအီၤ အဂီၢ်လီၤ. 40 အဂ့ၢ်ဒ်အံၤ, ယွၤ စံးဒ်အံၤ, ကွၢ်ကွၢ်, အဝဲဒၣ် ကယူၤဝဲ ဒ်လံာ်ကြီကြာ် အသိးန့ၣ်, ဒီးကသလၣ်ထီၣ် အဒံးဆ့ လၢမိၤအး အဖီခိၣ်လီၤ. 41 တၢ်မၤန့ၢ် ကရံယိး, ဒီးတၢ်ဖီၣ်န့ၢ် တိာ်ဧိၤတာ်ဧိၤ, ဒီးမိၤအး အပှၤဆူၣ်အသး ကမၤအသး လၢမုၢ်တနံၤန့ၣ် ဒ်ပိာ်မုၣ် လၢအဘၣ် တၢ်ဟုးဆါအသး သိးန့ၣ်လီၤ. 42 ဒီးတၢ်ကမၤဟးဂီၤ မိၤအး ဒ်သိး အသု တတမ့ၢ်လၢၤ ပှၤတကလုာ် တဂ့ၤ. အဂ့ၢ်ဒ်အံၤ, ပာ်ဒိၣ်အသး လၢယွၤ အဖီခိၣ်လီၤ. 43 တၢ်ပျံၤ, ဒီးတၢ်ပူၤ, ဒီးတၢ်ပျံၤသကွီၤန့ၣ် ဘၣ်နၤ, ပှၤအိၣ်ဝဲဆိးဝဲ လၢမိၤအး အပူၤဧၢ, ယွၤ စံးဝဲဒၣ်. 44 ပှၤလၢအဃ့ၢ်ဝဲ လၢတၢ်ပျံၤ အမဲာ်ညါန့ၣ် ကလီၤတဲာ် လၢတၢ်ပူၤ, ဒီးပှၤ လၢအဟဲထီၣ် လၢတၢ်ပူၤန့ၣ် ကဘၣ် တၢ်ပျံၤသကွီၤလီၤ. အဂ့ၢ်ဒ်အံၤ, ယကဒုးဘၣ် မိၤအး လၢတၢ်အိၣ်သကိးအီၤ အနံၤလီၤ. ယွၤ စံးဝဲဒၣ်. 45 ပှၤလၢအဃ့ၢ်တဖၣ်န့ၣ် ဆၢထၢၣ် ဒီးအဂံၢ်အဘါ တအိၣ်ဘၣ် လၢဃ့ၡဘိၣ် အကဒုပူၤလီၤ. ဘၣ်ဆၣ်ဒီး မ့ၣ်အူ ဟဲထီၣ် လၢဃ့ၡဘိၣ်, ဒီးမ့ၣ်အူလၣ် လၢစံယိၣ် အသးကံၢ်ပူၤ, ဒီးအီၣ်ကွံာ် မိၤအး အဃၢၤ, ဒီးပှၤတၢထီၣ်တၢလီၤတဖၣ် အခိၣ်ဒးလီၤ. 46 မိၤအးဧၢ, နဘၣ်အဖှီၣ်လီၤ. ကမိၣ် အပှၤဂီၢ်မုၢ် ဟးဂီၤလံ. အဂ့ၢ်ဒ်အံၤ, တၢ်မၤန့ၢ် မၢကဲကုၢ် နဖိခွါတဖၣ်, ဒီးမၢကဲကုၢ် နဖိမုၣ်တဖၣ်လီၤ. 47 ဘၣ်ဆၣ် လၢမုၢ်နံၤ အကတၢၢ်တဖၣ်, ယကဒုးဟဲက့ၤ မိၤအး လၢအလဲၤကဲကုၢ်န့ၣ်လီၤ. ယွၤ စံးဝဲဒၣ်, တုၤဖဲအံၤ မ့ၢ်မိၤအး အတၢ်စံၣ်ညီၣ်လီၤ.


လံာ်ယံးရမံယၤ. Jeremiah 49

1 ယွၤ စံးဝဲ ဒ်အံၤ, အံၣ်စရ့လး အဖိခွါတဖၣ် တအိၣ်ဘၣ်ဧါ. အပှၤန့ၢ်သါတၢ် တအိၣ်ဘၣ်ဧါ. မံးလကိၣ် န့ၢ်သါ ကး, ဒီးအပှၤဂီၢ်မုၢ် အိၣ်ဝဲဆိးဝဲ လၢအဝ့ၢ်တဖၣ် အပူၤမ့ၢ် အဘၣ်မနုၤလဲၣ်. 2 မၤသးဒ်န့ၣ်ဒီး ကွၢ်ကွၢ်, ယွၤ စံးဝဲဒၣ်, မုၢ်နံၤတဖၣ် ဟဲ လၢယကဒုးသီၣ်ထီၣ် တၢ်ဒုးသုးအသီၣ် လၢပှၤဧၣ်မိၣ်ဖိ အရးဘး အပူၤ, ဒီးကကဲထီၣ် တၢ်ပူအိၣ်သယုၢ်, ဒီးတၢ်ကဆူးထီၣ်ကွံာ် အဖိမုၣ် လၢမ့ၣ်အူလီၤ. ဒီးအံၣ်စရ့လး ကန့ၢ်သါဘၣ် ပှၤ လၢအန့ၢ်သါတ့ၢ်အီၤန့ၣ်, ယွၤ စံးဝဲဒၣ်. 3 ဃ့ၡဘိၣ်ဧၢ, ဟီၣ်ပသူထီၣ် တက့ၢ်. အဂ့ၢ်ဒ်အံၤ, ဂဲ ဟးဂီၤလံ. ရးဘး အဖိမုၣ်သ့ၣ်ဧၢ, ကိးပသူထီၣ် တက့ၢ်. ကံၢ်တူာ် သုယီၢ်ဒ့ လၢထၢၣ် အတၢ်ကံးညာ် တက့ၢ်. ဟီၣ် ဒီးဃ့ၢ်ဝ့ၤဝီၤတၢ် လၢအခိၣ်ဒူ အဃၢၤ တက့ၢ်. အဂ့ၢ်ဒ်အံၤ, မံးလကိၣ် လဲၤကဲကုၢ်, ဒီးအပှၤလုၢ်တၢ်အဒိၣ်, ဒီးအပဒိၣ်ဖးဒိၣ် တပူၤဃီလီၤ. 4 နပာ်ကဖိနသး လၢကစၢၢ်ကဆူး အဃိန့ၣ်မ့ၢ် အဘၣ်မနုၤလဲၣ်. ဒီးတၢ်ကယွၤဝဲ လၢနကစၢၢ်ကဆူး အပူၤ, ဖိမုၣ် လၢအသးဟးဂီၤ လၢအသန့ၤအသး လၢအတၢ်ပာ်ဖှိၣ်အသးန့ၣ်, ဒီးစံးမ့ၢ် မတၤ ကဟဲဆူ ယအိၣ်လဲၣ်န့ၣ် တဂၤဧၢ. 5 ကွၢ်ကွၢ်, တၢ်သုးမုၢ်ဂီၢ်မုၢ် အယွၤ စံးဝဲဒၣ်, ယကဒုးဘၣ်နၤ လၢတၢ်ပျံၤ လၢကယဲၢ် ပှၤလၢအအိၣ်ဝးတရံးနၤ အဃိလီၤ. ဒီးတၢ်ကဟီထီၣ်ကွံာ်သု လၢအမဲာ်ညါ ကိးဂၤဒဲး, ဒီးပှၤထၢဖှိၣ် ပှၤ လၢအဃ့ၢ်တၢ်န့ၣ် တအိၣ်ဘၣ်. 6 ဘၣ်ဆၣ်ဒီး လၢခံက့ၤ ဒီးယကဒုးဟဲက့ၤ ပှၤဧၣ်မိၣ်ဖိ လၢအလဲၤကဲကုၢ်န့ၣ်လီၤ, ယွၤ စံးဝဲဒၣ်. 7 လၢအဒိၣ်အဂ့ၢ်. တၢ်သုးမုၢ်ဂီၢ်မုၢ်အယွၤ ကစၢ် စံးဝဲဒၣ်, တၢ်ကူၣ်သ့ တအိၣ်လၢၤဘၣ် လၢတ့ၤမၣ် အပူၤဘၣ်ဧါ. ပှၤအကူၣ်အဆးန့ၣ် ဒုးကူၣ်တၢ် တကဲၤလၢၤဘၣ်ဧါ. အတၢ်ကူၣ်သ့န့ၣ် လၢာ်လံဧါ. 8 ဃ့ၢ်တၢ်, ဃၣ်သုသး, အိၣ်လၢတၢ်ယိာ်ပူၤ တက့ၢ်. ပှၤအိၣ်ဝဲဆိးဝဲ လၢဒ့ဒၢ်သ့ၣ်ဧၢ, အဂ့ၢ်ဒ်အံၤ, ယကဒုးဘၣ် အီၤ လၢဧ့ၡီၤ အတၢ်ဟးဂီၤ, လၢအကတီၢ် ဖဲယကအိၣ်သကိးအီၤလီၤ. 9 ပှၤထၢဖှိၣ် စပံးသၣ်တဖၣ် မ့ၢ်ဟဲဆူ နအိၣ်ဒီး, စပံးသၣ် အိၣ်ပြံပြါ တနီၤ ကပာ်လီၤတဲာ်, တမ့ၢ်ဘၣ်ဧါ. တမျိၤ တမျာ် မ့ၢ်ဟဲ လၢမုၢ်နၤဒီး, ကမၤဟးဂီၤတၢ် တုၤ အတၢ်အါလံန့ၣ် တမ့ၢ်ဘၣ်ဧါ. 10 မ့ၢ်မ့ၢ် ယကမၤလ့ၤကဒိ ဧ့ၡီၤ, ယကလီၣ်ဖျါထီၣ် အလီၢ်အိၣ်ခူသူၣ်, ဒီးပာ်ခူသူၣ်အသး တသ့ဘၣ်. အချံအသၣ် ဒီးအဒီပုၢ်ဝဲၢ်, ဒီးပှၤ လၢအဃၢၤန့ၣ် ကတုၤ လၢတၢ်ဟးဂီၤ, ဒီးအဝဲဒၣ် တအိၣ်လၢၤဘၣ်. 11 ပာ်လီၤတဲာ် နဖိဖိၣ်ဃဲတဖၣ် တက့ၢ်. ဒီးယကဒုးမူဒံး အီၤလီၤ. ဒီးမ်နမုၣ်ကမဲတဖၣ် သန့ၤအသး လၢယၤ တက့ၢ်. 12 အဂ့ၢ်ဒ်အံၤ, ယွၤ စံးဒ်အံၤ, ပှၤလၢအတဘၣ်ဃးဘၣ် ဒီးအီၤ လၢအကအီလီခီန့ၣ် အီလံ သပှၢ်တၢၢ်လံ. ဒီးနမ့ၢ် ပှၤ လၢတၢ်တပာ်ဘၣ် တၢ်ဒဲးဘး လၢနလိၤဘၣ်ဧါ. တၢ်တပာ်ဘၣ်နၤ လၢနတၢ်ဒဲးဘး တအိၣ်ဘၣ်. မ့ၢ်မး အီ ဒီးနကအီလီၤ. 13 အဂ့ၢ်ဒ်အံၤ, ယွၤ စံးဝဲဒၣ်, ယဆိၣ်တၢ် လၢယကစၢ်ဒၣ်ယဲ အမဲာ်ညါ, ဘိးစရၤ ကကဲထီၣ် တၢ်ကမၢကမၣ်အလီၢ်, တၢ်ဒုၣ်ဒွဲၣ်အလီၢ်, တၢ်အိၣ်သယုၢ်အလီၢ်, ဒီးတၢ်ဆိၣ်အၢအလီၢ်, ဒီးအဝ့ၢ်တဖၣ်န့ၣ် ကအိၣ်သယုၢ်ဝဲ လီၤထူလီၤယိာ်လီၤ. 14 ယနၢ်ဟူ တၢ်အကစီၣ် လၢယွၤ, ဒီးတၢ်မၢ ကလူး တဂၤ လဲၤဝဲဆူ ပှၤကလုာ်တဖၣ် အကျါ, စံးဝဲဒၣ်, အိၣ်ဖှိၣ်ရိဖှိၣ်, ဒီးဟဲထီဒါအီၤ, ဒီးဂဲၤဆၢထၢၣ် လၢတၢ်ဒုးသုး အဂီၢ် တက့ၢ်. 15 အဂ့ၢ်ဒ်အံၤ, ကွၢ်ကွၢ်, ယပာ်နၤ လၢအဆံး လၢပှၤကလုာ်တဖၣ် အကျါ, ပှၤ လၢတၢ်တပးကဲဘၣ်အီၤ လၢပှၤကညီ အကျါလီၤ. 16 နမၤပျံၤတၢ်, နသးထီၣ်ထီန့ၣ် လီန့ၢ်နသး, လၢနအိၣ်နဆိး လၢလၢၢ်အိပူၤ အဃိ, ဒီး လၢနအိၣ်လၢတၢ်စိခိၣ် အဒီခိၣ် အဃိလီၤ. နမ့ၢ်ပာ် နသွံထီ ဒ်လံာ်ကြီကြာ် အသိး ဘၣ်ဆၣ်ဒီး, ယကထုးလီၤနၤ ဖဲန့ၣ်လီၤ, ယွၤ စံးဝဲဒၣ်. 17 ဒီးအဒိၣ် ကကဲထီၣ် တၢ်ကမၢကမၣ်အလီၢ်လီၤ. ကယဲၢ် ပှၤလၢအလဲၤတြူာ်အီၤန့ၣ် ကပာ်အသး ကမၢကမၣ်, ဒီးကဒုၣ်ဒွဲၣ်ဝဲ လၢအတၢ်နးတၢ်ဖှီၣ် အဃိလီၤ. 18 ယွၤ စံးဝဲဒၣ်, ဒ် လၢတၢ်မၤဟးဂီၤ စဒိၣ်. ဒီးဂမိရၤ, ဒီးဝ့ၢ်တဖၣ် အိၣ်ဝဲ လၢအဃၢၤ အသိးန့ၣ် ပှၤတအိၣ်ဘၣ် ဖဲန့ၣ်ဘၣ်, ဒီးပှၤကညီဖိ တအိၣ်တဆိး လၢအပူၤဘၣ်. 19 ကွၢ်ကွၢ်, ကကဲထီၣ် ဒ်ခ့ယုၢ် လၢယၢ်ဒ့ၣ် အထံလုၢ်ဘၢတၢ် အသိး, ထီဒါ တၢ်အလီၢ်ခၢၣ်သနၢၢ်လီၤ. လၢတၢ်တဖျးမဲာ်, ယကဒုးဃ့ၢ်ထီၣ်ကွံာ်အီၤ လၢအအိၣ်လီၤ. ဒီးပှၤဃုထၢဖိ လၢယကပာ် လၢအဖီခိၣ်န့ၣ်မ့ၢ် မတၤတဂၤလဲၣ်, အဂ့ၢ်ဒ်အံၤ, မ့ၢ်မတၤ လီၤဂာ်ယၤ တဂၤလဲၣ်. ဒီးမ့ၢ် မတၤ ကသ့ၣ်နံၤဖးသီ လၢယဂီၢ် တဂၤလဲၣ်. ဒီးပှၤကွၢ်သိ လၢအဆၢထၢၣ် လၢယမဲာ်ညါသ့န့ၣ်မ့ၢ် မတၤတဂၤလဲၣ်. 20 မၤသးဒ်န့ၣ်ဒီး ကနၣ် ယွၤအတိာ်တၢ် လၢအတိာ်ထီဒါ အဒိၣ်, ဒီးတၢ်ကူၣ်တၢ် လၢအကူၣ်ထီဒါ ပှၤတ့ၤမၣ်ဖိ တက့ၢ်. မ့ၢ်မး ပှၤအဆံးတဖၣ် လၢသိတဖု အကျါန့ၣ် ကမိၤထီၣ်အီၤလီၤ. မ့ၢ်မး အအိၣ်အဆိး အလီၢ်န့ၣ် ကအိၣ်သယုၢ် လၢအဃိလီၤ. 21 ဟီၣ်ခိၣ် ကဟူးဝးဝဲ လၢအလီၤဃံၤ အသီၣ် အဃိ, တၢ်အသီၣ်န့ၣ် ကဟူထီၣ်ဝဲ ဖဲပီၣ်လဲၣ်ဆှဲ အနံၤလီၤ. 22 ကွၢ်ကွၢ်, ဒ်လံာ်ကြီကြာ် အသိးန့ၣ် ကဟဲထီၣ်, ဒီးယူၤဝဲ, ဒီး သလၣ်ထီၣ် အဒံးဆ့ လၢဘိးစရၤ အဖီခိၣ်, ဒီးတၢ် လၢမုၢ်တနံၤန့ၣ် အဒိၣ်အပှၤ အဆူၣ်တဖၣ် အသးန့ၣ် ကမၤအသး ဒ်ပိာ်မုၣ် လၢအဟုးဆါအသး အသိးန့ၣ်လီၤ. 23 လၢဒၤမ့ၤစ့း အဂ့ၢ် ဃမါ သး ဒီးအ့ၢ်ဖး အမဲာ်ဆှးလီၤ. မ့ၢ်အနၢ်ဟူ တၢ်အၢ အကစီၣ် ဒီးအသး လီၤဘှါလီၤ. တၢ်ဟူးဝးဝဲ လၢပီၣ်လဲၣ်ပူၤ, အိၣ်ဘှံးဝဲတသ့ဘၣ်. 24 ဒၤမ့ၤစ့းန့ၣ် အဂံၢ်စၢ်လီၤ. ဃၣ်ဃီၤအသး ဒ်သိး အကဃ့ၢ်ထီၣ်ကွံာ်, ဒီးတၢ်ပျံၤ ဟံးဃာ် အီၤ, တၢ်မၤကိၢ်မၤဂီၤ, ဒီးတၢ်သူၣ်အုးသးအုး ဘၣ်အီၤ ဒ်ပိာ်မုၣ် လၢအဘၣ် တၢ်ဟုးဆါ အသိးန့ၣ်လီၤ. 25 ဝ့ၢ် လၢအဒိး တၢ်စံးထီၣ်ပတြၢၤ, ယသူၣ်ဖှံသးညီ အဝ့ၢ်န့ၣ် ပှၤလဲၤသဒၣ်အီၤ ဒ်လဲၣ်. 26 မၤသးဒ်န့ၣ်ဒီး လၢမုၢ်တနံၤန့ၣ် အပှၤဖိၣ်သၣ်ခွါ ကလီၤဃံၤ လၢအကျဲမုၢ် အပူၤ, ဒီးအပှၤသုးဖိ ခဲလၢာ် ကတုၤ လၢတၢ်ဟးဂီၤလီၤ. ယွၤ တၢ်သုးမုၢ်ဂီၢ်မုၢ်အယွၤ စံးဝဲဒၣ်. 27 ဒီးယကဆိၣ်ကဲၤထီၣ် မ့ၣ်အူ လၢဒၤမ့ၤစ့း အဝ့ၢ်ခိၣ်ဒူ အဖီခိၣ်, ဒီးကအီၣ်ကွံာ် ဘ့ၣ်ဟဒး အနူၢ်တဖၣ်လီၤ. 28 လၢက့ဒၢ် အဂ့ၢ်, ဒီး လၢဃါစိၢ် အဘီမုၢ်တဖၣ် လၢဘၤဘူၤလိၣ် အစီၤပၤ နဘူၤကးန့စၢ် ကကျီကွံာ်ဝဲ အဂ့ၢ်. ယွၤ စံးဒ်အံၤ, ဂဲၤဆၢထၢၣ် လဲၤထီၣ်ဆူ က့ဒၢ်, ဒီးမၤဟးဂီၤ ပှၤမုၢ်ထီၣ်ဖိ တက့ၢ်.  29 ပှၤကဟံးန့ၢ် အဒဲ ဒီးအသိ အမဲာ်တဲးလဲး, ဒီးယၣ်သဒၢတၢ်, ဒီးအတၢ်ဖိတၢ်လံၤ ခဲလၢာ်, ဒီးကစိာ်ထီၣ်ကွံာ် အကီၤလၤအူး လၢအဂီၢ်ဒၣ်ဝဲလီၤ. ဒီး ကကိးထီၣ်ဝဲ လၢအဃိ, တၢ်ပျံၤတၢ်ဖုး အိၣ်ဝးတရံးဝဲ လီၤ. 30 ဃ့ၢ်, လဲၤဆူ အယံၤ, အိၣ်လၢအယိာ် တက့ၢ်, ပှၤဃါစိၢ်ဖိသ့ၣ်ဧၢ, ယွၤ စံးဝဲဒၣ်. အဂ့ၢ်ဒ်အံၤ, ဘၤဘူၤလိၣ် အစီၤပၤ နဘူၤကးန့စၢ် တိာ်တၢ်ထီဒါသု, ဒီးကူၣ်တၢ်ထီဒါသု လီၤ. 31 ဂဲၤဆၢထၢၣ်, လဲၤထီၣ်ဆူ ပှၤလၢအတပလီၢ်ဘၣ်အသး, လၢအနာ်လီၤအသး တကလုာ်အအိၣ် တက့ၢ်, ယွၤ စံးဝဲဒၣ်. အတြဲၤမ့ၢ်ဂ့ၤ, အနီၣ်ဘိမ့ၢ်ဂ့ၤ, တအိၣ်ဘၣ်, အိၣ်ဝဲ တကလုာ်ဃီလီၤ. 32 ဒီးအကီၤလၤအူးတဖၣ် ကကဲထီၣ် တၢ်ဂုာ်န့ၢ်, ဒီးအဆၣ်ဖိကီၢ်ဖိ အဒၢဂီၢ်မုၢ် ကကဲထီၣ် နတၢ်ဂုာ်ဆူၣ်, ဒီးပှၤ လၢအအိၣ်ဝဲ ဒီးပှၤ လၢအလူၤ အခၣ်ဆူၣ် အနၢၣ်တဖၣ် ယကမၤလီၤပြံလီၤပြါဆူ ကလံၤ ကိးခီဒဲး အကျါ, ဒီးယကဒုးဟဲဘၣ်အီၤ လၢအတၢ်နးတၢ်ဖှီၣ် လၢကိးခီဒဲးလီၤ, ယွၤ စံးဝဲဒၣ်. 33 ဒီးဃါစိၢ် ကကဲထီၣ် ထွံၣ်ဟီၣ်ခိၣ် အအိၣ်အလီၢ်, တၢ်အိၣ်သယုၢ်အလီၢ် လီၤထူလီၤယိာ်လီၤ. ဒီးပှၤကညီ တအိၣ်ဘၣ် လၢအပူၤ, ဒီးပှၤကညီဖိ တအိၣ်တဆိးဘၣ် လၢအပူၤဘၣ်. 34 လၢယူဒၤ အစီၤပၤ စံးဒကံယၤ ကဲသီ စီၤပၤန့ၣ် ယွၤအကလုၢ် ဘၣ် ဝံယံးရမံယၤ လၢဧ့ၤလၣ် အဂ့ၢ်, စံးဝဲဒၣ်, 35 တၢ်သုးမုၢ်ဂီၢ်မုၢ်အယွၤ စံးဒ်အံၤ, ကွၢ်ကွၢ်, ယကဘိးကၢ်ကွံာ် ဧ့ၤလၣ် အချံၣ်, အစိအကမီၤ အခိၣ်လီၤ. 36 ဒီးယကဒုးဟဲဘၣ် ဧ့ၤလၣ် လၢကလံၤ လွံၢ်ခီ လၢမူခိၣ် လွံၢ်ခီ, ဒီးယကမၤလီၤပြံလီၤပြါအီၤ ဆူ ကလံၤ ခဲလၢာ် အကျါ, ဒီးဖဲပှၤဘၣ် တၢ်ဟီထီၣ်ကွံာ် လၢဧ့ၤလၣ် တဟဲဘၣ်န့ၣ် ပှၤတကလုာ် တအိၣ်ဘၣ် နီတကလုာ်ဘၣ်. 37 အဂ့ၢ်ဒ်အံၤ, ယကဒုးပျံၤ ပှၤဧ့ၤလၣ်ဖိ လၢအဒုၣ်အဒါ အမဲာ်ညါ, ဒီး လၢပှၤ လၢအဃု အသးသမူ အမဲာ်ညါ, ဒီး ယကဒုးဘၣ်အီၤ လၢတၢ်အၢ, ယသးကဲၤထီၣ်န့ၣ် ယွၤ စံးဝဲဒၣ်, ဒီးယကမၢလီၤ နးဧိၤဘီဧိၤလူၤအီၤ တုၤယမၤလၢာ် အီၤလီၤ. 38 ဒီးယကပာ်လီၤ ယလီၢ်ပစိာ် လၢဧ့ၤလၣ် အပူၤ, ဒီးယကမၤဟးဂီၤ စီၤပၤတဖၣ်, ဒီးပဒိၣ်ဖးဒိၣ်တဖၣ်န့ၣ်, ယွၤ စံးဝဲဒၣ်. 39 ဘၣ်ဆၣ်ဒီး လၢမုၢ်နံၤ အကတၢၢ်တဖၣ်န့ၣ် တၢ်ကမၤအသး လၢယကဒုးဟဲက့ၤ ဧ့ၤလၣ် အလဲၤကဲကုၢ်န့ၣ်, ယွၤ စံးဝဲဒၣ်.


လံာ်ယံးရမံယၤ. Jeremiah 50

1 တၢ်ကတိၤ လၢယွၤ ကတိၤတၢ် လၢဘၤဘူၤလိၣ် အဂ့ၢ်, ဒီး လၢပှၤက့ၤစ့းဖိ အကီၢ် အဂ့ၢ် လၢဝံယံးရမံယၤ အစုပူၤ. 2 စံၣ်တဲၤတဲလီၤတၢ် လၢပှၤကလုာ်တဖၣ် အကျါ, ဒီးဒုးနၢ်ဟူ တၢ်, ဒီးယူာ်ထီၣ် သုးအလၣ် တက့ၢ်. ဒုးနၢ်ဟူတၢ် တက့ၢ်. ပာ်ခူသူၣ် တဂ့ၤ. စံး, ပှၤမၤန့ၢ် ဘၤဘူၤလိၣ်, ဘ့လး မဲာ်ဆှး, မရိဒး အသး ကတုၤ, အတၢ်ဂီၤမဲာ်ဆှး, အသ့ၣ်ကျီၣ်အသး ကတုၤလီၤ. 3 အဂ့ၢ်ဒ်အံၤ, ပှၤတကလုာ် ဟဲထီၣ်ထီဒါအီၤ လၢကလံၤစိး လၢအကမၤသယုၢ် အကီၢ်, ဒီးပှၤတအိၣ်တဆိးဘၣ် လၢအပူၤဘၣ်. ပှၤကညီ မ့ၢ်ဂ့ၤ, ဆၣ်ဖိကီၢ်ဖိ မ့ၢ်ဂ့ၤ, ဃ့ၢ်ထီၣ်ကွံာ်လံ, ဟးထီၣ်ကွံာ်လံလီၤ. 4 ယွၤ စံးဝဲဒၣ်, တၢ် လၢမုၢ်နံၤတဖၣ်န့ၣ်, ဒီးတၢ် လၢအဆၢအကတီၢ်န့ၣ် ပှၤအံၣ်စရ့လးဖိ ကဟဲ, ဒီးကလဲၤဃု ယွၤ အကစၢ်လီၤ. 5 အမဲာ်ကွၢ်ဆူန့ၣ် ဒီးကသံကွၢ်ကျဲ လဲၤဆူ စံယိၣ်, ဒီးကစံးဟဲ, မၤစဲဘူးသကိး ပသး ဒီးယွၤ လၢတၢ်အၢၣ်လီၤအီလီၤ အထူအယိာ်, လၢတၢ်တသးပ့ၤနီၣ် ဘၣ်န့ၣ် တက့ၢ်. 6 ယပှၤဂီၢ်မုၢ် မ့ၢ်တ့ၢ်သိ လၢအဟးဖျိးကျဲ, အပှၤကွၢ်သိတဖၣ် ဒုးဟးဖျိးအီၤ လၢကျဲ, ဒုးလဲၤဝဲဆူ ကစၢၢ်ကလိ လီၤ. ဟး လၢကစၢၢ် ဆူတၢ်စိခိၣ်, သးပ့ၤနီၣ် အအိၣ်ဘှံး အလီၢ်လီၤ. 7 ကယဲၢ် ပှၤလၢအထံၣ်န့ၢ်အီၤ အီၣ်ကွံာ်အီၤ, ဒီးအဒုၣ်အဒါ စံးဝဲဒၣ်, တၢ်တပာ် တၢ်ဒဲးဘး လၢပလိၤဘၣ်. အဂ့ၢ်ဒ်အံၤ, အဝဲသ့ၣ် မၤကမၣ်ဘၣ် ယွၤ, တၢ်အီၣ်ဆၣ်အလီၢ် အတီအလိၤ, ယွၤအပၢ်တဖၣ် အတၢ်မုၢ်လၢ် လီၤ. 8 ဟးထီၣ် လၢဘၤဘူၤလိၣ် အသးကံၢ်ပူၤ, ဒီးဟးထီၣ်ကွံာ် လၢပှၤက့ၤစ့းဖိ အကီၢ်ပူၤ, ကဲထီၣ်တၢ် ဒ်မဲာ်တဲးလဲးဖါ လၢသိ ဒီးမဲာ်တဲးလဲးဖု အမဲာ်ညါ အသိးန့ၣ် တက့ၢ်. 9 အဂ့ၢ်ဒ်အံၤ, ကွၢ်ကွၢ်, ယကဒုးဂဲၤဆၢထၢၣ်, ဒီးဒုးဟဲထီဒါ ဘၤဘူၤလိၣ် လၢပှၤကလုာ်ဖးဒိၣ် အတၢ်အိၣ်ဖှိၣ် လၢကီၢ် လၢကလံၤစိးတခီလီၤ. ဒီးကပာ်အသး ထီဒါအီၤ, ဒီးတၢ်ကဟံးထီၣ်က့ၤအီၤ ဖဲန့ၣ်လီၤ. အပျၢ် ကမၤသး ဒ်ပှၤအဆူၣ် လၢအခးတၢ်သ့အပျၢ်သိးန့ၣ်လီၤ. တဟဲက့ၤကဒါက့ၤ ကလီဘၣ်. 10 ဒီးကီၢ်က့ၤစ့း ကဟဲထီၣ် တၢ်ဂုာ် ဆူၣ်ပျီဆူၣ်, ဒီး ကယဲၢ် ပှၤလၢအဂုာ်ဆူၣ် အတၢ်ခဲလၢာ်န့ၣ် ကမံသူၣ်မံသးလီၤ. 11 အဂ့ၢ်ဒ်အံၤ, သုသူၣ်ခုသးခု, အဂ့ၢ်ဒ်အံၤ, သုသူၣ်ဖှံသးညီလီၤ, ပှၤဂုာ်န့ၢ် ယတၢ်န့ၢ်သါသ့ၣ်ဧၢ. အဂ့ၢ်ဒ်အံၤ, သုစံၣ်ထီၣ် ဒ်ဂီၤဖံးမိၢ် လၢအယီၢ်ဘု အသိးန့ၣ်, ဒီးကဟဲးထီၣ် ဒ်ကသ့ၣ်ဖါ အသိးန့ၣ်လီၤ. 12 သုမိၢ် အမဲာ်ဆှး နးမး လီၤ. ပှၤလၢအဆံးစၢ်သုန့ၣ် ပာ်ဆှး အမဲာ်လီၤ. ကွၢ်ကွၢ်, ပှၤကလုာ်တဖၣ် အကတၢၢ်န့ၣ်မ့ၢ် ပှၤမုၢ်ကနၢ, မံၤခိၣ်သိၣ်လာ်, ဒီးတၢ်အိၣ်သယုၢ်လီၤ. 13 ပှၤတအိၣ်တဆိးဘၣ် လၢအပူၤ လၢယွၤအသးထီၣ် အဃိ, ဒီးကအိၣ်သယုၢ် စီဖ့ကလ့ၤလီၤ. ကယဲၢ် ပှၤလၢအလဲၤတြူာ် လၢဘၤဘူၤလိၣ် ကကမၢကမၣ်, ဒီးကဒုၣ်ဒွဲၣ်တၢ် လၢကယဲၢ် အတၢ်နးတၢ်ဖှီၣ် အဃိလီၤ. 14 ပာ်သုသးထီဒါ ဘၤဘူၤလိၣ် အိၣ်ဝးတရံးအီၤ, ပှၤလၢအသူထီၣ်ချံၣ် ခဲလၢာ်သ့ၣ်ဧၢ, ခးဘၣ်အီၤ တက့ၢ်. သးလီပျၢ် နီတဘ့ၣ် တဂ့ၤ. အဂ့ၢ်ဒ်အံၤ, မၤကမၣ်ဘၣ်လံ ယွၤလံ. 15 ကိးပသူထီၣ်ထီဒါအီၤ ဝးတရံးဝဲ တက့ၢ်. ဆီၣ်လီၤအသးလံ, အခီၣ်ထံးတဖၣ် လီၤပှီၢ်လံ, အခိၣ်ဒူ ဟးဂီၤလံ. အဂ့ၢ်ဒ်အံၤ, မ့ၢ်ယွၤ မၤဆၢ တၢ်အၢလီၤ. မၤဆၢ တၢ်အၢ လၢအလိၤ တက့ၢ်. ဒ်အမၤဝဲ အသိးန့ၣ် မၤအီၤ ဒ်န့ၣ်သိး တက့ၢ်. 16 ဒီၣ်တဲာ်ကွံာ် ပှၤဖှံတၢ်ချံ လၢဘၤဘူၤလိၣ်, ဒီးပှၤ လၢအဟံးဃာ်ထါဂဲာ် လၢကူးဘုအခါန့ၣ် တက့ၢ်. မ့ၢ် လၢနး မၤအၢတၢ် အဃိန့ၣ် ပှၤကဃၣ်ဃီၤအသး တဂၤ ဆူအပှၤတကလုာ်ဒၣ်ဝဲ, တဂၤ ဆူအပှၤတကလုာ်ဒၣ်ဝဲ, ဒီးကဃ့ၢ်ဝဲ တဂၤ ဆူအကီၢ်ဒၣ်ဝဲ, တဂၤ ဆူအကီၢ်ဒၣ်ဝဲန့ၣ် စုာ်စုာ်လီၤ. 17 အံၣ်စရ့လးမ့ၢ်တ့ၢ် ဒ်သိ လၢအလီၤပြံလီၤပြါ အသိး လီၤ. ခ့ယုၢ် ဟီထီၣ်ကွံာ်အီၤလီၤ. လၢအခီၣ်ထံးန့ၣ် အၤၡူၢ် အစီၤပၤ အီၣ်အီၤ, ဒိး လၢ အကတၢၢ်အံၤ ဘၤဘူၤလိၣ် အစီၤပၤ နဘူၤကးန့စၢ် မၤကၢ် အဃံလီၤ. 18 မၤသးဒ်န့ၣ်ဒီး တၢ်သုးမုၢ်ဂီၢ်မုၢ်အယွၤ အံၣ်စရ့လး အကစၢ် စံးဒ်အံၤ, ကွၢ်ကွၢ်, ယကအိၣ်သကိး ဘၤဘူၤလိၣ် အစီၤပၤ, ဒီးအထံအကီၢ်, ဒ်ယအိၣ်သကိး အၤၡူၢ် အစီၤပၤ အသိးန့ၣ်လီၤ. 19 ဒီးယကဒုးဟဲက့ၤကဒါက့ၤ အံၣ်စရ့လး ဆူအအိၣ်အဆိးအလီၢ်, ဒီးကအီၣ်အဆၣ် လၢကၢ်မ့ၤလး အလိၤ, ဒီး လၢဘၤၡၣ် အလိၤ, ဒီးအသး ကဘျဲးအီၣ် လၢကစၢၢ် အ့ဖရဲၣ် ဒီးကံးလဧး အလိၤလီၤ. 20 ယွၤ စံးဝဲဒၣ်, တၢ် လၢမုၢ်နံၤတဖၣ်, ဒီးတၢ် လၢအဆၢအကတီၢ်န့ၣ် တၢ်ကဃု အံၣ်စရ့လး အတၢ်အၢ, ဒီးတအိၣ်ဘၣ်, ယူဒၤ အတၢ်ဒဲးဘးန့ၣ် ဒီးတထံၣ်န့ၢ်ဘၣ်. အဂ့ၢ်ဒ်အံၤ, ပှၤလၢယပာ်လီၤတဲာ်တဖၣ်န့ၣ် ယကပျၢ် အတၢ်ဒဲးဘးလီၤ. 21 လဲၤထီၣ်ထီဒါ ကီၢ်မရၤသဲၣ်, ဒီးထီဒါ ပှၤပကိးဖိ တက့ၢ်. မၤသယုၢ်အီၤ, ဒီးမၤဟးဂီၤ တၢ်စီဖ့ကလ့ၤ လၢအလီၢ်ခံန့ၣ် တက့ၢ်, ယွၤ စံးဝဲဒၣ်. ဒီးမၤတၢ် ဒ်ကယဲၢ် တၢ် လၢယမၤလိာ်နၤ အသိးန့ၣ် တက့ၢ်. 22 တၢ်ဒုးသုး, ဒီးတၢ်မၤဟးဂီၤဖးဒိၣ် အသီၣ် အိၣ်ဝဲ လၢကီၢ်ပူၤလီၤ. 23 ဟီၣ်ခိၣ် ဒီဘ့ၣ်ညါ အခံၣ်ခူၣ်န့ၣ် ဒီၣ်တဲာ်အသး, ဒီးကၢ်အသး ဒ်လဲၣ်. ဘၤဘူၤလိၣ် ကဲထီၣ် တၢ်ကမၢကမၣ်အလီၢ် လၢပှၤကလုာ်တဖၣ် အကျါ ဒ်လဲၣ်. 24 ဘၤဘူၤလိၣ်ဧၢ, ယဒိးပျံၤသကွီၤ လၢနဂီၢ်, ဒီးဘၣ်န့ၢ် နၤ, ဒီးနတသ့ၣ်ညါဘၣ်. တၢ်ထံၣ်န့ၢ်နၤ, ဒီးမၤန့ၢ် စ့ၢ်ကီးနၤလီၤ. အဂ့ၢ်ဒ်အံၤ, နဒုးတၢ် ဒီးယွၤလီၤ. 25 ယွၤ အိးထီၣ်လံ အစုကဝဲၤ ပာ်ဖှိၣ်အလီၢ်, ဒီးဟဲစိာ်လံ အသးထီၣ် အစုကဝဲၤလံ. အဂ့ၢ်ဒ်အံၤ, အဝဲအံၤ တၢ်သုးမုၢ်ဂီၢ်မုၢ်အယွၤ မၤ တၢ်မၤ လၢပှၤက့ၤစ့းဖိ အကီၢ်ပူၤလီၤ. 26 ဟဲဆူအအိၣ် လၢတၢ်အကတၢၢ်, အိးထီၣ် အတၢ်ပာ်ဖှိၣ်အလီၢ်, မၤအီၤ လၢတၢ်ပူတဖၣ်, ဒီးမၤဟးဂီၤအီၤ လၢာ် လ့ၤတက့ၤ တက့ၢ်. ပာ်လီၤတဲာ်အီၤ လၢတၢ်နီတမံၤ တဂ့ၤ. 27 မၤသံ အဂီၤဘုၣ်ဂီၤဖံး ခဲလၢာ် တက့ၢ်. မ်အလဲၤလီၤ ဒီးအီၤ ဆူတၢ်မၤသံ အပူၤ တက့ၢ်. အဝဲသ့ၣ် ဘၣ်အဖှီၣ်လီၤ. အဂ့ၢ်ဒ်အံၤ, အမုၢ်တနံၤ, အတၢ်အိၣ်သကိးအီၤ အကတီၢ်န့ၣ် ဘၣ်လံဝဲလံ. 28 ပှၤလၢအဃ့ၢ်ပူၤဖျဲးဝဲ လၢဘၤဘူၤလိၣ်တဖၣ် အကလုၢ် သီၣ်ထီၣ်လံ, ဒ်သိး အဒုးနဲၣ် ပှၤစံယိၣ်ဖိ လၢယွၤ ပကစၢ် မၤဆၢ တၢ်အၢ, မၤဆၢ တၢ်အၢ ဘၣ်ဃးဒီး အနူၢ်အစီၤန့ၣ်လီၤ. 29 ကိးဖှိၣ် ပှၤခးတၢ်ဖိ ထီဒါ ဘၤဘူၤလိၣ်, ပှၤ လၢအသူချံၣ် ခဲလၢာ်သ့ၣ်ဧၢ, သူၣ်ဒဲ ဝးတရံးအီၤ တက့ၢ်. ဒုးပူၤဖျဲး ပှၤနီတဂၤ တဂ့ၤ. ဟ့ၣ်ကၣ်အီၤ ဒ်အမၤတၢ် အသိး, ဒ်ကယဲၢ် တၢ် လၢအမၤဝဲ အသိးန့ၣ် မၤအီၤ တက့ၢ်. အဂ့ၢ်ဒ်အံၤ, ပာ်ကဖိအသး ထီဒါ ယွၤ, ထီဒါ အံၣ်စရ့လး အတၢ်စီဆှံ လီၤ. 30 မၤသးဒ်န့ၣ်ဒီး အပှၤဖိၣ်သၣ်ခွါ ကလီၤဃံၤ လၢကျဲပူၤ, ဒီးအပှၤသုးဖိ ခဲလၢာ် ကတုၤ လၢတၢ်ဟးဂီၤ လၢမုၢ်တနံၤန့ၣ်လီၤ. ယွၤ စံးဝဲဒၣ်. 31 ကွၢ်ကွၢ်, ယအိၣ်ထီဒါနၤ, တၢ်ပာ်ထီၣ်ထီအသး တဂၤဧၢ, တၢ်သုးမုၢ်ဂီၢ်မုၢ်အယွၤ စံးဝဲဒၣ်. အဂ့ၢ်ဒ်အံၤ, နမုၢ်တနံၤ, တၢ်အဆၢအကတီၢ် လၢယအိၣ်သကိးနၤအံၤ ဘၣ်လံဝဲလံ. 32 ဒီးတၢ်ပာ်ထီၣ်ထီအသးန့ၣ် အခီၣ် ကဘၣ်တိၢ် ဒီးကလီၤဃံၤဝဲ, ဒီးတၢ်တဝံၣ်ဆၢထၢၣ်ဘၣ် အီၤဘၣ်. ဒီးယကဆိၣ်ကဲၤထီၣ် မ့ၣ်အူ လၢအဝ့ၢ်တဖၣ် အပူၤ, ဒီးကအီၣ်ကွံာ် တၢ်ဝးတရံး ခဲလၢာ်န့ၣ်လီၤ. 33 တၢ်သုးမုၢ်ဂီၢ်မုၢ်အယွၤ စံးဒ်အံၤ, ပှၤအံၣ်စရ့လးဖိ, ဒီးပှၤယူဒၤဖိ ဘၣ် တၢ်မၤအၢအီၤ တပူၤဃီ, ဒီး ကယဲၢ် ပှၤလၢအမၢကဲကုၢ်အီၤ ခဲလၢာ်န့ၣ် ဟံးဃာ်အီၤလီၤ. ပျၢ်အီၤန့ၣ် အသး တအိၣ်ဘၣ်. 34 တၢ်ပှ့ၤက့ၤအီၤန့ၣ်မ့ၢ် အဆူၣ်, တၢ်သုးမုၢ်ဂီၢ်မုၢ်အယွၤန့ၣ်မ့ၢ် အမံၤလီၤ. ကလိာ် အကွီၢ် သပှၢ်တၢၢ်, ဒ်သိး အကဒုးအိၣ်ဘှံး ပှၤဟီၣ်ခိၣ်ဖိ, ဒီးဒုးကနိး ပှၤဘၤဘူၤလိၣ်ဖိ လီၤ. 35 နး ကဘၣ် ပှၤက့ၤစ့းဖိ, ယွၤ စံးဝဲဒၣ်, ဒီးကဘၣ် ပှၤဘၤဘူၤလိၣ်ဖိ, ဒီးအပဒိၣ်ဖးဒိၣ် ဒီးအပှၤကူၣ်တၢ်သ့, 36 နး ကဘၣ် ပှၤလီတၢ်, ဒီးကကဲထီၣ် ပှၤဟးဂီၤဖိ, နး ကဘၣ် အပှၤအဆူၣ်, ဒီးအသး ကကတုၤလီၤ. 37 နး ကဘၣ် အကသ့ၣ်, ဒီးအလ့ၣ်ကဟၣ်, ဒီး ကယဲၢ် ပှၤလၢအဃါဃုာ်အသး အိၣ်ဝဲ လၢအကျါ, ဒီးကမၤသး ဒ်ပိာ်မုၣ် အသိးန့ၣ်လီၤ. နး ကဘၣ် အတၢ်ပာ်ဖှိၣ်, ဒီးပှၤ ကဂုာ်ဆူၣ်ပျီဆူၣ်အီၤလီၤ. 38 နး ကဘၣ် အထံတဖၣ်, ဒီးကလီၤသံးကွံာ်ဝဲလီၤ. အဂ့ၢ်ဒ်အံၤ, မ့ၢ်ဝဲ တၢ်ဂီၤစိးပျၤအသး အကီၢ်, ဒီးပျုၢ်ထီၣ်ဝဲ လၢအတၢ်ဂီၤမၤပျံၤတၢ် အဃိလီၤ. 39 မၤသးဒ်န့ၣ်ဒီး ပှၢ်လၢ်ကျါ အဆၣ်ဖိကီၢ်ဖိ အမံၤ ဒီးထွံၣ်ဟီၣ်ခိၣ် ကအိၣ်ကဆိးဖဲန့ၣ်, ဒီးထိၣ်ကီၤလၤအူး ကအိၣ်ကဆိး ဖဲန့ၣ်, ဒီးပှၤတအိၣ်ဘၣ် လီၤထူလီၤယိာ် ဖဲန့ၣ်ဘၣ်, ဒီးပှၤတအိၣ်တဆိးဘၣ် လၢအပူၤ အစိၤစိၤအဃၣ်ဃၣ်ဘၣ်. 40 ဒ်ယွၤ မၤဟးဂီၤ စဒိၣ်, ဒီးဂမိရၤ, ဒီးဝ့ၢ်တဖၣ် အိၣ်လၢအဃၢၤ အသိးန့ၣ်, ပှၤကညီ တအိၣ်ဘၣ် လၢအပူၤဘၣ်. ဒီးပှၤကညီဖိ တအိၣ်တဆိးဘၣ် လၢအပူၤ နီတဂၤဘၣ်. 41 ကွၢ်ကွၢ်, ပှၤဂီၢ်မုၢ် ဟဲဝဲ လၢကလံၤစိး, ပှၤတကလုာ်ဖးဒိၣ်, ဒီးစီၤပၤ အါဂၤ ကဂဲၤဆၢထၢၣ် လၢဟီၣ်ခိၣ် အသနၢၣ်လီၤ. 42 ကဟံးန့ၢ် ချံၣ် ဒီးဘီ, တသးလီဘၣ်, ဒီးတသးကညီၤဘၣ် တၢ်ဘၣ်. အကလုၢ် ကသီၣ်ထီၣ် ဒ်ပီၣ်လဲၣ် အသိးန့ၣ်, ဒီးကဒိး ကသ့ၣ် ကတဲာ်ကတီၤအသး ဒ်ပှၤကညီ လၢအကဒုးတၢ် အဂီၢ် အသိး ထီဒါနၤန့ၣ်, ဘၤဘူၤလိၣ် အဖိမုၣ်ဧၢ. 43 ဘၤဘူၤလိၣ် အစီၤပၤ နၢ်ဟူ အကစီၣ်, ဒီးအစုလီၤဘှါ, တၢ်နးတၢ်ဖှီၣ် ဟံးဃာ်အီၤ ဒ်ပိာ်မုၣ် လၢအဘၣ်ဟုးဆါ အသိးန့ၣ်လီၤ. 44 ကွၢ်ကွၢ်, ကဟဲထီၣ် ဒ်ခ့ယုၢ် တဒု လၢယၢ်ဒ့ၣ် အထံလုၢ်ဘၢတၢ် ဆူတၢ်အဆူၣ် အအိၣ်အဆိး အလီၢ်လီၤ. ဒီးတဖျးမဲာ်, ယကဒုးဃ့ၢ်ထီၣ်ကွံာ် ပှၤတဖၣ် လၢအအိၣ်လီၤ. ဒီးပှၤဃုထၢဖိ လၢယကပာ် လၢအဖီခိၣ်န့ၣ်မ့ၢ် မတၤတဂၤလဲၣ်. အဂ့ၢ်ဒ်အံၤ, မ့ၢ်မတၤ လီၤဂာ် ဒီးယၤ တဂၤလဲၣ်. ဒီးမ့ၢ်မတၤ ကသ့ၣ်နံၤဖးသီ လၢယဂီၢ် တဂၤလဲၣ်. ဒီးပှၤကွၢ်သိ လၢအကဆၢထၢၣ် လၢယမဲာ်ညါန့ၣ်မ့ၢ် မတၤ တဂၤလဲၣ်. 45 မၤသးဒ်န့ၣ်ဒီး ကနၣ် တၢ်တိာ် လၢယွၤတိာ်ဝဲ လၢဘၤဘူၤလိၣ် အဂ့ၢ်, ဒီးတၢ်ကူၣ် လၢအကူၣ်ဝဲ လၢပှၤက့ၤစ့းဖိ အကီၢ် အဂ့ၢ်န့ၣ် တက့ၢ်. မ့ၢ်မး တၢ်အဆံး လၢသိတဖု အကျါ ကမိၤထီၣ်ဝဲန့ၣ်, မ့ၢ်မး ကမၤသယုၢ် အအိၣ်အဆိး အလီၢ်လီၤ. 46 လၢဘၤဘူၤလိၣ် ဘၣ် တၢ်မၤန့ၢ်အီၤ အသီၣ်ဃိန့ၣ် ဟီၣ်ခိၣ် ဟူးဝးဝဲ, ဒီးအသီၣ်န့ၣ် ဟူထီၣ်ဝဲ လၢပှၤကလုာ်တဖၣ် အကျါလီၤ.


လံာ်ယံးရမံယၤ. Jeremiah 51

1 ယွၤ စံးဒ်အံၤ, ကွၢ်ကွၢ်, ယကဒုးဟဲထီၣ် ကလံၤ မၤဟးဂီၤ တၢ်ထီဒါ ဘၤဘူၤလိၣ်, ဒီးထီဒါ ပှၤ လၢအအိၣ်ဝဲဆိးဝဲ လၢယဒုၣ်ယဒါ အကျါလီၤ. 2 ဒီးယကမၤလီၤ ပှၤဂုၤဃၤတၢ်ဖိ ဆူ ဘၤဘူၤလိၣ်, ဒီးကဂုၤဃၤအီၤ, ဒီးမၤအိၣ်ကလီ အကီၢ်လီၤ. အဂ့ၢ်ဒ်အံၤ, လၢတၢ်ကိၢ်တၢ်ဂီၤ အမုၢ်တနံၤန့ၣ် ကအိၣ်ဝးတရံးထီဒါအီၤ လီၤ. 3 မ်ပှၤခးတၢ်ဖိ သူထီၣ် အချံၣ် ထီဒါ ပှၤ လၢအသူထီၣ်တၢ်, ဒီးထီဒါ ပှၤ လၢအပာ်ထီၣ်ထီအသး လၢအသဃိး အပူၤန့ၣ် တက့ၢ်, ဒီးသးလီ အပှၤဖိၣ်သၣ်ခွါ တဂ့ၤ. မၤဟးဂီၤ အပှၤသုးမုၢ် ခဲလၢာ် စီဖ့ကလ့ၤ တက့ၢ်. 4 ဒီးပှၤဘၣ် တၢ်မၤသံအီၤ ကလီၤဃံၤ လၢပှၤက့ၤစ့းဖိ အကီၢ်ပူၤ, ဒီးပှၤ လၢအဘၣ် တၢ်ဆဲးဖျိအီၤ ကလီၤဃံၤ လၢကျဲ အပူၤလီၤ. 5 အဂ့ၢ်ဒ်အံၤ, တၢ်တပာ်ဘၣ် အံၣ်စရ့လး လၢပှၤကမဲဘၣ်, ဒီးယူဒၤ အကစၢ်, တၢ်သုးမုၢ်ဂီၢ်မုၢ်အယွၤ တပာ်ဘၣ်အီၤ လၢပှၤကမဲဘၣ်. အဂ့ၢ်ဒ်အံၤ, အထံအကီၢ် ပှဲၤဒီး တၢ်မၤသရူးမၤကမၣ် ဘၣ် အံၣ်စရ့လး အတၢ်စီဆှံ တဂၤလီၤ. 6 ဃ့ၢ်ထီၣ်ကွံာ် လၢဘၤဘူၤလိၣ် အသးကံၢ်ပူၤ, ဒီးမၤပူၤမၤဖျဲး တဂၤ အသးသမူဒၣ်ဝဲ, တဂၤ အသးသမူဒၣ်ဝဲ တက့ၢ်. ဘၣ်တၢ်ဒီၣ်တဲာ်ကွံာ်သု လၢအတူၢ် တၢ်ဒဲးဘး အပူၤ တဂ့ၤ. အဂ့ၢ်ဒ်အံၤ, အဝဲအံၤမ့ၢ် ယွၤ မၤဆၢ တၢ်အၢ အကတီၢ်လီၤ. ဟ့ၣ်ကၣ်ဝဲ လၢအီၤလီၤ. 7 ဘၤဘူၤလိၣ်မ့ၢ် လီခီထူ လၢယွၤ အစုပူၤ လၢအဒုးအီမူၤ ပှၤဟီၣ်ခိၣ်ဖိ ခဲလၢာ်လီၤ. ပှၤကလုာ်တဖၣ် အီ အစပံးထံလီၤ. မၤသးဒ်န့ၣ်ဒီး ပှၤကလုာ်တဖၣ် ပျုၢ်ထီၣ်ဝဲလီၤ. 8 ဘၤဘူၤလိၣ် လီၢ်ပှီၢ် သတူၢ်ကလာ်, ဒီးဟးဂီၤဝဲလီၤ. ဟီၣ်ပသူထီၣ် လၢအဃိ တက့ၢ်. ဟံးန့ၢ် သ့ၣ်စရံ အထုး လၢအပူၤလီၢ် အဂီၢ် တက့ၢ်. ဘၣ်တဘၣ် ကဘျါက့ၤလီၤ. 9 ပဘှီ ဘၤဘူၤလိၣ် အတၢ်ဆါ ဘၣ်ဆၣ်ဒီး, ဘျါတသ့ဘၣ်. လဲၤသဒၣ်အီၤ တက့ၢ်, လဲၤသကိး တဂၤ ဆူအကီၢ်ဒၣ်ဝဲ, တဂၤ ဆူအကီၢ်ဒၣ်ဝဲ တက့ၢ်. အဂ့ၢ်ဒ်အံၤ, အတၢ်စံၣ်ညီၣ်ထီၣ်ဆူ မူခိၣ်, ဒီထီၣ်ထီ ပၢၢ်လၢတၢ်အၢၣ်လီၤ. 10 ယွၤ ဒုးဟဲထီၣ် ပတၢ်တီတၢ်လိၤလီၤ. ဟဲ, စံၣ်တဲၤတဲလီၤ သကိး ယွၤ ပကစၢ် အမၤတၢ် လၢစံယိၣ် အပူၤန့ၣ် တက့ၢ်. 11 ကျ့ကဆှၣ်ပျၢ် အကနၣ်န့ၣ်, မၤပှဲၤကတီၤ တက့ၢ်. ယွၤ ထိၣ်ဂဲၤ မၤဒဲ အစီၤပၤတဖၣ် အသးလီၤ. အဂ့ၢ်ဒ်အံၤ, ကူၣ်ထီၣ် တၢ်ထီဒါ ဘၤဘူၤလိၣ် ဒ်သိး အကမၤဟးဂီၤအီၤ လီၤ. အဂ့ၢ်ဒ်အံၤ, မ့ၢ်ဝဲ လၢယွၤ အမၤဆၢ တၢ်အၢ, တၢ်မၤဆၢ တၢ်အၢ လၢအနူၢ်အစီၤ အဃိန့ၣ်လီၤ. 12 ပာ် သုအလၣ် လၢဘၤဘူၤလိၣ် အခိၣ်ဒူ ဖီခိၣ်, မၤဆူၣ်ထီၣ် ပှၤပၢၤတၢ်ဖိ တတီၤ, ပာ် ပှၤပၢၤတၢ်ဖိ လၢအလီၢ်, ကတဲာ်ကတီၤ ပှၤခိးတၢ်ခူသူၣ် တက့ၢ်. အဂ့ၢ်ဒ်အံၤ, ယွၤ ကူၣ်တၢ်, ဒီးမၤတၢ် လၢအကတိၤတၢ် လၢပှၤဘၤဘူၤလိၣ်ဖိ အဂ့ၢ်လီၤ. 13 တၢ် လၢအအိၣ်ဝဲဆိးဝဲ လၢထံဒိၣ် အနံၤ, လၢအလုၢ်ဒိၣ်ပှ့ၤဒိၣ်အါ တဂၤဧၢ, နကတၢၢ်န့ၣ် ဘၣ်လံ, ဒီးနသးကွံတၢ် အနီၣ်ဃီၣ် ပှဲၤထီၣ်လံ. 14 ယွၤ တၢ်သုးမုၢ်အကစၢ် ဆိၣ်တၢ် လၢအကစၢ်ဒၣ်ဝဲ အမဲာ်ညါ, ဒီးစံးဝဲဒၣ် မ့ၢ်မး ယကမၤပှဲၤနၤ ဒီးပှၤကညီ ဒ် လၢဒွဲၣ်ယ့ၤလ့း အသိးန့ၣ်, ဒီးကကိးထီၣ် တၢ်ဒုးသုး အကိးပသူထီၣ်ထီဒါနၤလီၤ. 15 တ့လီၤဝဲ ဟီၣ်ခိၣ် လၢအစိအကမီၤ, မၤကျၢၤ လၢာ်ခိၣ် လၢအတၢ်ကူၣ်သ့, ဒီးသလၣ်ထီၣ် မူခိၣ် လၢအတၢ်ကူၣ်တၢ်ဆးလီၤ. 16 တုၤအကလုၢ်သီၣ်ဒီး, ထံဂီၢ်မုၢ် အိၣ်ဝဲ လၢမူကပိာ်လိၤ, ဒီးဒုးဟဲထီၣ် တၢ်ဘှ့ၣ် လၢဟီၣ်ခိၣ် အကတၢၢ်န့ၣ်လီၤ. တ့ လီဝၢ်အဒံး အိၣ်ဒီး တၢ်စူၤ, ဒီးဟဲစိာ်ကလံၤ လၢအတၢ်ပာ်ဖှိၣ် အလီၢ်ပူၤလီၤ. 17 တသ့ၣ်ညါဘၣ် တၢ်ဘၣ်ဒီး, ပှၤကညီ ခဲလၢာ် လီၤဂာ် ဆၣ်ဖိကီၢ်ဖိလီၤ. ကယဲၢ် ပှၤသိတၢ် အတၢ်ဂီၤန့ၣ် မဲာ်ဆှးလီၤ. အဂ့ၢ်ဒ်အံၤ, အတၢ်ဂီၤသိအသး မ့ၢ်တၢ်ကဘျံးကဘျၣ်, ဒီးအသါ တအိၣ်ဘၣ် လၢအပူၤဘၣ်. 18 မ့ၢ်ဝဲ လၢတၢ်ကလီကလီ, တၢ်ဒုၣ်ဒွဲၣ်အလီၢ် လီၤ. တုၤ တၢ်အိၣ်သကိး အီၤ ဒီး, ကဟးဂီၤဝဲလီၤ. 19 စီၤယၤကိာ် အဂီၢ်န့ၣ် တလီၤဂာ်ဘၣ် အီၤဘၣ်. မ့ၢ်တၢ်တ့လီၤ တၢ်ခဲလၢာ်, ဒီး(အံၣ်စရ့လး) မ့ၢ်အတၢ်န့ၢ်သါ အနီၣ်ထိၣ်လီၤ. တၢ်သုးမုၢ်ဂီၢ်မုၢ်အယွၤန့ၣ်မ့ၢ် အမံၤလီၤ. 20 နမ့ၢ်တ့ၢ် ယဒုးတၢ် အခံၣ်ခူၣ်, ယဒုးသုး အစုကဝဲၤလီၤ. အဂ့ၢ်ဒ်အံၤ, ယကမၤကၢ်လီၤကလဲ ပှၤအကလုာ်ကလုာ် လၢနၤ, ဒီးယကမၤဟးဂီၤ ဘီဧိၤမုၢ်ဧိၤ လၢနၤ, 21 ဒီးယ ကမၤကၢ်လီၤ ကသ့ၣ် ဒီးပှၤဒိးကသ့ၣ် လၢနၤ, ဒီးယကမၤကၢ်လီၤ လ့ၣ်ကဟၣ် ဒီးပှၤဒိးလ့ၣ်ကဟၣ် လၢနၤ, 22 ဒီး ယကမၤကၢ်လီၤ ပှၤပိာ်ခွါ ဒီးပှၤပိာ်မုၣ် လၢနၤ, ဒီးယကမၤကၢ်လီၤ ပှၤသးပှၢ် ဒီးပှၤသးစၢ် လၢနၤ, ဒီးယကမၤကၢ်လီၤ ပှၤမုၣ်ကနီၤ ဒီးပှၤဖိၣ်သၣ်ခွါ လၢနၤ, 23 ဒီးယကမၤကၢ်လီၤ ပှၤကွၢ်သိ ဒီးအသိတဖု လၢနၤ, ဒီးယကမၤကၢ်လီၤ ပှၤမၤဟီၣ်ခိၣ်ဖိ ဒီးအဂီၤဖံးဖါ တဆိ လၢနၤ, ဒီးယကမၤကၢ်လီၤ ပဒိၣ်ဖးဒိၣ် ဒီးပဒိၣ်ပပှၢ် လၢနၤလီၤ. 24 ဒီးယကဟ့ၣ်ကၣ်တၢ် လၢဘၤဘူၤလိၣ်, ဒီး လၢပှၤက့ၤစ့းဖိ လၢကယဲၢ် တၢ်အၢ လၢအမၤဘၣ် စံယိၣ် လၢသုမဲာ်ညါလီၤ, ယွၤ စံးဝဲဒၣ်. 25 ယွၤ စံးဝဲဒၣ်, ကွၢ်ကွၢ်, ယထီဒါနၤ, ကစၢၢ် လၢအမၤဟးဂီၤတၢ်, လၢအမၤဟးဂီၤ ဟီၣ်ခိၣ် ဒီဘ့ၣ်ညါနၤဧၢ, ယကယူာ်ထီၣ် ယစု လၢနဖီခိၣ်, ဒီးတလ့ၣ်လီၤနၤ လၢလၢၢ်ဧိၤလ့ဧိၤ အဖီခိၣ်, ဒီးယကမၤနၤ လၢကစၢၢ် လၢမ့ၣ်အူ အီၣ်ကွံာ်အီၤလီၤ. 26 ဒီး လၢၢ်တဖျၢၣ် လၢတၢ်အသနၢၣ် အဂီၢ် မ့ၢ်ဂ့ၤ, လၢၢ် လၢတၢ်ခီၣ်ထံး အဂီၢ် မ့ၢ်ဂ့ၤ, ပှၤတဟံးန့ၢ်ဘၣ် လၢနၤဘၣ်. မ့ၢ်နကအိၣ်သယုၢ် လီၤထူလီၤယိာ် လီၤ, ယွၤ စံးဝဲဒၣ်. 27 ပာ်ထီၣ် သုးအလၣ် လၢထံဧိၤကီၢ်ဧိၤ အပူၤ, အူထီၣ် ကွဲၤ လၢပှၤကလုာ်တဖၣ် အကျါ, ထိၣ်ဂဲၤ ပှၤကလုာ်တဖၣ် ထီဒါအီၤ, ကိးဖှိၣ်ထီဒါအီၤ လၢအရၤရ့း, မံးနံး, ဒီးအၤၡကံနး အဘီအမုၢ်တဖၣ် တက့ၢ်. ပာ်ထီၣ် သုးဖိအခိၣ် ထီဒါအီၤ, ဒီးဒုးဟဲထီၣ် ကသ့ၣ်သုးဖိ ဒ်ဒွဲၣ်ယ့ၤလ့း လၢအဆူၣ်စဃိး အသိးန့ၣ်, 28 ထိၣ်ဂဲၤထီဒါအီၤ လၢပှၤကလုာ်တဖၣ်, မၤဒဲ အစီၤပၤ, အပဒိၣ်ဖးဒိၣ်, ဒီးအပဒိၣ်ပပှၢ် ဒီးအပှၤကီၢ်ဖိ လၢအပၢဝဲ ခဲလၢာ် တက့ၢ်. 29 ဒီးဟီၣ်ခိၣ် ကဟူးဝး, ဒီးကဟူးဝး ဆှဲးဆှိးလီၤ. အဂ့ၢ်ဒ်အံၤ, ယွၤအကူၣ် တၢ်ထီဒါ ဘၤဘူၤလိၣ်န့ၣ် ကမၤအသး လၢအကမၤသယုၢ် ဘၤဘူၤလိၣ်န့ၣ် ကမၤအသး လၢအကမၤသယုၢ် ဘၤဘူၤလိၣ်, ဒီးပှၤတအိၣ်တဆိးဘၣ် လၢအပူၤဘၣ်လီၤ. 30 ဘၤဘူၤလိၣ် အပှၤဆူၣ်န့ၣ် ဆိတ့ၢ်ဒုးတၢ်, အိၣ်ဒၣ်အတၢ် လၢအတိာ်အတာ် အပူၤ, အဂံၢ်အဘါ လီၤစၢ်ကွံာ်လံ. မၤအသး ဒ်ပိာ်မုၣ် အသိးန့ၣ်လီၤ. မ့ၣ်အူ အီၣ်ကွံာ်လံ အအိၣ်အဆိး အလီၢ်လံ. အနီၣ်ဘိတဖၣ် ကၢ်ကွံာ်လံ. 31 ပှၤဃ့ၢ်တၢ်ဖိ သဂၢၢ် ပှၤဃ့ၢ်တၢ်ဖိ, ဒီးပှၤသလိတၢ်ကတိၤ သဂၢၢ် ပှၤသလိတၢ်ကတိၤ, ဒ်သိး အကစံးဘၣ်တဲဘၣ် ဘၤဘူၤလိၣ် အစီၤပၤ လၢအဝ့ၢ် ဘၣ် တၢ်မၤန့ၢ်အီၤ ခဲလၢာ် လီၤ. 32 ကျဲလဲၤနုာ်တၢ်တဖၣ်န့ၣ် တၢ်မၤန့ၢ်လံ အီၤလံ, ဒီး တပိၢ်တဖၣ်န့ၣ် မ့ၣ်အူ အီၣ်ကွံာ်လံ, ဒီးပှၤသုးဖိ ပျံၤတၢ်ဖုးတၢ်လီၤ. 33 အဂ့ၢ်ဒ်အံၤ, တၢ်သုးမုၢ်ဂီၢ်မုၢ်အယွၤ အံၣ်စရ့လး အကစၢ် စံးဒ်အံၤ, ဘၤဘူၤလိၣ် အဖိမုၣ် မၤသး ဒ်တၢ်ယီၢ်ဘုအလီၢ် ဖဲတၢ်ယီၢ်အီၤလီၤ. အိၣ်ဒံး တစိၢ်ဖိ, ဒီးတၢ်ကူးဘု အကတီၢ် ကဘၣ် လၢအဂီၢ်လီၤ. 34 ဘၤဘူၤလိၣ် အစီၤပၤ နဘူၤကးန့စၢ်န့ၣ် အီၣ်ကွံာ်ယၤလံ, မၤလၢာ်ယၤလံ, ပာ် ယၤ လၢလီခီ အိၣ်ကလီလံ, ယူၢ်လီၤကွံာ် ယၤ ဒ်ပယိၤ အသိးလံ. အီၣ်ဘျဲးအီၣ်ကွံာ် ယတၢ် အီၣ်ဝံၣ်လံ, ဟီထီၣ်ကွံာ် ယၤလံ. 35 ပှၤစံယိၣ်ဖိ ကစံး, တၢ်မၤဆူၣ်ယၤ ဒီးယဖံးယညၣ်န့ၣ် မ်အဘၣ် ဘၤဘူၤလိၣ် တက့ၢ်, ဒီးယရူၤၡလ့ၣ်ဖိ ကစံး, မ် ယသွၣ် ဘၣ် ပှၤက့ၤစ့းဖိ အလိၤ တက့ၢ်. 36 မၤသးဒ်န့ၣ်ဒီး ယွၤ စံးဒ်အံၤ, ကွၢ်ကွၢ်, ယကလိာ် နကွီၢ်, ဒီးမၤဘၣ် တၢ်အၢ လၢနဂီၢ်, ဒီးယကမၤလီၤသံးကွံာ် အပီၣ်လဲၣ်, ဒီးယကမၤလၢာ်ကွံာ် အထံထီၣ်ပၢၢ်လီၤ. 37 ဒီး ဘၤဘူၤလိၣ် ကကဲထီၣ် လၢတၢ်ပူတဖၣ်, ထွံၣ်ဟီၣ်ခိၣ် အအိၣ်အလီၢ်, ပှၤကမၢကမၣ်တၢ်အလီၢ်, ဒီးတၢ်ဒုၣ်ဒွဲၣ် အလီၢ်, ဒီးပှၤတအိၣ်တဆိးဘၣ် လၢအပူၤ နီတဂၤဘၣ်. 38 သီၣ်ထီၣ် ရုၢ်ရုၢ် တပူၤဃီ ဒ်ခ့ယုၢ် အသိး, ကိးပသူထီၣ် ဒ်ခ့ယုၢ် အသိးန့ၣ်လီၤ. 39 လၢအသူၣ်ပိၢ် သးဝးန့ၣ် ယကပာ် အတၢ်အီ, ဒီးယကဒုးအီမူၤအီၤ ဒ်သိး အကသူၣ်ဖှံသးညီ, ဒီးမံ လီၤထူလီၤယိာ်, ဒီးတဖုသံနီၣ်ဘၣ်, ယွၤ စံးဝဲဒၣ်. 40 ယကဒုးဟဲလီၤအီၤ ဒ်သိဖိဆူ တၢ်မၤသံတၢ် အသိး, ဒ်သိဖါ ဒီးမဲာ်တဲးလဲးဖါ အသိးန့ၣ်လီၤ. 41 တၢ်မၤန့ၢ် ၡံၡး ဒ်လဲၣ်, ဒီးတၢ်ဖီၣ်န့ၢ် ဟီၣ်ခိၣ် ဒီဘ့ၣ်ညါ အတၢ်စံးထီၣ်ပတြၢၤ ဒ်လဲၣ်. ဘၤဘူၤလိၣ် ကဲထီၣ် တၢ်ကမၢကမၣ်အလီၢ် လၢပှၤကလုာ်တဖၣ် အကျါ ဒ်လဲၣ်. 42 ပီၣ်လဲၣ် ဟဲထီၣ် ဘၤဘူၤလိၣ်, လီၤဘျၢဝဲ လၢအလပီ ဂီၢ်မုၢ် အကျါလီၤ. 43 အဝ့ၢ်တဖၣ်န့ၣ် ကဲထီၣ် တၢ်အိၣ်သယုၢ်, ပှၢ်မုၢ်ကနၢ, တၢ်မံၤခိၣ်သိၣ်လာ် လၢကီၢ်တဘ့ၣ် ဖဲပှၤကညီ တအိၣ်တဆိး လၢအပူၤ, ဒီးပှၤကညီဖိ တလဲၤခီဂာ်ဘၣ်ဝဲဘၣ်. 44 ဒီးယကအိၣ်သကိး ဘ့လး လၢဘၤဘူၤလိၣ် အပူၤ, ဒီးယကထုးထီၣ် လၢအကိာ်ပူၤ တၢ် လၢအယူၢ်လီၤဝဲလီၤ, ဒီးပှၤကလုာ်တဖၣ် တအိၣ်ဖှိၣ်လၢၤဘၣ် ဆူအအိၣ်ဘၣ်. ဒီးဘၤဘူၤလိၣ် အခိၣ်ဒူ ကလီၤပှီၢ်ဝဲလီၤ. 45 ယပှၤဂီၢ်မုၢ်သ့ၣ်ဧၢ, ဟးထီၣ်ကွံာ် လၢအကျါ, ဒီးမၤပူၤမၤဖျဲး တဂၤအသးဒၣ်ဝဲ, တဂၤအသးဒၣ်ဝဲ လၢယွၤအသး ကဲၤထီၣ် အဃိန့ၣ် တက့ၢ်. 46 ဒီးမ်သုသး အသု တလီၤဘှါ တဂ့ၤ, ဒီးသု တဘၣ်ယိၣ်တၢ် လၢတၢ်အကစီၣ် လၢအကဟူထီၣ်ဝဲ လၢကီၢ်ပူၤ အဃိန့ၣ် တဂ့ၤ. အအံၤတနံၣ် တၢ်အကစီၣ် ကဟဲဝဲ, ဒီးခဲကိာ်တနံၣ် တၢ်အကစီၣ် ကဟဲဝဲ တမံၤဒၣ်, ဒီးတၢ်မၤန့ၢ်ဆူၣ် ကအိၣ်ဝဲ လၢကီၢ်ပူၤ, ပဒိၣ်ဖးဒိၣ် ထီဒါ ပဒိၣ်ဖးဒိၣ်လီၤ. 47 မၤသးဒ်န့ၣ်ဒီး ကွၢ်ကွၢ်, မုၢ်နံၤတဖၣ် ဟဲဝဲ လၢယကအိၣ်သကိး ဘၤဘူၤလိၣ် အတၢ်ဂီၤတၢ်ဖီၣ်, ဒီးအပှၤကီၢ်ဖိ ခဲလၢာ် ကမဲာ်ဆှး, ဒီးအပှၤ လၢအဘၣ် တၢ်မၤသံအီၤ ခဲလၢာ်န့ၣ် ကလီၤဃံၤ လၢအကျါလီၤ. 48 တုၤနုၤတစု မူခိၣ် ဒီးဟီၣ်ခိၣ်, ဒီး ကယဲၢ် တၢ် လၢအအိၣ်ဝဲ လၢအပူၤ ခဲလၢာ်န့ၣ် ကသးခု လၢဘၤဘူၤလိၣ် အလိၤလီၤ. အဂ့ၢ်ဒ်အံၤ, ပှၤမၤဟးဂီၤတၢ်တဖၣ်န့ၣ် ကဟဲထီဒါအီၤ လၢကလံၤစိးန့ၣ်လီၤ, ယွၤ စံးဝဲဒၣ်. 49 ပှၤလၢအဘၣ် တၢ်မၤသံအီၤ လၢအံၣ်စရ့လး အကျါသ့ၣ်ဧၢ, ဘၤဘူၤလိၣ် ကလီၤဃံၤ စ့ၢ်ကီး, ပှၤလၢအဘၣ် တၢ်မၤသံအီၤ လၢဟီၣ်ခိၣ် ဒီဘ့ၣ်ညါသ့ၣ်ဧၢ, ပှၤလၢဘၤဘူၤလိၣ်တဖၣ် ကလီၤဃံၤဝဲလီၤ. 50 ပှၤလၢအပူၤဖျဲး လၢနးသ့ၣ်ဧၢ, ဟးထီၣ် တက့ၢ်, အိၣ်ကတီၢ် တဂ့ၤ, သ့ၣ်နီၣ်ထီၣ်က့ၤ ယွၤ အိၣ်လၢအယံၤ, ဒီးဒုးအိၣ်ထီၣ် ယရူၤၡလ့ၣ် လၢသုသးကံၢ်ပူၤ တက့ၢ်. 51 မ့ၢ်ပနၢ်ဟူ တၢ်ဒုၣ်ဒွဲၣ် ဒီး, ပသး ကတုၤလီၤ. တၢ်မဲာ်ဆှး ကျၢၢ်ဘၢ ပမဲာ်လီၤ. အဂ့ၢ်ဒ်အံၤ, ပှၤတခီဘီမုၢ်ဖိ ဟဲနုာ် လၢယွၤအဟံၣ် အလီၢ်စီဆှံတဖၣ် အပူၤလီၤ. 52 မၤသးဒ်န့ၣ်ဒီး ယွၤ စံးဝဲဒၣ်, ကွၢ်ကွၢ်, မုၢ်နံၤတဖၣ် ဟဲဝဲ လၢယကအိၣ်သကိး အတၢ်ဂီၤတၢ်ဖီၣ်, ဒီးပှၤဘၣ်ဆဲးအသးတဖၣ် ကကအုကစွါ လၢအကီၢ် ဒီဘ့ၣ်ညါ အပူၤလီၤ. 53 ဘၤဘူၤလိၣ် မ့ၢ်ထီၣ်ဘး မူခိၣ်, ဒီးမၤဆူၣ်ထီၣ် အဂံၢ်အဘါ အလီၢ်ထီၣ်ထီ ဘၣ်ဆၣ်ဒီး, ပှၤမၤဟးဂီၤတၢ်တဖၣ် ကဟဲထီဒါအီၤ လၢယၤလီၤ, ယွၤ စံးဝဲဒၣ်. 54 ကနၣ် တက့ၢ်. တၢ်သီၣ် လၢဘၤဘူၤလိၣ်, ဒီးတၢ်မၤဟးဂီၤဖးဒိၣ် အသီၣ် လၢပှၤက့ၤစ့းဖိ အကီၢ်ပူၤန့ၣ် ဟူထီၣ် လံ. 55 အဂ့ၢ်ဒ်အံၤ, ယွၤ မၤဟးဂီၤ ဘၤဘူၤလိၣ်, ဒီးမၤဘှီၣ် အသီၣ်ဖးဒိၣ်လီၤ. အလပီတဖၣ် ဟးထီၣ် သွးသွး ဒ်ထံဖးဒိၣ် အသိးန့ၣ် အတၢထီၣ်တၢလီၤ အသီၣ်န့ၣ် ဟူထီၣ်ဝဲလီၤ. 56 အဂ့ၢ်ဒ်အံၤ, တၢ်မၤဟးဂီၤ ဟဲထီဒါ ဘၤဘူၤလိၣ်, ဒီးတၢ်ကမၤန့ၢ် အပှၤဆူၣ်ဖိ, အချံၣ်အပျၢ် ကကၢ်ကွံာ်ဝဲ လီၤ. အဂ့ၢ်ဒ်အံၤ, ယွၤမ့ၢ် တၢ်မၤကၣ် တၢ်အၢ အကစၢ်လီၤ, အဝဲဒၣ် ကဟ့ၣ်ကၣ်တၢ် လၢလၢပှဲၤပှဲၤလီၤ. 57 ဒီးယကဒုးအီမူၤ အပှၤအခိၣ် ဒီးအပှၤကူၣ်သ့, အပဒိၣ်ဖးဒိၣ်, ဒီး အပဒိၣ်ပပှၢ်, ဒီးအပှၤဆူၣ်ဖိလီၤ. ဒီးကမံ လီၤထူလီၤယိာ်, ဒီးတဖုသံနီၣ်လၢၤဘၣ်, စီၤပၤ လၢအမံၤ မ့ၢ်တၢ်သုးမုၢ်ဂီၢ်မုၢ်အယွၤ စံးဝဲဒၣ်. 58 တၢ်သုးမုၢ်ဂီၢ်မုၢ်အယွၤ စံးဝဲဒၣ်, ဘၤဘူၤလိၣ် အခိၣ်ဒူဖးလဲၢ် ကလီၤပှီၢ်လၢာ်လ့ၤတက့ၤ, ဒီးမ့ၣ်အူ ကအီၣ်ကွံာ် အတြဲၤဖးထီလီၤ. ဒီးပှၤဂီၢ်မုၢ် ကမၤတၢ် လၢတၢ်ကလီကလီ အဂီၢ်, ဒီးပှၤကလုာ်တဖၣ် ကမၤဘှံးတ့ၢ်အသး လၢမ့ၣ်အူ အဂီၢ်လီၤ. 59 တၢ်ကတိၤ လၢဝံယံးရမံယၤ မၤလိာ် စီၤစရါယၤ, စီၤန့ၤရံယၤ အဖိခွါ, စီၤမၤစ့ယၤ အဖိခွါ, ဖဲအလဲၤတၢ် ဒီးယူဒၤ အစီၤပၤ စီၤစံးဒကံယၤ ဆူ ဘၤဘူၤလိၣ် လၢအကဲထီၣ် စီၤပၤ ပှဲၤထီၣ် လွံၢ်နံၣ်တနံၣ်န့ၣ်လီၤ. ဒီးစီၤစရါယၤ မ့ၢ်ပဒိၣ်ဖးဒိၣ် လၢအမၤမုာ်တၢ် တဂၤလီၤ. 60 ဒီးစီၤယံးရမံယၤ ကွဲးဝဲ လၢလံာ်ပူၤ ကယဲၢ် တၢ်အၢ လၢအကဟဲဘၣ် ဘၤဘူၤလိၣ်, ကယဲၢ် တၢ်ကတိၤ ခဲလၢာ်န့ၣ် လၢအကွဲးအသး ဘၤဘူၤလိၣ် အဂ့ၢ်လီၤ. 61 ဒီးဝံယံးရမံယၤ စံးဘၣ် စီၤစရါယၤ, တုၤ နတုၤ လၢဘၤဘူၤလိၣ်, ဒီးနထံၣ်ဘၣ်တၢ် ဒီးဖး တၢ်ကတိၤအံၤ ခဲလၢာ်ဒီး, 62 နဘၣ်စံး, ယွၤဧၢ, နကတိၤ တၢ်ထီဒါ တၢ်အလီၢ်အံၤ လၢနကမၤဟးဂီၤအီၤ, လၢပှၤကညီ မ့ၢ်ဂ့ၤ, ဆၣ်ဖိကီၢ်ဖိ မ့ၢ်ဂ့ၤ, တအိၣ်လီၤတဲာ်ဘၣ် လၢအပူၤဘၣ်, လၢအကအိၣ်သယုၢ် လီၤထူလီၤယိာ် လီၤ. 63 ဒီးတုၤ နဖး လံာ်အံၤ ဝံၤဒီး, တၢ်ကမၤအသး လၢနဘၣ် စၢဃာ် လၢၢ်တဖျၢၣ် ဒီးအီၤ, ဒီးကွံာ်တ့ၢ်ကွံာ်အီၤ ဆူထံမိၢ်ပှၢ် ဖရၤသး အပူၤ, 64 ဒီးနဘၣ်စံး, ဘၤဘူၤလိၣ် ကလီၤဒး ဒ်အံၤအသိး, ဒီးတထီၣ်ဖီဘၣ် လၢတၢ်အၢ လၢယကဒုးဟဲဘၣ်အီၤန့ၣ်ဘၣ်. ဒီးတၢ်ကဘှံးအသးလီၤ. တုၤ ဖဲအံၤမ့ၢ် စီၤယံးရမံယၤ အတၢ်ကတိၤလီၤ.


လံာ်ယံးရမံယၤ. Jeremiah 52

1 လၢစီၤစံးဒကံယၤ ကဲထီၣ် စီၤပၤန့ၣ် အသးပှၢ် ခံဆံတနံၣ်, ဒီး ကဲစီၤပၤ လၢယရူၤၡလ့ၣ် အပူၤ တဆံတနံၣ်, ဒီး အမိၢ်အမံၤမ့ၢ် နီၢ်ဃမူတလး, စီၤယံးရမံယၤ လၢလံးဘနၤ အဖိမုၣ်လီၤ. 2 ဒီးမၤ တၢ်အၢ လၢယွၤ အမဲာ်, ဒ်ကယဲၢ် တၢ် လၢစီၤယဟိၤယါကံၣ် မၤဝဲ အသိးန့ၣ်လီၤ. 3 အဂ့ၢ်ဒ်အံၤ, လၢယွၤအသးထီၣ် အဃိန့ၣ် တၢ်မၤအသး လၢယရူၤၡလ့ၣ်, ဒီး လၢယူဒၤ အပူၤ တုၤအဟီထီၣ်ကွံာ်အီၤ လၢအမဲာ်ညါ, ဒီး စီၤစံးဒကံယၤ ပူထီၣ် ဘၤဘူၤလိၣ် အစီၤပၤန့ၣ်လီၤ. 4 ဒီး လၢအကဲ စီၤပၤ အနံၣ် ပှဲၤထီၣ် ခွံနံၣ်တနံၣ် လၢဆံဆဲၣ်လါ, လၢလါထီၣ် ဆံဆဲၣ်နံၤတနံၤန့ၣ် တၢ်မၤအသး လၢပှၤဘၤဘူၤလိၣ် အစီၤပၤ နဘူၤကးန့စၢ် ဟဲထီဒါ ယရူၤၡလ့ၣ်, အဝဲဒၣ်, ဒီးအပှၤသုးမုၢ် ခဲလၢာ်, ဒီးသူၣ်ဒဲ ထီဒါအီၤ, ဒီးသူၣ် တိာ်ဝးတရံး ထီဒါအီၤလီၤ. 5 ဒီးဝ့ၢ်န့ၣ် ဘၣ်တၢ်ဝီၤဃာ်အီၤ တုၤလီၤ လၢစီၤပၤ စံးဒကံယၤ အနံၣ် ပှဲၤထီၣ် တဆံတနံၣ်န့ၣ်လီၤ. 6 ဒီးလွံၢ်လါတလါ ထီၣ် ခွံနံၤတနံၤန့ၣ် တၢ်သၣ်ဝံၤလီၤဒိ ဆူၣ်ထီၣ်ဝဲ လၢဝ့ၢ်ပူၤ, ဒီးကိၣ် တအိၣ်ဘၣ် လၢကီၢ်အပှၤဂီၢ်မုၢ် အဂီၢ်ဘၣ်. 7 ဒီးဝ့ၢ်န့ၣ် ဘၣ် တၢ်ဘၢၣ်ဖျိဝဲ, ဒီး ကယဲၢ် ပှၤသုးဖိ ဃ့ၢ်ဝဲ, ဒီးဟးထီၣ် လၢဝ့ၢ်ပူၤ လၢမုၢ်နၤ လၢပဲတရီ အကျဲ လၢအအိၣ်လၢတၢ်ခိၣ်ဒူ ခံကထၢ အဘၢၣ်စၢၤ, လၢအအိၣ်ဝဲ လၢစီၤပၤ အတၤသၣ်အလီၢ် အဃၢၤန့ၣ်လီၤ. ဒီးပှၤက့ၤစ့းဖိ အိၣ်ဝးတရံး ထီဒါ ဝ့ၢ်န့ၣ်လီၤ. ဒီးလဲၤကျဲ ဆူတၢ်ပျီပူၤလီၤ. 8 ဒီးပှၤက့ၤစ့းဖိ အပှၤသုးမုၢ် လူၤ စီၤပၤ, ဒီးချုးန့ၢ် စီၤစံးဒကံယၤ လၢယရံၤဃိ အပျီပူၤ, ဒီးအပှၤသုးမုၢ် ခဲလၢာ် လီၤပြံလီၤပြါ လၢအအိၣ်န့ၣ်လီၤ. 9 ဒီးဖီၣ်န့ၢ် စီၤပၤ, ဒီးဟဲစိာ်အီၤဆူ ဘၤဘူၤလိၣ် အစီၤပၤ အအိၣ် လၢရံးဘလး လၢကီၢ်ဃမါသး အပူၤ, ဒီးအဝဲဒၣ် စံၣ်ညီၣ်အီၤလီၤ. 10 ဒီးဘၤဘူၤလိၣ် အစီၤပၤ မၤသံ စီၤစံးဒကံယၤ အဖိခွါတဖၣ် လၢအမဲာ်ညါ, ဒီးမၤသံ စ့ၢ်ကီး ယူဒၤ အပဒိၣ်ဖးဒိၣ် ခဲလၢာ် လၢရံးဘလး အပူၤ, 11 ဒီးအူခွဲးထီၣ်ကွံာ် စီၤစံးဒကံယၤ အမဲာ်, ဒီးစၢဃာ်အီၤ လၢတိၢ်သွဲ, ဒီးဘၤဘူၤလိၣ် အစီၤပၤ စိာ်အီၤဆူ ဘၤဘူၤလိၣ်, ဒီးပာ်အီၤ လၢဃိာ်ပူၤ တုၤ မုၢ်တနံၤ လၢအသံလီၤ. 12 ဒီးယဲၢ်လါတလါ, လါထီၣ် ဆံဆဲၣ်နံၤန့ၣ်, ဘၤဘူၤလိၣ် အစီၤပၤ နဘူၤကးန့စၢ် အနံၣ် ပှဲၤထီၣ် တဆံခွံနံၣ်တနံၣ်န့ၣ် ပှၤပၢၤတၢ်ဖိအခိၣ် လၢအခိးတၢ် လၢဘၤဘူၤလိၣ် အစီၤပၤ အမဲာ်ညါ, စီၤနဘူစၢ်ရဒၢ် ဟဲဝဲဆူ ယရူၤၡလ့ၣ် အပူၤ, 13 ဒီးဆူးထီၣ်ကွံာ် ယွၤအဟံၣ်, ဒီးစီၤပၤ အဟံၣ်, ဒီးဟံၣ် လၢယရူၤၡလ့ၣ် အပူၤ ခဲလၢာ်, ဒီး ကယဲၢ် ပှၤအဒိၣ် ခဲလၢာ် အဟံၣ်န့ၣ် ဆူးထီၣ်ကွံာ်ဝဲ လၢမ့ၣ်အူလီၤ. 14 ဒီးပှၤက့းစ့းဖိ အပှၤသုးမုၢ် ခဲလၢာ် လၢအအိၣ်ဝဲ ဒီးပှၤပၢၤတၢ်ဖိအခိၣ်န့ၣ် မၤလီၤပှီၢ်ကွံာ် ယရူၤၡလ့ၣ် အခိၣ်ဒူ ဝးတရံးဝဲလီၤ. 15 ဒီးပှၤဖှီၣ်ဖိယာ်ဖိ လၢပှၤဂီၢ်မုၢ် တနီၤ, ဒီးပှၤဂီၢ်မုၢ် လၢအအိၣ်လီၤတဲာ် လၢဝ့ၢ်ပူၤ, ဒီးပှၤလဲၤသဒၣ်တၢ်ဖိ လၢအလဲၤသဒၣ်တၢ်ဆူ ဘၤဘူၤလိၣ် အစီၤပၤ အအိၣ်, ဒီးပှၤဂီၢ်မုၢ် အတၢ်အိၣ်လီၤတဲာ်န့ၣ် ပှၤပၢၤတၢ်ဖိအခိၣ် စီၤနဘူစၢ်ရဒၣ် စိာ်မၢကဲကုၢ်လီၤ. 16 မ့မ့ၢ် ပှၤကီၢ်ဖိ အပှၤဖှီၣ်ဖိယာ်ဖိ တနီၤန့ၣ် ပှၤပၢၤတၢ်ဖိအခိၣ် ပာ်လီၤတဲာ် ဒ်သိး အကကဲထီၣ် ပှၤမၤတၤသၣ်အလီၢ်, ဒီးပှၤမၤဟီၣ်ခိၣ်ဖိန့ၣ်လီၤ. 17 ဒီးထူၣ်တိၢ်တဖၣ် လၢအအိၣ် လၢယွၤအဟံၣ်ပူၤ, ဒီး တၢ်အခီၣ်တဖၣ်, ဒီးပီၣ်လဲၣ်တိၢ် လၢအအိၣ်ဝဲ လၢယွၤအဟံၣ်ပူၤန့ၣ် ပှၤက့ၤစ့းဖိ မၤလီၤကလဲအီၤ, ဒီးစိာ်ထီၣ်ကွံာ် အတိၢ် ခဲလၢာ်ဆူ ဘၤဘူၤလိၣ်န့ၣ်လီၤ. 18 ဒီးသပၢၤ ဒီးတပူာ်, ဒီးနီၣ်တံာ်ကွံာ်တၢ်, ဒီးသလၢဖှံတၢ်, ဒီးနီၣ်တၢၤ, ဒီး ကယဲၢ် တၢ်အဃၢၤအဃိၢ်တိၢ် လၢပှၤမၤတၢ် လၢအီၤ ခဲလၢာ်န့ၣ် စိာ်ကွံာ်ဝဲလီၤ. 19 ဒီးသလၢဖှံတၢ် ဒီးသပၢၤမ့ၣ်အူ, ဒီးသလၢ, ဒီးသပၢၤ, ဒီးမ့ၣ်အူဒၢ, ဒီးလီခီဖျၢၣ်သလၢၣ်, ဒီးသလၢ လၢပှၤလူလီၤတၢ် လၢအီၤ, တၢ်တ့အသး လၢထူ, အထူဧိၤလွဲဧိၤ, ဒီးတၢ်တ့အသး လၢစ့, အကျိၣ်ဧိၤစ့ဧိၤန့ၣ် ပှၤပၢၤတၢ်ဖိအခိၣ် စိာ်ကွံာ်ဝဲလီၤ. 20 ဒီးထူၣ် ခံထူၣ်, ပီၣ်လဲၣ်တဖျၢၣ်, ဒီးဂီၤဖံးတိၢ် တဆံခံဒု လၢအဖီလာ်, ဒီးတၢ်အခီၣ်တဖၣ် လၢစီၤၡလိၤမိၤ တ့ဝဲ လၢယွၤအဟံၣ် အဂီၢ်န့ၣ် တၢ်တဖၣ် ခဲလၢာ် အတိၢ် အတၢ်လီၤတယၢၢ် တအိၣ်ဘၣ်. 21 ထူၣ်တထူၣ် အထီ မ့ၢ်တဆံဃိးပျၢ်, ဒီးအကဝီၤန့ၣ် ပျံၤ အထီ တဆံခံပျၢ် အတဝီအီၤ, ဒီးအတီၣ် မ့ၢ်တဖံး, ဒီးအိၣ်ဝဲ ဒီးအအိပူၤလီၤ. 22 ဒီးအခိၣ် လၢအဖီခိၣ် မ့ၢ်တိၢ်, ဒီးအခိၣ်အထီ မ့ၢ်ယဲၢ်ပျၢ်, ဒီးစၤ အတၢ်မၤ, ဒီးသလဲသၣ် လၢအခိၣ်လိၤ ဝးတရံးန့ၣ်မ့ၢ် တိၢ် ခဲလၢာ်လီၤ. ဒီးအဝဲတထူၣ်, ဒီးသလဲသၣ်န့ၣ်မ့ၢ် ဒ်အဝဲသ့ၣ်တဖၣ် အသိးန့ၣ်လီၤ. 23 ဒီးသလဲသၣ်န့ၣ် အိၣ် ခွံဆံဃုဖျၢၣ် တခီ, ဒီးသလဲသၣ် ခဲလၢာ်န့ၣ်မ့ၢ် တကယၤ လၢစၤ အတၢ်မၤဝးတရံးဝဲလီၤ. 24 ဒီးပှၤပၢၤတၢ်ဖိအခိၣ် ဟံးန့ၢ် ပှၤလုၢ်တၢ်အခိၣ် စီၤစရါယၤ, ဒီးပှၤလုၢ်တၢ်အခိၣ် ခံဂၤတဂၤ စီၤစဖါနယၤ, ဒီးပှၤပၢၤတြဲၤ သၢဂၤလီၤ. 25 ဒီး လၢဝ့ၢ်ပူၤန့ၣ် ဟံးန့ၢ် ပှၤဒ့ဒံၣ်ဖိ တဂၤ လၢအအိၣ်ဝဲ လၢပှၤသုးဖိ အဖီခိၣ်, ဒီးပှၤနွံဂၤ လၢအကွၢ် စီၤပၤ အမဲာ် လၢအထံၣ်န့ၢ်ဝဲ လၢဝ့ၢ်ပူၤ, ဒီးပှၤသုးမုၢ် အပှၤကွဲးလံာ်အခိၣ် လၢအဒုးအိၣ်ဖှိၣ် ကီၢ်အပှၤဂီၢ်မုၢ်, ဒီးပှၤဃုဆံ လၢကီၢ်အပှၤဂီၢ်မုၢ် အကျါ, လၢအထံၣ်န့ၢ်ဝဲ လၢဝ့ၢ်ပူၤလီၤ. 26 ဒီးပှၤပၢၤတၢ်ဖိအခိၣ် စီၤနဘူစၢ်ရဒၣ် ဟံးန့ၢ် အဝဲသ့ၣ်တဖၣ်န့ၣ်, ဒီးစိာ်ကွံာ်အီၤဆူ ဘၤဘူၤလိၣ် အစီၤပၤ အအိၣ် လၢရံးဘလးန့ၣ်လီၤ. 27 ဒီးဘၤဘူၤလိၣ် အစီၤပၤ ကျီကွံာ်အီၤ, ဒီးမၤသံအီၤ လၢရံးဘလး လၢကီၢ်ဃမါသး အပူၤလီၤ. ဒီးစိာ်ကွံာ် ယူဒၤ လၢအကီၢ်ပူၤ, ဒီးမၢကဲကုၢ်အီၤလီၤ. 28 အအံၤမ့ၢ် ပှၤဂီၢ်မုၢ် လၢနဘူၤကးန့စၢ် စိာ်မၢကဲကုၢ် လၢအနံၣ် ပှဲၤထီၣ် နွံနံၣ်တနံၣ်န့ၣ်, ပှၤယူဒၤဖိ သၢကထိ ခံဆံ သၢဂၤ, 29 ဒီး လၢစီၤနဘူၤကးန့စၢ် အနံၣ် ပှဲၤထီၣ် တဆံဃိးနံၣ်န့ၣ်, ပှၤယရူၤၡလ့ၣ်ဖိ ဃိးကယၤ သၢဆံခံဂၤ, 30 လၢစီၤနဘူၤကးန့စၢ် အနံၣ် ပှဲၤထီၣ် ခံဆံသၢနံၣ် တနံၣ်န့ၣ် ပှၤပၢၤတၢ်ဖိအခိၣ် စီၤနဘူစၢ်ရဒၣ် စိာ်မၢကဲကုၢ် ပှၤယူဒၤဖိ နွံကယၤ လွံၢ်ဆံယဲၢ်ဂၤလီၤ. ပှၤခဲလၢာ်န့ၣ်မ့ၢ် ပှၤလွံၢ်ကထိ ဃုကယၤလီၤ. 31 ဒီးယူဒၤ အစီၤပၤ ယဟိၤယါခံၣ် ကဲကုၢ် ပှဲၤထီၣ် သၢဆံ နွံနံၣ်, လါတဆံ ခံလါတလါ, လါထီၣ် ခံဆံယဲၢ်နံၤ တနံၤန့ၣ် တၢ်မၤအသး လၢဘၤဘူၤလိၣ် အစီၤပၤ အ့ဝလး မရၤဒိး ကဲသီ စီၤပၤ တနံၣ်ဒီး, ဝံၣ်ထီၣ် ယူဒၤ အစီၤပၤ ယဟိၤယါခံၣ် အခိၣ်, ဒီးဟဲစိာ်အီၤ လၢဃိာ်ပူၤန့ၣ်လီၤ. 32 ဒီးကတိၤတၢ် မုာ်မုာ် ဒီးအီၤ, ဒီးပာ်အလီၢ်ပစိာ် ထီန့ၢ် စီၤပၤတဖၣ် အလီၢ်ပစိာ် လၢအအိၣ် ဒီးအီၤ လၢဘၤဘူၤလိၣ် အပူၤန့ၣ်လီၤ. 33 ဒီးလဲက့ၤဃိာ် အတၢ်ကူတၢ်သိး, ဒီးအဝဲဒၣ် အီၣ် ကိၣ် လၢအမဲာ်ညါ တထံၣ်ဃီ တစိၤဒၣ် အီၤလီၤ. 34 ဒီးတၢ်နီၤဖး ဟ့ၣ်အီၤ လၢစီၤပၤ အအိၣ် တထံၣ်ဃီ, အတၢ် တနံၤအဂီၢ် တနံၤအဂီၢ် တစိၤဒၣ်အီၤလီၤ.